Cartea este o grădină plină cu flori-cuvinte bogate în arome şi înțelesuri 
înalte. Bucuria și încîntarea îl aşteaptă pe acela care o deschide sau o 
descrie după puterea minţii sale. Pasajul citat se repetă întocmai, la 
începutul unui Minei de la 1791, continuîndu- se astfel: „Obiceai au 
toţi grădinarii cei prea iscusiți dnd înfloresc în grădinile sale ceale 
împărăteşti fl(o)ri, ei întru întîi dată culeg, fac mănunche și le duc 
la stăpînii lor, apoi la priiatenii lor cei preaiubiţi, ca văzîndu-le să 
le mirosască și multă dulceaţă să priimească şi ochilor vesălie să le 
pricinuiască, la cei ce vor vrea să le mirosască. Pentru ca nu numai ei 
adică grădinarii, singurii mirosindu-le şi mireazma priimindu-le, ci şi 
preaiubiţii săi să-i împărtășească, ca inimile să-şi îndulcească. Drept 
aceaia, fiind şi eu ca unul dintre acei ce iubesc flori...” (Sursa citată, p. 
495). Se fac aluzii, în mod evident, la grădina raiului, imagine model 
pentru credincioșii de pe pămînt, în raport cu care își cultivă sufletul, 
țarina şi scrierea. Poate de aceea grădinarul de la curţile împărătești 
din basme și pisarul cancelariilor domneşti treceau drept personaje 
privilegiate. Ei alegeau grîul de neghină, în culoare, miros, auz și cuvînt, 
adică încercau să găsească suport pentru dezvoltarea părţii bune din 
om. Acest fapt ar trebui să dea serios de gîndire lumii contemporane 
căzută în stăpînirea unor prea îngrijorătoare orgolii necugetate, lesne 
stricătoare de pace sufletească și de înţelegere între semeni. 

Gheorghe GRIGURCU 


FRUMOSUL LAIC, FRUMOSUL DIVIN 


A 


n epoca noastră de grăbită secularizare (nu afirma 

oare Borges că teologia n-ar fi decât o parte a literaturii 

fantastice?), gestul lui Petru Ursache de-a ne propune 
o carte de estetică teologică! e, să admitem, unul îndeajuns de 
temerar. Lucrările de teorie a artei caută să evite speculația 
teologică, dominate îndeobşte de „direcţia pozitivistă şi 
laicizantă”. Conștient de faptul că întreprinderea d-sale are 
șansa de-a fi socotită o „disciplină «de graniță»”, autorul 
are grijă să precizeze că își însuşeşte concepte și metode din 
estetica generală, ele dobândind însă, adesea, „în valorizarea 
artei religioase, înţelesuri noi”. Aici intervine o anume 
reținere a d-sale, un soi, am zice, de sfială programatică (în 
fond, duhovnicească), deoarece, pe de-o parte, îşi propune a 
investiga „arta sacră sau religioasă”, distinctă de „arta laică”, 
în cazul când „artistul îşi împletește existența umană cu aceea 
a Bisericii”, iar pe de alta are în vedere, măcar implicit, arta în 
genere, înțeleasă în conexiunea sa esenţială cu sacrul: „Talentul 
este sinonim cu harul; inspirația se apropie, ca sens, de extaz și de 
cunoaşterea mistică”. Ne reamintim de abatele Henri Bremond, 
autor al faimosului op, Priere et poesie, ca şi de alte nume de 
vază ale unei perspective religioase în abordarea artei, precum 
Jacques Maritaine, Henri Massis, Nikolai Berdiaev, Pavel 
Evdokimov, Dmitri Merejkovski... Desfăşurându-și discursul 
într-un asemenea plan larg, al determinării ori similitudinii 


1 Petru Ursache: Mic tratat de estetică teologică, ediţia a II-a, Editura Eikon, 
2009, 308 p. 


divine a creaţiei, Petru Ursache se repliază însă cu un scrupul 
metodologic asupra artei cu obiect religios ca atare. Ea s-ar 
bizui pe „un supraconcept, adevărul de credință, care transformă 
înțelegerea omenească (limitată la speculația pozitivistă şi la 
existență pragmatică) în revelaţie. Adevărul de credinţă are 
operativitate strict teologică și întemeiază un corelat în planul 
esteticii teologice, frumosul de credință. Se dovedeşte că arta 
sacră nu repetă principiile moralei teologice: ea se asociază 
cu predica, dar nu o mimează. Modalitatea de a fi a artei sacre 
este forma sensibilă şi are rolul (principal) de a deştepta emoții 
estetice”. De remarcat conduita cercetătorului, mereu precaut, 
dornic de-a para posibilele obiecţii, oarecum senzaţia că păşeşte 
pe un teren minat. E drept că anticii nu făceau, până la o vreme, 
deosebirea dintre metafizică și teologie, nici măcar Platon nu 
opera acest distinguo în grandiosul conglomerat al viziunii 
sale metafizice. Îi datorăm lui Aristotel disjuncţia metafizicii 
de fizică, a logicii de morală și poetică. La rându-i, teologia a 
trecut de la tratate globale, precum cel al lui Dionisie Pseudo- 
Areopagitul, la ramificări precum dogmatica, omiletica, 
mistica, ascetica. În acest mediu se conturează trăsăturile 
unei estetici filocalice. Cu toate că frecvent subestimată ori 
trecută sub tăcere, există, după cum ne atrage atenţia insistent 
Petru Ursache, o estetică medievală. Începând cu sfinții părinți 
răsăriteni, în frunte cu Sfântul Vasile cel Mare, cel ce a iniţiat 
discuţiile asupra frumosului divin, şi cu Sfinţii Augustin 
și Toma D'Aquino în Apus, s-a afirmat o concepţie asupra 
frumosului ca o entitate uman-divină. Acest frumos filocalic 
nu capotează în morală sau în deism conceptual, aşa cum au 
presupus unii comentatori recenți, ci își conservă nealterată 
imanenţa. lată, în acest sens, cuvintele pe care le citează cu 
bucurie cercetătorul nostru, ale lui Wladislaw Tatarkiewicz, 
autor al unei reputate istorii a esteticii: „Scrierile lui Pseudo- 
Dionisie, aşa numitul Corpus Dionisiacum, sunt teologice. Ele 
nu cuprind nici un tratat anume de estetică. În aceste scrieri, 
teologia estetică este însă în foarte mare măsură pe primul 
plan: ele se ocupă de frumos ca unul dintre atributele lui 

Dumnezeu”. Pseudo-Dionisie îşi sprijină teoria pe două 
concepte, unul pur religios, cel de Dumnezeu, descinzând din 
Biblie, și altul filosofic, conceptul de absolut, împrumutat de 
la grecii antici: „Pe această noţiune şi-a întemeiat concepția 
despre frumos ca atribut al lui Dumnezeu-Absolutul”, urmează 
Tatarkiewicz. 

Reconstituind istoricul unei estetici teologice, Petru 
Ursache ajunge la constatarea unei evoluţii duale a înțelegerii 
artei, cu prevalența progresivă a elementului mundan, în 
dauna „adevărului de credință”: „frumosul a intrat în conștiința 
europeană asemenea lui lanus bifrons: cu o faţă luminată de 
sacralitatea divină, aşa cum se cuvine celei mai importante 
invenţii umane, arta, dar cu cealaltă spre raționalitatea agresivă 
și arogantă. Lucrările de specialitate elaborate până în prezent 
sunt prea adesea scrise de pe poziţii partizanale, individualiste, 
tendenţioase şi, de aceea, lacunare, deformante”. Consecvent 
punctului de vedere adoptat, d-sa nu ezită a se confrunta cu 
câteva dintre numele mari ale filosofiei. E o dispută purtată 
cu dignitate, în apărarea unei concepţii unitare, învederând 
relevante premise istorice, întemeiate, orice s-ar zice, pe 
o organicitate a conștiinței cu rădăcini în transcendenţă, 
rezultat al unei „întâlniri cooperante” între două domenii 
fundamentale, teologia şi estetica. Deferenţa culturală mereu 
păstrată nu inhibă reacţiile unei viziuni ce aparent bate în 
retragere. Pe o direcție raționalist cauzală, Hegel a rânduit 
triada religie-artă-filosofie, prognozând dispariția primelor 
două din planul spiritului: „Nici până astăzi nu s-a stins 
teoria perisabilităţii din conştiinţa lumii cultivate. Al VII-lea 
Congres Internaţional de Estetică din 1972, de la București, s-a 
desfăşurat sub antetul semnificativ: dispariția artei. A separa 
arta de religie pentru a le pune în serie ierarhică și în ordinea 
dialectică a spiritului absolut este o poziţie orgolioasă și, în chip 
paradoxal, limitativă”. Nietzsche a predicat un nihilism religios, 
„prin afirmaţii tulburătoare și consternante”. Mai întâi, ideea 
„tipic protestantă şi eretică” a caracterului istoric al misterului 
creștin, cu consecința fulminantă a „morţii lui Dumnezeu”. 

Apoi teza că religia creștină ar fi exercitat o presiune nefastă 
asupra artei, încercând a o subordona prescripţiilor sale 
moralizatoare. Rezonanţa unor asemenea negaţii a sporit în 
perioada ulterioară, dispusă a le îmbrăţișa mai curând pe ele 
decât propoziţiile afirmative, gata a le transforma în slogane 
politice, „pentru că se află sub regimul restrictiv al pomului 
oprit”. Nu e lăsat la o parte nici Kant, „exemplu ilustru” al 
acestei „serii negative”. Socotind că Dumnezeu şi nemurirea 
sufletului sunt „obiecte de credință”, astfel cum cerul înstelat 
și legea morală sunt „obiecte contemplabile”, autorul Criticii 
rațiunii pure s-ar fi oprit în dezvoltarea concepţiei sale rămase 
nesatisfăcătoare: „Filosoful nu a întrezărit posibila apropiere 
între obiect de credință şi adevăr de credință (ultimul, considerat 
concept fundamental în studiile teologice mai noi), pentru a 
face corelaţia necesară între judecata teleologică (prin definiţie 
universală şi morală) şi judecata estetică, în mod natural 
particulară și «finală»”. Luându-se de piept cu cei „trei mari 
germani”, autorul român trage concluzia că aceștia n-au izbutit, 
în răstimp de un secol, altceva decât să zădărnicească orice efort 
„de gândire sistematică, spirituală și realistă” pe planul esteticii 
teologice. E o poziţie evident inconfortabilă, însă articulată cu 
acuratețe, bizuită pe o copioasă documentare, pe o pledoarie 
persuasivă. O provocare la o discuţie cu o miză majoră. 

Să ne oprim acum la câteva aspecte ale esteticii teologice, 
aşa cum ne sunt înfăţişate în studiul de care ne ocupăm. 
Estetica pozitivă numeşte două simţuri specializate pentru 
sensibilitatea estetică, văzul şi auzul, primul, condiţie a 
artelor spaţiale, secundul, condiţie a celor temporale. Ele 
nu funcționează în chip autonom, ci coordonat, sintetic, 
generând o funcţie specific umană, simţul estetic, cu caracter 
suprafiziologic, spiritualizat: „Ochiul inteligent și auzul 
dăruite cu har divin supun materia brută unei transfigurări 
comparabile cu taina euharistică. Fireşte, de un grad inferior. 
Ceea ce vedem și auzim nu mai ține de domeniul cantităţii, ci 
al calităţii, rămâne doar iluzia asemănării între «natura ca dat», 
cum spuneau cei vechi, şi «natura ca fapt artistic». În chip 


8 


fatal, cantitatea limitează (v. Rene Guenon: Domnia cantității şi 
semnele vremurilor). Dimpotrivă, calitatea e un concept deschis, 
care situează materialul în orizont metafizic. Estetica teologică 
stabileşte o deosebire între receptarea și sensibilizarea formelor 
de către laic şi credincios. Reprezentările laicului, având ca 
temei materia, vor fi clar delimitate, conceptibile, cu o orientare 
pragmatică, astfel că nici imaginarul n-ar fi apt a depăși în acest 
caz anumiţi parametri. Inclusiv formulele cele mai libere, de 
genul „formelor diforme”, cum le spune Lucian Blaga, nu se 
sustrag, condiţionării lor funciare de către factorul material: 
„llogicul, absurdul, grotescul, monstruosul, concepte negative 
care dau impresia de multiplicitate şi de înnoire, creează numai 
iluzia unor deschideri orizontice. Ele se află, de fapt, în corelaţie 
cu o serie de categorii pozitive din sfera logicului, a naturalului, 
ceea ce conduce, în ansamblu, la «normalizarea» cunoașterii”. 
În schimb homo religiosus are în vedere idealitatea sfințeniei şi a 
expierii, implicându-se în natură nu pentru a obține un profit 
empiric, imediat, ci venerând-o ca pe un produs divin. Nu se 
mulțumește să contemple un obiect, înregistrându-i forma 
și culoarea, ci se deprinde să capteze „semnele şi minunile”, 
venite pe un drum al suprafirescului. Pentru el, „a vedea are o 
semnificație mai adâncă: înseamnă să pătrundă în interiorul 
lucrului, ajutat de duhul căutării, identificându-l în ansamblul 
marii zidiri a lui Dumnezeu”. O modalitate de „a vedea” este 
cea care se mărginește la stratul material al realului, accesibil 
și animalelor. Altă modalitate, în care excelează misticii, sfinţii 
și, în largă măsură, indivizii de geniu, consistă în „înzestrarea 
suprafirească de a putea privi de «sus» în «jos», dinspre spirit 
către materie”, „ceea ce se numește în pictură «perspectiva 
întoarsă»”, diferită de cea care se cheamă „perspectiva italiană”, 
avându-și sursa în idealitatea divină. Celui ce are puterea 
de-a privi „de sus în jos”, „Dumnezeu îi dezvăluie (...) căile 
cunoaşterii adevărate; opera artistului, iluminat direct de la 
sursa supremă și din interiorul fiinţei sale dăruite cu har, se 
oferă întregii umanități”. În consecinţă, în accepţia mistică 
(v. Sf. loan Gură de Aur), văzul e superior auzului, întrucât 

numai acesta poate primi „lumina lină”, harul ce ne îngăduie 
a identifica lucrurile cum sunt, a contempla, cu timpul, şi „cele 
cerești” (Sf. Maxim Mărturisitorul). 

Dacă un atare limbaj ar putea părea prea liturgic, vădind 
o înclinaţie excesiv „bisericoasă” a raportului estetică-teologie, 
nu se cuvine a trece cu vederea temeinicul substrat filosofic 
al culturii creștine, nemijlocită continuatoare a celei grecești, 
uneori „la acelaşi nivel de «sofisticare», cum observă Petru 
Ursache, printr-o sumă de străluciți exponenţi ai săi precum 
marii capodochieni Vasile cel Mare, Grigore de Nyssa, loan 
Gură de Aur, Atanasie cel Mare, Evagrie Ponticul, Dionisie 
Pseudo-Areopagitul etc. Formaţi la școlile din Atena sau 
Alexandria, acești răsăriteni sunt informaţi de antici într-o 
perioadă în care Occidentul trecea printr-o gravă, prelungită 
criză, pustiit de hoardele migratoare, de la meleagurile 
mediteraneene până la cele nordice. Gândirea sfinţilor părinţi 
apare neîndoielnic prefigurată de „lumea ideilor” a lui Platon 
și de meditaţia lui Plotin care susține că sufletul cunoaște un 
parcurs lustral ascendent, începând, pe măsura apropierii de 
centrul divin, să „vadă” figura frumuseţii ce i se prezintă într-o 
lumină mirabilă, supranaturală. Sufletul capătă o formă şi „pe 
deasupra fulgerarea inteligenţei care este de esenţă divină”, 
după cum e şi frumuseţea care include, precum un sâmbure, 
iubirea pentru lucrurile nonsensibile. Asemenea concepții, 
trecute prin conştiinţa sfinților Augustin, Toma d'Aquino, a 
lui Dionisie Pseudo-Areopagitul, sunt reluate și actualizate 
în epoca noastră, între alţii de către Jacques Maritaine. Acest 
prestigios teoretician al catolicismului de nuanţă tomistă 
cultivă imaginea „frumuseţii transcendente” care se află în 
puterea Domnului, ca manieră de integrare a lucrurilor în 
fluxul existenţial, făcând abstracţie de dihotomia frumos- 
urât: „Se poate spune că, din perspectiva lui Dumnezeu, 
tot ce ființează este frumos, în măsura expresă în care ființa 
participă la existenţă. Căci frumuseţea pe care Dumnezeu o 
contemplă este transcendentală, ea pătrunde tot existentul, într- 
un grad sau altul”. Frumosul estetic n-ar fi decât „o provincie” 

a celui transcendent, după cum urâtul n-ar fi decât o absenţă 
a frumosului, aşa cum, în opinia lui Toma d'Aquino, răul 
n-ar fi decât o absenţă a binelui. Între frumosul transcendent 
și cel estetic se manifestă o diferenţă de calitate, căci primul 
se înscrie încă în preexistenţă, în increat, ca o virtualitate 
care există doar pentru Fiinţa supremă, al doilea fiind un 
produs teandric ce poate fi accesat prin senzoriul omenesc. În 
principiul său, frumuseţea e o emanaţie divină: „De la această 
natură transcendentală a frumuseţii, cei vechi au conchis că 
atributul frumuseţii poate şi trebuie să aparțină Cauzei prime, 
Actului pur, care este supremul analog al tuturor percepţiilor 
transcendentale; și că frumuseţea este unul dintre numele 
divine” (Jacques Maritaine). 

Observațiile noastre de modest cititor nu s-ar putea opri 
în încheiere decât pe arondarea gândului nu întrutotul dat 
în vileag, prezumăm că dintr-o discreţie livrescă, dar şi, 
concomitent, dintr-un simțământ de kenoză, de către Petru 
Ursache, însă care îi străbate întreaga scriere. Şi anume acela 
că frumosul, indiferent de chipul întrupării sale, chiar şi atunci 
când nu răspunde unei slujiri explicite a divinului, unui alibi 
teologic, îşi are în divin originea şi motivația supremă. Creaţia 
artistică în sine e îndumnezeită. (Grigore de Nyssa folosește 
cuvântul theosis, termen de temelie, aşa cum s-a afirmat, pentru 
întreaga teologie contemplativă a Răsăritului). 


Exerciţii de adevăr, Editura Timpul, lași, 2011 

POARTA CĂRȚII” 


ş fi apelat la semnul/cuvîntul uşă pentru 

formularea titlului şi a cuprinsului acestei cărți, 

în pas cu versetul noutestamentar: „Stau la uşa 
ta şi bat”. Uşa arată un loc de taină şi de speranţă, de aşteptare 
emoțională, ca cineva ales şi vrednic să apese pe clanţă iar 
lumina cea adevărată să se reverse biruitoare în toate 
cotloanele întunecate ale bietei ființe omeneşti. Dar nici o 
putere din lume şi nici vreo carte scrisă de mîna omului nu 
are asemenea har întemeietor, decît Logosul divin în rostirea 
lui cea dintii, care este, în fond şi cea de pe urmă. „Lumina” 
pe care ne-o aduce o carte silabisită, chiar citită, trebuie 
înţeleasă ca o mîngiiere în existența noastră pămîntească, de 
azi şi de mîine. 

S-a zis doar „poarta cărţii”, pentru că înţelesul pare mai 
accesibil, mai la îndemîna omului din imediată apropiere, 
care abia încearcă să deprindă regulile aspre şi întăritoare ale 
adevărului de credință. Poarta este pentru cei „mulţi chemaţi”, 
uşa pentru „puţini aleşi”. Urmează trierea, alegerea griului de 
neghină. Aşadar, încă există o speranţă, iar în vremurile 
noastre, de grele încercări, postmoderne şi postumane, poarta, 


"La ediția a doua 


Petru Ursache 


în înțelesul presupus aici, se arată asemenea cu lumina care 
„luminează în întuneric”. 

Mărturisesc, mi-a fost gîndul şi la cuminţenia pisarului 
din vechime, acela care înțelegea să denumească „poarta 
cărții” pentru ceea ce noi obişnuim să spunem introducere, 
prefață, cuvînt înainte ori către cititori. Era, pe timpuri, o alegere 
plină de răspundere pentru cel care cuteza să împărtăşească 
şi altora din mica lui experienţă de viaţă închinată meditaţiei 
la lucrurile şi la faptele omeneşti, acelea plăcute Ziditorului 
lumii văzutelor şi nevăzutelor. Aşa că citim în chip de „poarta 
cărții”, la începutul unui Triod cu data 25 februarie 1789, din 
păcate, anul unor mari violențe şi însîngerări europene: 
„Aceasta iaste poarta cărţii aceştiia, şi o am lăsat-o pre ia 
deschisă, ca ori cine ar vrea ca să intre print-însa să-i fie 
slobod şi lesne de călătorit cu cetirea, mergînd înlăuntrul eii 
va afla mari şi neştiute lucruri, pre care lucruri puţini din 
oameni le ştiu şi sunt pre de folos. Însă de le va ceti cineva cu 
luare aminte, fiindcă sunt preaînalte şi cu anevoie de înțăles.” 
(Cf. Însemnări de pe manuscrise şi cărți vechi din Țara 
Moldovei. Un corpus editat |. Caproşu şi E. Chiaburu. 
Volumul Il — 1751 — 1795. Casa Editorială Demiurg, laşi, 2008, 
p. 476). 

Cartea este o grădină plină cu flori-cuvinte bogate în 
arome şi înţelesuri înalte. Bucuria şi încîntarea îl aşteaptă pe 
acela care o deschide sau o descrie după puterea minţii sale. 
Pasajul citat se repetă întocmai, la începutul unui Minei de la 
1791, continuîndu-se astfel: „Obiceai au toţi grădinarii cei 
prea iscusiți cînd înfloresc în grădinile sale ceale împărăteşti 
fl(o)ri, ei întru întîi dată culeg, fac mănunche şi le duc la 
stăpînii lor, apoi la priiatenii lor cei preaiubiţi, ca văzîndu-le 
să le mirosască şi multă dulceaţă să priimească şi ochilor 
vesălie să le pricinuiască, la cei ce vor vrea să le mirosască. 


14 


MIC TRATAT DE ESTETICĂ TEOLOGICĂ 


Pentru ca nu numai ei adică grădinarii, singurii mirosindu-le 
şi mireazma priimindu-le, ci şi preaiubiţii săi să-i împărtă- 
şească, ca inimile să-şi îndulcească. Drept aceaia, fiind şi eu ca 
unul dintre acei ce iubesc flori...” (Sursa citată, p. 495). Se fac 
aluzii, în mod evident, la grădina raiului, imagine model 
pentru credincioşii de pe pămînt, în raport cu care îşi cultivă 
sufletul, țarina şi scrierea. Poate de aceea grădinarul de la 
curțile împărăteşti din basme şi pisarul cancelariilor domneşti 
treceau drept personaje privilegiate. Ei alegeau griul de 
neghină, în culoare, miros, auz şi cuvînt, adică încercau să gă- 
sească suport pentru dezvoltarea părţii bune din om. Acest 
fapt ar trebui să dea serios de gîndire lumii contemporane 
căzută în stăpînirea unor prea îngrijorătoare orgolii necuge- 
tate, lesne stricătoare de pace sufletească şi de înțelegere între 
semeni. 

Aibă alţii grija spinilor şi a mărăcinilor. Acolo să-şi 
găsească sălaş răul cel mare în chip de şarpe cu limba 
despicată. 

EU, 

stetica teologică are toate şansele să fie 

considerată disciplină „de graniţă” şi, totodată, 

de sine stătătoare. Sub acest statut ambivalent 
am înţeles s-o înfăţişăm studenţilor de la secţiile mixte 
(Teologie-Litere) ale Facultăţii de Teologie - Universitatea 
„Al. |. Cuza”, laşi. Ea îşi însuşeşte metode de lucru, concepte, 
noțiuni, din domenii preexistente, pentru valorizarea optimă 
a materiei sensibile, mai precis arta sacră, adjudecată pentru 
cercetare. Estetica generală, de pildă, îi împrumută termeni 
consacrați ca artă, artist, creator, inspirație, geniu, sublim, poet, 
pictor. De multe ori, ei capătă, în valorizarea artei religioase, 
înţelesuri noi. Artistul îşi împleteşte existența umană cu aceea 
a Bisericii; el este un teolog inspirat, care realizează opere 
frumoase. Talentul este sinonim cu harul; inspirația se apropie, 
ca sens, de extaz şi de cunoaştere mistică. Un asemenea micro- 
dicționar de termeni operativi îngăduie apropierea (şi nu 
identificarea) celor două tipuri de artă, sacră sau religioasă cu 
arta laică, ori apropierea între cele două tipuri de estetică pe 
care le vom avea în vedere pe tot parcursul: estetica teologică şi 
estetica filosofică. 


“La prima ediţie („Junimea”, laşi, 1999) 


Petru Ursache 


Teoria generală aduce, în sprijinul esteticii teologice, o 
serie de elemente de gîndire şi de strategie a cercetării, 
destinate să-i asigure coordonatele unui discurs temeinic şi 
elevat: 

a) o viziune proprie asupra realității divino-umane, 
teandria, şi un mod de cunoaştere corespunzător, modul teandric; 

b) un supraconcept, adevărul de credință, care 
transformă înțelegerea omenească (limitată la speculaţia 
pozitivistă şi la existență pragmatică) în revelație. Adevărul 
de credinţă are operativitate strict teologică şi întemeiază un 
corelat în planul esteticii teologice, frumosul de credință. Se 
dovedeşte că arta sacră nu repetă principiile moralei teologice: 
ea se asociază cu predica, dar nu o mimează. Modalitatea de a 
fi a artei sacre este forma sensibilă şi are rolul (principal) de a 
deştepta emoţii estetice; 

c) o metodă specifică de cercetare denumită apofatică 
sau teologie negativă. Pe această cale se pătrunde, cu înțelegere 
sporită, în domeniul necuprins al adevărului de credință şi, 
respectiv, al frumosului de credință, făcînd transparentă omului 
lumea de taină a lui Dumnezeu. Metoda apofatică se află în 
raport de complementaritate cu metoda catafatică sau teologia 
afirmativă, ca mod de a multiplica drumurile de acces spre 
esenţa divină. 

d) Teologia generală ajută estetica teologică să 
regîndească acele concepte, categorii şi noţiuni pe care le 
împrumută din alte domenii ale ştiinţei, pentru adaptarea lor 
la noul domeniu de aplicaţie: adevăr, existență, artă, frumos, 
suferință (în tragedie), auz, văz (ca simţuri estetice). De 
asemenea, introduce concepte noi refuzate de estetica 
generală: milă, frică, păcat, valorificîndu-le în sprijinul 
frumosului de credință. 

Am preferat titulatura estetică teologică şi nu teologie 
estetică, după modelul teologiei morale (aflat, deja, în tradiţie), 
din două motive şi anume: ne-a interesat rezultatul întilnirii 
cooperante dintre Teologie şi Estetică generală. Sînt discipline 
prestigioase şi pot determina, fie în parte, fie împreună, 
domenii subsumate de cercetare. Fenomenul este frecvent. Cei 
vechi nu făceau deosebire între metafizică şi teologie. Din 
cuprinsul acestora avea să se desprindă filosofia ca ştiinţă 
autonomă, împărţită şi ea, ulterior, în domenii specializate. 
Platon nu deosebea, terminologic vorbind, metafizica de 
teologie, şi una şi alta vizînd situarea realului în transcendenţă. 
Lui Aristotel i se datorează meritul de a fi despărțit metafizica 
de fizică, logica de morală şi de poetică. Şi teologia s-a 
diversificat, de la tratate cu înţeles general (Dionisie Pesudo- 
Areopagitul) la confesiuni şi summae, apoi la domenii de sine 
stătătoare: dogmatica, omiletica, mistica, ascetica etc. În al doilea 
rînd, noi venim din direcţia filologiei şi a esteticii spre 
teologie. De pe aceste poziţii ne-am permis să efectuăm 
transferul de informaţie dintr-o serie de materii, pe care le-am 
experimentat la catedră şi în scriere cîteva decenii, în altul mai 
puţin familiar nouă teologia (şi, respectiv, arta sacră). Aşadar, 
nu este o lucrare nici „de filolog”, nici „de teolog”. Ea tratează 
diverse arte religioase, după principiile acestora. 

CAPITOLUL | 
Moştenirea lui Platon 


ratatele de estetică generală ori de teorie a artei 

neglijează, de regulă, frumuseţea divină şi 

speculaţia teologică. Constatarea este valabilă atit 
pentru timpurile mai vechi, cât şi pentru cele moderne. Încă 
din Antichitatea tirzie, filosofia a început să se delimiteze de 
teologie. De aceea, frumosul a intrat în conştiinţa europeană 
asemenea lui lanus bifrons: cu o față luminată de sacralitatea 
divină, aşa cum se cuvine celei mai importante invenții 
umane, arta, dar cu cealaltă spre raționalitatea agresivă şi 
arogantă. Lucrările de specialitate elaborate pînă în prezent 
sînt prea adesea scrise de pe poziţii partizanale, 
individualiste,  tendenţioase şi, de aceea,  lacunare, 
deformante. Excelează direcția pozitivistă şi laicizantă. 


1. Aroganţa filosofilor 


Kant, ca să aducem în discuţie un exemplu ilustru, face 
parte din această serie negativă, deşi unele aspecte ar pune în 
evidenţă contrariul. El arată (cu îndreptăţire pînă la un punct) 
că frica este incompatibilă cu sentimentul religios: ea ucide 
credinţa, pe de o parte, iar pe de alta, gîndirea independentă; 
într-un cuvînt, denaturează fiorul religios şi, totodată, face 

neproductivă sensibilitatea estetică. Există şi o frică religioasă, 
ca o chemare neliniştitoare. Ea se află în om şi în relaţiile lui 
cu divinitatea, pregătind calea creaturii spre sublimitatea 
cerească. Acesta este sensul versetului evanghelic: „Cred, 
Doamne, ajută necredinței mele!” (Marcu, 9.24). Este aici, dacă 
ne reamintim pasajul, strigătul de disperare al unui părinte, 
înfricoşat de pierderea fiului; durerea face ca voinţa şi 
frumuseţea morală să se transforme în experiență mistică 
autentică. 

Judecata teleologică, de expresie kantiană, a fost de mai 
multe ori amendată de critica de specialitate sub pretext că 
autorul german ar fi dat curs elementelor de morală din 
perspectivă criticistă: cum este posibilă şi probată cunoaşterea 
lui Dumnezeu? Fireşte, nu un examen probatoriu urmăreşte 
cineva interesat de estetică teologică şi de frumuseţea divină. 
Însuşi Kant consideră că Dumnezeu, nemurirea sufletului etc. 
sînt „obiecte de credință”», aşa cum cerul înstelat şi legea 
morală reprezintă „obiecte contemplabile”, ca oricare altele 
din sfera sublimului. Prin urmare, cerul, „legea morală”, 
nemurirea sufletului sînt „obiecte” ce se supun judecății şi se 
adaugă bagajului nostru de cunoştinţe, în ordine previzibilă. 
Filosoful nu a întrezărit posibila apropiere între obiect de 
credință şi adevăr de credință (ultimul, considerat concept 
fundamental în studiile teologice mai noi), pentru a face 
corelația necesară între judecata teleologică (prin definiţie 
universală şi morală) şi judecata estetică, în mod natural 
particulară şi „finală”. 

Hegel a mers pe linia aceloraşi mutații raționalist- 
cauzale, inițiind un dublu demers în ideologia frumosului şi a 
artei. Punînd, cum se ştie, în serie triadică religia, arta şi 
filosofia, a pronosticat, mai mult sau mai puţin ferm, 
dispariţia primelor două din orizontul spiritului. Nici pînă 

astăzi nu s-a stins teoria perisabilităţii din conştiinţa lumii 
cultivate. Al VII-lea Congres Internaţional de estetică din 
1972, de la Bucureşti, s-a desfăşurat sub antetul semnificativ: 
dispariția artei. A separa arta de religie pentru a le pune în 
serie ierarhică şi în ordine dialectică a spiritului absolut este o 
poziţie orgolioasă şi, în chip paradoxal, limitativă. Nietzsche a 
predicat şi dezvoltat nihilismul religios prin afirmaţii 
tulburătoare şi consternante. În primul rînd, a lansat teza 
şocantă, tipic protestantă şi eretică, despre  istoricitatea 
misterului creştin fundamental şi, implicit, despre „moartea” 
lui Dumnezeu; în al doilea rînd, a mai susţinut (ceea ce 
realitatea contrazice de la distanță) că religia creştină nu a 
însemnat un suport moral pentru artă, ci o neşansă a acesteia. 
Negaţiile, în epoca modernă, au mai mare putere de penetrare 
în masse decît afirmaţiile, putînd fi transformate în fraze 
politizante, pentru că se află sub regimul restrictiv al pomului 
oprit. Astfel, cei trei mari germani au reuşit, în decurs de mai 
bine de un secol, să stopeze orice încercare de gîndire 
sistematică, spirituală şi realistă pe linia esteticii teologice, fie 
în cadrul Bisericii, fie în cel al teoriei generale. Pînă şi tratatele 
unor clerici iezuiţi, Du Bos (Dubos), Batteaux sau Andre, de 
tradiţie plotiniană, concepute, la vremea lor, pe fundamentele 
frumosului, gustului, sentimentului şi imaginaţiei, au fost 
serios afectate de noile tendințe, care valorificau elementul 
mundan şi raţional; nu în consens şi nici în paralel cu 
adevărul de credinţă, ci în opoziţie şi în dauna acestuia din 
urmă. 


2. Istoria istoriei esteticii 


Cine urmăreşte istoria ideilor estetice şi istoria istoriilor 
acestora poate face două constatări generale, în completarea 

celor afirmate mai sus: dorința expresă şi unică a oricărui 
teoretician (creatorii, în marea lor majoritate, fac excepţie de la 
această regulă) a fost să separe, cu maximă acribie, valorile 
între ele, ca o cale de acces către ceea ce numim esența 
esteticului. Aşa a procedat I. Kant cînd a delimitat, cum se ştie, 
„judecata de gust”, liberă şi fără concept, de „judecata logică”, 
ceea ce i-a încurajat pe unii specialişti să-l considere 
adevăratul întemeietor al esteticii. În acelaşi sens a gîndit şi 
Hegel, cînd a desprins „ideea sensibilă” de „ideea pură”, 
temeiul teoretic al unui întreg şi monumental sistem de 
gîndire, consacrat, într-o primă parte, teoriei frumosului 
(Prelegeri de estetică I, în traducere românească), iar în partea a 
doua, teoriei artei (Prelegeri de estetică 11). 

În al doilea rind, există dovezi clare că autorii 
raționalişti, reprezentanţi ai gîndirii pozitiviste, 
minimalizează, trec sub tăcere sau deformează contribuţiile (şi 
aşa sporadice în anumite epoci) esteticii filocalice. Capitolul 
consacrat esteticii medievale din Istoria esteticii de K.E. Gilbert şi 
Helmut Kuhn, lucrare devenită celebră mai ales prin criticile 
care i s-au adus, cuprinde multe inexactități şi confuzii. Se 
contestă, în mod stupefiant, existența unei estetici medievale, 
pe toată perioada de desfăşurare a acesteia, de la sfinţii părinți 
răsăriteni încoace, începînd cu Sfîntul Vasile cel Mare, primul 
care a inițiat discuţiile pe tema frumosului divin; cel mult, sînt 
recunoscute unele încercări „eşuate”, de natură apologetică, la 
Dionisie Pseudo-Areopagitul, împrumuturi platoniene la Sf. 
Augustin sau augustiniene la Sf. Toma din Aquino. Apelînd 
la un autor contemporan (F.P. Chambers), care în lucrarea 
Cycles of Taste, se arată preocupat doar tangenţial de estetica 
medievală, tratatul citat încearcă să explice lipsa de interes a 
Bisericii pentru problemele frumosului; se reclamă presiunea 
strivitoare asupra spiritului exercitată de morala religioasă şi 

schematismul „rigid al controversei iconoclaste”, ceea ce ar fi 
făcut ca „vechea estetică sofisticată să dispară cu desăvirşire”. 
Într-un cuvânt, sînt de părere autorii citați: „la început estetica 
n-a existat” pentru oamenii de cultură ai Evului Mediu. Nu ne 
spun ce înţeleg ei prin „început” şi nici dacă tradiţia clasică şi- 
a găsit continuatori, într-o formă sau alta, printre sfinții 
părinți. 

Asemenea afirmaţii se fac pe un ton grav, înalt şi cu 
aparenţă de obiectivitate, încât lectorul de bună credință poate 
fi atras într-o direcţie periculoasă. În definitiv, şi Marx a 
susținut, mai în glumă, mai în serios, că Evul Mediu nu ar fi 
lăsat în urmă decît „mormane de ruină şi cenuşă”. Autorii 
Istoriei estetice aveau două căi în abordarea problemei: 

1. Să arate adevărul istoric că, „la început”, de la primul 
sinod ecumenic (325) pînă la războiul icoanelor (ceea ce 
înseamnă o întreagă epocă de gîndire, de formare şi de 
creştere), Răsăritul creştin (care se extindea, deocamdată, şi 
asupra Apusului) a fost continuatorul direct al culturii 
greceşti, la acelaşi nivel de „sofisticare”, prin reprezentanți 
străluciți: marii capadochieni, Vasile cel Mare, Grigore de 
Nyssa, loan Gură de Aur sau Atanasie cel Mare, Evagrie 
Ponticul, Dionisie Pseudo-Areopagitul etc. Ei erau formați, de 
regulă, în şcolile din Grecia (Atena) sau din Alexandria, 
neatinse de valul barbarizant şi devenite centre de creştinare 
prin artă şi carte. „În vremea aceea” (formulă biblică) Apusul 
era într-adevăr pustiit de cultură, haotizat de hoarde, din 
Mediterana pînă în Scandinavia. Nu s-a făcut această necesară 
distincţie, preferindu-se soluția comodă (dar riscantă) a 
aprecierilor globale. 

2. Să nu se lase în confuzie semantică expresii de tipul 
„creştinism primitiv”, „păgînătate”, „organizare ecleziastică”. 
O propoziţie preluată necritic din cartea citată a lui F.P. 

Chambers poate crea serioase confuzii: „S-au clădit biserici, 
pline pînă la refuz de sculpturi, fresce şi mozaicuri de tip 
păgîn”. Gilbert şi Kuhn nu fac distincţia între creştinismul 
„primitiv” şi cel dezvoltat, între arta Răsăritului şi cea a 
Apusului sau minimalizează valorile estetice ale artei 
bizantine. Biserica Sfînta Sofia din Constantinopole a fost 
reîntemeiată în anul 537 (27 dec., ziua tîrnosirii), cu o mie de 
ani înaintea Catedralei Sf. Petru din Roma şi reprezintă 
modelul oricărui lăcaş de cult, de acelaşi gen, din întreaga 
ecumenie ortodoxă. Pe de altă parte, celebrul Mozaic de la 
Ravenna, una din capodoperele întregii creştinătăţi, nu 
păstrează aproape nimic din formele care i-au premers în 
antichitatea clasică şi păgînă. S-au schimbat atit tehnicile, 
materialele, cît şi simbolistica imaginilor. Nici fresca nu a 
rămas aceeaşi, mai ales după „Duminica sfîntă”, care a 
consacrat izbînda iconodulilor în ce priveşte ideologia estetică 
a icoanei. 

Acelaşi tratat îl prezintă pe Dionisie  Pseudo- 
Areopagitul în două variante, la distanță de numai şase 
pagini. Prima se află în interiorul citatului selectat din 
Chambers: tratatele lui Dionisie „înfăţişau frumuseţea ca unul 
dintre numele divine”; forma conspect la Gilbert-Kuhn este: 
„... interpretarea frumosului ca nume divin nu e chiar atît de 
simplă”. A doua variantă: Dionisie Areopagitul „confundă 
frumosul cu atributul divin”2. Autorii recunoşteau, cu citeva 
rînduri mai sus, că frumosul este un „atribut”, deci frumosul 
şi divinul sînt (în accepțiunea general-mitologică) identice; 
frumosul şi divinul (în sensul creştin din Treime) sînt 
asemenea. Dar „identic” şi „asemenea” se află în sfere 
semantice şi logice sensibil diferite. Aceste propoziţii teoretice 
pot fi întîmpinate astfel: 

a) Autorii tratatului îl receptează pe misticul ortodox 
prin simpla raportare la dialogul Cratylos. Acolo însă, Platon 
se ocupă de modalitatea punerii şi potrivirii numelor. 
Operația este, într-adevăr, dificilă, pretinzind concordanța 
între semn şi obiect; mai precis, numele evidenţiază esența 
lucrului şi a fiinţei. De aceea, punerea numelui cade în sarcina 
unei persoane cunoscătoare, inspirate sau a unei suprafiinţe. 
Zeitatea mitologică poate avea mai multe nume (după un 
anumit „tratat” hermetic, propriu oricărei religii); acestea nu îl 
reprezintă în simultaneitate, în cunoaştere totală şi imposibilă, 
ci în alteritate, adică în revelație parțială: Apollo din 
Belvedere, Atena cu coif, Hermes se arată prin rostirea 
numelui. Dumnezeul creştinilor (cu excepţia Fiului: ca ipostaz 
al Trinității, numindu-se lisus ca om şi Hristos ca mîntuitor) 
nu se lasă nominalizat în sensul obişnuit al cuvîntului: „Eu 
sînt cel ce sînt”. 

b) Cine dintre oameni ar putea să-l numească pe 
Dumnezeu, cu un epitet ori cu „mai multe”, de vreme ce 
muritorilor nu le este dată esenţa lui? Cuvîntul reprezintă o 
palidă manifestare a creaturii, limitată şi efemeră, față de 
divinitatea proniatoare şi nemărginită. Numelui, luat la 
singular, i se refuză cuprinderea necuprinsului. 

c) O altă variantă din Istoria esteticii se dovedeşte mai 
credibilă, întrucît autorii au mai multă înţelegere pentru 
polisemantismul  dionisian: Dumnezeu îşi face simțită 
prezenţa prin măreție, înțelepciune, putere, bunătate, frumusețe 
etc., aşadar atribute sinergice, suitoare şi unitive, nu simple 
nume, cu valori separate. Gilbert şi Kuhn aveau la îndemînă 
un îndreptar spiritual de care nu se puteau lipsi în aprecierile 
esteticii medievale, fie şi în accepțiunea ei apuseană. Este 
vorba despre scrierile Sfîntului Toma. Marele teolog de la 
începutul mileniului nostru îl urma pe Dionisie atunci cînd 

scria: „Cartea sfintă ne înfăţişează, cum am spus-o deja, 
lucrurile spirituale şi divine sub forma imaginilor ca lucruri 
sensibile. Astfel, cînd ni-l arată pe Dumnezeu întruchipînd 
tripla dimensiune, figura ne relevă atributele sale supreme 
prin calităţile corpurilor; penetraţia înțelepciunii Sale supreme 
prin adîncime, omniprezenţa Fiinţei prin înălțime, durata 
existenţei prin lungime; în sfîrşit, necuprinsul dragostei prin 
expansiune”5. Sfintul Toma asociază termenul areopagitic, 
atribut, cu acela de calitate, nu de nume; dipticul atribut — 
calitate proiectează gîndirea în infinitatea cosmică, pe cînd 
numirea o socratizează şi o fragmentează în marginile 
cotidianului. 

Se greşeşte, prin urmare, cînd misticul răsăritean 
(Dionsie  Pseudo-Areopagitul) este acuzat de confuzie. 
Atributele nu trebuie receptate separat, ca în politeism. 
Dumnezeul creştinilor există în deplinătate şi ca unitate 
absolută. Dacă ne este dat atributul de bunătate, să spunem, pe 
care noi avem impresia, la nivelul simţurilor, că-l 
experimentăm separat, datorită unor circumstanţe specifice, 
cu aceeaşi pregnanță se manifestă mistic şi frumusețea, şi 
strălucirea, şi măreția, deşi sînt aparent inaccesibile. Frumosul 
filocalic nu eşuează în morală, cum presupun Gilbert-Kuhn, 
nici în deism abstract, ci îşi păstrează nealterată esenţa, 
datorită sincretismului atributelor. 

Mult mai convingătoare pentru teoria frumuseții 
creştine este o altă istorie a esteticii, de circulaţie universală, 
semnată de un reputat gînditor polonez, stins nu de multă 
vreme din viaţă, Wladyslaw Tatarkiewicz: „Scrierile lui 
Pseudo-Dionisie, aşa numitul Corpus  Dionisiacum, sînt 
teologice. Ele nu cuprind nici un tratat anume de estetică. În 
aceste scrieri, teologia estetică este însă în foarte mare măsură 
pe primul plan: ele se ocupă de frumos ca unul dintre 

atributele lui Dumnezeu. Concepţia dionisiană despre frumos 
este expusă în modul cel mai complet în tratatul Despre numele 
divine (IV, 7). Dar observaţii ocazionale se întîlnesc şi în 
celelalte tratate: în Ierarhia eclesiastică, în Ierarhia cerească şi în 
Teologia mistică”. Sau: „Estetica lui Pseudo-Dionisie, ca şi 
întregul lui sistem, se bazează pe două noţiuni: un concept 
religios de Dumnezeu, derivat din Biblie, şi un concept 
filosofic de absolut, luat de la greci. Pseudo-Dionisie a 
contopit într-unul singur aceste două concepte. Pe această 
noţiune şi-a întemeiat concepţia despre frumos ca atribut al 
lui  Dumnezeu-Absolutul”>. I se recunoaşte misticului 
răsăritean o gîndire sistematică şi profundă, o preocupare 
constantă pentru studiul frumuseţii ideale şi divine, ba chiar 
ecouri peste vreme, în scrierile medievale de prestigiu, sub 
formă de sugestii în elaborarea unor imagini plastice, în 
pictură, poezie, arhitectură. Publicarea „epistolelor” avea să 
dezvăluie limpede interesul lui Dionisie pentru simbolismul 
sacru al artei religioase. 

Nu ne putem asocia cu Wladyslaw Tatarkiewicz în 
anumite puncte critice ale referatului său. Areopagitului i se 
contestă prea tranşant originalitatea. Autorul polonez 
vorbeşte chiar de un „supraplatonism” (termenul îi aparține), 
privind bănuita suprasolicitare a ideii arhetipale: „Frumosul 
nu mai fusese niciodată mai exaltat decît acum. EI însă şi-a 
pierdut individualitatea şi a încetat a mai fi ceea ce se înţelege 
de obicei prin frumos în accepțiunea strictă a cuvîntului. El a 
devenit un alt nume pentru perfecţiune şi putere. A încetat a 
mai fi un obiect de observaţie şi experienţă şi a devenit în 
exclusivitate un obiect de speculație, a dispărut în sfera 
misterului”). Considerăm că nu are dreptate. Putem formula 
următoarele replici numai în legătură cu acest pasaj. 
Tatarkiewicz se opreşte la o înţelegere limitativă a frumosului, 

„în accepțiunea strictă a cuvîntului”; este o înţelegere 
empirică, exact împotriva intenţiilor bine  ştiute ale 
Areopagitului: frumosul ar fi devenit „un alt nume pentru 
perfecțiune şi putere”, fapt inadmisibil la autorul tratatului 
Despre numele divine; acuzaţia de confuzie am întâlnit-o şi la 
Gilbert-Kuhn. 

În aceeaşi ordine minimalizatoare şi nihilistă se înscrie 
şi Benedetto Croce, pe care îl menționăm, împotriva 
cronologiei, la urmă, fiind cel mai drastic acuzator al lui 
Dionisie. Autorul italian acordă esteticii medievale (o mie de 
ani de gîndire teoretică şi practică artistică) doar trei pagini, 
atenţia fiind îndreptată spre Dante, semnalînd limbajul 
simbolic din Divina Comedie, cu cele patru dimensiuni 
semantice cunoscute: literală, alegorică, morală şi anagogică. 
În rest, Tertulian i se pare negativist, Augustin învechit, Toma 
d' Aquino „puţin diferit” Dionisie Areopagitul, un compilator. 
Totuşi, fraza care începe capitolul din marele său tratat de 
estetică despre gîndirea Evului Mediu se află în total 
dezacord cu cele afirmate de Gilbert-Kuhn: „Aproape toate 
direcțiile esteticii antice au fost continuate prin tradiție sau au 
reapărut printr-o geneză spontană în secolele Evului mediu”.7” 

Imaginea Evului Mediu, epocă a multor iniţiative care 
au pregătit Europa modernă, apare într-o manieră deformată 
în conştiinţa lectorului de astăzi. Specialiştii din diverse 
timpuri au experimentat o schemă ontologică, aproape unică, 
transmisă prin tradiţie (ce este frumosul, la ce foloseşte, care 
ar fi condiţiile receptării: prin simţuri ori / şi prin intelect) şi 
axată pe principii pragmatice. Frumosul este un concept 
deschis şi, tocmai de aceea, universal. El nu se pretează la 
aplicaţii şi justificări în sensul strict al cuvîntului, cum 
preconizează esteticianul polonez. Privit din perspectivă 
teologică, frumosul, înțeles şi ca „adevăr de credință” (D. 

Stăniloae), se situează, prin natura lui complexă divino- 
umană (Dionisie Pseudo-Areopagitul), pe un plan înalt 
metafizic, punînd la grea încercare însăşi posibilitatea noastră 
de înțelegere. Ni se sugerează o realitate corelată şi unitivă, pe 
care o putem numi (şi denumi) frumos de credință. 

Nici Biserica nu a dezvoltat în mod sistematic acest 
sector special al teologiei: estetica teologică (şi ne referim la 
Biserica ortodoxă). După cunoştinţele noastre, nu există nici 
măcar o colecţie teoretică ori de imnuri, transmise şi 
cunoscute de la sfinţii părinţi. Pentru marea colecţie de texte 
teologice şi inspirate, Filocalia, a fost ales un titlu sintetic, 
ţinîndu-se seama de principiul grecesc al unităţii valorilor. 
Este o operă accesibilă doar exegeţilor. Sînt necesare, însă, şi 
lucrări cu caracter didactic, micromonografii de autor, studii 
tematice, antologii de texte, pentru cel ce doreşte să se apropie 
de frumuseţea inspirată, ca şi pentru îndrumătorul de la 
catedră. 


3. Promisiunile Evului Mediu 


În epoca patristică s-au clarificat, în disputele sinodale, 
marile concepte teologice ale creştinătăţii, lămuritoare pentru 
viața sufletească în totalitatea ei. Ele au o accentuată funcție 
unitivă, indiferent dacă aparțin planului cultic, liturgic, 
artistic; fiecare dintre acestea se regăseşte sinergic în toate. 
Dar, pe măsură ce se dezvoltă arta religioasă, în est ca şi în 
vest, apare riscul unor neînțelegeri în valorizarea raporturilor 
dintre gîndirea speculativă, de tip occidental, prea riguroasă 
în compartimentări, şi cea orientală, mai afectivă şi mai liberă. 
Coerenţa dintre teoria frumosului biblic şi cea a artei sacre se 
opacizează în primul caz, nu şi în al doilea. 

a) Orient şi Occident 


Să reținem, în acest context, părerea unui autor 
contemporan, care, ocupîndu-se de scrierile lui Dionisie, 
afirmă: „Dintre numeroasele denumiri cu care sufletul 
credincios se străduieşte să se apropie de insondabila taină a 
lui Dumnezeu, Frumosul este acea noțiune pe care teologia 
românească a căutat să o aprofundeze mai mult. La mai 
vechile preocupări pentru această temă s-au adăugat altele în 
care concepţiei dionisiene i se acordă o atenţie cuvenită, 
comparativ cu augustinismul şi tomismul, preponderente, 
uneori, pînă atunci”%. Sentimentul religios prezintă o 
componentă umană unică şi vitală; el s-a constituit printr-o 
imensă trăire şi comuniune cu imaginea vie a divinității şi în 
subtilă conlucrare (sinergie) cu celelalte valori ale spiritului, 
cu binele şi cu adevărul. Nesocotirea acestei realități sufleteşti, 
împotriva evidenţei, atrage după sine, cum experiența a 
dovedit-o în diverse ocazii, riscul necunoaşterii şi umilirii 
fiinţei, în înzestrările sale cele mai caracteristice. Disputele 
sinodale din epoca eroică a creştinismului şi cele care au 
urmat pînă în timpurile cele mai apropiate s-au produs, 
neabătut, în numele adevărului de credință. De aceea estetica 
medievală trebuie abordată cu necesitate în mod diferențiat, 
după specificul celor două mari ramuri ale creştinătăţii: din 
răsărit şi din apus. Pentru ortodocşi, pasul decisiv în 
constituirea teoretică a frumosului de credință l-a făcut Dionisie 
Pseudo-Areopagitul; pentru catolici, acelaşi rol l-a îndeplinit 
Fericitul Augustin, dezvoltat, peste secole, de Toma din 
Aquino. Atît Sf. Dionisie, cât şi Sf. Augustin au preluat şi 
prelucrat izvoare comune: Platon şi Plotin. l-au atras, însă, în 
direcții sensibil noi, completîndu-i cu subliniată personalitate. 


31 


Petru Ursache 


Sf. Augustin ca gînditor divin a avut puterea şi harul să 
îndrume viața spirituală a Europei timp de cîteva secole, 
direct ori printr-o serie de urmaşi iluştri din rîndul clerului 
catolic. El îşi fundamentează teoria frumosului şi a artei, 
foarte riguroasă şi cuprinzătoare, pe celebrul triptic 
tradițional ordine, măsură, formă, dorind să-l facă util mai 
curînd pentru viaţa concretă a artei decît pentru speculația 
abstractă. A fost omul providenţial pentru o Europă de Vest 
care îşi căuta identitate, deocamdată, în şcoli abaţiale şi în 
reforme ecleziastice, sub ameninţarea destrămării imperiului 
şi sub presiunea barbarilor nordici. 

Prin Dionisie, cunoaşterea a căpătat înţelesuri dintre 
cele mai înalte şi mai subtile. Nu a fost numai un scriitor 
sacru, ales şi inspirat, cum se considera, revendicîndu-se de la 
Sf. Pavel, dar şi o ființă vrednică de legendă. Într-adevăr, viaţa 
i s-a pierdut în ficțiune, de aceea i se spune şi Pseudo...; în 
schimb, a rămas scrierea să depună mărturie pentru el. 
Wladyslaw Tatarkiewicz are perfectă dreptate într-o paralelă 
concluzivă, consacrată celor doi mari reprezentanţi ai 
creştinătăţii, răsăritene şi apusene: „Vreme de un mileniu, 
Augustin a rămas autoritatea în materie de estetică creştină. 
Însemnătatea lui a fost egalată doar de Pseudo-Dionisie. 
Cîteva veacuri mai tîrziu, summae-le scolastice, ocupindu-se 
de frumos, se bazau în exclusivitate pe aceşti doi scriitori. Din 
ei şi-a extras Evul Mediu concepţia metafizică despre frumos 
(iar din Augustin, şi alte numeroase idei despre frumos şi 
artă). Concepţia religioso-metafizică despre frumos, care a 
alcătuit baza esteticii medievale, a fost elaborată astfel în 
secolele al IV-lea şi al V-lea. Cu toate că şi-a menţinut poziția 
pînă la finele Evului Mediu, ea nu a mai cunoscut vreo 
dezvoltare, ci a fost numai repetată, uneori în termeni noi, dar 
mai adesea exact în cuvintele lui Pseudo-Dionisie şi Augustin. 

Ea a oferit mai degrabă cadrul decît conţinutul Evului Mediu 
matur, care a fost metafizic doar într-o mică măsură, fiind mai 
ales empiric şi ştiințific”?). 

Ultima frază se referă la Evul Mediu scolastic („matur”), 
apusean, nu şi la cel răsăritean. Dionisie era o personalitate 
contemplativă şi mistică, asemenea tuturor părinţilor şi 
cărturarilor ortodocşi. Răsăritul se bucura, la acea vreme, de 
stabilitate politică. Bizanțul prelua, deopotrivă, tradiţia 
imperială a Romei şi pe cea culturală a Atenei, dezvoltind 
teologia, filosofia, învățămîntul şi artele. Oamenii de cultură 
se simțeau ocrotiţi de ordinea statală şi nu aveau motive de 
îngrijorare privind realitatea imediată. Este şi cazul lui 
Dionisie, care îşi îndrepta privirea spre necuprinsul existenţei, 
experimentind contemplarea infinităţii divine. Singur o 
mărturiseşte: „Şi mai întîi de toate, dacă se cuvine să 
contemplăm denumirea cea perfectă şi bună a tuturor 
emanațţiilor dumnezeieşti...”1% sau: „Dar să ridicăm ochii spre 
culmi, fără să vestim doar blindețea oamenilor...”1». Stilul său 
este exaltat şi apologetic, pentru că se vrea a fi o cîntare 
despre cele frumoase şi înalte: „Să proslăvim binele ca pe ceva 
ce cu adevărat există şi ca pe cel ce dă existenţa tuturor celor 
ce sînt'12. Alteori, îşi mărturiseşte idealul apostolic şi 
misionar, crezindu-se asemenea Sfintului Pavel, ales de 
divinitate să facă inteligibile oamenilor adevărurile subtile şi 
tainice: „Vezi că şi noi n-am păstrat pentru noi nici una din 
învăţăturile sfinte ce ne-au fost transmise; ci le-am împărtăşit 
întocmai şi vouă şi altor bărbaţi sfinţi, pe cît vom fi în stare 
noi ca să le spunem, iar ceilalți ca să le înţeleagă, neschimbînd 
întru nimic tradiţia, fie ca să le expunem. lar acestea să fie 
astfel cum s-au spus şi cum e plăcut lui Dumnezeu”!9. 

Textele ni se par lămuritoare pentru cele două 
temperamente distincte ori direcţii culturale reprezentate de 

unul şi de celălalt în parte (Dionisie / Augustin) şi tipuri de 
mistică. Retorica apuseană se ordonează după modele logice 
riguroase şi pozitiviste, exprimînd, înainte de toate, raporturile 
concrete între lucrurile lumii văzute; răsăriteanul scrie sub 
extază şi „vede” raporturi nevăzute, pe care i le certifică drept 
adevărate o instanță suprafirească şi inspiratoare. Trebuie să 
ținem seama de aceste deosebiri care nu sînt totdeauna numai de 
nuanţă ori minime, pentru a nu judeca estetica medievală în sens 
global şi uniformizator. În interiorul ei se disting direcții 
specifice, nicidecum opuse, ci paralele, adesea interferente, în 
privinţa frumosului şi a teoriei artei. 


b) Dionisie Pseudo-Areopagitul 


Dionisie Pseudo-Areopagitul poate fi considerat, după 
datele sumare prezentate, întemeietorul esteticii medievale — 
răsăritene, aşa cum Fericitul Augustin şi-a cîştigat acelaşi 
merit în spațiul apusean. Urmează să fie aduse argumentele 
necesare unei receptări concrete. Dar, înainte de toate, o 
chestiune terminologică trebuie abordată neapărat: prin 
estetică medievală înţelegem dimensiunea religioasă a creaţiei, 
mai pătrunsă de Duhul Sfînt în răsărit şi mai deschisă către 
spiritul pragmatic în vest. Nu găsim nicăieri în textele 
ortodoxe că arta trebuie să producă interes imediat şi plăcere, 
ci desfătare, încîntare, minunare, stare extatică; cu alte cuvinte, 
integrare treptată în cele două ierarhii, bisericească şi 
cerească. Estetica medievală reprezintă o etapă a esteticii 
teologice (sau filocalice). Raportul dintre ele este ca dintre parte 
şi întreg. Cea din urmă s-a constituit continuînd-o pe prima, 
în condiţii istorice proprii, prin studiul aprofundat al sfintelor 
scripturi, al tradiţiei bisericeşti, al textelor patristice 
descoperite ulterior, editate, adnotate, traduse. 

În secolul nostru, estetica teologică poartă însemnele 
renaşterii sentimentului religios în vest şi est, după explozia 
scientismului post-renascentist, favorizat de pragmatismul 
burghez, care i-a interzis omului viziunea cosmică a propriei 
fiinţe, limitîndu-l la o existenţă biologică sterilă, dependentă 
de mitul tehnicii şi al maşinii. Tratatele de mistică ale lui 
Dionisie au fost revalorificate, în epoca modernă, de o serie de 
teologi prestigioşi, în special ruşi (emigraţi în vest după 
seismele sociale produse de bolşevici), greci şi români. Ei au 
pus în evidență un întreg sistem de probleme specifice 
esteticii teologice: geneza artei, teoria frumosului, natura 
inspiraţiei şi a extazului, personalitatea artistului, a geniului şi 
a sfîntului, caracteristicile artei în general şi ale artei religioase 
în special. Am citat teme frecvente la N. Berdiaev, N. Crainic, 
Paul Evdokimov, Androutsos, Jacques Maritain, D. Stăniloae, 
autori care reprezintă o mişcare nouă şi roditoare în estetica 
teologică a secolului nostru. 


c) Metoda areopagitică 


Spre deosebire de ştiinţele exacte şi matematizate, în 
teologie funcţionează două tipuri retorice şi metodologice, 
situate în complementaritate: unul se bazează pe concepte clar- 
distincte şi poartă denumirea de calea pozitivă (via afirmativa), 
celălalt fiind calea negativă (via negationis); în limbajul de 
specialitate, calea pozitivă mai este cunoscută şi sub denumirea 
catafatică, a doua prin apofatică: „Lumea e oglinda în care se 
răsfrînge Dumnezeu, spunea Nichifor Crainic în cursul său de 
teologie mistică, ca o cauză în efectul ei. Teologia afirmativă 
procedează de sus în jos, de la Creator la făptură. Ea distinge 
rînd pe rînd însuşirile făpturii, care toate sînt bune, fiindcă 
lumea e perfectă în felul ei — şi le reuneşte apoi în ideea de 

Dumnezeu. A distinge pentru a uni — iată metoda ei. Însuşirile 
acestea, coborite de sus şi răsfrînte în oglinda lumii, convin 
făpturilor, prin chemare ele convin şi lui Dumnezeu. Fiecare 
însuşire a lumii, care e totodată şi un atribut divin, are în Sfînta 
Scriptură un nume divin”!%. Crainic se exprimă în spiritul lui 
Dionisie Areopagitul: Dumnezeu este bun, înțelept, puternic, 
frumos, drept. Aceste atribute reunite (via unitiva) duc la 
„cunoaşterea” Lui. Cum omul a fost creat după chip şi 
asemănare, urmează că şi el poate fi bun, înțelept, puternic, 
frumos, drept. Cunoaşterea catafatică (pozitivă) îl apropie pe 
Dumnezeu de om. Şi unul şi altul se află în comuniune. 

Dionisie este un scriitor ermetic (în spiritul primelor 
generaţii de scriitori sacri) şi ne rămîne fără speranţă dacă nu 
găsim punctul de acces către înţelesul frazei sale. Versetul: 
„Lumina luminează în întuneric şi întunericul n-a biruit-o” 
(loan, 1.5) poate avea următorul înţeles: Hristos lisus 
(Lumina) a coborît cu diavolul (Întunericul) în infern în 
momentul crucificării şi a luminat, adică s-a războit cu diavolul 
(Întunericul); apoi s-a înălţat victorios, salvîndu-ne pe noi de 
păcat şi de moarte. Acelaşi simbol al luminii îl foloseşte 
Dionisie în următoarea frază: „Întunericul se face nevăzut la 
lumină şi, cu atît mai nevăzut, cu cît lumina este mai intensă” 
(Epistola 1). Identificăm aici un aspect al teoriei emanaţiei 
divine, pe care a formulat-o Plotin prelucrîndu-l pe Platon şi 
reluată, apoi, de Augustin şi de Toma. Nu ne propunem să 
comentăm aici „originalitatea” lui Dionisie. Dar, cînd acesta 
vorbeşte despre „Întunericul divin” sau cînd scrie: „În acest 
întuneric supraluminos dorim ca să ajungem, şi să vedem, şi 
să cunoaştem, prin nevedere şi necunoaştere, ceea ce-i mai 
presus de vedere şi de cunoaştere...'19, ni se propune metoda 
apofatică (teologia negativă), întemeiată de misticul răsăritean 
şi intrată definitiv în tradiția meditaţiei religioase. 

Omul simte dorul divin de a se apropia şi el de creator; 
şi el are iniţiative, prin el se afirmă cunoaşterea de jos în sus, 
apofatică şi negativă. Ceea ce se ştie sigur (Dumnezeu este 
mare, bun, adevăr) devine de necuprins; pe măsură ce ființa 
urcă spre înţelesuri mai înalte, siguranța se transformă în 
îndoială, cunoaşterea în necunoaştere. Binele identificat şi 
precizat în concept îşi lărgeşte înţelesul, căpătind, de fapt, un 
sens mai adînc; frumosul se extinde dinspre lucruri spre 
totalitate, asemănarea se schimbă în neasemănare. Prin este 
(Toma  Necredinciosul, psalmii arghezieni) nu se mai 
presupune prezenţa imediată şi pipăibilă a divinității. Într-un 
cuvînt, calea apofatică dă impresia că îl „îndepărtează” pe 
Dumnezeu de om. Acest joc paradoxal al apropierii- 
îndepărtării i se pare firesc Areopagitului: „Dar vei întreba, de 
ce, după ce am făcut afirmaţiile divine începînd cu Cel dintii, 
începem negaţiile divine de la cele din urmă? Pentru că atunci 
cînd am afirmat pe Acela care-i mai presus de orice afirmare, 
trebuia să punem baza afirmării pornind de la ceea ce era mai 
înrudit cu El; pe cînd atunci cînd îl negăm pe Cel care-i mai 
presus de orice negare, trebuia să-l negăm pornind de la cele 
mai îndepărtate de EI”. Calea apofatică, prin urmare, se 
corelează cu cealaltă, catafatică. Mai mult decît atit, o 
întăreşte, schimbîndu-i sfera de înţeles, dinspre intelect spre 
spiritualizarea gîndirii. Este o tehnică subtilă a misticii 
răsăritene, înrudită cu „metoda rugăciunii”, care face, prin 
exercițiu îndelungat şi răbdător, să coboare puterile minţii în 
inimă, ajutînd-o să devină un organ al erosului divin şi să 
acţioneze în direcția cunoaşterii cu înmulțită forță. „Dar aceste 
concepte şi expresii negative, spune D. Stăniloae, nu exprimă 
o conştiinţă a sufletului că Dumnezeu nu e cunoscut 
nicidecum. Adică teologia negativă nu e numai un act 
unilateral, o simplă conştiinţă a neputinței intelectuale de a 

cunoaşte pe Dumnezeu, ci în ea se exprimă şi o «simţire» a 
necuprinsului lui Dumnezeu, o experienţă a lui, care creşte pe 
măsura urcuşului duhovnicesc al omului”10. 

Sintagmele „întunericul divin” şi „lumina luminează în 
întuneric” devin inteligibile dacă unim „calea pozitivă” cu 
aceea „negativă”. Căci lumina înseamnă „cît îl putem 
cunoaşte”. De aici nu rezultă că întunericul încetează de a fi 
lumina dincolo de cunoaştere. El există ca supra-lumină, 
eventual ca lumină increată, aşa cum frumusețea unui lucru 
ales spre bucuria contemplaţiei nu se opreşte la marginile lui, 
fără a o bănui reaşezată în alte sfere care nu ne-au fost date 
încă spre experimentare. În acelaşi sens se exprimă Sf. 
Dionisie în Epistola a V-a, adresată diaconului Dorotei: 
„Întunericul dumnezeiesc este lumina neapropiată în care 
locuieşte Dumnezeu”. E îl citează, în acest context, pe Sf. Pavel, 
pentru a continua: „Fiind nevăzut, din pricina strălucirii 
copleşitoare şi neapropiat de Sine, pentru abundența 
revărsării de lumină suprafiinţială, în El ajunge oricine se 
învredniceşte să cunoască şi să vadă, prin faptul că nu-L vede, 
nici nu-L cunoaşte, ajungînd într-adevăr în Cel mai presus de 
vedere şi de cunoaştere, cunoscînd că el este dincolo de toate 
cele sensibile şi de cele inteligibile”. 


d) Scriitorul sacru 


Areopagitul îl continuă pe Apostol, nu-l compilează, 
cum au acuzat unii autori. Sarcina scriitorului sacru era să 
dezvăluie şi să dezvolte înțelesurile subtile: „Aşa că, dacă cele 
spuse de noi sînt bune şi dacă în explicarea numelor divine, 
pe cât ne-a stat în putință, am nimerit sensul lor exact, aceasta 
trebuie să o atribuim Celui care-i cauza tuturor lucrurilor, care 
ne-a dăruit mai întîi putinţa de a vorbi bine” (Despre numele 

divine, XIII, 4). Sf. Dionisie relevă un element nou şi îndrăzneţ, 
care nu se găseşte nici la Sf. Pavel: în vremea apostolilor, se 
credea că Dumnezeu devine cunoscut numai prin revelaţie, 
prin auz şi văz. Momentul Toma, al Cincizecimii, reţine şi 
cunoaşterea „prin pipăire”, simbolizînd depărtarea ce avea să 
vină, apofaticul. lisus intra în împărăţia Totului, adică apropia 
depărtarea (o făcea „depărtişoară”) şi îndepărta apropiatul. 
Cum poate „oricine” să realizeze cunoaşterea, în epoca post- 
apostolică, adică în cea a lui Dionisie? Văzînd ceea ce nu se 
vede şi cunoscînd ceea ce nu se cunoaşte. „Despre Dumnezeu 
nu putem spune decît că El este, fără să putem preciza ce 
este”17). Estele nu are hotar şi nu-i pasă de cuprindere, pe cînd 
ce-ul tinde să se delimiteze, întrucît se exprimă prin nume şi 
calităţi; aici Dionisie se desparte atit de Platon, cât şi de Plotin. 

Calea mixtă în teologia catafatico-apofatică lămureşte, la 
nivelul principiilor, modalitatea de abordare a frumuseţii în 
ipostaza ei de nume-lucru şi în cea superioară şi ultimă, de 
atribut al divinității. Din această perspectivă afirmativ- 
negativă, putem aprecia calitatea discursului dionisian: 
originalitatea textelor, impactul cu izvoarele, şansa 
postumităţii. Sf. Dionisie are meritul unic de a fi implicat în 
schema sa metodologică o anume viziune asupra existenţei, 
care cuprinde deopotrivă ființa şi supraființa. Acest mod 
vizionar şi totalizator al cunoaşterii a fost denumit de 
Berdiaev, în baza vechilor izvoare, teandric (de la grecescul 
theos — zeu şi andros — om), iar de Dumitru Stăniloae divino- 
uman; şi permite, cum se va vedea, o înţelegere specifică a 
artei creştine în general şi a celei bizantine în special. Avem 
motive să credem că schema metodologică areopagitică a stat 
la baza practicii artistice din centrele răsăritene ale 
creştinismului, inspirîndu-i pe autorii de manuale (erminii), 

care au circulat printre pictorii de biserici pînă aproape de 
zilele noastre. 

Platon şi Aristotel au abordat din puncte fixe şi extreme 
fenomenul  estetico-artistic: din  abstracțiunea ideii şi, 
respectiv, din realitatea concretă a artei. Datorită acestei 
bipolarităţi, lumea apuseană s-a împărţit în platonicieni şi 
aristotelici, riscînd să opacizeze relaţia firească dintre artă şi 
frumos; pînă în epoca modernă, teoria frumosului a continuat 
să fie considerată o activitate intelectuală elitistă, în vreme ce 
practica artistică (pictura, sculptura) trecea drept o activitate 
artizanală obişnuită. Artiştii plastici nu aveau acces în 
asociații academice, ci se organizau în corporații 
meşteşugăreşti, alături de cizmari şi de croitori. Prin 
perspectiva teandrică, Dionisie Pseudo-Areopagitul a sugerat 
existența unui raport discret între experiența artistică şi 
impulsul divin, ceea ce a condus la uniunea firească şi 
necesară a frumosului cu arta. Fericitul Augustin, care i-a 
urmat, nu gîndea altfel. De aceea este greu să ne imaginăm că 
sfinții părinţi aşezau arta în vreun raport de inferioritate față 
de frumuseţe. Disputele sinodale dintre iconoduli şi 
iconoclaşti s-au încheiat cu definitivarea unei adevărate 
teologii a plasticului divin: în momentul în care sînt 
îndeplinite condiţiile realizării adevărului artistic, în 
concordanţă cu adevărul de credinţă, ceea ce presupune har 
(inspiraţie — receptare a frumuseţii de la sursă) şi îndemînare 
(meşteşug, artă), orice reprezentare este recunoscută ca 
autentică, naturală. Principiul recunoaşterii era literă sacră în 
toată ortodoxia. Potrivit teoriei plotiniene a emanației, 
imaginea se află în materia încă nemodelată; după Sf. Vasile 
cel Mare, continuat de Sf. loan Damaschin, prototipul se arată, 
prin asemănare, în materia spiritualizată. Nu respectarea tezei 
dă valoare estetică operei, ci mîna inspirată, artistul, care face 

să apară pe suprafața pictată însăşi închipuirea frumuseţii. Ea 
se limitează la contururi sumare, urmînd ca acestea să fie 
completate în imaginaţia devotului şi sensibilizate în funcție 
de propria adîncire în credinţă. 


4. Teoria frumosului 


S-a spus că Dionisie Pseudo-Areopagitul nu are o 
lucrare specială consacrată frumosului, deci contribuţiile sale 
în domeniul esteticii teologice trebuie privite în sens restrictiv. 
Într-adevăr, ideile teoretice se află risipite în cele câteva 
tratate, sub formă de epistole, în spiritul tradiţiei apostolice de 
care autorul era strîns legat: Despre numele divine, Teologia 
mistică, Ierarhia bisericească, Ierarhia cerească. Ele tratează 
probleme generale de dogmatică şi mistică şi au fost traduse 
în limba română încă din perioada interbelică de Pr. Cicerone 
Iordăchescu şi de Teofil Simenschy, profesori la Facultatea de 
Teologie din Chişinău; mai sînt cunoscute, în bibliografia de 
specialitate, sub denumirea de Corpus dionisiacum sau Corpus 
areopagitic. Textul nucleu care ne interesează îl constituie 
paragraful 7 (o pagină şi jumătate), capitolul IV din tratatul 
Despre numele divine. Relevînd doar acest pasaj, Wladyslaw 
Tatarkiewicz semnalează la Dionisie numai preocupări de 
teorie a frumosului. El trece peste alte lucrări areopagitice, de 
pildă Epistola a LX-a, către Tit (nume legendar), un mic tratat 
de estetică a artei, în special a icoanei. Epistolele dionisiene au 
fost recent traduse şi publicate de părintele Gheorghe Radulin, 
împreună cu Vasile Raducă. Imaginea marelui mistic ortodox 
se redimensionează în conştiinţa lectorului contemporan, 
fiind completată cu aceea de teoretician al artei. 

Cum am mai afirmat, în bibliografia de specialitate se 
întîlnesc negaţii determinate de asocierea pe care o face 

Areopagitul între bine şi frumos, ca nume divine. Tatarkiewicz 
ortografiază într-un mod foarte ingenios sintagma dionisiană 
„frumosul şi binele”, sub forma „frumosul-şi-binele”. Textul 
din tratatul dionisian este următorul: „Frumosul şi binele, cel 
mai presus de orice stare şi mişcare, este cauză şi menţinere şi 
scop...” (Despre numele divine, IV, 10). Redactarea 
Areopagitului este aparent tautologică, datorită singularului 
repetat în cel, cauză, scop. Pe de altă parte, nu se înţelege exact 
intenţia distinsului teoretician polonez: dacă termenii sînt 
uniți ca nume, se persistă în acuzaţia de confuzie; dacă li se 
acordă statutul de atribute, cum ni se pare firesc, înseamnă că 
ei tind să se armonizeze în Unul, adică să se reconstituie în 
absolut ca întreg, din mai multe tipuri de alteritate. 
Tatarkiewicz putea să observe că „frumosul şi binele” sau 
„frumosul-şi-binele” sînt (ori este), pentru fiecare în parte, 
cauză şi scop; în acelaşi timp, parte şi întreg. Aşa a gîndit 
Dionisie cunoaşterea afirmativo-negativă (Teologia mistică), 
atunci cînd a conceput schița demersului „de sus în jos”, 
completată cu inversul ei: „Dar, vei întreba, de ce, după ce am 
făcut afirmaţiile divine începînd cu Cel dintii...”. Dumnezeu 
este cauză primă şi ultimă. În ierarhiile cereşti şi bisericeşti, el 
aşază fiecare putere pe treapta ei firească de sfințenie, de la 
cele mai înalte la cele mai joase, fiecare în armonie şi 
conlucrare, pentru a se regăsi în Unul, Cel de „deasupra”, 
cauză primă şi unică. Astfel, puterile puse în mişcare prin 
causa causorum se întorc spre punctul de purcedere, dînd 
socoteală de investiturile lor. Frumuseţea, în consecință, 
considerată atribut şi semn al dumnezeirii, devine cauza 
tuturor treptelor de frumuseţe ierarhizate, pînă la cele 
comune, aflate în puterea de înţelegere şi lucrare a creaturii. 
Formele acestui divers reprezintă efecte ale unor cauze 
superioare, întrupate în opere divino-umane, pe care le 


42 


MIC TRATAT DE ESTETICĂ TEOLOGICĂ 


cuprindem sub denumirea generală de artă. Opera este, în 
acelaşi timp, semnul de întoarcere a frumuseţii către cauza 
unică şi integratoare, cum arată Dionisie şi, împreună cu el, 
toți Sfinţii Părinţi ai Evului Mediu. Psalmii biblici (şi nu 
numai) ni se par ilustrativi în această privinţă. Ei dezvăluie 
suişul cunoaşterii, prin cîntece de laudă şi de bucurie 
catafatică; adesea sînt străbătuți de accente întrebătoare 
(frecvente în poeziile lui Arghezi ori Blaga), pe măsură ce 
creatorul se simte întărit în conştiinţa că se apropie de 
„întunericul divin”, adică de lumina neapropiată a frumuseţii. 
Frumosul şi arta se îmbină în una şi aceeaşi teorie generală a 
esteticului. Căci „esenţele formează ultimele încheieturi ale 
existenței fenomenale”, observă Cicerone  lordăchescu, 
privind dintr-o perspectivă suitoare şi catafatică. Gîndirea lui 
Dionisie este suprasaturată de spiritualitate, adunîndu-şi 
energiile pentru a aduce lămuriri, în lumina inspiraţiei divine, 
în zona greu abordabilă a frumuseţii suprafireşti, însă nu 
neglijează o clipă celălalt capăt al cunoaşterii, cuprins în 
acelaşi sistem unitar şi suitor, al numelor, atributelor şi 
armoniilor. 

Partea cea mai sensibilă în problema presupusei 
confuzii între bine şi frumos se află într-un pasaj ca 
următorul: „lar dacă binele este mai presus decît toate cele ce 
există (precum în adevăr şi este), atunci natura cea fără formă 
produce orice formă. În sine neexistent, el este un exces de 
existenţă; fără viaţă (în sine) el este un exces de înțelepciune. 
Toate atributele binelui aparţin frumuseţii celei supraeminente 
a lucrurilor fără de formă” (Despre numele divine, IV, 3). Este o 
descriere prosopeică pe care scriitorul mistic o experi- 
mentează pe seama dumnezeirii şi, ca excepţie, pe seama 
binelui. Să permită conceptul dionisian de ierarhie o apropiere 
mai mare de divinitate decît frumosul? După părerea noastră, 


43 


Petru Ursache 


sînt mai multe răspunsuri posibile. Pe unul l-am înfățişat mai 
sus, cînd ne-am referit la consubstanţialitatea binelui-frumos, 
în ipostaze de atribut. Apoi: potrivit metodei de gîndire 
catafatice, lucrurile ce emană de sus sînt bune, atît pentru 
divinitatea iubitoare de armonie şi de frumuseţe, cât şi pentru 
oamenii doritori să existe în lumina raţiunii cereşti. Ceea ce se 
recunoaşte ca bun acționează, în practica mundană, în 
sprijinul binelui. Deci bunul şi binele, principii interferente, se 
asociază în criteriologia axiologică fundamentală: frumosul se 
află sub controlul binelui, dar nu se confundă cu însuşi binele. 
Şi funcţia celor două atribute, binele şi frumosul, diferă. În 
seria ierarhiilor, frumosul face viabil chipul lui Dumnezeu, pe 
cale afirmativă, ca splendoare a realului (în catarezele: „Pe-un 
picior de plai / Pe-o gură de rai”) sau în spiritul apofatic al 
„tenebrelor divine”. Rolul binelui se arată mai complex şi mai 
dificil de înţeles. El armonizează toate atributele pentru ca 
Dumnezeu să se manifeste în chip sensibil şi în deplinătatea 
energiilor sale. Este greu de crezut că Dionisie a confundat 
termenii, mai ales că avea cunoştinţă, cu siguranță, de 
avertismentul lui Socrate din Hippias Maior: „nici binele nu 
poate fi frumosul, şi nici frumosul binele, de vreme ce vorbim 
de două lucruri distincte”. Problema relaţiei bine-frumos este 
tipic medievală şi nu trebuie abordată cu instrumentele 
şablonizate ale gîndirii secolului nostru. Dacă astăzi avem 
impresia uniformizării, atunci operau criterii distincte: 
„Frumosul şi binele sînt unul şi acelaşi lucru în subiect pentru 
că ele se întrunesc pe o bază comună, în spaţiul formei, şi iată 
pentru ce unul este predicatul celuilalt”. Atribute ca putere, 
mare, forță pot fi deviate ca sens, pe cînd frumuseţea rămîne 
neutră, intangibilă. Însuşi binele riscă să sufere abateri 
semantice în aplicațiile mundane, coborind de la înţelesul 
divin la cel uman. 

Înțelegerea devine şi mai anevoioasă cînd abordăm 
amintitul capitol 7, consacrat frumosului şi frumuseţii. Autorul 
repetă aproape punct cu punct ceea ce spusese în capitolele 
anterioare (3 şi 4) despre bine. De aceea, din nou se cuvine să 
ne întrebăm dacă este vorba de negaţie ori de afirmaţie în sens 
catafatico-apofatic. Există în cap. VII, 3 o propoziţie care 
cuprinde şansa unei dezlegări. Se spune acolo, într-o 
paranteză, că avansăm în cunoaşterea lui Dumnezeu prin 
negare; se are în vedere demersul apofatic de jos în sus. 
Atributul bine, care este cauză şi scop pentru sine, se neagă de 
către atributul frumusețe; acesta, la rîndul său, de atributul 
putere, şi aşa mai departe. Pe fiecare treaptă a „negaţiei”, îl 
cunoaştem pe Dumnezeu ca frumuseţe în scop şi în cauză, de 
la frumosul ca nume (opera de artă) la frumuseţea ca atribut: 
neasemuită şi suprafirească. Pe altă treaptă a negaţiei, îl 
experimentăm pe Dumnezeu ca înțelepciune, sau ca măreție, 
sau ca eros etc., pînă la capătul fără capăt al drumului, unde 
sălăşluieşte „întunericul divin”. Are loc o neîncetată mişcare 
axiologică şi perihoretică a atributelor, căci, după părerea 
misticului, Dumnezeu nu este static, asemenea idei; platoniene 
ce poate fi contemplată sau mimată, ci în continuă 
manifestare. Atributele, sub orchestraţia suverană a Unului, 
ni-l fac pe Dumnezeu perceptibil şi trăitor în noi prin intuiţie 
şi simţire. 

Textul areopagitic la care ne referim (cap. IV, paragraful 
7) poate fi rezumat în cîteva puncte esenţiale: 

1. Scriitorii sacri au unit frumosul şi frumuseţea în sfera 
nominală a binelui, aşa cum există nume speciale şi divine 
care „indică frumuseţea cea împodobită şi graţioasă”. 

2. Nu numai frumosul şi binele, dar şi frumosul şi 
frumuseţea trebuie deosebite în însăşi cauza lor, comună 
tuturora. Despărţite de cauză, frumosul şi frumuseţea se 

unesc în lucruri, în calităţile obiectelor, ca şi obiectele 
participante la afirmarea lor estetică. 

3. Frumosul şi frumuseţea se definesc prin conceptul de 
calitate şi prin participarea la ființarea calității şi se deosebesc 
în acest ipostaz: frumosul „este ceea ce participă la 
frumuseţe”, pe cînd frumuseţea este o calitate „comună 
tuturor lucrurilor care participă la cauza frumuseţii lor”. 

4. Există prin urmare o frumuseţe a lucrurilor şi a 
obiectelor ce se face simțită prin simpla afirmare sau 
participare la cauza însăşi. Aceasta, datorită preaplinului 
propriei  existențe, devine cauză a frumuseții însăşi, 
distribuindu-se asupra lucrurilor, în chip binefăcător, după 
firea şi năzuinţa fiecăruia. Dar, după ce se dăruie arătindu-se 
în splendoarea luminii sale, suprafrumuseţea se adună din 
nou, armonizează şi cheamă cu dragoste la sine (Dionisie 
utilizează intenționat grecescul kalos-hallos, cu sensul de 
„chemare”) toate formele variate ale frumosului. 

5. Urmează un pasaj invocat adesea ca provenind din 
cunoscuta teorie a frumosului supratemporal şi supraspaţial, 
din Hippias Maior: „Dar frumosul (se mai numeşte astfel) 
pentru că este atotfrumos şi suprafrumos. El este veşnic, 
invariabil şi neschimbabil: fără naştere, fără moarte, fără 
dezvoltare sau mişcare. El nu este frumos într-o parte şi urât 
în alta; nici existîind uneori, iar alteori nu; nici frumos cu 
privire la ceva, dar nu şi la altceva; nici frumos într-un loc dar 
nu şi în alt loc; sau frumos pentru unele lucruri, şi pentru 
altele nu. Dimpotrivă, el este frumos prin sine şi pentru sine, 
frumos în chip unic şi veşnic. El conţine în sine, mai dinainte, 
în mod transcendent, frumuseţea cea primordială a tot ceea ce 
este frumos”. Autonomia cauzală a frumosului faţă de bine 
este aici pe deplin susținută şi demonstrată. Se continuă: 

6. Frumosul este cauza în sine, dar şi cauza creatoare a 
tuturor lucrurilor care se lasă puse în mişcare, unite laolaltă şi 
armonizate după un model unic, preexistent şi suprafiresc. 
Din frumos emană toate existențele substanţiale ale celor ce 
sînt: „Unirile, diferenţierile, identitățile, deosebirile, asemă- 
nările, nepotrivirile, comuniunile celor contrare, distincțiile 
neconfuze ale elementelor lor impenetrabile, providenţele 
celor superioare, stabilităţile în care toate-şi păstrează 
identitatea”. 

7. Şi iarăşi leit-motivul bine-frumos: „De aceea frumosul 
este acelaşi lucru ca şi binele, pentru că toate lucrurile, în 
cauzalitatea lor, doresc frumosul şi binele. Nu există ceva, din 
cîte sînt, care să nu participe la frumos şi la bine”. Este vorba, 
deci, de asemănare, nu de identitate, cum ar părea la prima 
vedere. Distincția este sugerată, în ambele propoziţii, în 
acelaşi mod, de lucruri şi prin lucruri care doresc, „în cauzaţia 
lor”, să participe la frumos şi la bine. Frumosul şi binele se 
unesc prin intenţionalitatea spontană denumită de Nichifor 
Crainic, într-una din lucrările sale, calea unitivă. Gindirea 
aplicată înclină mai curînd să desfacă decît să unească, să 
despice şi să vadă, chiar şi în cunoaşterea abstractă, cu ochiul 
fizic. Împotriva acestui demers pozitivist şi steril, Areopagitul 
avertizează: „Să ne străduim a uni şi a diferenţia cu mintea 
atributele divine, aşa cum ele sînt unite şi diferenţiate, cu atât 
mai mult cu cît se referă (cu laudă) la toată dumnezeirea”. 
Autorul foloseşte nu o dată termeni de specialitate existenţi la 
sfinții părinţi, pe care îi elogiază ca „scriitori sacri”, el însuşi 
considerîndu-se un inspirat. Relaţiile dintre bine şi frumos ori 
dintre dragoste şi cel iubit amintesc de dialogurile lui Platon; 
formula „frumuseţe împodobită şi graţioasă” aparţine 
limbajului plotinian. Să ne amintim de o judecată a lui 
Dionisie: „Este lucru neraţional, cred, şi nelumesc, să fie 

cineva la vorbe şi nu la înțeles”; primează, deci, înțelesul de 
„logos divin”, sens pe care autorul îl preia în accepţiune 
genezică: nu stilul (cuvîntul), ci logosul (actul). 

Dacă marele mistic s-ar fi oprit la destinul funcțional şi 
de asemănare dintre frumos şi bine, poate nu ne-ar fi apărut 
clare relaţiile semantice dintre cele două atribute divine şi 
biunitare. El a afirmat insistent că separările sînt mistice şi 
totodată necesare, de la natură (de aceea şi pot fi înţelese 
„separat”), iar numirile rămîn operaţii spontane de limbaj, în 
mişcare suitoare a cunoaşterii negative. Şi dragostea se află în 
aceleaşi raporturi semantice, atît cu binele, cât şi cu frumosul, 
iar ceea ce s-a spus într-un caz se potriveşte şi în celălalt: ,.... 
ceea ce este dorit şi amorul aparţin frumosului şi binelui, îşi 
au temeiul mai înainte în frumos şi în bine, şi există şi sînt tot 
din cauza frumosului şi binelui” (Despre numele divine, cap. IV, 
13). Sau: „Dragostea divină de bine nu-i altceva decit o 
dorinţă de bine pentru bine. Căci dragostea, care a creat toată 
bunătatea din lume, preexistînd prin excelenţă în bine, nu i-a 
îngăduit să rămînă în sine, fără rod, ci l-a mişcat să-şi afirme 
puterile sale prin excelenta creare — a tot ce există” (Idem, cap. 
IV, 10). 

Deci, frumosul, binele şi dragostea sînt concepte 
paralele şi convergente în mişcările lor, pentru dezvăluirea 
divinității şi chipului acesteia înfățişat prin lucruri. Opera de 
artă se naşte din dragoste pentru adevăr şi frumuseţe, aşa cum 
Dumnezeu l-a zidit pe om după chipul şi asemănarea Sa, din 
iubire pentru propria-i creatură. Faptul ţine de domeniul 
evidenţei. Mai anevoioasă e înţelegerea finalităţii frumosului 
în bine sau a binelui în frumos. Păstrînd paralelismul: şi 
sensul erosului divin se află în bine, iar demnitatea dragostei 
în frumuseţe. Răul poate servi cuiva drept scop în realizarea 
binelui personal, dar ţine de domeniul urâtului. În acest scop, 

nu-şi justifică locul alături de splendoarea şi măreţia 
frumuseţii. Dionisie arată că relaţia subtilă dintre atribute 
poate fi sesizată numai de „minţile divine” (cap. IV, 8), vizînd, 
de această dată, personalitatea creatoare din perspectiva 
divino-umanului. Geniul şi Sfîntul, cele două tipuri creatoare 
absolutizate în gîndirea filocalică, avansează în spaţiul 
cunoaşterii după scenarii specifice. Şi unul şi altul operează în 
chip „circular cînd se află în intimitate cu strălucirile cele fără 
început şi sfîrşit ale frumosului şi ale binelui”. Este o 
cunoaştere contemplativă şi rotitoare a atributelor, în starea 
lor de supremă graţie; sau îşi îndreaptă privirea în linie 
dreaptă, în intenţiile lor creatoare (opera de artă, morala 
religioasă), trebuind să aleagă între frumuseţile de jos şi cele 
de sus; în forma spiralei se manifestă subiectul creator, în 
funcţia lui de călăuză a formelor inferioare către infinitatea 
frumuseţii superioare. 

Dragostea este prezentă în frumuseţe ca putere ce 
adună şi armonizează calităţile lucrurilor. S-a spus că 
obiectele şi calitățile participă la frumuseţe (Fr. Augustin); dar 
aceasta nu se petrece la întîmplare. Dragostea le cheamă 
(kalos) către sens şi formă. Ea se află în frumuseţe ca putere 
unitivă şi stimulatoare, după cum lumina, alt atribut al 
dumnezeirii, reprezintă acelaşi semn de apropiere a 
frumuseţii. Şi aşa cum există mai multe feluri de „bine” (în 
înțelepciune, în dragoste, în frumuseţe) şi dragostea, lumina, 
frumuseţea coexistă în diferite forme şi raporturi, în lumea 
văzutelor, a cunoaşterii pozitive, ca şi în cea a nevăzutelor. S-a 
vorbit despre luminarea prin cunoaştere, în contemplație sau 
extaz, despre luminarea limitată dramatic prin necunoaştere 
(Este-le arghezian), de strălucirea unei culori ori de 
limpezimea unei voci omeneşti. Astfel, dacă frumuseţea 
reprezintă o calitate a unui lucru cu statut participativ, lumina 

trebuie privită ca mod de existenţă al celei dintii. Dragostea 
uneşte apropiatele, lumina apropie depărtatele, în aşa fel încât 
frumuseţea neasemuită şi dumnezeiască să fie simțită ca şi 
cum noi înşine ne-am afla în dependenţă de ea. 


5. Teoria artei 


În problemele artei, Dionisie a pledat pentru 
reprezentarea plastică a simbolurilor cultice. În acest sens pot 
fi identificate, în scrierile sale, prefigurările celor patru tipuri 
de expresie poetică din Divina Comedie a lui Dante: literar, 
alegoric, moral, anagogic. Pseudo-Areopagitul nu a fost atras 
de forma literară, mimetică şi iluzionistă; pînă la el, domina 
aspectul anecdotic şi descriptiv, ceea ce ţinea de existența 
imediată. Nu este exclusă nici lipsa de experienţă a artiştilor 
vremii, ca şi necunoaşterea corectă a adevărului creştin. Ei nu 
se pricepeau să umanizeze în imagini dumnezeirea lui 
Hristos. Naşterea şi Învierea erau desacralizate, prin raportare 
la amănunte anatomice sau narative specifice omului obişnuit. 
Dar, în concepţia primilor părinţi, Naşterea trebuia să rămînă 
un mister pentru credincios, iar Învierea, o taină. Dacă lui 
Dumnezeu i se atribuiau gesturi şi patimi omeneşti, asemenea 
lui Zeus, era coborit din măreţia sa proniatoare. Împotriva 
unor asemenea stări de fapt şi pentru bucuria unor „suflete 
desăvîrşite”, Areopagitul a scris Teologia simbolică, o carte 
pierdută, consacrată simbolismului şi misticismului artei. 
Unele probleme au fost reluate în Epistole, de unde putem 
deduce, în linii foarte generale, spiritul şi viziunea autorului. 
În Scrisoarea a IX-a, el afirmă: „Aşadar, pentru el şi pentru alții 
am socotit că se cuvine să descriu, pe cît posibil, diferitele 
forme ale chipurilor simbolice care fac referință la Dumnezeu. 

Fiindcă le priveşti din afară, ele par de o monstruozitate de 
necrezut şi imaginare”. 

Adevărurile artei nu trebuie născocite, ci luate direct din 
izvoarele scripturistice; imaginația individuală este falsă. 
Autorii inspirați dezvăluie realitatea sacră în două chipuri, 
fără a pretinde că fac vizibil misterul. Pe de o parte, ei 
ocultează înțelesurile, acestea rămînînd inteligibile doar 
inițiaţilor; şi lisus se exprimă, adesea, în limbaj figurat, pentru 
a ocroti puritatea sfintelor taine: „Căci se cuvenea, nu numai 
altarul să fie păstrat curat de mulțime, ci şi viața umană, care 
este în acelaşi timp indivizibilă şi divizibilă, să respecte după 
cuviinţă luminile cunoaşterii divine”2. Domnul se înfurie şi-i 
ceartă pe fariseii şi cărturarii care-i pun întrebări iscoditoare, 
iar cuvântările sale sînt într-un fel receptate de credincioşi, în 
altul de ceilalți. Există şi o exprimare neînvăluită, simplă, 
destinată să-i ajute pe cei aflaţi încă în noviciat, dar de aici nu 
rezultă că teologia impune limite de castă cunoaşterii subtile 
prin simboluri ermetice. 

Autorul purta un cult deosebit simbolurilor sacre, 
crezînd că elaborarea ori descifrarea lor necesită aptitudini 
perceptive şi o anume capacitate de emoționare. Revelarea 
unui simbol, fie în intelect, fie în imaginaţie, înseamnă, înainte 
de toate, actualizarea şi, deci, trăirea realității misterice 
presupuse. Mai mult decît atit, simbolurile diferă între ele ca 
structură şi ca sens pe scara ierarhiilor, de aceea şi tratarea lor 
artistică se cere circumstațiată. Dumnezeu este reprezentat 
prin foc, iar cuvintele sale prin flăcări. Dar cînd textul sacru 
evocă o imagine deimorfă în chip de flacără ori de văpaie, ni 
se comunică un mesaj: simbolul nu are o valoare decorativă, ci 
semantică. Şi îngerii, mai spune Dionisie, sînt uneori 
reprezentaţi prin culoarea roşie sau albă („inul pur”, cu care 
se înveşmîntă Domnul lisus în Apocalipsa lui loan): focul 

apare într-un registru foarte bogat de nuanţe. „De altfel, 
aceeaşi imagine a focului ia un sens diferit după cum se 
aplică: într-un fel lui Dumnezeu, care este mai presus de 
înțelegere, într-altfel providenţelor Sale spirituale sau 
cuvintelor, şi altfel îngerilor. Într-un caz se iau cu înţelesul de 
cauză, în altul cu înţelesul de existenţă, în al treilea cu acela de 
participare şi chiar cu alte înțelesuri de existență, după cum le 
determină rigoarea ştiinţifică” (lucr. cit., p.83). După Cicerone 
Iordăchescu, decriptarea simbolurilor reprezintă o operaţie 
foarte dificilă: unele dintre ele dau impresia de obscuritate, de 
ritmică repetitivă, de controverse interne. În realitate, constată 
traducătorul, lectura atentă confirmă unitatea coerentă, clară 
şi sistematică pe toate planurile scrierii: observaţiile privind 
simbolistica artei concordă cu cele expuse în legătură cu teoria 
frumosului. Demonstrarea unităţii dintre artă şi frumos este, 
cum se ştie, decisivă în definirea esteticii ca disciplină relativ 
autonomă. Este meritul lui Dionisie că a relevat acest raport. 

Dumnezeu şi Om în creaţie 


An practica artistică a esteticii teologice nu s-au 
naturalizat termeni ca geniu, artist, talent, artă, operă. 

Aceste cuvinte definesc activități umane individu- 

alizate şi delimitate în sfera manifestărilor mundane. Între 
uman şi divin se interpune astfel un plan rigid, netransparent; 
arta religioasă evoluînd în direcția revelată şi inspirată, arta 
laică alegîndu-şi o cale proprie. Este foarte adevărat că unii 
dintre termenii citați au început să circule încă de la primii 
părinţi ai creştinismului; ei îndeplinesc funcţii tehnice şi nu 
lămuresc chestiuni de esență. De aceea ne vedem nevoiţi să 
vorbim fie de două tipuri de estetică, sensibil diferite, fie de 
noțiuni împrumutate, înrudite, cărora urmează să le acordăm 
accepțiuni specifice. Cînd Sfîntul loan Gură de Aur afirma că 
Dumnezeu este un „artist desăvirşit” şi că lumea este 
„capodopera” Sa, unică, inimitabilă, vorbea în metafore 
pentru a pune în evidență exemplaritatea actului divin. Dar 
Dumnezeu nu este un artist în sensul obişnuit al cuvîntului 
laic, aşa cum preotul, succesorul lui Hristos lisus în jertfa 
euharistică, nu îndeplineşte rolul de actor. Teologia nu şi-a 
propus să opereze cu aceşti termeni, în sensul cunoscut de noi 
din tratate, pentru că nici unul nu-i aparţine legitim. Ei au luat 
naştere pe terenul esteticii „savante” şi raționaliste, vin din 

mitologie (geniu, genius), şi au căpătat extinderea pe care o 
cunoaştem. Nikolai Berdiaev şi Nichifor Crainic apelează 
adesea la ei, le consacră capitole întinse (despre geniu, talent, 
artă), dar nici măcar nu atrag atenţia asupra convențţio- 
nalismului lor. Pentru un teolog este mai relevant să se spună 
că Roman Melodul, spre exemplu, se află sub puterea harului 
divin, decât că are „talent”. Acest cuvînt este mai abstract, mai 
autonom şi nu-l pune pe Omul inspirat în relația directă, 
ocrotitoare, cu suprafiinţa de la care devine. 


1. Ziditorul 


Spunem simplu şi clar că Dumnezeu este ziditorul lumii, 
cu alte cuvinte, lumea este opera Sa. În acelaşi sens, 
recunoaştem şi că Domnul a creat-o, a făcut-o, a născut-o. El a 
dat viață tuturor făpturilor, a întocmit cerul şi pămîntul, este 
Atotţiitorul, Stăpînul, Tatăl tuturor, iar noi, fiii lui. Toate aceste 
nume şi atribute i Se potrivesc perfect, dar mai adecvat pentru 
creație este atributul de Ziditor, adică de Împărat ceresc, 
Atotputernic, Atoateştiutor (Dionisie Pseudo-Aeropagitul). Şi 
putem înmulți numărul de termeni, pe o listă şi aşa destul de 
lungă. Omul nu poate aspira la nimic din toate acestea. Aici se 
află dubla deosebire de esență dintre Dumnezeu şi om. Ca să 
fie egali, ar trebui ca şi omul să se comporte în creaţie 
asemenea Ziditorului, în sensul absolut al cuvîntului, sau să 
fie situați în spaţiul mitologiilor paralele, fiecare cu ipoteza 
proprie despre geneză. Omul nu numai că nu se poate bucura 
de avantajul Ziditorului, dar nici măcar nu este zidire în 
totalitate, ci o parte a ei. În raport cu zidirea, el poate fi 
considerat o figură de stil, cea mai izbutită, în nemărginirea 
unui poem; faţă de divinitatea creatoare, omul poartă numele 
de operă, iar Dumnezeu pe acela de „autor”. Oricîte ecuații 


54 


MIC TRATAT DE ESTETICĂ TEOLOGICĂ 


am propune, nu ieşim din subordonarea creaturii față de 
Ziditor. De unde rezultă că statutul existenţial al fiecăruia (de 
creator, de artist) trebuie înţeles în chip separat, după cum 
acela de operă diferă, ca sens, de la unul la altul. 

lată cîteva note distinctive dintre Dumnezeu ca Ziditor 
şi Omul ca artist (creator, autor): 

Totul porneşte de la existență şi cunoaştere; prin acestea, 
Dumnezeu se delimitează de Om şi de om. Mai întîi de toate, 
EI este preexistent. De aceea întinderea şi nivelul cunoaşterii îi 
scapă creaturii. Ea se limitează la existent (la concret, la 
mundan), acesta îi este dat, dar nu-i aparţine ca lucrare 
proprie, de unde imposibilitatea de a-l cunoaşte exact şi în 
profunzime şi chiar de a se şti pe sine; pentru că nu deţine 
toate datele ființării sale, nu cunoaşte nimic de la sine, ci află, 
fie pe cale revelată, fie pe calea „ştiinţei”, fapt ce se produce 
tot sub puterea inspiraţiei; pentru că: 

- Dumnezeu are grijă de toată creatura, doreşte să o 
promoveze în orice împrejurare. Din păcate, ea a pierdut 
darul cu care era înzestrată prin geneză, condamnindu-se la o 
cunoaştere superficială şi la o existenţă limitată. 

- Dumnezeu are capacitatea de a se afirma simultan în 
diversitate şi unitate; Unul în alteritate. Dar înainte de a se 
manifesta în creaţie, adică în multiplicitate, El a existat ca 
Unul. Nu sîntem în măsură să înţelegem ce înseamnă 
„înainte“, pentru că gîndirea noastră este mărginită la 
catafatic; în acest domeniu al cunoaşterii interzise, ne stă în 
putință să utilizăm doar termeni cu accepţiune pozitivistă. 
„Înainte”, „după” etc. sugerează ordine temporală şi aşa şi 
este. În Cartea Facerii se spune: „La început a făcut Dumnezeu 
cerul şi pămîntul”; iar la loan, în pericopa despre geneză, stă 
scris: „La început era Cuvintul...”. Nouă nu ne este dat să 
cunoaştem realitatea de dinaintea „începutului”; pentru că nu 

ne-am aflat acolo. Cartea Facerii şi Evanghelia lui loan se referă 
sigur la Dumnezeu şi la Cuovint, adică la Unul din Treime; 
orice „înainte” presupune şi un „după”, pe care, de asemenea, 
nu-l putem aproxima. Este posibil ca diversul, multiplicitatea 
să se retragă din nou în Unul, Cuvîntul să plutească deasupra 
întinderilor nesfirşite, cum îşi imaginează şi Mihai Eminescu: 
„Căci în sine împăcată reîncepe eterna pace”. 

Poate fi semnalat şi un alt înţeles al jocului dintre Unul 
şi multiplicitate, în spiritul numelor divine ale lui Dionisie 
Pseudo-Areopagitul: Dumnezeu este adevăr, Frumuseţe, 
Dreptate, Bunătate etc., fiecare dintre acestea, la modul ideal 
şi absolut. El este deodată blînd şi mînios, în aşa fel încît, în 
momentul în care îşi manifestă un atribut, nu-l pierde pe 
celălalt. Chiar în primordium, adică „înainte” de început, sub 
chipul Unului, exista, în principiu, şi ca multiplicitate. Omului 
nu-i sînt accesibile asemenea transformări şi ubicuități. 

— Omul trăieşte în succesiune, experimentînd, pe rînd şi 
la scara creaturii, propriile învățăminte; Dumnezeu există în 
chip paradoxal şi în simultaneitate. El se manifestă, cum 
spune Dionisie, ca „micime” absolută, dar şi ca măreție 
absolută. Diferența dintre simultan şi succesiv are un rol 
hotăritor în constituirea sublimului, într-o parte şi în alta, în 
Zidire şi în opera artistică a omului. Ne referim la ceea ce 
numeşte Kant sublim dinamic, la intensitatea stărilor 
exprimate, imposibil de comparat, pentru că se manifestă în 
forme şi la niveluri diferite, la Dumnezeu şi la Om. 

- Se spune că geniul este vizionar. El penetrează lumea 
obiectelor situîndu-se în transcendent, pentru a contempla 
arhetipurile ideale (Schopenhauer); şi se deosebeşte de omul 
obişnuit, care are o gîndire limitată, obiectuală. Vizionarul nu- 
şi opreşte privirea la suprafața lucrurilor ori la secvența 
prezentă de timp, ci „vede” ce se întîmplă „dincolo” de ele şi 

peste vreme. Ecranul umbrelor (Platon) nu-l incomodează, 
umbrele fiind accidente, efemerități. Omul lucid le pătrunde 
cu ființa sau le reconstituie în întreguri, după modelul 
arhetipurilor, numai de el şi de divinitate ştiute. Aici avem 
de-a face cu două teorii ale geniului, foarte înrudite, pe care, 
de regulă, le contopim. Una aparţine lui Platon şi se 
întemeiază pe contemplarea ideilor, realitatea lucrurilor fiind 
transferată în transcendent. În dialogul Cratylos, se consideră 
că numele ce se acordă unui lucru sau unei fiinţe trebuie ales 
în aşa fel încît să corespundă acelei realităţi în esenţa ei; în alt 
dialog, Sofistul, prin comentariul Străinului din Elea, ni se 
prezintă o schiță completă şi pură de gîndire, eliberată de 
orice presupoziție aparţinînd accidentalului ori imaginarului, 
născătoare de îndoială şi de fals. În discuţia „despre ceea ce 
ființează”, ca şi în creaţie, omului îi este dată înțelegerea 
derivată în copie: „Voi stabili deci că lucrurile aşa-zis naturale 
sînt create printr-o artă divină, pe cînd cele alcătuite din ele de 
om sînt create printr-una omenească; iar potrivit cu acest 
argument există două feluri de creație: unul omenesc, celălalt 
divin”. Omul de tip eleat, asemenea Străinului din Elea, are 
capacitatea de a contempla ideile, înţelegîndu-le cu un spor de 
luciditate față de poet ori faţă de individul obişnuit. 
Gînditorul se află mai aproape de Dumnezeu, cu toate 
acestea, el derivă fiinţarea din lucrurile făcute şi ştiute de 
creatorul divin. Gînditorul este filosof, iar poetul, sofist, 
ancorat în lumea palidă a copiilor. 

Cealaltă teorie a geniului aparține lui Schopenhauer şi 
proclamă „înălțarea impersonală”. Filozoful german a preluat 
de la înaintaşul său conceptul de contemplaţie, căruia i-a dat o 
accepțiune estetică. Platon pune contemplaţia pe seama gîndirii 
intelective, Schopenhauer o rezervă experienţei intuitive, 
artistului de geniu. Primul „vede” ideile şi ajunge la o 

cunoaştere raţională, celălalt le intuieşte pentru una 
emoţională. Ambii autori au introdus un element mistic în 
problematica geniului, căci atît contemplarea, cât şi înălțarea țin 
de tehnicile extazului. Extaz înseamnă apropiere simpatetică de 
un punct inaccesibil. Apropierea nu este suficient de comodă 
pentru a permite ochiului să vadă clar şi distinct ideile; şi nici 
contemplaţiei să se delecteze cu perceperea arhetipurilor. Atât 
Platon, cât şi Schopenhauer au crezut prea mult în afirmaţiile 
lor. Numai sfîntul, care este un mistic desăvîrşit, poate realiza o 
apropiere privilegiată, şi aceasta din două motive: voința de 
apropiere nu se consumă ca simplă dorinţă. Sfîntul îşi 
modelează astfel ființa, încât înălțarea şi contemplarea să fie 
posibile cu adevărat. Ca să „vadă” şi să creadă, adică să nu se 
înşele, îşi construieşte un aparat adecvat de percepţie, printr-o 
educaţie religioasă foarte severă. Ochiul anatomic devine 
insuficient şi e înlocuit cu altul spiritual, pregătit să vadă 
„nevăzutele”, lumea lui Dumnezeu. În al doilea rînd, voința de 
apropiere este reciprocă; orice tratat de mistică ortodoxă ne 
asigură că ea porneşte de la om, ca mod de opţiune, iar 
Dumnezeu îi vine acestuia în întîmpinare. Deci Dumnezeu nu 
este un punct fix, încremenit în mister, ci-şi anunţă prezenţa în 
diferite chipuri. Dumnezeu şi om au privirile aţintite unul 
asupra altuia, gata pentru întîmpinare, dialog şi uniune. 

- Prorocii nu erau „vizionari”, ci clarvăzători, pentru că 
se aflau sub stăpînirea inspiraţiei divine. Adesea, prin ei 
vorbea însuşi Dumnezeu; sau citeau în semnele lumii şi ale 
vremii ceea ce urma să se întimple, cu vrerea Celui de sus. 
„Natura”, ființele, obiectele, fenomenele nu constituiau, 
pentru ei, impedimente care să opacizeze privirea (Platon), şi 
nici forme decrepite, irelevante pentru cunoaştere, de unde 
voința de refuz şi dorinţa de înălțare (Schopenhauer), ci o 
modalitate de acces către Tatăl ceresc. În textele religioase 

canonice ori apocrife, ni se relatează că sfinţii şi prorocii au 
vedenii (lezechiel: Vedenia zidirii templului: Apocalipsa lui loan); 
şi în literatura folclorică întîlnim pasaje despre persoane 
impresionate de ceea ce li s-a arătat în somn. În Vechiul 
Testament, patriarhii se înțelegeau cu Dumnezeu în vis. Prin 
urmare, somnul favorizează stările de apropiere şi revelație. 
Romanticii au experimentat şi ei cu mult succes calea onirică, 
aşa cum o ilustrează şi Mihai Eminescu în cunoscuta revelaţie 
din Scrisoarea III. Dar, spre deosebire de romantici şi de 
anonimul din oralitate, sfîntul şi proorocul au vederea 
îmbunătățită cu ajutorul harului divin, interpunîndu-se între 
Dumnezeu şi omul de geniu. Dumnezeu este singurul care 
vede cu adevărat, întrucît cuprinde în Unul alfa şi omega, 
totalul propriei creaţii. El nu se află în josul ierarhiei pentru a fi 
ajutat să-şi ridice privirea, ci în punctul cel mai înalt şi peste 
tot. Fiind „de faţă”, cum ar spune Nichita Stănescu, nu are să- 
şi imagineze ceea ce a fost ori urmează să fie. Metafora Lui 
poate fi asemuită, şi chiar şi este, cu imaginea roților 
heruvimice dintr-o vedenie a lui lezechiel: „Cînd ele mergeau, 
mergeau în toate patru părțile, şi în vremea mersului nu se 
întorceau, ci încotro era îndreptat capul heruvimului, într- 
acolo mergeau, şi în vremea mersului nu se întorceau” 
(lezechiel, 9, 11). Identificăm aici muza unor versuri de 
Nichita Stănescu, autor care cultivă adesea poetica numerelor 
hermetice, gîndirea eleată ori stilul vedeniilor biblice: 

„Voi alerga, deci, în toate părţile 

deodată, 

după propria mea inimă voi alerga, 

asemeni unui car de luptă 

tras din toate părţile simultan 

de o herghelie de cai biciuiți”. 

(A unsprezecea elegie) 

Dar autorul elegiilor mimează, ca orice spirit uman. El 
porneşte de la un izvor, deci nu „vede“ în sensul lui 
Dumnezeu şi nici nu are vedenii integrale, asemenea sfintului 
ori proorocului, ci zăreşte mai bine ca omul obişnuit; sau 
întrezăreşte. De aceea îl numim pe poetul de geniu 
„vizionar”. După Platon, artistul de geniu nu se poate ridica 
la înălțimea unei cunoaşteri adevărate. Homer, care vorbeşte 
despre zei şi despre oameni, fără a fi o divinitate, şi nici 
priceput în vreun meşteşug al oamenilor, improvizează; de 
aceea trebuie considerat un „mincinos”. 

Vizionarismul omului de geniu depinde de statutul său 
de creatură, de existența concretă; el încearcă să stabilească o 
anume relaţie cu Unul, pe urmele sfîntului, ceea ce îi asigură 
un orizont larg şi cuprinzător în cunoaştere. În acest punct, 
omul de geniu se întilneşte cu sfîntul, iar mistica religioasă se 
interferează cu mistica artei. 

- Raportul Dumnezeu (Ziditorul) şi artistul de geniu 
(vizionar) aduce elemente specifice în problema originalității 
în gîndire şi în artă. Întrucît Dumnezeu are avantajul 
cunoaşterii absolute, opera Sa, Zidirea, se bucură de 
originalitate deplină. Dumnezeu este Unul şi nealterabil, 
adică nesupus devenirii; opera Sa, de asemenea, se distinge 
prin unicitate. În consecință, omul de geniu, datorită 
statutului său de creatură şi existînd în ordinea diversului, se 
situează pe un plan secundar şi de altă natură. Nu sînt motive 
de contestare a originalității, dacă aduce elemente noi în 
raport cu altul ori cu generaţia ce l-a premers, atât în ideaţie, 
cât şi în forme tehnice. Originală este creația autentică. Cum 
această sintagmă nu străluceşte prin precizie, se cuvine ca 
originalitatea să fie sub controlul gustului. Şi aceasta nu 
pentru că am da crezare propoziției „gusturile nu se discută”, 
din contra, ne îndoim foarte mult în legătură cu acest fals 

adevăr estetic, destinat să salveze mediocritățile. Avem însă 
încredere în spiritul justiţiar al gustului: cine emite judecăţi 
necontrolate, din nepricepere, din orgoliu, din lipsă de 
realism, din spirit partizanal, nu scapă nepedepsit, fie şi post 
festum. Să reținem: Zidirea divină, opera lui Dumnezeu, se 
impune prin adevăruri de credinţă; creația omului de geniu 
cere autoritatea gustului, care nu funcţionează ireproşabil 
totdeauna. 

- Trebuie să ne imaginăm că Dumnezeu, „cât este el de 
mare”, cum se exprimă Arghezi într-o poezie, a întimpinat 
dificultăţi serioase în lucrarea Sa ziditoare. În Biblie (Vechiul şi 
Noul Testament), ni se dau două variante despre geneză, ce se 
completează una pe alta; în cărțile apocrife, mai ales în textele 
folclorice, Domnul apelează la ajutoare, El avînd, fireşte, rolul 
decisiv. În anumite mitologii clasice, în special mesopo- 
tamiene, creaţia primordială se desfăşoară după un scenariu 
eroic, dramatic. Dificultatea la care ne gîndim este următoarea: 
Ziditorul a transformat logosul în materie, ceea ce apare ca o 
imposibilitate; el a materializat spiritul. Omul priveşte 
muntele, un colos de piatră, întruchipat din neființă, şi-l 
valorizează estetic. Încă din Antichitate s-au dezvoltat mai 
multe direcţii de gîndire care puneau omul şi natura în relaţie 
directă cu Dumnezeu; Goethe considera natura opera lui 
Dumnezeu, o artă perfectă. Există şi reciproca: omul 
transformă materia în spirit, ceea ce pare, de asemenea, o 
imposibilitate; este şi o restituire: creatura primeşte materia 
spiritualizată, iar lui Dumnezeu i se înapoiază spiritualitate 
materializată. În acest schimb de daruri, noi vedem o 
colaborare ideală între Dumnezeu şi Om. 

Din lectura celor două izvoare biblice (Cartea Facerii şi 
Evanghelia lui loan), privind creaţia primordială, se desprind 
două teme care necesită comentarii suplimentare: după 
fiecare zi de osteneală şi de zidire, Dumnezeu s-a arătat 
mulţumit; „este bine”, a zis El, ca orice „meseriaş” care-şi 
vede lucrarea împlinită. Se ştie că acest „este bine” a fost 
echivalat, fără dificultate, de exegeţi, cu frumos, fie cu 
argumente filologice, fie că s-a apelat la tradiția areopagită 
privitoare la numele divine; binele şi frumosul apar 
coasociate, primul constituind, printre altele, cauza celui de-al 
doilea. De aici a decurs toată teoria, avansată, prima oară, de 
sfinții părinţi, cum că Dumnezeu este un „artist” desăvîrşit, 
iar lumea creată, „operă” de artă. Pe de altă parte, să reținem 
şi o părere a lui Vladimir Lossky: „Dumnezeu e, aşadar, 
creator deoarece El doreşte acest lucru: numele de creator este 
secundar față de cele trei nume ale Treimii. Dumnezeu este 
veşnic Treime. El nu este veşnic creator, cum credea Origen, 
care, tributar concepţiei ciclice a Antichității, ÎL făcea astfel 
dependent de creatură”. Creaţia este secundară în raport cu 
eternitatea divină. Dar în momentul în care Dumnezeu a 
hotărît să fie creator, acest fapt trebuie înţeles în toată, 
plenitudinea lui. Cele spuse de teologul rus îl vizează şi pe 
Nikolai Berdiaev, care inversa datele acestei probleme. 
Berdiaev afirma că sfințenia şi-a pierdut din actualitate şi 
interes după două mii de ani de la naşterea creştinismului, 
făcîndu-l pe Dumnezeu „dependent de creatură”. Geniul este, 
înainte de toate, creatură. Din moment ce Berdiaev susţine 
primatul genialităţii în raport cu sfinţenia, ca premiză a unui 
nou eon teologic, se arată adept al lui Origen, ca să nu mai 
vorbim de Nietzsche. 

A doua temă la care ne gîndim, în legătură cu textele 
genezice, porneşte de la ideea că lumea a fost zidită în şase 
zile. Un cunoscător al simbolisticii numerelor şi spaţiilor 
hermetice ne-ar atrage atenţia asupra semnificației speciale a 
numerelor 6 şi 7, astfel: numărul 6, de pildă, era considerat de 
vechii greci arithmos teleios, avînd două semnificații: număr 
limitat de el însuşi şi număr perfect; aceasta pentru că, indiferent 
de operaţia aritmetică, numărul 6 îşi păstrează identitatea 
astfel: 1, 2, 3 = 6:1 = 6; 6:2 = 3; 6:3 = 2; prin adunarea divizorilor 


se obţine acelaşi număr: 1+2+3 = 6. Transpunînd numărul 6 în 
spaţiu, se obţine hexagrama. Aceasta „a fost venerată în cultura 
ebraică ca stea a lui David. Ea reprezintă, de asemenea, a 
şasea Sephira, care purta numele de Tiphereth, ceea ce 
înseamnă «frumuseţe» sau «podoabă». Frumuseţea nu există 
decit dacă exteriorul se află în armonie cu interiorul. Este 
cazul numărului şase. Căci ce altceva se poate gîndi despre un 
număr care este egal cu suma divizorilor săi? Exteriorul 
coincide cu interiorul, căci numerele 1, 2 şi 3 formează 
interiorul lui 6”%. Ar trebui să deducem din afirmaţia lui |. 
Bindel că logosul divin din Geneză era constituit din numere. 
În Cartea Facerii, se spune că Dumnezeu, la sfîrşitul fiecărei 
zile din cele lucrătoare, constata cu mulțumire, „este bine”. În 
sens cifrat, El rostea un număr: „ziua întiia”, „ziua a doua”, 
„Ziua a treia” etc. Indiferent ce număr invoca, acesta era un 
divizor al lui 6 din hexagramă, echivalent cu „este bine”, 
adică Tiphereth (podoabă, frumuseţe). Şi grecii atribuiau 
cosmosului aceleaşi calități: podoabă, frumuseţe, armonie. 
Prin Facere, s-ar înţelege afirmare tainică de numere şi spaţii 
cu sensuri simbolice. 

Despre 7 ni se spune, în acelaşi text: „Odată cu şapte s-a 
efectuat trecerea de la material la nematerial, trecere începută 
deja cu numărul şase. Şapte a repurtat într-un fel o victorie 

asupra lumii materiale. În acest fel gîndeau vechii evrei dînd 
celei de a şaptea Sephira numele de Nezah. Nezah, înrudit cu 
termenul grec Nike, semnifică, la fel ca acesta, victoria”?. 
Înţelesul complet al Facerii, din lectura celor două numere, 
unul divizibil, altul nu, însă întreg, ar fi acela de frumusețe şi 
de biruință. Aceste atribute se află în relaţie, ca şi numerele 6 şi 
7. În primele şase zile, Dumnezeu a făcut lumea în spiritul lui 
„este bine”; a şaptea a fost aleasă ca zi de odihnă şi ca semn de 
izbîndă. 

Închizînd această paranteză (de interes mai special şi 
neteologic) şi revenind la problema enunțată în subtitlul 
subcapitolului (Zidire şi laudă), vom constata că textul din 
Cartea Facerii este foarte sobru. Zilele nu sînt nominalizate, 
doar numerotate. Aflăm ce a făcut Dumnezeu în ziua „întiia”, 
„a doua”, „a treia”..., nu luni, marţi, miercuri etc., pentru a 
înțelege de ce a fost aleasă Duminica zi de odihnă. Se 
întrezăreşte ideea că Zidirea a fost transferată în serie 
numerică şi nu temporală. Lossky arată mare nedumerire în 
legătură cu unele aparente neconcordanţe, privind ordinea 
actelor ziditoare, dar le găseşte înţelesuri teologice credibile. 
Cerul şi pămîntul datează de la „început”. Să înţelegem prin 
„început” prima zi? Greu de crezut, pentru că primele două 
versete fac parte din naraţiunea Cărţii; este o vorbire 
indirectă. Abia în versetul al treilea se specifică activitatea 
Logosului, cu („Şi a zis Dumnezeu”) Să fie lumină! Este ziua 
întîia, cînd aceasta se desparte de noapte, ca în Theogonia lui 
Hesiod. Cerul urmează să ia naştere în ziua a doua, iar 
pămîntul în a treia. Ziua şi noaptea au mai fost despărțite o 
dată, în ziua a patra. Dacă ţinem seama de naşterile şi 
renaşterile succesive, fizice, spirituale, obişnuite în mitologie 
ori în religie, asemenea repetiții se explică de la sine. Este 
limpede că se operează simbolic şi ermetic. Se renunţă subtil 

la ordinea temporală, pentru incifrarea numerică. Cerul şi 
pămîntul apar „la început”, întrucît esenţializează întreaga 
zidire. Se tăinuieşte lucrarea Unului divin, iar acesta se aşază 
în fruntea seriei numerice. Ca orice operă revelată, întreaga 
zidire se desfăşoară sub semnul Luminii, ceea ce justifică 
apariţia simbolică a cerului în ziua întîia. 

De remarcat precizia discursului, care manevrează un 
tipar unic pentru fiecare zi aparte. Acesta este fixat în trei 
timpi narativi, dezvăluind funcția modelatoare a două 
logosuri, al lui Dumnezeu şi al naratorului inspirat; primul 
alcătuieşte zidirea, al doilea o înfăţişează în formă revelată. 
„Şi a zis Dumnezeu”; primul timp, aparţinînd povestitorului 
biblic, este preludiul fiecărei zile. Timpul al doilea indică 
actele Logosului ziditor, săvîrşite într-o manieră imperativă şi 
suprapersonală: „Să fie lumină!” (ziua întiia); „Să fie o 
tărie...” (ziua a doua); „Să se adune apele...“(ziua a treia);. „Să 
fie luminători...” (ziua a patra); „Să mişune apele...” (ziua a 
cincea); „Să scoată pămîntul ființe vii” şi „Să facem om...” 
(ziua a şasea). lată rezultatul genezei, în fraze concise. Toate 
ar necesita o decriptare prin comentarii detaliate. Timpul al 
treilea aparţine tot scriitorului inspirat şi sacru şi introduce 
două teme. Prima, pe care am mai comentat-o: „Şi a văzut 
Dumnezeu că este bine”. Ziditorul îşi judecă propria lucrare 
de fiecare dată. Prin „este bine” El ne asigură nu numai de 
esteticitatea operei şi de perfecțiunea în toate planurile, dar şi 
de durabilitatea ei. Şi a avut grijă ca lucrarea să fie „întocmită” 
în aşa fel, încît să nu fie supusă nici stricăciunii, nici 
schimbării, atita timp cât i s-a hărăzit să ființeze. Opera 
artistului de geniu se bucură şi ea de calități indiscutabile; în 
sinea ei, adică raportată la condiția umană de care depinde, 
poartă semnele specifice unei perioade de timp, de oarecare 
întindere. Ea nu poate concura eternitatea, pentru că (printre 

multe altele, cum am mai arătat) izvorăşte dintr-o cunoaştere 
fragmentară şi superficială. A doua temă: „Şi a fost seară şi a 
fost dimineaţă”. Prin acest şablon verbal, repetat, se face 
separarea între două zile. Naratorul ne sugerează planul 
divin, potrivit căruia Dumnezeu, prin zidire, introduce ordine 
în haosul preexistent, cînd pămîntul era „netocmit şi gol”. 
Ziua a şasea este cea mai importantă, pentru că Dumnezeu 
slobozeşte viața pe pămînt. Lectorul obişnuit asociază această 
zi cu naşterea omului, ceea ce este foarte adevărat. Lucrurile 
sînt însă ceva mai complicate. Mai întîi au luat naştere 
viețuitoarele pămîntului: „Să scoată pămîntul fiinţe vii după 
felul lor...”. Şi apoi: „Să facem om după chipul şi asemănarea 
noastră...”. Vieţuitoarele din ziua a şasea, ale pămîntului, 
puteau să apară în ziua anterioară, odată cu cele ale apelor şi 
ale văzduhului. Nu s-a procedat aşa din motivul decis de 
Creator, de a-i încredința omului gestiunea lumii celei văzute. 
Atenţia specială acordată omului se dezvăluie şi sub alt 
aspect. Cum observa înaintea noastră Vladimir Lossky, la 
începutul fiecărei „zile” Dumnezeu spune „să fie”, „să se 
adune”, „să mişune” etc., cu o singură excepţie, care îl 
priveşte pe om: „să facem”. În lucrare s-a procedat în mod 
diferențiat: pe de o parte operează Logosul ca persoană 
singulară, poate în Treime, pe de alta Treimea conlucrează în 
mod evident şi diferențiat, de unde necesitatea pluralului: „Să 
facem om după chipul şi asemănarea noastră”. Ca omul să fie 
„după chip şi asemănare”, mîinile Domnului i-au dat formă, 
născîndu-l o dată; apoi a suflat asupra lui, dîndu-i viaţă a 
doua oară. Şi celelalte vieţuitoare din ziua a şasea au ieşit din 
pămînt, însă nu poartă urmele degetelor divine: „Să scoată 
pămîntul fiinţe vii, după felul lor”. 

În concluzie, Zidirea are un caracter ritualic şi sacru. 
Ordinea strictă şi ceremonioasă pe care am semnalat-o ţine de 

logica ritualului. Revărsarea Logosului asupra creaturii şi a 
Sfîntului Duh în om sacralizează întreaga lucrare. 

Acestea sînt fundamentele care asigură operei unicitate 
şi desăvirşire. Disciplina ritualică în creaţie s-a transmis şi 
artiştilor religioşi, în sensul că ei îmbină lucrul în domeniu cu 
pregătirea spirituală. Citim, de pildă, în erminiile de pictură, 
că meşterul călugăr se supune unei vieţi ascetice foarte aspre, 
se adînceşte în lecturi de texte sfinte, se consacră rugăciunii şi 
meditaţiei. Urcat pe schele, el cîntă psalmi, tropare, condace 
etc., dintre cele mai potrivite cu tema la care tocmai lucrează. 


b) Ex nihilo 


Se acceptă în unanimitate că opera divină a luat naştere 
ex nihilo, „din nimic”, prin aceasta înțelegîndu-se lipsa vieţii 
materiale şi a materiei, înainte de zidire. Dacă ar fi existat 
viață anterioară, spune Petre uţea, Dumnezeu s-ar fi 
transformat în demiurg, adică în meşteşugar de geniu. Acesta 
este sensul grecesc al cuvîntului: demiurg = meşteşugar, 
meseriaş. Negarea materiei are un sens teologic. Dumnezeu 
nu operează cu materia, ci cu spiritul, care o precede. Dacă 
materia ar fi fost anterioară ori concomitentă cu spiritul, ar fi 
penetrat în creaţie şi răul, pe cale divină, cu acceptul benevol 
al Ziditorului, ceea ce ar fi dus la maniheism, o erezie a 
zurvanismului. Materia se află însă la dispoziţia spiritului. În 
geneză, Dumnezeu hotărăşte prin logos naşterea pămîntului 
(ziua a doua), apoi porunceşte acestuia să scoată la iveală 
fiinţe vii (ziua a şasea). După ce materia a fost creată prin 
spirit, ea însăşi devine aptă să dea viaţă, însă sub control şi 
prin decizie divină. 

Tema ex nihilo a căpătat un teren atît de sigur de la 
sfinții Augustin şi Toma încoace, încit tratatele şi dicționarele 

care au urmat o dau ca discuţie definitiv încheiată. Şi lui Petre 
Ţuţea problema i se pare soluţionată, deşi, de regulă, autorul 
se arată cel puţin neîncrezător în legătură cu multe dintre 
teoriile acceptate prea uşor de tradiţia ştiinţifică: „creştinii sînt 
cei care dau pentru prima dată definiția creaţiei. Dumnezeu a 
creat lumea din nimic. Ca în Evanghelia lui loan: «La început 
a fost Cuvîntul şi Cuvîntul era la Dumnezeu şi Dumnezeu era 
Cuvîntul şi toate câte s-au făcut, printr-însul s-au făcut». Va să 
zică este vorba despre creaţia ex nihilo. Că, dacă i-ar precede 
ceva, ar deveni un meseriaş de geniu care pune ordine în 
haosul material: ăsta-i demiurgul!”. La drept vorbind, pe 
autor nu-l interesează aici, în mod expres, geneza operei în 
ansamblu, ci sensul originalității: ex mihilo este condiţia 
acesteia; de a se face vrednic numai Dumnezeu. În raport cu 
el, omul cel mai înzestrat, Platon, de pildă, citat de Petre Ţuţea 
cu această ocazie, este un demiurg, adică un meseriaş de 
geniu. Romanticii au dat un sens mai profund cuvîntului 
demiurg, lărgind în sens mitologico-filosofic mentalul grecesc. 

Un comentariu interesant ne propune acelaşi Vladimir 
Lossky, în lucrarea citată: „Singur creştinismul sau, mai exact, 
tradiţia iudeo-creştină cunoaşte noţiunea de creaţie absolută. 
Creaţia ex nihilo este o dogmă a credinţei. Pentru prima dată 
este exprimată în Biblie, în Cartea a doua a Maccabeilor (7-28), 
unde o mamă, îndemnîndu-şi fiul spre martiriu, îi spune: 
«priveşte cerul şi pămîntul şi, văzînd toate ce sînt într-însele, 
vei înțelege că din nimic le-a făcut Dumnezeu» (ekouk onton, 
după traducerea Septuagintei). Dacă ne amintim că ouk este o 
negaţie radicală (care în context cu celălalt adverb de negaţie, 
me, nu lasă loc de îndoială) şi că aici este folosită sistematic în 
pofida regulilor gramaticale, ne putem da seama de implicaţia 
deplină a expresiei: Dumnezeu nu a creat pornind de la ceva, 
ci pornind de la ceea ce nu este, de la nimic”?). 

Ultima propoziţie aduce o lămurire decisivă. Teologul 
rus abordează calea apofatică, a cunoaşterii negative, iar în 
acest fel lucrurile se clarifică şi nu mai trebuie puse pe seama 
dogmei. Pe scurt: dacă Dumnezeu ar fi făcut lumea din nimic, 
aşa cum înţelegem noi din dicționar acest cuvînt, El ar fi fost 
un iluzionist. Sintagma ex nihilo se referă la noi, nu şi la El. 
Folosind negația, mărturisim necunoaşterea noastră, care nu 
este aceeaşi cu a lui Dumnezeu. Lossky pune adverbul de 
negaţie între ghilimele, de unde trebuie să înțelegem că, 
pentru Dumnezeu, nimic înseamnă ceva, cel puţin aşa cum da 
îl presupune neapărat pe nu; unul fără altul nici n-ar exista. 
Cum da înseamnă ceva, la fel şi nu. Prin urmare, lumea a fost 
făcută din nimic (ex nihilo), adică din ceva care nouă ne scapă. 
Ne întoarcem în punctul de unde ar trebui să înceapă discuţia: 
acel ceva este Cuvîntul aflat în Sinele Domnului şi care se 
transformă în lucruri. Cum Sinele Său este infinit, la fel este şi 
lumea creată. 


2. Creator şi imitator 


Acest raport pune din nou problema originalității. Se 
cunoaşte o variantă antică, puternic mitologizată, pe care o 
întîlnim în dialogul Sofistul de Platon. Citatul, reprodus deja, 
reprezintă una dintre concluziile textului, reformulată de 
autor şi cu alte prilejuri. Pasajul ni-l aminteşte pe Platon cel 
din tinereţe, preocupat adesea de înţelesul imaginii: 
Dumnezeu creează conceptul lucrului, iar omul, urmîndu-i, se 
rătăceşte în capcanele imaginii care nu duc niciodată la sursă. 
Încercarea nereuşită îl plasează în postura de imitator. Se 
ajunge astfel la un alt raport, corelativ cu primul, concept- 
imagine. Problema originalității trece în domeniul filosofiei şi 
al esteticii, pierzîndu-şi, pe parcurs, punctul de plecare, 

anume mitologia. Astăzi pare să nu mai existe cale de 
întoarcere pe această linie, dovadă una dintre remarcile lui 
Petre Ţuţea, în stilul său tranşant: „Eu cînd citesc cuvîntul 
creație — creaţie literară, creație muzicală, creaţie filozofică — 
leşin de rîs”. Nu există creaţie omenească, ci imitație; căci 
„Zeul este creator şi omul imitator”, îl citează din memorie 
Petre Ţuţea pe filosoful grec. Mai exact este autorul român 
într-o propoziţie aflată în continuarea celor citate: „Omul 
reflectă, în litere, în muzică, cîte ceva din transcendenţă, 
petece de transcendenţă”. Fireşte, creatura nu are posibilitatea 
să ne ofere transcendenţa în stare pură; numai Prometeu a 
adus focul direct din cerul olimpic. Dumnezeu ne face 
sensibilă imaginea transcendenţei (estetica laică) sau ne 
pregăteşte s-o percepem în forma revelată (estetica teologică). 
Expozeul lui Platon a fost regîndit de mitografii moderni. 
Aceştia au receptat intenţia filosofului grec pe linia a ceea ce s-a 
numit „raţionalizarea” mitului şi au readus în discuţie raportul 
creator-imitator. În legătură cu aceasta, Mircea Eliade porneşte 
de la ideea că modelul oricărei creații este cosmogonia: 
„Facerea lumii fiind creaţia prin excelență, cosmogonia devine 
modelul exemplar pentru toate soiurile de creații"9. Sublinierea 
aparţine autorului, pentru a evidenția că există diferite tipuri 
de creaţie, aflate în raporturi diferenţiate cu modelul 
cosmogonic, pe de o parte, cu opera umană, pe de alta. 
Dumnezeu nu pune la dispoziția omului doar un 
concept abstract pentru a-i încerca puterile intelectuale, cum 
lăsa Platon să se înțeleagă, ci un model comportamental, o 
fabulă. Dacă un mit evocă formarea cerului, ca mod de 
manifestare a zeului însuşi, omul extrage învățăminte pentru 
propria existenţă. Zeul pune mîna pe coarnele plugului, pe 
ferestrău, mistrie, fluier, învățindu-l pe om să facă agricultură, 
să construiască, să cînte. Repetiţie nu înseamnă aici imitație, ci 

învăţare. Cuvîntul nu are valoare peiorativă; cel puţin, nu aşa 
este receptat de tradiţie; din contra, onorează, pentru că 
trimite la personaje şi evenimente prestigioase şi primordiale. 
Imitaţie înseamnă dorință de asemănare şi raportare (cu 
venerație) la un model prestabilit; poate avea sens religios şi 
moral. Aceasta este semnificaţia nostalgiei întoarcerii, despre 
care vorbeşte Mircea Eliade. Individul intenţionează să se 
menţină în atmosfera sacrului, reactualizind modele 
primordiale, transmise pe calea mitului. Simbolismul patronal 
este prezent şi în arta imaginii. Figurile zeului olar, zeului 
țesător, flautist, arhitect etc. au fost identificate pe vase de 
ceramică, pe frizele monumentelor arhitectonice, pe pereții 
împodobiţi cu plăci de mozaic, fiecare personaj mitic fiind 
însoțit de obiectul ori de instrumentul meseriei sale. Această 
tradiţie mitologică s-a transmis peste timp şi artei creştine, 
mai mult ca semn de recunoaştere decît cu intenţii pedagogice. 
Aşa sînt reprezentaţi în pictura religioasă sfinții apostoli: 
„Începînd din vremuri mai vechi, din epoca paleocreştină 
chiar, apostolilor li s-a hotărît, în artă, anume atribute pe care 
le-au înmulţit şi definit secolul XIII şi Renaşterea. Pentru 
Petru, cheile, iar pentru Pavel, spada (numai din vremea 
Renaşterii italiene); Andrei are drept atribut crucea în formă 
de X (zisă şi «crucea Sf. Andrei»); loan, un potir; lacov cel 
tînăr, o carte şi o măciucă; lacov cel bătrîn, o cîrjă de călătorie, 
o pălărie împodobită cu scoici şi purtată pe umăr şi o carte; 
Matia, o bardă; Vartolomeu, o carte şi un cuţit; Simion, un 
ferestrău. Atributele sau simbolurile acestea sînt de origine 
mai degrabă apuseană şi folosite în arta medievală a 
Occidentului. Le întîlnim şi în Răsărit, în Balcani şi în Ţările 
Române, datorită înrturirilor apusene. Erminia de la Athos 
pune în mîna tuturor apostolilor rotuli (suluri) înfăşurate”?,. 
Sînt simboluri cultice (crucea, cartea), de investitură (cheile), 

martirologie (ferestrăul, lancea). Semne distinctive figurează şi 
pe veşmintele patriarhilor şi proorocilor: Moise poartă o 
amforă, Aaron o cădelniță, Isaia un băț înflorit etc. 

Varianta religioasă a raportului Dumnezeu-Om în 
creaţie (creator-imitator) este de natură teandrică (Iheos — 
Dumnezeu, andros — om) şi constituie unul dintre aspectele 
cele mai caracteristice ale antropologiei creştine. Omul se află 
în comuniune directă cu Părintele, în felul acesta avînd 
posibilitatea să participe la viaţa spirituală a lumii. Fiecare 
poartă de grijă celuilalt şi contribuie (în mod natural) la 
menţinerea şi perfecţionarea creaţiei. Omul nu este un simplu 
imitator, ca în varianta estetizată a lui Platon, ci un 
colaborator modest dar sigur al „artistului” suprem; iar 
aceasta se poate urmări încă din Cartea Facerii. El beneficiază 
de un tratament preferenţial în raport cu toate celelalte 
creaturi: se diferențiază prin naştere, Ziditorul implicîndu-se 
aici mai mult ca oriunde. Trebuia ca omul să poată duce la 
îndeplinire însărcinările ce urma să le primească. Prima şi cea 
mai importantă a fost chemarea lui Adam de a numi, adică de a 
primi în stăpînire şi de a îngriji viețuitoarele, toată lumea 
văzută. În timpul Potopului, omul este acela care salvează 
făptura. Se mai poate afirma că este un imitator şi nu un ajutor 
de toată încrederea? Trebuie reținut cu prioritate faptul că 
omul poartă răspunderi înalte, de organizator şi 
administrator. Rolurile sînt împărţite: Dumnezeu şi-a ales 
partea creatorului şi arhitectului suprem, omului revenindu-i, 
după puterile sale, îndatoriri de natură pragmatică. 

Nici în ipostaza de artist omul nu se manifestă ca 
simplu imitator în estetica teologică. Geniul şi sfîntul au o 
misiune deopotrivă de grea: gestiunea şi perfecționarea 
creației divine. Ei au grijă să nu se deterioreze chipul şi 
asemănarea în om. Menţinerea şi întărirea acestor trăsături 

alese dau temei forțelor creatoare ale omului. Fiecare 
procedează pe căi proprii şi stimulat, la nevoie, de inspiraţia 
sacră. Sfîntul îşi modelează un portret sufletesc ideal, cu mari 
sacrificii personale, destinat să-i influențeze pozitiv pe 
semenii săi. Omul de geniu îşi îndeplineşte rolul de 
colaborator la zidire, punînd la îndemîna creaturii opere de 
artă. Ele nu sînt identice cu opera absolută, nici comparabile 
ca valoare; reuşesc însă să îndeplinească, prin structură şi 
ideaţie, funcția sanitară de îmbunătăţire sufletească a acelora 
care le cercetează cu inima şi cu mintea. Să ne mîngtiem cu 
gîndul că, atunci cînd Dumnezeu a participat prima oară la 
sfinta liturghie din biserica Sfinta Sofia a împăratului 
Justinian, nemaiştiind, o clipă, dacă se afla în Paradis ori pe 
pămînt, sau cînd a audiat un oratoriu de Bach a rostit de 
fiecare dată „e bine”. Şi dacă tezaurul omenirii deţine fie şi 
numai şase asemenea capodopere, cîte zile numără timpul 
genezei, nu credeți că Stăpînul ceresc se mîndreşte cu 
neasemuita lui minune, Omul? 


a) A zidi, a face 


Sfîntului Vasile cel Mare îi datorăm, probabil, cea dintii 
lămurire teologică a acestor doi termeni, consacrați 
deopotrivă creaţiei absolute. Într-o lucrare adesea citată se 
spune: „Fiindcă omul este ceva compus din materie 
pămîntească şi din sufletul care locuieşte în el, se numeşte 
pămînt ceea ce este făcut din pămînt, iar locuitor în lume se 
numeşte sufletul căruia îi este dat să petreacă în trup. Deci 
cuvintele: «El a zis» şi «s-a făcut» se pot atribui cum nu se 
poate mai bine pămîntului, cu alte cuvinte «s-a făcut» se 
referă la materia trupului nostru care este din pămînt, pe cînd 
«s-au zidit» se referă la sufletul nostru care a fost creat după 

chipul lui Dumnezeu. Cum ideea de zidire se ia de multe ori 
în sensul de împodobire şi de ceva mai bun, ca bunăoară: 
«Dacă cineva este în Hristos, este o zidire nouă» şi «ca pe 
amîndoi să-i zidească într-un om nou», de aceea cuvîntul «s- 
au făcut» se referă la cea dintii ființare a omului, iar cuvîntul 
«s-au zidit», la renaşterea cea de a doua, prin harul lui Hristos. 
Pe cît de mult se deosebeşte un cuvînt simplu de porunca lui 
Dumnezeu, tot atît de mare este deosebirea dintre «a zidi» şi 
«a face»”19. Termenii folosiți, cum vedem, au funcţie precisă: 
facere sau zidire. Prima carte din Vechiul Testament poartă titlul 
Facerea. Vechii evrei reţineau îndeosebi aspectul manufacturat 
al lucrării divine. De aceea ei nu au dezvoltat o concepţie 
proprie despre destinul post-existenţial al omului, cum au 
făcut-o creştinii. Uneori nu se depăşeşte nivelul grecesc 
despre locuinţa subterană a morţilor. Este frica lui lacov de a 
rămîne părăsit de fiii săi, fără să aibă cine-l cobori în pămînt, 
în sheol (Facerea, 42, 38). Este chemarea lui Samuel de către 
Saul, cu ajutorul vrăjitoarei din Endor: „Cînd a văzut femeia 
pe Samuel, a răcnit tare. Apoi, întorcîndu-se către Saul a zis: 
«Pentru ce m-ai amăgit? Tu eşti Saul» — a zis regele: «Nu te 
teme. Spune-mi ce vezi». Şi, răspunzînd, femeia a zis: «Văd 
parcă un dumnezeu ieşind din pămînt». «Ce înfăţişare are?» a 
întrebat-o regele. Ea a răspuns: «lese din pămînt un bărbat 
foarte bătrîn, îmbrăcat cu o haină lungă». Atunci a cunoscut 
Saul că acela este Samuel şi a căzut cu faţa la pămînt şi s-a 
închinat” (| Regi, 28.12-14). Un reputat autor contemporan 
descrie astfel locuința subterană a evreilor: „Sheol-ul, chiar 
dacă este de temut, nu apare totuşi ca un loc de tortură. Cu 
toate acestea, se întîlnesc aici trei tipuri speciale de pedepse: 
patul cu viermi, care nu se găseşte la creştini, nici în Infern, 
nici în Purgatoriu - în afară de cazul că vrem să vedem în 

aceşti viermi strămoşii şerpilor din Infern, ceea ce, după 
părerea mea, nu este cazul —, setea şi focul”1D. 

Noul Testament, fiind mai spiritualizat şi mai subtil, 
dezvoltă sensul de zidire în suflet. În Vechiul Testament, 
Dumnezeu se manifestă mai mult ca „meşteşugar”, legiuitor 
şi moralist, fiind valorificată doar prima legendă despre om 
(Lossky), aceea privitoare la alcătuirea din pămînt. 
Antropologia religioasă a Noului Testament preia cu 
predilecție sensurile celei de a doua, după care Tatăl ceresc a 
fost ajutat de Sfîntul Duh în desăvirşirea naşterii omului. 
Sfîntul Vasile cel Mare a pus în evidenţă sensul înnoitor al 
zidirii, pentru că aici se simte lucrarea mîntuitoare a lui 
Hristos lisus. Patimile sînt mai importante ca minunile, scrie 
Nicolae Cabasilas în Liturghierul său. Ideea de înnoire şi de 
zidire în suflet se găseşte şi la Sfîntul loan Gură de Aur. În 
Despre statui, un amplu grupaj de omilii, el subliniază vocaţia 
de arhitect a lui Dumnezeu, avind multe asemănări cu 
dialogul Timaios de Platon. Domnul porunceşte „Să fie o 
tărie”, adică bolta cerului, ca să dea sprijin şi înfăţişare 
măreaţă întregului. Nu întîmplător, în arhitectura religioasă a 
Răsăritului cerul a devenit un element stilistic definitoriu. 
Sintagma „cheia de boltă” echivalează cu secretul profesional 
(cazul Meşterului Manole de pe Argeş), care nu este altul decât 
harul venit de sus. La fel şi în privința omului ca „statuie”, mai 
precis ca zidire interioară: cuvîntul înduhovnicit, în omilie ori 
în scriere, îl înalță pe om, îl întăreşte prin înnoire. Să reținem o 
afirmaţie, în acelaşi spirit, a Părintelui Dumitru Stăniloae: „În 
persoana sfîntului, prin disponibilitatea sa în relaţii, prin 
extrema sa atenţie față de celălalt, prin promptitudinea cu care 
se dăruie lui Hristos, umanitatea este înnoită”!2. Teza 
patristică a zidirii înnoitoare s-a permanentizat, prin urmare, 
în gîndirea teologică, pînă astăzi. 

b) Geniu şi sfînt 


Geniul şi sfîntul au ca trăsături comune chenoza, ceea ce 
implică şi conceptul de voință, sfîrşind în chip firesc în 
religiozitate. Funcţia chenotică îi pune pe amîndoi într-o 
anumită relaţie cu lumea şi cu Dumnezeu: de izolare activă, la 
sfint; de orgoliu şi conştientizarea superiorității de sine, la 
geniu. Ideea de religiozitate, asemenea la unul şi la altul, o 
găsim la Nikolai Berdiaev, în Sensul creației, fiind aplicare a 
termenului german  Gottheit (dumnezeitate), aparţinînd 
misticului Jakob Bâhme. Rudolf Otto, în Das Heilige, 
preluîndu-l, îl foloseşte cu sensul de dumnezeitate, dar şi de 
sacralitate. „Die Gottheit e deasupra lui Gott”! remarcă 
Andrei Pleşu, în sensul că dumnezeitatea ar fi mai 
cuprinzătoare, exprimînd o stare generală de sacralitate a 
lumii, indiferent de izvoarele păgîne ori creştine. Berdiaev 
spune sfințenie, după modelul Gottheit (dumnezeitate) şi 
genialitate (nu geniu); ele sînt caracteristice lumii 
contemporane. Nici nu se contrapun, nici nu se interferează, 
crede autorul rus, dovadă că Puşkin a fost contemporan cu 
Sfîntul Serafim de Sarov fără să se cunoască, operele lor fiind 
la fel de benefice, atît pentru sensibilitatea religioasă, cît şi 
pentru cea artistică. În ultimă instanţă, lui Berdiaev i se pare 
că genialitatea ar fi mai de perspectivă decât sfințenia, cu alte 
cuvinte, genialitatea ar fi deasupra sfinţeniei. 

Nichifor Crainic pledează şi el pentru religiozitatea 
geniului: „Frumuseţea pe care o visează geniul se realizează 
în sfînt”1%. Spre deosebire de Berdiaev, el susţine (şi pe bună 
dreptate) că dumnezeitatea sfîntului şi a geniului este de 
aceeaşi natură, în cadrul uneia şi aceleiaşi mistici; ei se 
întîlnesc în mod necesar şi lucrează în comun, în vederea 

realizării unui plan ce derivă din generalitatea creaţiei. Dacă 
Puşkin nu s-a întîlnit pe plan biografic cu Sfîntul Serafim, nu 
înseamnă că nu au avut apropieri spirituale, infinit mai 
semnificative. Cu siguranţă, naționalismul istoric al poetului 
poartă acelaşi sunet slav, ca şi naționalismul religios al 
sfîntului. A insista asupra diferenţelor, cum procedează 
Berdiaev, a crede că „arta îl va salva pe Dumnezeu” (iată încă 
un slogan de ultimă oră), ni se pare o eroare. Nu totdeauna 
drumul către sfințenie este barat. Dacă cercetăm izvoarele, 
constatăm că, adesea, omul de geniu a intrat în rîndurile 
sfinților şi nu invers; iar acest fapt certifică de la sine 
valabilitatea ierarhiilor dionisiene. 

Prima însemnare de interes pentru noi se află în Facerea 
(4.21), unde aflăm că un descendent al lui Cain, pe nume 
Iubal, era „tatăl tuturor celor ce cîntă din chitară şi din 
cimpoi”. Este un început de întemeiere de breaslă, de 
consacrare a cîntărețului divin. Cînd Moise a fost chemat să-i 
îndrepte pe evrei pe calea legii, el i-a răspuns Celui de sus: 
„O, Doamne, eu nu sînt om îndemînatec la vorbă, ci grăiesc cu 
anevoie şi sînt gîngav; şi aceasta nu de ieri de alaltăieri, nici 
de cînd ai început Tu a grăi cu robul Tău; gura mea şi limba 
mea sînt anevoioase”. Dumnezeu a zis însă către Moise: 
//„Cine a dat omului gură şi cine face pe om mut, sau surd, 
sau cu vedere, sau orb? Oare nu Eu, Domnul Dumnezeu? 
//Mergi dar: Eu voi deschide gura ta şi te voi învăţa să 
grăieşti” (Ieşirea, 4.10-12). Tot în această carte a Vechiului 
Testament, Moise primeşte porunca: „Să faci lui Aaron, fratele 
tău, veşminte sfinte, spre cinste şi podoabă. //Să spui dar, la 
toţi cei iscusiți, pe care i-am umplut de duhul înţelepciunii şi 
al priceperii, să facă lui Aaron veşminte sfințite pentru ziua 
sfințirii lui, cu care să-mi slujească” (Ieşirea, 28.2-3). Aşa cum 
Moise primeşte harul vorbirii, şi meşterii devin iscusiți tot 

prin har. Vechiul Testament (ne referim, îndeosebi, la 
Pentateucul lui Moise) este o carte nu numai inspirată, chiar 
dictată; pe cînd tablele sînt scrise pe piatră chiar de mîna lui 
Dumnezeu, evreii căpătînd un model viu pentru o astfel de 
lucrare. Alcătuirea cortului sfînt se află şi ea încredinţată unor 
meşteri iscusiți şi executată după dictare. Este vorba de 
Bețaleel şi Oholiab, „şi toţi cei cu minte iscusită cărora 
Domnul le dăduse înțelepciune şi pricepere, ca să ştie să facă 
tot felul de lucruri trebuitoare la locaşul sfint” (Ieşirea, 36.1). 
Cei iscusiți sînt inspirați şi aleşi, condiţie a sfințeniei. Sf.Vasile 
cel Mare îi aduce laude, într-o omilie, lui leditum (lditum), 
„cîntăreţ de cîntări sfinte”, căruia David i-a închinat psalmii 
38 şi 61 („pentru Iditum”). ÎL întâlnim în Paralipomena 2, cu 
ocazia sfințirii templului. Aflăm că făcea parte din tribul 
leviţilor, deci se afla printre cei rînduiți de Moise, la îndemnul 
Domnului, să fie preoţi din tată-n fiu. Iditum era preot 
cîntăreț. El cînta lingă Jertfelnic, împreună cu Asaf şi cu 
Herman, cu fiii şi fraţii lor, din chitare, din harfe, din trimbiţe, 
fiind asistați de popor şi de o sută douăzeci de preoți. „Şi au 
slăvit pe Domnul zicînd: «Căci el este bun, că în veac este 
numele lui»; atunci templul Domnului s-a umplut de norul 
slavei lui. // încât preoţii nu puteau sta la slujbă din pricina 
norului, pentru că slava Domnului umpluse templul 
Domnului” (II Paralipomena, 5.13-14). 

Potrivit tradiţiei Noului Testament, pictorii, cîntăreţii, 
scriitorii sacri şi liturghisitorii, apărători ai credinței au 
devenit sfinţi de sinaxar şi cinstiți în calendare. Luca 
evanghelistul este şi scriitor sacru, dar şi primul pictor 
religios. El este acela care a pictat-o, „pe viu”, pe Maica 
Domnului; Roman Melodul, contemporan al împăratului 
Justinian şi foarte admirat de acesta, se află pomenit în ziua 
întii a mineiului lunii octombrie. Literatura vremii îl 

preamărea cu epitete foarte măgulitoare, ca  „alăuta 
dumnezeiescului duh”, „greierul dumnezeieştilor cîntări”, 
„cu îngerii împreună vorbitor”. O legendă hagiografică ne 
relatează împrejurarea în care Roman Melodul a primit darul 
cîntării de la Fecioara Maria. Era un călugăr simplu, fără carte, 
la biserica din Chir, cu hramul Maicii Domnului, dar 
frecventa şi biserica mitropolitană, a  Vlahernelor din 
Constantinopole. Datorită smereniei sale, a atras simpatia 
patriarhului Eftimie, trezind invidia fraţilor. Ştiindu-l fără 
carte şi fără voce frumoasă, îl îndemnau să urce în amvon şi 
să cînte. După mai multe umilințe de acest fel, Maica 
Domnului i s-a arătat în vis şi i-a dat să înghită un rotulus pe 
care erau scrise cîntece religioase: „Şi fără să-şi dea seama cum, 
deodată a văzut curat în mintea sa că i-a venit înțelegerea 
slovei ş-a cărții. Ş-a fost asta ca-ntr-o fulgerare şi, umplîndu-se 
de cutremur, plîngînd, a îngenuncheat ridicînd fierbinte rugă 
în inima lui cătră Sfînta Fecioară”15. Din momentul acela 
Roman a început să cînte, spre mirarea tuturor celor care îl 
cunoşteau, devenind unul dintre cele mai mari genii ale 
muzicii bizantine. 

În erminiile de pictură, Maica Domnului apare 
înconjurată de sfinți melozi (ca într-o frescă de la Vatra 
Moldoviței), semn că este ocrotitoarea muzicii şi a picturii. Un 
alt cîntăreț celebru, Cosma Melodul, fratele lui loan 
Damaschin, ambii pomeniţi în sinaxar, poate fi identificat, 
împreună cu un grup de îngeri şi muceniţe, într-o pictură 
murală de la Mănăstirea Humor. Erminia de pictură „de la 
Athos” (a lui Dionisie de Furna) consacră un capitol „sfinţilor 
melozi”, cu precizări tehnice privind reprezentarea lor 
plastică. Îi găsim şi în calendar: Gherman Patriarhul, Roman 
Melodul, loan Damaschinul, Cosma  Melodul, Teodor 
Studitul, Teofan, Niceta de Remesiana etc. Scriitorii sacri 


79 


Petru Ursache 


figurează şi ei în calendar ori în erminii, ca sfinți: Dionisie 
Pseudo-Areopagitul, Sf.Augustin, Sf.loma; ca să nu mai 
vorbim de filosofi (Platon, Aristotel, Plutarh, Pitagora) şi de 
sibile. lată cum cultura este sacralizată şi sfințită; nu credința 
culturalizată. Aceasta ar duce la erezie, cum se şi întîmplă 
chiar sub ochii noştri. 

Constatăm că între speculaţia teoretică a gîndirii laice şi 
estetica teologică se impune o necesară nuanţare în formele şi 
accepţiunile terminologice, aşa cum arătam şi la începutul 
acestui capitol. Biserica este foarte atentă în nominalizările 
sale, ținînd seama, înainte de toate, de interesele sufleteşti şi 
liturgice. Ea preferă statutul preotului ca slujitor al cultului, 
nu ca actor; îl proclamă pe Roman Melodul sfînt, nu artist de 
geniu; pe Dionisie — scriitor sacru, nu talentat ori original. 
Repetăm: nu pledăm pentru eliminarea limbajului tehnic 
elaborat pe terenul esteticii savante şi absolut indispensabil 
oricărei cercetări serioase. El este bine venit în domeniul 
teologiei şi nici un specialist în materie nu s-a gîndit vreodată 
să-i conteste utilitatea. Pledăm pentru confruntarea necesară a 
celor două serii paralele, estetica laică — estetica teologică; sau, 
în sens aplicativ, Beethoven - geniu, Roman Melodul — sfînt, 
în scopul cunoaşterii mai aprofundate a amîndurora. 

Capitolul III 
Experiența mistică 


1. Lumina lină 


umina clară şi lumina lină sînt două aspecte ale 

esteticii luminii, care apropie şi separă, totodată, 

teologia apuseană de cea răsăriteană. Ele 
dezvăluie, cui vrea să se apropie de esențe, realități 
îndepărtate şi obscure, de doctrină, care, privite în mişcarea 
lor firească şi în creşterea timpului, aduc dovada că tot ce s-a 
întîmplat la 1054 („marea schismă”) nu a fost o ruptură 
bruscă, ci urmarea unui proces lent, îndelung şi ireversibil. În 
primele secole ale bisericii nedespărţite, lumina era un concept 
comunitar şi dionisian; nu se făceau distincții pentru că nici ce 
numim claritate în vizibilul artei nu părea, deocamdată, precis 
identificat, nici ce numim lumină lină, în accepţiune concretă 
(cu atributele proprii: dulce, lin, subtil), nu căpătase înţeles 
specific în direcţia transcendenţei mistice. 

La Platon se află dezlegările, pentru că el poartă 
răspunderea drumurilor de răscruce pe care le-a croit, pentru 
secole, cu de la Cicero şi de la sine putere. Cine ar fi crezut că un 
gînditor atît de riguros ca autorul lui Cratylos, de unitar şi de 
izolat în abstracţionismul lui metafizic, fundat pe idee 
(arhâtipon) poate cuprinde în sine germeni ai alterității şi ai 
discontinuității? După cum este de admirat strădania unui om 

blind ca Plotin, care a adus împăcare între forme neîmpăcate, 
agitînd ireversibil cursul ideilor. Jung i-ar fi aşezat pe amîndoi 
într-o nouă serie tipologică, introvertit-extravertit, paralelă cu 
dipticul semnalat de el, Tertulian-Origen, la începuturile 
creştinismului. 

Unele concepte care dau impresia de încăpăținată 
stabilitate pot deveni, în chip neaşteptat, explozive. Procedeul 
se arată incredibil de simplu în practica gîndirii: se caută un 
sinonim, un nume ori un atribut, de pildă lumină pentru 
frumusețe ori cuvîntul claritate adăugat la formă, şi mişcarea 
semnatică s-a şi declanşat, fără putință de a mai fi stopată. 
Estetica antichităţii târzii a evoluat sub semnul acestui demers 
exploziv, de substituiri sau de asocieri de forme epitetice. A fost 
suficient ca generaţia lui Seneca şi a lui Cicero să înlocuiască 
inspirația prin imaginație, pentru ca sensul frumosului să se 
schimbe de la symetria la decorum, pentru ca artele mecanice să fie 
recunoscute ca liberale („Ut pictura poesis”), pentru ca poezia să 
concureze în cunoaştere însăşi filosofia. 


a) Tradiţia plotiniană 


Două sînt contribuţiile autorului Enneadelor în problema 
care ne interesează, estetica luminii. Prima priveşte corelarea 
culorii cu lumina, fapt resimţit, deopotrivă, asupra teoriei 
frumosului, ca şi a teoriei artei şi conducînd la unificarea 
acestor două domenii ale esteticului, considerate separate în 
antichitatea greacă. „Astfel (arată un eminent clasicist), 
plecînd de la baze foarte asemănătoare cu ale lui Platon, se 
distinge net de el în materie de artă. Acela văzuse în artă o 
copie degradată a lumii sensibile, iar în lumea sensibilă nu 
văzuse, cînd a formulat teoria artei, decît linia descendentă de 
la Idee la fluxul irațional al lumii fenomenale, de la adevăr la 

iluzie nocivă, de la veşnic la efemer. Plotin, cu o concepţie 
despre materie aproape identică, a văzut în ea nu numai linia 
descendentă, ci şi pe cea ascendentă şi a legat teoria 
frumosului în general şi a artei în special de aceasta din urmă, 
redînd artei noblețea unei năzuințe recursive către puritatea 
Ideii”». Plotin comenta negativ modelul tradiţional de 
frumuseţe care urmărea aplicarea numărului fie la symetria, fie 
la decorum, în realizarea armoniei între părțile componente ale 
fenomenului artă sau între acestea cu întregul. O asemenea 
armonizare nu i se părea concludentă datorită aspectului ei 
cantitativ şi superficial, privind forma ca materie. Symetria şi 
decorum restrîngeau sensul creaţiei la simpla imitație, iar 
existenţa artistică la simţuri şi la plăcere. Este o judecată 
subtilă şi, cum s-ar spune, cu bătaie lungă în istoria ideilor 
estetice, autorul avînd, totuşi, precursori în antichitatea 
elenistică. Mimesisul favorizează cultul formelor frumoase 
pînă la idolatrie, în mit şi în artă. Operele statuare greceşti, 
reprezentîndu-i pe Zeus, Pallas Atena, Hermes etc., erau 
instalate în locuri de adoraţie anume alese, unde se făceau 
pelerinaje, astfel ca devoţii, aducînd ofrande, după un ritual 
strict supravegheat, să obțină protecţia zeului. Venus din 
Millo şi Apollo din Belvedere treceau drept obiecte de 
contemplaţie cu finalitate cultică, dar şi estetică. Această 
ambiguitate funcţională, datorată absolutismului 
reprezentării mimetice, încerca s-o clarifice Plotin în critica 
făcută modelului geometrizat de frumuseţe. El s-a bazat pe 
două categorii de argumente, perfect întemeiate: ideea de 
armonizare nu convinge nici în symetria, nici în decorum, 
întrucît aceste concepte cuprind o contradicţie în termeni: se 
cere respectarea principiului clarităţii în ordonarea părţilor 
între ele, ca singură condiţie în realizarea întregului. Forma 
frumoasă unitară pretinde ca părțile să fie asemenea sub 

raportul clarităţii. Dacă una singură face notă discordantă, 
întregul aderă la urițenie, ansamblul se desface. Autorul are 
în vedere forma de tip clasic, încă nepregătită să împace 
„contrariile”. Se mai constată, în această ordine negativă, că 
schema frumuseţii acceptată în vreme: armonizarea părților 
unui produs sub incidența numărului, ordinii şi măsurii 
(symetria), ori a părţilor constitutive cu întregul (decorum) este 
abstractă şi arbitrară. Nu lămureşte mecanismul combinărilor 
(dacă se referă şi la lucruri, şi la idei); nu depăşeşte sfera 
relaţiilor simple, concrete şi materiale. Pe de altă parte, 
esenţialul nu intră decît cu mare dificultate şi frustrare în 
sintaxa modelelor îndătinate de frumuseţe (symetria şi 
decorum), în sensul că, aşa cum s-a mai observat, sunetele, 
culorile, ideile sensibile, într-un cuvînt, limbajul convenţional 
şi imaginativ, nu se supune canonului de „parte” sau de 
„întreg”, de ordine şi de măsură. Plotin citează cu predilecție, 
în această ordine de idei, soarele, centru de foc şi de lumină. 
Perceptibil prin văz, nimic nu-l face apt de jocuri geometrice, 
refuzîndu-se  symetriei, ca şi modelului complementar, 
decorum. Exegeza plotiniană a subliniat, din câte cunoaştem, 
doar acest aspect al problemei, fireşte nu lipsit de importanţă. 
Dar există şi altul mai criptic: soarele ca obiect poetic a făcut 
să se nască în jurul lui mai multe ficțiuni mitice şi poetice. ÎL 
găsim frecvent în artele străvechi, în plastică şi în imnuri. 
Autorul Enneadelor îl valorifică în regimul Unului divin, un 
derivat al Ideii (arhetypon) platoniene; este metafora inelului cu 
enigmă, întrupată de Mihai Ursachi într-unul din volumele 
sale de versuri, care a însemnat un moment benefic în poezia 
ultimelor decenii. Soarele (în mit) este simbolul ori chiar 
succedaneul Unului Dumnezeu. Religiile arhaice (în special 
asiatice) asociau chipul zeului cu soarele, însă nu şi cu Unul, 
stăpîn al Cerului şi Cosmocrator. Aşa a devenit soarele un 

simbol al geometriei „mistice” şi cereşti. Căci, potrivit teoriei 
emanaţiei divine, susținută în chip eretic, mai precis, 
panteistic de Plotin, toată existenţa creaturii porneşte dintr-un 
izvor unic şi absolut, se răspîndeşte în spaţiu, căpătînd forme 
fixe şi nu se lasă cuprinsă de nostalgia întoarcerii paradisiace. 
Ochiul fizic se opreşte, în virtutea mimesisului, la suprafaţa 
materială a lucrurilor; cel spiritual, metafizic, sesizează modul 
cum se constituie în taină aşa-zisa formă internă, cum 
realităţile nevăzute se despart şi se unesc sub zîmbetul senin 
al frumuseţii. 

Scrie Plotin: „Trebuie să spunem aici că frumuseţea 
constă mai degrabă în ceea ce luminează buna proporționare, 
decât în bunele proporții înseşi, şi tocmai acest lucru ne place. 
Dintre statui sînt mai frumoase cele care sînt mai pline de 
viață, chiar dacă altele ar fi mai bine proporţionate, şi mai 
frumoasă e o viețuitoare urîtă decît una frumoasă ca statuie. 
Aceasta şi e însuflețită pentru că e mai aproape de imaginea 
binelui”?. Identificăm aici celebra teorie medievală a „formei 
interne”, după cum reținem interesanta corelaţie între 
„frumos” şi „urit“; destinată unui nou demers axiologic, de 
mare perspectivă în epoca modernă. 

Textul plotinian este puţin ermetic, într-o manieră 
obişnuită la scriitorii bisericeşti, inclusiv la Dionisie Pseudo- 
Areopagitul, urmaşul lui. Lumina ni se înfăţişează ca atribut al 
frumuseții spirituale înduhovnicite, nu al materiei. Receptarea 
ei cunoaşte calea mistică, în sens unitiv, iar în această mişcare 
de „armonizare”, frumuseţea capătă viaţă, mai precis învie, şi 
cu cît acțiunea luminii se apropie de sursă, adică de Bine şi de 
Dumnezeu, cu atit frumusețea ne apare mai energică, mai 
strălucitoare. Binele echivalează cu însăşi Cauza, iar causa 
causorum se numeşte Dumnezeu. 

Citata „formă internă” se află implicată în întreaga 
demonstraţie de pînă aici şi constituie cea mai importantă 
corecție adusă de Plotin esteticii medievale, deocamdată aflată 
in incipit; ea angajează atît simbolica frumuseţii cît şi mistica 
luminii, personalitatea artistului, ca şi actul creator. Şi de data 
aceasta au existat prefigurări la autorii imediat anteriori 
(Lucian, Seneca, Pseudo-Longinus), ca idei disparate, Plotin 
asigurîndu-le coerenţa necesară şi o semantică proprie, mai 
accentuat mistică şi creştină. Este bine cunoscut exemplul său, 
luat din domeniul sculpturii, pentru ilustrarea ideii de „forma 
internă”; blocul de piatră cuprinde în materialitatea sa amorfă 
forma frumoasă doar ca potenţialitate. Artistul îndepărtează 
părţile rigide, de prisos, înşelîndu-ne sensibilitatea prin 
aparenţe strălucitoare. Opera nu izvorăşte din piatră, cum 
vrea să creadă mai tîrziu Michelangelo, pe urmele lui Platon, 
ci se instalează misteric acolo. Cauza ei o constituie însuşi 
artistul, care elaborează în imaginaţie modelul abstract al 
formei, îl proiectează în piatră, dînd astfel chip şi lumină 
frumuseţii. Arta îşi deschide dimensiuni proprii în adîncimile 
spiritului înduhovnicit, găsind acolo puteri sporite de 
afirmare prin voinţa de creaţie a geniului, aşa cum Unul divin 
face să pătrundă luminile sale în întunericul cel mai 
îndepărtat. Acest paralelism tainic între Dumnezeu şi Om 
avea să devină mai tîrziu o teză majoră a teologiei creaţiei, de 
inspiraţie teandrică. 


b) Estetica numărului 


Sfîntul Toma şi mai ales înaintaşul său, Fericitul 
Augustin, au aristotelizat din nou frumuseţea gîndită ca 
realitate numerică. Lumina devine la ei clară, materială, 
perceptibilă preponderent cu ochiul anatomic, iar numărul o 

cuprinde. Şi nu este adevărat ceea ce citim într-un tratat de 
istorie a esteticii: „Sf.Toma este față de Sf. Augustin ceea ce 
Aristotel este față de Platon”?. Cel puţin în problema esteticii 
luminii, lucrurile nu se confirmă. Ne convingem comparînd 
cele două formule principale de frumuseţe propuse de fiecare 
autor în parte. Pentru primul, modelul de frumuseţe, axat pe 
număr, se configurează în armoniile concrete: măsură-formă- 
ordine (celebrul triptic: modus, species et ordo); dincolo, canonul 
frumuseţii se identifică în armonii abstracte: perfecțiune, 
proporție şi claritate. Sfîntul Augustin se menţine în circuitul de 
idei al valorilor productive şi contribuie la elaborarea unei 
estetici a numărului; Sf. Toma aparţine curentului 
reprezentaționist al autorilor  imaginativi. El nu-l 
„Sistematizează” pe înaintaşul său (cum se spune că ar fi 
făcut-o Aristotel pe linia moştenirii directe a lui Platon), ci, 
mai curînd, pe plotinieni şi pe sfinții părinţi. De aceea, în 
scrierile sale, ca şi la Plotin, se configurează şi o estetică a 
luminii, şi o estetică a numărului. Cu cât scolasticii se inspirau 
din rigorismul măsurat al scrierilor lui Aristotel ori din 
dialogurile platoniene, în care se afla elogiată geometrizarea 
cosmosului (îndeosebi în Timaios), cu atît speculaţia teologică 
se pătrunde de elemente raționaliste; şi cu cît se acordă credit 
formelor  contemplative supuse imanenței generoase şi 
sublime, cu atît meditaţia ascetică se defineşte în sintaxa ei 
spiritualizată. 

Numărul se asociază, dar se şi opune conceptului de 
ordine, în dubla semnificaţie de claritate şi de lumină. Ceea ce le 
uneşte este forma, fie internă (Plotin), fie externă (Sf.Augustin). 
Se pot face următoarele jocuri de cuvinte, conducînd fie la o 
estetică a numărului, fie la o estetică a luminii: 1. Numărul ca 
frumuseţe — formă — lumină - culoare; 2. Frumusețea ca lumină 

- formă -— culoare; 3. Forma ca frumuseţe — culoare — lumină — 
număr; 4. Lumina ca frumuseţe — formă — culoare — număr. 
Rezumat plotinian: Frumuseţea număr, formă, lumină. 
Toate aceste variante computerizate ingenios de imaginaţia 
personalităţii creatoare au determinat varietatea morfologică a 
artei şi stilurile epocii medievale. Asemenea scheme teoretice 
şi aplicative au fost sistematizate într-o frază unică de 
Fericitul Augustin, punînd în evidenţă dinamica mutațiilor şi 
filiația termenilor aflați în ecuaţie. Descriind conceptul de 
ordine în diferite planuri ale existenţei, inclusiv al artei, el 
remarcă funcţia imanentistă a rațiunii care „a ajuns în tărimul 
ochilor şi, cercetînd pămîntul şi cerul, a simţit că nu-i place 
nimic altceva decât frumuseţea, şi în frumuseţe formele, în 
forme proporțiile (dimensiones) şi în proporţii, numerele”*. 
Se face aici elogiul numărului, dar şi al văzului, valori 
diseminate. Funcţia perceptivă a văzului este aceea de a 
transforma numărul în formă. Părinţii apuseni (mai mult decât 
cei din Răsărit) au situat văzul deasupra celorlalte „simţuri 
estetice”, pentru că acesta ne pune în contact direct cu realitățile 
concrete, finite şi mimetice. Este greu de crezut că atunci cînd 
Dumnezeu a decis să se despartă uscatul de ape a aruncat în 
spaţiu triunghiuri şi cercuri, din dorința de a se transpune pe 
sine numericeşte, ca Unul în multiplicitate. Şi totuşi, se crede, cu 
ajutorul Sf. Augustin, că au fost emise în geneză „seminţe 
geometrice” care au rodit în lumea vizibilului: triunghiuri, 
pătrate şi cercuri. Primele, ni se spune, se distanțează de idealul 
creştin al frumuseții, fiind rigide şi confuze. Ele amintesc de 
raza luminoasă imaginată de Plotin, ce izvorăşte din soare şi se 
întunecă pe măsură ce pătrunde în vâscozitatea materiei. În 
schimb, cercurile, prin excelență unitive, transpun în forme 
perceptibile frumuseţea divină a Unului. În realitate, avem de-a 
face cu o ficţiune cosmogonică tipic grecească, ajustată în 

spiritul creştinismului. 1 s-a găsit izvorul în dialogul Timaios de 
Platon. lată şi un pasaj convingător: „Într-adevăr, aşa cum am 
spus la început, toate acestea se aflau în dezordine, iar zeul a 
introdus în fiecare lucru toate felurile de proporţii, pretutindeni 
unde era cu putință, pentru ca fiecare să fie într-o proporție 
armonioasă, atit cu sine cât şi cu celelalte. Căci la început nimic 
nu avea asemenea proporţie decât cel mult din întîmplare, şi 
absolut nimic nu era vrednic de a primi numele pe care unii i-l 
dau acum - foc, apă şi celelalte. Pe acestea toate Demiurgul le-a 
pus în ordine, apoi a alcătuit din ele acest univers — o singură 
vieţuitoare conținînd în ea toate vieţuitoarele muritoare şi 
nemuritoare”5). 

Un răsăritean ar putea arăta că teoria „seminţelor 
geometrice” nu are suport în textele biblice, pledînd pentru 
receptarea combinată, şi nu separată, a celor două simţuri 
estetice fundamentale, văzul şi auzul. În cel mai bun caz, se 
poate adera la ideea de diversificare a văzului în raport cu 
auzul, cu forma internă şi cu forma fizică. Cum observă un 
reprezentant al ortodoxiei contemporane, Vladimir Lossky, 
noțiunea de „logos divin”, potrivit „teologiei negative” de tip 
dionisian, nu ne este cunoscută. Creaţia se situează în zona 
misterului, revelîndu-se doar inițiaţilor, prin simboluri ermetice. 
Pe de altă parte, dacă Dumnezeu s-a arătat prin cuvinte-lucruri, 
înseamnă că acestora le corespund, înainte de toate, sensuri 
anagogice şi apoi forme epifanice. Astfel, problema „seminţelor 
divine” rămîne deschisă şi pentru teologia apuseană a 
frumosului, şi pentru cea răsăriteană. 

Teoria numărului şi a geometrizării permite Sfîntului 
Augustin aplicaţii tehnice în legătură cu diferite aspecte ale 
creaţiei artistice şi cu sensul frumuseţii. Frumuseţea nu are 
nevoie să fie inventată; ea există în natură ca număr şi formă 
geometrică. Artistului îi revine doar sarcina să o descopere în 

bogăţia de privelişti sacre ori profane, să aducă viață în 
arhitectură, versificație, muzică. „Priveşte cerul şi pămîntul şi 
marea şi ceea ce străluceşte pe cer, deasupra pămîntului şi 
mării, sau se tîrăşte pe dedesubt sau zboară sau înoată; toate au 
formă pentru că au mărimi (numerice). 

Lipseşte-le de numere şi nu vor mai fi nimic. De cine sînt 
create dacă nu de creatorul numărului? Fiinţa lor le este atat cât 
le este mărimea numerică. Şi oamenii, creatori a tot felul de 
forme corporale, folosesc în arta lor numerele, graţie cărora îşi 
desăvîrşesc (coaptant) operele. Caută ceea ce mişcă miinile 
artistului însuşi şi vei afla că e numărul”%. Nicăieri în scrierile 
părinţilor răsăriteni nu vom întilni asemenea elogii aduse 
numărului şi clarităţii; ceea ce pentru apuseni înseamnă număr 
ca simbol al formei geometrice şi suport genezic, în ortodoxie 
corespunde conceptului de fire, adică de „natură” divină şi 
tainică, ce uneşte diversul în lumina învăluitoare şi lină a Unuia. 

Ca să revenim, triunghiul, dreptunghiul şi cercul 
participă prin voinţa artistului inspirat, care este un magician 
al formei, la reconstituirea şi vizualizarea frumuseţii 
suprafireşti şi existente difuz în ceea ce numim, în termeni 
pozitivişti, „natură”. Să nu se uite că în Evul Mediu apusean 
geometria era considerată artă liberală, alături de retorică şi 
de poezie. De aceea esteticitatea cosmosului trecea drept un 
fapt firesc, general acceptat. Se pare că aceste idei sînt 
confirmate de practica artistică. Cine priveşte cu atenţie 
releveele de catedrale ale lui Viollet-le-Duc ori ale lui Villard 
de Honnecourt reţine ca fapt caracteristic utilizarea, în planşă, 
numai a figurilor geometrice, ca şi în tratatele de arhitectură 
ale anticului Vitruvius. Triunghiurile, dreptunghiurile şi 
cercurile sînt expuse în conformitate cu principiul frumuseții 
emanate, dînd impresia că pornesc dintr-o sursă originară, 
transcendentă. Şi unul şi altul dintre arhitecții apuseni citați 

erau cititori ai lui Plotin, dar mai ales ai lui Platon, cel din 
Timaios. Să se observe că figurile „inferioare” (triunghiul, 
dreptunghiul, rombul) se unifică în cerc, semn criptic de 
adoraţie a peisajului celest. Geometria devine poezie religioasă 
şi artă liberală inspirată. Planul bazilicii se înscrie într-un 
pătrat sau într-un dreptunghi, la apuseni; iar dinamica 
închiderilor şi deschiderilor de unghiuri permite construcției 
accederea la formele curbate ale absidelor, ogivelor şi 
cupolelor, care localizează şi aureolează însăşi frumuseţea 
divină. Lumina intră în tipare fixe, adaptindu-se mărimii şi 
proporţiei, împotriva convingerilor lui Plotin, care o omologa 
cu unitatea simplă. Vitraliile catedralei sînt dispuse astfel încît 
lumina să fie dirijată spre spaţii precis delimitate şi să 
sugereze irealitatea misterului. Lumina devine cerc sau 
triunghi, geometrizîndu-se în ființa edificiului. 

Practic vorbind, lumina derivă din culoare; doar s-a 
spus că lumina e „regina culorilor”. Prin tehnica vitraliului, ea 
se dematerializează şi creează iluzia că, sub acțiunea ei, piatra 
devine transparentă, se  spiritualizează.  „Pierzîndu-şi 
masivitatea, zidurile păreau a se dematerializa; prin marea lor 
înălțime, ele se ridicau spre cer şi exprimau efortul 
ascensional al omului. Edificiile au primit lumină din 
abundență, iar lumina fusese încă de la Plotin şi Pseudo- 
Dionisie un sinonim pentru frumosul suprem, nepămîntean. 
Ele au devenit expresive, într-un mod diferit de clădirile 
clasice şi s-au spiritualizat atîta cît stătea în putinţa 
arhitecturii” ?. 


c) Esenţa frumuseții 


Scolastica  tirzie şi-a însuşit formula  dionisiană 
„consonantia et claritas” (armonie şi lumină), prin care se 

recunoaşte modul de afirmare a frumuseţii celeste. Ea este 
definitorie şi astăzi pentru teologia ortodoxă. Majoritatea 
scriitorilor epocii, pînă la Sfîntul Toma (inclusiv Dante), 
glosează pe tema dipticului armonie şi lumină, considerat nu 
numai ideal estetic, dar şi simbol moral. Este suficient să 
pomenim doar simpla proliferare a termenilor din familia 
claritas pentru a reţine unele înțelesuri ce survin de la sine: 
„Cuvintele care însemnau lumină -  claritas, splendor, 
resplendentia, fulgor, lux, lumen, illuminatio, lucidus, illustro — 
sînt aproape la fel de des întilnite în scrierile teologice 
medievale ca şi cuvintele care însemnau formă”. Utilizarea lor 
în artă a determinat conceptul de splendor formae, adică măreția 
divină a frumuseţii, ca urmare a coexistenţei şi corespondenţei 
semantice, formă-lumină. Se poate constata interrelația 
încărcată de ambiguităţi: de ce claritas (= strălucire) şi nu 
lumen (= lumină) ori lux; mai ales că ultimul cuvînt face 
celebră pentru creştinătate o propoziţie din Geneză: „Fiat 
lux”; de asemenea, de ce număr şi nu formă, de ce serafim 
(lumină) şi nu heruvim (putere)? Aici nu este vorba de atribute 
divine (Dionisie), ci de acţiuni şi de ierarhii. Claritas sugerează 
o intensificare a lui lumen, o abatere a cursului firesc, o 
suprasolicitare a vizibilului. Estetica teologică răsăriteană nu 
dispune de o varietate atît de mare de termeni explozivi. Este 
adevărat, există mai multe feluri de lumină, cum spune 
Pseudo-Areopagitul, după cum pot fi identificate mai multe 
tipuri de eros sau de frumusețe, adecvate lumii văzutelor şi 
nevăzutelor. 

Estetica teologică răsăriteană (avem în vedere tradiţia 
românească) l-a părăsit pe lumen; cel mult l-a receptat ca pe 
un fluid cromatic şi constant; el îşi are izvorul în transcendent 
şi în eternitate, însoțind existentul mundan cu aer senin şi 
prietenos. În acest punct se desparte lumina clară de lumina 

lină, ca două aspecte ale esteticii luminii. Cei doi termeni 
dionisieni trebuie lecturaţi cu atenţie. Marele mistic răsăritean 
concepe lumina ca pe o facultate activă care stabileşte ordinea, 
adică armonizează părţile constitutive ale unei forme 
frumoase. Lumina se află în armonie, ca într-un situm 
(rădăcina ar este comună, în greceşte, cuvintelor din familia 
frumosului), iar aceasta din urmă (armonia) nu poate exista 
fără prima. Se spune: „Lumina luminează în întuneric...”. 
Dipticul posibil armonie-claritate, pe de o parte, lumină- 
strălucire, pe de alta, înfăţişează ipostaze diferite ale 
frumuseţii ca imago Dei. În textele româneşti, în loc de claritate, 
splendor, illustro etc., se folosesc termeni care fac referință la 
miraculosul divin: minunat, înfricoşat, nemaivăzut; predomină 
apofaticul, „calea negativă”, asupra catafaticului. Cînd 
Dionisie apelează la cuvîntul claritate, vizează „forma 
internă”, aceea care se iveşte mistic în momente de extază. 
Citim în Despre numele divine: „Şi (noţiunile) frumos şi înțelept 
se referă (cu laudă) la toată dumnezeirea. Tot astfel şi lumină, 
şi acţiunea lui Dumnezeu, şi cauză, şi toate cîte aparţin 
întregii dumnezeiri”5). În toate lucrările sale, Sf. Dionisie se 
arată interesat de modalităţile de apariţie ale dumnezeirii, în 
multiple chipuri simbolice. 

Arta face şi ea parte dintre semnele minunate de 
apariţie, însă nu-şi poate asuma rolul de prezentare a Unului, 
ci numai alterităţile Lui. În funcţie de alegerea alterităților, se 
diferenţiază arta apuseană de la sfîrşitul mileniului, de cînd 
aceasta începe să existe, față de cea răsăriteană de tip bizantin, 
cu o tradiție mult mai îndelungată. Arta nu înfăţişează 
Persoana lui Dumnezeu, în accepţiune anatomică, deoarece 
nu ne este dată spre cunoaştere directă. Ceea ce ni se 
transmite prin artă ori prin revelaţie este o imago Dei, vag 
semnalată şi convenţională, ţinînd de simbolica focului şi a 

luminii. Cînd într-un tratat de Istoria esteticii (Gilbert-Kuhn) se 
spune că sfinții părinţi şi-au închipuit reprezentarea lui 
Dumnezeu în artă, răsfrînt ca în oglindă, autorii emit o idee 
eretică. Imaginea Unului nu poate fi mimată, reprodusă ori 
multiplicată în copii, întrucît nu se risipeşte în forme naturale 
şi panteiste; ea nici nu se manifestă din transcendent ca o 
sursă clară, obiectivă. Dacă în conştiinţa raționalistă şi 
geometrizantă a occidentului catolic, Dumnezeu este receptat 
ca o serie numerică (Dante, Divina Comedie) sau se reflectă de 
sus în jos ca într-o oglindă, aceasta înseamnă o judecată 
cuprinsă în lumina clară, ce caracterizează toate teologiile 
apusene. Rămîne să reformulăm ideea în spirit cartezian, 
lumină „clară şi distinctă”, pentru a identifica unul dintre 
izvoarele teoriei contemporane despre „moartea lui 
Dumnezeu”. Lumina clară limitează speculaţia teologică. Ea se 
transformă într-un concept adecvat filozofiei religiei, 
justificînd astfel, în termeni comuni şi raționali, orice tip de 
experienţă sensibilă despărțită de mistică. 

În accepțiunea ortodoxiei, lumina în care se înfăşoară 
Dumnezeu, în momentele auguste ale revelaţiei Sale, în 
Schimbarea la față, de pe munte, simbolizează energiile divine 
şi semnele de recunoaştere, nu reprezentarea lui mimetică. 
Folosim termenii „chip” şi „asemănare” în sensul unei 
teologii catafatice, însă ei trimit la o realitate mistică, 
impalpabilă. Dacă lumina, ca substitut al dumnezeirii, ar fi 
creată, ar avea şi formă; ca urmare, ar putea fi localizată 
căpătînd chip vizibil, prin răsfrîngere, ca în oglindă. Dar ea 
este necreată şi percepută, ca şi frumuseţea, asemenea 
„atributelor divine”. Cînd citim: „Hyperion, ce din genuni / 
Răsai c-o-ntreagă lume, / Nu cere semne şi minuni / Care n-au 
chip şi nume”, pasajul poetic se află, după părerea noastră, în 
perfectă concordanţă cu viziunea ortodoxă despre „lumina 

lină”, taborică şi increată. Ea este invocată şi într-o celebră 
apologie cîntată în timpul slujbei de sîmbătă seara, pregătind 
momentul euharistic al transsubstanţierii: „Lumină lină, a 
sfintei slave / A Tatălui ceresc...”. Sintagma versului 
eminescian a fost decupată dintr-un verset evanghelic: „lisus 
a zis: Dacă nu vedeţi semne şi minuni, cu nici un chip nu 
credeţi” (loan, 4.48). 

În planul artei, lumina clară a fost decisivă pentru viaţa 
spirituală a Occidentului. Ea a atras forțele creatoare în 
direcția vizibilului şi pragmaticului, astfel că formele 
frumoase au căpătat o anumită summa de calități perceptibile: 
concreteţe,  rotunjime, graţie, culoare, strălucire, spre 
satisfacția deplină a simţurilor şi a intelectului. Este o artă 
falnică, măreaţă, încrezătoare. Dorința ei imperatoare de 
instalare în concret a făcut-o să utilizeze toate tipurile de 
materiale existente în natură, de la piatră la os, de la lut, 
culoare şi sunet la corpul uman. În numele variaţiei şi al 
noului, a încercat tehnologii diverse şi a biruit în experienţe 
dintre cele mai îndrăzneţe. Cînd timpul i s-a părut limitat, 
stingherindu-i libertatea de mişcare, a inventat ritmuri 
inedite; cînd spaţiul a devenit neîncăpător, a cucerit întinderi 
nebănuite, ca, de pildă, celebra „perspectivă italiană” în 
pictură. Artiştii uniți de veacuri „în studii lungi şi grele” (cum 
scria Baudelaire în sonetul Frumusețea) s-au străduit titanic să 
coboare arta pe pămînt, într-un mod pe care nici nu l-ar fi 
visat Fericitul Augustin, dăruind-o oamenilor; cerul a rămas 
gol. Este o artă a omului de aici şi de acum. „Voi sînteți 
lumina lumii”, se adresează, mustrător, Mîntuitorul ucenicilor 
săi (Matei, 5.14). Se are în vedere lumina lumii acesteia. Nu 
întîmplător s-a spus că arta a devenit aptă, în timpurile 
moderne, să concureze ştiinţa în cunoaşterea completă a 
individului şi a mediului socio-cosmic. Totul este adus sub 

simţuri şi observaţie directă, strîns în concepte şi în imagini 
reflectate. Un asemenea mod de cunoaştere se numeşte 
catafatic în teologie sau „pozitiv”, pentru că se bazează pe 
experienţă şi pe ceea ce ţine de evidenţă. Arta se înscrie şi ea 
în ordinea catafaticului, atita timp cât înfăţişează alterităţile 
Unului în manifestări (epifanii) clare şi distincte. Este o 
frumuseţe locală, senzitivă, strălucitoare şi supraabundentă. 
Din această poziţie cîştigată pe cont propriu şi în mişcare 
dramatică pe axa diacroniei, decadența reprezintă singura 
cale posibilă. 

Lumina lină cunoaşte alt curs şi configurare. Dacă lumina 
clară vine din transcendent pentru a se opri în mundan, fără 
nostalgia întoarcerii, cealaltă nu cunoaşte odihna pînă nu 
revine la sursa primordială. Lumea ei de jos, unde poposeşte 
o clipă, este a obiectelor creaturate, pregătite pentru zborul 
spre înalt. Aventura aceasta către ceruri poartă, în teologie, 
denumirea de cunoaştere apofatică sau „negativă”. Ea se 
distinge prin aceea că, pe măsură ce sporesc datele cunoaşterii 
concrete, pozitive, creşte şi necunoaşterea în totalitatea ei. 

S-a vorbit mult despre abstracţionismul artei bizantine 
şi ortodoxe (adesea nefavorabil, dacă nu cu rea-voinţă), 
despre aspiraţia ei metafizică şi mistică, despre ermetismul 
simbolurilor sacre. Să nu le considerăm deficiențe, ci calităţi 
stilistice specifice. Lumina lină se face mesagerul unei 
frumuseți subtile şi suprafireşti. Dacă n-o putem percepe 
pentru a o pipăi şi cuprinde în concepte îngheţate, nu 
înseamnă că nu există. Într-un cuvînt, arta bizantină încă 
urmează să fie descoperită, recunoscîndu-i-se, pe cît omeneşte 
este posibil, valoarea universală şi eternă. Lumina clară a fost 
învestită de Dumnezeu să ne ţină companie în cerul nostru de 
jos; lumina lină, să ne cheme spre Cel de sus, în speranţa că 

vom putea ajunge la el în una dintre existenţele ce ne-au fost 
date. 


2. Sensibilitatea estetică şi sensibilitatea mistică 
a) Simţul estetic 


Estetica pozitivistă acceptă existența a două simţuri 
specializate pentru percepţie şi sensibilitate estetică: văzul şi 
auzul. Primul întemeiază artele spaţiale (pictura, sculptura, 
arhitectura), al doilea stă la baza artelor temporale (muzica, 
poezia). Nici văzul, nici auzul nu funcționează în chip absolut 
independent, ci sintetic, unificator; ia naştere un simţ special, 
tipic uman, care, în tratate, poartă denumirea de simț estetic: 
este un simț spiritualizat, metafizic, nu fiziologic, iar 
denumirea trebuie preluată metaforic, pentru că nici o existență 
nu poate pretinde că o asemenea realitate subtilă ar avea cauze 
organice, localizate. Ochiul inteligent şi auzul dăruite cu har 
divin supun materia brută unei transfigurări comparabile cu 
taina euharistică. Fireşte, de un grad inferior. Ceea ce vedem şi 
auzim nu mai ține de domeniul cantității, ci al calităţii, rămîne 
doar iluzia asemănării între „natura ca dat”, cum spuneau cei 
vechi, şi „natura ca fapt artistic”. Cantitatea limitează; este un 
paradox de care lumea modernă a luat cunoştinţă de multe ori 
şi a fost nevoită să-l repete în lucrările îndrăznețe şi inspirate 
ale unor moderni ca Rene Guenon (Domnia cantității şi semnele 
vremurilor). Nu se poate stabili o relaţie de formă ori de 
substanţă între blocul de marmoră şi extractul de plantă din 
care se prelucrează diverşi coloranți. În schimb, calitatea este 
un concept deschis. Ea unifică  diversul material, 
spiritualizîndu-l. Extractul de plantă trasează liniile cromatice 

ale unui personaj într-o pictură de gen, făcîndu-l accesibil 
vederii şi identificabil în planul existenţei. Marmora se pretează 
şi ea la modelări în linii cromatice, astfel că, împotriva 
tehnicilor total diferite, imaginea pictată capătă asemănări cu 
cea sculptată. Cine contemplă două opere înseriate în ramurile 
amintite ale artei nu se mai gîndeşte la materie, decît dacă le 
raportează la preţ, limitindu-le, din nou, la cantitate şi 
sustrăgîndu-le sferei de interes estetic. 

Auzul şi văzul, ca bi-unitate sintetică, fac posibilă 
interrelația dintre arte sau creează dificultăți în problema 
integrării dansului în ordine morfologică, dat fiind că statutul 
său de „artă mixtă” îi permite să adere şi la imagine spaţială, şi 
la imagine temporală. Regîndim relativitatea graniţei dintre 
spaţiu şi timp, respectiv dintre auz şi văz, tocmai datorită 
tendinţelor de îmbinare şi desfacere. Cînd recită cineva poezia 
Lacul de Eminescu sau Luceafărul, pe măsura derulării textelor 
receptate auditiv şi în ritmica timpului, se desfăşoară şi 
secvenţe perceptibile vizual, căutîndu-şi întindere şi contur. 
Sesizind acest fenomen curios care provoacă senzaţii 
ambivalente, Lessing, s-a văzut nevoit să teoretizeze în legătură 
cu libertăţile şi limitele celor două tipuri de arte, liberale şi 
spaţiale; din acest motiv, el a trecut multă vreme drept un 
novator în gîndirea estetică. Realitatea poetică s-a deplasat la 
nivel de conştiinţă, iar spaţiul şi timpul au devenit funcțiuni, 
imagini. Depăşind sfera cantitativului, timpul şi spaţiul s-au 
transfigurat în valori calitative şi corespondente. Acesta este 
temeiul interrelaţiilor dintre arte, cu punct de plecare în 
caracterul deschis al celor două simţuri estetice specializate. 

Valorile corespondente despre care vorbeam (ca, de 
pildă, ritmul din muzică în raport cu ritmul din arhitectură, 
perspectiva liniară din pictură şi parcursul melodic din muzică) 
reprezintă un aspect al morfologiei artei. Impresia de 

concretețe ce rezultă de aici nu se confirmă pe planul 
materialului, nici măcar al formei „pipăibile” (de pildă, un 
ornament arhitectonic şi o divagaţie instrumentală, într-o 
secvență de concert), ci pe cel al idealităţii. Doar aşa sîntem 
îndreptăţiți să întrezărim legături subtile între catedrala gotică 
şi muzica lui Bach. Spaţiul vizualizat al domului, încremenit în 
piatră şi în linii drepte, pare că stă gata să se pulverizeze în 
sunete cristaline, în timp ce oratoriul se înalță maiestuos spre 
cer, năvalnic şi de neclintit. E posibil ca vizualul să se transfere 
în auditiv, iar acesta din urmă să se spaţializeze. Prin aceasta, 
atingem o problemă ceva mai specială, şi anume vizionarismul 
artei şi, totodată, limita „de sus” a posibilei ei ființări. Căci arta 
laică şi profană, pornind de la materia pe care nu totdeauna o 
transsubstanţializează profund şi inspirat, este condamnată să 
poarte însemnele propriei limitări. Înţelesul ei major conduce la 
formalismul şi idealismul estetic, un idealism bine temperat 
datorită aparatului conceptual căruia i se conformează. Dacă 
este să-i dăm crezare aceluiaşi Rene Guenon, cum că 
raționalismul ar fi precursorul imediat al materialismului, 
înseamnă că nici în ficțiunile cele mai pure ale idealismului 
estetic arta nu reuşeşte să depăşească limitele unor condiționări 
strict umane şi, prin aceasta, pasagere. 

Dar pînă să demonstreze Lessing, în Laokoonul său, 
funcţia structurantă şi unificatoare a imaginii, artele spaţiale 
(vizuale) şi temporale (auditive) au purtat un îndelung, şi prea 
obositor război. Diferite epoci le-au suprasolicitat cînd pe 
unele, cînd pe altele, dezvăluind concepţii specifice unor 
vremuri mai mult sau mai puţin conservatoare sau mentalități 
de breaslă. Cel mai interesant dintre protagoniştii acestor idei 
conflictuale ni se pare Leonardo da Vinci. În introducerea la 
Tratatul despre pictură, pune în antiteză văzul şi auzul, provocînd 
răsturnarea raporturilor valorice în teoria tradițională a artelor 

liberale (temporale şi auditive) şi mecanice (spaţiale şi vizuale). 
El scrie: „Astfel, simţurile stau deopotrivă departe unul de 
altul; de aceea, eu socotesc că pictura stă mai presus decit 
poezia” (ediţia românească, 1971, p. 36). 

Pentru estetica teologică, simţurile specializate în 
receptarea şi sensibilizarea formelor concrete capătă înţelesuri 
noi, în acord cu sursele de existenţă ale credinciosului, total 
opuse laicului. Idealul de viaţă al acestuia din urmă are ca 
temei materia, pe care o cultivă în diferite chipuri, în vederea 
profitului propriu şi imediat. Reprezentările sale vor fi 
totdeauna clare şi conceptibile, asigurîndu-se că zborul în 
imaginație nu trebuie să depăşească limitele permise. Chiar în 
experienţele cele mai libere, de tipul „formelor diforme”, cum 
le numea Blaga, nu scapă din vedere condiționarea sa umană 
de materie. llogicul, absurdul, grotescul, monstruosul, 
concepte negative care dau impresia de multiplicitate şi de 
înnoire, creează numai iluzia unor deschideri orizontice. Ele 
se află, de fapt, în corelaţie cu o serie de categorii pozitive din 
sfera logicului, a naturalului, ceea ce conduce, în ansamblu, la 
„normalizarea” cunoaşterii. Sursa de existenţă a 
credinciosului, care face obiectul adevărului teologic, se află 
în altă direcţie, şi anume în idealitatea mîntuirii şi sfinţeniei. 
Credinciosul nu întoarce spatele mediului înconjurător, 
pentru a rămîne cu privirea aţintită în transcendent şi cu 
gîndul la ziua de miine. El se implică în natură, dar nu cu 
intenția de a se folosi de ea pentru satisfacerea vreunor 
interese egoiste şi distructive. Natura este opera lui 
Dumnezeu şi înțelege că trebuie venerată, ocrotită ca orice 
creație divină. El însuşi a fost zidit de Stăpînul ceresc după 
chipul şi asemănarea Sa şi a primit îndemnul, transmis prin 
testament adamic, să se îngrijească de toate creaturile. 

Ca să se recunoască pe sine şi poziţia specifică în totalul 
zidirii, omul învaţă să vadă şi să audă „semnele şi minunile” 
ce-i sînt trimise pe cale suprafirească. El nu se mulţumeşte doar 
să privească un lucru, constatindu-i întinderea, forma şi 
culoarea, ca şi cum ar fi o realitate exterioară, străină. A vedea 
are o semnificație mai adîncă: înseamnă să pătrundă în 
interiorul lucrului, ajutat de duhul căutării, identificîndu-l în 
ansamblul marii zidiri a lui Dumnezeu. Există două moduri de 
a vedea, adică două perspective ale vizualului (iar a vedea, a 
auzi, a mirosi înseamnă cunoaştere; Sf.Toma „a cunoscut” doar 
prin pipăire; semnul sfinţeniei este dat adesea de mirosul bine 
plăcut celui pornit pe calea îndumnezeirii). Un prim mod de a 
vedea se află la îndemîna oricui. Individul se opreşte, cum 
spuneam, la materialitatea existenţei, accesibilă, pînă la un 
punct, deopotrivă oamenilor şi animalelor; un altul nu-i este 
dat decît misticilor, înainte de toate sfinţilor şi, într-o mare 
măsură, oamenilor de geniu. Aceştia se bucură de înzestrarea 
suprafirească de a putea privi de „sus” în „jos”, dinspre spirit 
către materie. Este ceea ce se numeşte în pictură „perspectiva 
întoarsă”. A privi de sus în jos înseamnă să fii ajutat, prin 
lumina divină, să înţelegi tainele creației. Dumnezeu îi 
dezvăluie creaturii căile cunoaşterii adevărate; opera artistului, 
iluminat direct de la sursa supremă şi din interiorul ființei sale 
dăruite cu har, se oferă întregii umanități. 


b) Idealismul estetic 


Este expresia vederii de jos în sus (nu angajăm aici 
dipticul apofatic / catafatic, întrucât se înscrie în altă scară de 
valori ale cunoaşterii), adică de la considerarea materiei şi a 
dimensiunii umane a existenței. Formele artei elaborate în 
acest spirit sînt luminate prin ele însele, răspunzind de 

propria ordine şi măsură. Dacă se înalță în sfera idealităţii 
atingînd adesea granițe ale misticii, înseamnă că omul, ca 
ființă pămînteană, poartă încă nostalgia patriei celeste, 
pierdută dramatic în timpuri ieşite din memorie. Vizionarismul 
mistic înglobează în totalitate şi idealismul estetic. El este 
expresia „vederii” de sus în jos a ființei (supradotate prin 
lumina clară sau lină şi prin har), ce s-a lepădat de sine în 
schimbul unei înțelegeri mai înalte. Arta elaborată din 
„perspectiva întoarsă” nu mai are ca centru de referinţă ființa 
umană, terestră şi limitată, condamnată păcatului şi morții, ci 
devenirea creaturii sub semnul ocrotitor al degetului lui 
Dumnezeu. Ca să ne dăm seama de caracterele stilistice ale 
artei sacre, ar trebui să ne imaginăm cum arată lumea privită 
din „perspectiva întoarsă”, dacă aşa ceva e posibil cu puterile 
noastre puţine; sau cum a conceput Dumnezeu paradisul 
adamic, cel pierdut, ori cel care ne aşteaptă în existența de 
peste veac. 

O asemenea „vedere” se recomandă ca un dar fericit, de 
care se învredniceşte credinciosul după multă aşteptare în 
rugăciune şi după ani de luptă cu sine. Artistul sacru îşi 
dobîndeşte vederea nouă după un riguros comportament 
mistic şi ascetic. Există chiar un regulament pe care trebuie să- 
| îndeplinească ritualic, în decursul activităţii sale creatoare. 
Ne stau mărturie tratatele ortodoxe de pictură (erminiile), 
unde se recomandă rugăciuni consacrate acestei arte. Tratatul 
de pictură al lui Cenino Ceninni, de la începutul Renaşterii 
italiene, este tot o erminie. Asemănarea cu manualul grecesc 
al lui Dionisie de Furna (ambele sînt, în fond, nişte „reţetare”: 
colecții de sfaturi practice, pe care meşterul le dă ucenicilor) 
este mai mult decît evidentă. Şi Tratatul lui Leonardo da Vinci 
este, în cea mai mare parte, un rețetar. Dar, în vreme ce 
Dionisie de Furna îşi pregăteşte ucenicii mai întîi în disciplina 

rituală a rugăciunii, a comportamentului ascetic specific 
breslei, Cenino Ceninni nu găseşte loc pentru preocupări 
mistice, iar Leonardo consacră un amplu capitol introductiv 
unor probleme teoretice savante. Se mai vorbeşte, în exegeza 
rusă din exil, despre „postirea ochilor”, înțelegîndu-se 
sustragerea lor de la priveliştile cotidiene, urite şi întunecate, 
şi cufundarea eului în sclipirile cromatice ale peisajelor 
celeste. Ochiul întîlneşte lumina lină, neînserată şi necreată. Ea 
are o funcţie terapeutică asupra ochiului: „curăţă” retina de 
imaginea lucrurilor pămînteşti, făcînd-o aptă să primească 
„lumina altora”, din transcendent. Se spune: „Cu lumina ta 
vei primi lumina”. Prin „postire”, ochiul însuşi a devenit 
lumină. Numai înnoit el poate să „vadă” lumina lină, pentru a 
se lăsa condus spre cunoaştere. Văzind lumina, el identifică şi 
„lucrurile”, întrucît sînt, la origine, faze emise de o sursă 
divină. Această terapeutică a ochilor o găsim explicată într-o 
judecată a Sf. Maxim Mărturisitorul: „Şi zise fratele: Cu 
adevărat, Părinte, aşa este. Dar rogu-te, să mă înveţi şi despre 
rugăciune, cum desface mintea de toate înțelesurile? Şi 
răspunse bătrînul: Înţelesurile sînt înțelesuri ale lucrurilor. Iar 
dintre lucruri unele cad sub simţuri, iar unele sînt inteligibile. 
Ocupîndu-se aşa dar mintea cu ele, poartă în sine înțelesurile 
lor. Harul rugăciunii uneşte însă mintea cu Dumnezeu, iar 
unind-o cu Dumnezeu, o desface de toate înțelesurile. Atunci 
mintea, întreținîndu-se cu Dumnezeu, dezbrăcată de toate, 
ajunge să ia forma dumnezeiască. Ajungînd astfel, cere cele 
cuvenite şi nu priveşte niciodată în ceea ce cere. De aceea 
Apostolul porunceşte să ne rugăm neîncetat ca avînd mintea 
continuu unită cu Dumnezeu, să o rupem cîte puţin de la 
pofta celor materiale». Aşa şi ochiul: prin lumină, el se uneşte 
cu Dumnezeu începînd, cu timpul, să vadă cele cereşti”. 

Şi estetica teologică are cunoştinţă de disputa dintre auz 
şi văz, adesea tranşantă în favoarea celui din urmă. Unul 
dintre cele mai vechi dialoguri pe această temă l-a purtat Sf. 
loan Gură de Aur. Cartea sa, Despre statui, poate fi considerată 
primul tratat complet de morală teologică şi de estetică 
filocalică. Prin statuie nu se înţelege o anume realitate plastică. 
Este vorba de modelarea interioară pe care moralistul o 
realizează cu ajutorul cuvîntului. Aşa cum opera plastică 
fiinţează prin armonie, cursivitatea liniilor şi contururilor, 
prin transparența materiei devenită nerv şi idee, la fel şi 
creatura poate căpăta formă interioară plăcută şi iluminată, pe 
măsura chipului divin ce sălăşluieşte potenţial într-însa. 
Acesta este sensul cuvîntului ziditor: „Ai văzut mărimea? 
Atunci uită-te pătruns de mirare la puterea ziditorului. Ai 
văzut frumuseţea? Uimeşte-te de înțelepciunea Celui ce a 
împodobit-o, lucru pe care îl arată şi proorocul zicînd: 
«Cerurile spun slava lui Dumnezeu...» (Ps. 18.1). Cum spun, 
rogu-te? N-au glas, n-au căpătat gură, nici limbă nu e într- 
însele. Atunci cum spun? Prin însăşi înfăţişarea. Căci cînd 
vezi că frumuseţea, mărimea, înălțimea, aşezarea şi chipul lor 
dăinuiesc de atîta vreme, te închini la cel ce a făcut un trup 
aşa de frumos şi de minunat, ca şi cum i-ai auzi glasul, ca şi 
cum l-ai afla după înfăţişare. Cerul tace, dindu-ne de veste 
prin ochi, nu prin ureche; căci simţul acesta e mai lămurit decât 
acela”2). 

Superioritatea văzului asupra auzului ar fi, după Sf. loan 
Gură de Aur, una dintre caracteristicile sensibilităţii poetice şi 
mistice. Într-o paralelă între peisajul natural şi transfigurarea 
lui literară, autorul constată sensul limitativ al textului scris: 
acesta trebuie citit pentru a percepe frumuseţea unui pasaj 
recunoscut; însă puţini ştiau să citească pe vremea sa ori 
dispuneau de fonduri materiale pentru achiziționarea cărților 

necesare. Marea carte a „naturii”, pe care Ziditorul o înfăţişează 
ochilor, este accesibilă tuturor. Semnele ei sînt văzute la 
propriu şi citite la figurat; distincţia dintre cele două simţuri va 
fi reluată, peste cîteva secole, de iconodulii sfîntului loan 
Damaschin, cînd vor susține funcţia didactică a icoanei, 
accesibilă săracilor şi analfabeţilor. Ochiul este elogiat în 
Predicile despre statui şi pentru capacitatea de a cuprinde 
totalitatea şi măreţia creaţiei în infinitatea ei de forme, fără 
riscul deformării ori slăbirea puterii de percepţie: „Căci, 
deoarece mădularul acesta ne este nouă cel mai trebuincios 
dintre toate, n-a îngăduit ca el să sufere de oboseală, ca să-şi 
poată face slujba lesne şi să ne fie totdeauna la îndemînă. Dar 
cine ar putea povesti cu vorbe toată puterea acestui mădular?”% 
Tot sfinţii părinţi erau de părere că evangheliile trebuie citite în 
aşa fel încât să avem impresia că-l auzim pe Dumnezeu însuşi 
vorbindu-ne. Între a-l vedea, ca „asemănare“, pe icoană şi a-i 
auzi vocea, ca părere, este o deosebire formală şi nu de esenţă; 
iar cînd spunem că ochiul străbate un spaţiu mai întins decît 
auzul, operăm cu criterii cantitative. Şi Eminescu avea îndoieli 
în legătură cu precizia receptării vizuale, într-una dintre 
negaţiile sale romantice: „... urechea te minte şi ochiul te- 
nşeală”. Apoi, cum să înțelegem cuvintele Mîntuitorului spuse 
lui Toma? „Ferice de ceia ce n-au văzut, şi au crezut”; aşadar, 
numai au auzit. lerarhizarea simţurilor estetice, în favoarea 
văzului, nu trebuie absolutizată. 


c) Simţul dumnezeiesc 


Indiferent de înţeles, nu se cunosc reglementări 
canonice privind asemenea raporturi. Arta sacră s-a dezvoltat 
liber, fără a se conforma opiniilor spontane ale unor apologeți 
care aduceau laude, înainte de toate, operei divine. De altfel, 

conştiinţa estetică inspirată de Sfînta tradiţie şi de Biserică 
recunoaşte competenţă perceptivă tuturor simţurilor cu care 
este înzestrată creatura: auz, văz, dar şi mirosul, gustul, 
pipăitul; ultimele trei sînt respinse de estetica laică pe motivul 
(de altfel foarte îndreptăţit în ce o priveşte) că ele nu 
îndeplinesc decit funcţii fiziologice, de contact şi de 
semnalare. Există o artă a focului, spune Pavel Florenski, alta 
a mirosului, a fumului, a odăjdiilor: „Toate acestea intră în 
componenţa aceluiaşi cadru, cu un gen specific de artă, ca 
sfere artistice particulare, din care arta tactilă, arta olfactivă 
etc., dacă ar fi îndepărtată, ansamblul artistic şi-ar pierde 
perfecțiunea şi integritatea. Ca să nu mai vorbim de aspectele 
oculte, proprii fiecărei opere de artă şi în mod special celei 
ecleziale”%. 

Primul autor care a semnalat unitatea sistemică şi 
acțiunea conjugată a simţurilor în construirea unei imagini şi 
în desfăşurarea unui spectacol ritualic este Origen. La el s-a 
făcut adesea referinţă, creîndu-se o tradiţie, vie şi astăzi: „Cel 
care examinează mai adînc lucrurile va spune că există, după 
Scriptură, un anume simţ general dumnezeiesc, pe care numai 
cei fericiți ştiu să-l dobîndească, ale cărui specii sînt o vedere 
în stare să contemple obiecte superioare corpului, de pildă 
serafimii şi heruvimii; un auz capabil să prindă glasurile ce n- 
au nici o realitate în aer, un gust în stare să savureze pîinea 
vie, ce coboară din cer şi dă viaţă lumii; un miros care simte 
mireasma cum e aceea a lui Hristos înaintea lui Dumnezeu. 
Un pipăit ca acela despre care loan zice că a pipăit cu mîinile 
lui Cuvîntul vieții”>,. 

Cele cinci forme de percepţie, atit de diferite în 
aparenţă, se constituie într-un singur simț general dumnezeiesc, 
o facultate superioară de cunoaştere; care dă măsura 
realităților supraumane şi a adevărurilor de credinţă. Este „o 

vedere a vederii”; ochiul fizic s-a mortificat, iar în locul lui s-a 
ivit „ochiul porumbiţei”, cum se spune în limbaj tehnic, ca să 
ne putem închipui ceea ce vede însuşi ochiul lui Dumnezeu. 
Este un auz al nemaiauzitului. Vorbirea populară, îmbibată de 
misticism religios, cunoaşte numeroase sintagme privitoare la 
competența inaccesibilă omului obişnuit: despre cineva 
deosebit de înzestrat se spune că „aude şi toaca-n cer”; un 
erou epic în căutare de aventuri senzaţionale întreabă pe 
drumețţi: „n-aţi auzit, n-aţi întîlnit?”, i se răspunde: „de auzit 
am auzit, dar de văzut n-am văzut”. Gustul nu este destinat 
numai pentru încercarea bucatelor. Şi gîndirea profană l-a 
diversificat semantic: o accepţiune fiziologică, deci de ordin 
cantitativ, şi alta spiritualizată, ilustrată de conceptul 
experimental „gust estetic”. A vorbi despre „gustarea 
cuvîntului” în relaţiile cotidiene nu are nici un sens. Origen se 
referă la Cuvînt, adică la lisus cel din Euharistie. Credinciosul 
„8ustă” piinea şi vinul, devenite trup sfînt; el se împărtăşeşte, 
deci participă la taina morţii şi învierii simbolice. Astfel 
înţeles, Cuvîntul poate fi nu numai gustat, dar şi pipăit. lona a 
avut această revelaţie în prevestirea lui Mesia, iar Sf. Toma l-a 
pipăit (l-a văzut), deşi se afla faţă către față cu lisus; după 
aceea a urmat vederea şi cunoaşterea. Cuvîntul îşi dovedeşte 
putinţa de a fi pipăit, cu condiţia să facă parte din scriere sacră 
ori auzit ca Logos, ca voce a lui Dumnezeu. Cine are lămurită 
imaginea celestă a paradisului prin „postirea ochilor” şi 
„cobortrea minţii în inimă” (Rugăciunea lui Hristos) poate 
realiza legătura, chiar identitatea dintre cuvinte şi 
transformarea lor în lucruri sau cuvintele au fost lucruri 
vizibile şi pipăibile. Citim în Sf.loan Gură de Aur: „Căci, ca şi 
într-o livadă văd multe şi felurite flori ale citirii, o mulţime de 
trandafiri, mulţi toporaşi şi nu mai puţini crini; şi încă văd 
împrăştiată multă şi felurită roadă a duhului şi multă 

mireasmă; şi nu numai livadă, un paradis e cetirea Sfintelor 
Scripturi, căci aceste flori n-au numai miros gol, ci şi roadă 
care poate hrăni sufletul”0). 

Asemănarea naşte asemănare; cuvintul-lucru este 
„Pipăibil”, ca şi cum ar fi un obiect minunat (= sublim şi divin), 
iar cuvîntul-floare, pur şi frumos, adaugă mireasmă. Uneori, 
cuvîntul se ridică peste lucru şi floare, cum aflăm de la Sf. 
Antonie cel Mare: „Cuvîntul care are înțeles şi este folositor 
sufletului este dar al lui Dumnezeu. lar vorba cea deşartă, care 
caută să măsoare cerul şi pămîntul, mărimea soarelui şi 
depărtarea stelelor, este o născocire a omului care se osteneşte 
în deşert. Căci căutînd cele ce nu folosesc nimic, osteneşte în 
zadar, ca şi cum ar vrea să scoată apă cu ciurul. Deoarece este 
cu neputinţă oamenilor a afla acestea”. Din geneză, cuvîntul 
se află la Dumnezeu, el însuşi Cuvînt, aşa cum stă scris în 
Evanghelia lui loan. Omul îl primeşte ca dar şi sub acest chip 
înduhovnicit în multiplicitatea lui sonoră, vizuală, gustativă, 
înmiresmată, forme corespondente ale diversului creaţiei. 

Metaforic vorbind, dacă nu reprezintă cauza, în orice caz 
este condiţia tuturor manifestărilor de natură estetică şi 
mistică, pe care le experimentează ființa umană îmbunătăţită 
prin credință şi har. Origen identifică, în planul acestor 
manifestări corespondente mistico-estetice, un sistem unitar, 
simțul dumnezeiesc, şi, totodată, specii ale suprasimţurilor, 
individualizate unele în raport cu altele. Există o vedere a 
nevăzutelor, un auz al neauzitelor sau un gust, un pipăit 
suprafireşti, baza unor arte şi tehnici ritualice specializate 
(Florenski). Pentru specia miros, Evagrie Monahul recomandă 
credincioşilor şi practicienilor cultului următoarea formulă 
rețetară: „Dacă ar vrea cineva să pregătească tămiie 
mirositoare, va amesteca după rînduială în chip egal răşină 
străvezie de Liban, casia, onixul şi stactita. Acestea sînt 

pătrimea virtuţilor. Dacă sînt depline şi egale, mintea nu va fi 
vîndută. Sufletul curățit prin plinătatea virtuţilor face 
rînduiala minţii neclintită şi destoinică să primească starea 
căutată”%. Am zice că se pregăteşte „o postire” a facultăților 
nazale. Dionisie Pseudo-Areopagitul consacră o tratare mai 
dezvoltată speciei mirosului, privind participarea la ritualurile 
de sfințenie. În capitolul Taina sfințirii mirului din Ierarhia 
cerească el scrie: „În acelaşi chip ca şi la împărtăşanie, se 
slobozesc  ordinile celor nedesăvîrşiţi, după ce-a făcut 
tămiierea cea binemirositoare în tot sfîntul locaş şi s-au 
terminat sfinții Psalmi şi citirea din prea-dumnezeieştile 
Scripturi. În urmă, ierarhul ia mirul, îl aşează pe 
dumnezeiescul altar, fiind acoperit cu douăsprezece perechi 
de aripi sfinte, în vreme ce toţi cei de faţă cîntă cu glas plin de 
toată sfințenia cîntarea cea sfîntă luată de la Dumnezeu de 
inspiraţii profeţi. Terminînd el (ierarhul) rugăciunea de 
sfințire, ce urmează după aceasta, se serveşte de ea la 
consacrările prea-sfinte, unde se face vreo afierosire şi 
aproape la orice act de sfințire”? Şi, mai departe: „Să spunem 
deci despre compoziţia mirului că este formată dintr-o unire 
de materii bine mirositoare şi la care nu poate participa cineva 
fără să fie el însuşi bine mirositor, după cum vine în atingere 
cu această materie bine mirositoare, într-o măsură mai mare 
sau mai mică. Sîntem însă încredinţaţi că prea divinul lisus 
este bine mirositor într-un chip supraesenţial şi umple partea 
cea spirituală a noastră de o plăcere divină, prin comunicări 
duhovniceşti. Căci dacă perceperea mirosurilor materiale 
provoacă o senzaţie de mulțumire şi umple de multă plăcere 
simțul mirosului nostru, în cazul cînd el nu este cumva tocit, ci 
primitor de mirosuri alese, tot astfel ar putea spune cineva că 
în chip analog şi puterile noastre spirituale, dacă au rămas 
neslăbite față de înclinarea spre rău, participă la mirosul cel 

plăcut şi dumnezeiesc prin puterea firească a judecății şi se 
umple de o senzaţie, de o plăcere sfîntă şi de o înfiorare 
dumnezeiască, după felurile influențelor divine ale dirijării 
alternative spre cele divine. Deci compoziţia mirului ne arată 
prin caracterul ei simbolic dînd formă celui fără formă -— pe 
lisus însuşi, ca pe izvorul cel bogat al senzaţiilor dumnezeieşti 
celor bine mirositoare; anume cum revarsă El — cu măsuri 
dumnezeieşti — în sufletele celor mai aproape de Dinsul — (ca 
asemănare) aromele cele întru totul dumnezeieşti, de care 
sufletele încîntate şi înveselite se umplu de senzaţii sfinte şi 
gustă înviorarea cea duhovnicească. Pentru că mirosul cel 
plăcut ce se răspîndeşte prin participare divină pătrunde în 
partea spirituală a ființei lor”. 

Ca şi lumina (clară, lină, celestă, taborică, a iadului, 
lumina întunericului etc.), şi specia mirosului cunoaşte o 
întreagă fenomenologie subtilă, apărind, după mutații şi 
dematerializări, ca atribut al Domnului, transmis, pe calea 
harului, creaturii îndumnezeite. Dumnezeul-Om ne este 
înfăţişat ca prototip al supraființei înmiresmate, după cum 
Dumnezeu din Treime ni se arată ca atribut al frumuseţii, 
iubirii şi luminii. Textele evanghelice îl asociază, în citeva 
rînduri, pe lisus Hristos cu mirul (ori nartul) bine mirositor. 
Aşa îl întîlnim în scurta naraţiune despre „femeia păcătoasă”. 
Hristos era invitat să ia masa în casa unui fariseu bogat; se 
simțea însingurat şi cuprins de mare întristare. „Şi iată că o 
femeie păcătoasă din cetate a aflat că El era la masă în casa 
Fariseului: a adus un vas de alabastru cu mir mirositor şi 
stătea înapoi lingă picioarele lui lisus şi plîngea. Apoi a 
început să-l stropească picioarele cu lacrimile ei; le săruta 
mult, şi le ungea cu mir” (Luca,7. 37-38). Momentul este bine 
ales de scriitorul sacru; cum aflăm de la Dionisie, mirul 
înveseleşte, uşurează sufletul şi-i dă putere. Tot prin clipe 

grele trecea Fiul Omului cînd se afla în Betania, în casa lui 
Simon: „...s-a apropiat de El o femeie cu un vas de alabastru 
foarte scump şi, pe cînd El sta la masă, ea a turnat mirul pe 
capul lui” (Matei, 26.7). Ucenicii, acolo de faţă, încă nu erau 
pregătiți să înţeleagă taina mirului, de aceea au crezut, pentru 
moment, că a fost risipit în zadar. 

Sîntem în măsură să percepem mai bine raporturile de 
formă şi de esenţă dintre idealismul estetic şi vizionarismul 
mistic, respectiv dintre creaţia laică şi arta sacră. Delimitarea 
ne-o indică, în acest context, simțul dumnezeiesc. Idealismul 
estetic se întemeiază, în plan perceptiv, pe cele două simțuri 
specializate, văzul şi auzul; ele se asociază cu simțul estetic, 
permițînd, odată cu această sinteză, o mare diversificare a 
ramurilor artei. Vizionarismul mistic al artei sacre are comun cu 
idealismul estetic văzul şi auzul, limitate la perceperea lumii 
fenomenale. Vizionarismul mistic şi idealismul estetic se 
deosebesc în trei puncte esenţiale: 

a)  Văzul şi auzul depăşesc, din perspectiva 
vizionarismului mistic, lumea concretă şi conceptibilă, 
efectuind un act suitor al cunoaşterii, în sfera divină a 
nevăzutelor; 

b) Idealismului estetic îi este proprie perspectiva directă 
şi liniară (în pictură, se numeşte „perspectiva italiană”), avînd 
ca reper şi măsură mediul natural şi uman, în condiţiile unei 
existențe limitate. Vizionarismul se caracterizează prin 
„perspectiva întoarsă”; orice impuls creator îşi are originea în 
idealitatea divină, iar ca model - capodopera unică a 
ziditorului ceresc; 

c) Celelalte simţuri „neestetice”, gustul, mirosul şi pipăitul, 
îndeplinesc funcția mistică de „participare” la misterul estetic 
al realităţii suprafireşti. În sistemul structural şi unitar al 
simțului dumnezeiesc, văzul şi auzul deţin primatul asupra 

esteticului, nelipsindu-le nici puterea de a se împărtăşi din 
elementele de taină; ultimele trei se disting prin dominanta 
mistică. 

Are dreptate un teolog rus, comentînd un pasaj din 
Origen, cînd afirmă că „se poate vedea aici prima schiţă a unei 
doctrine a simţurilor”!». Cele două serii de specii ale simţurilor 
se completează perfect. Datorită „perspectivei întoarse”, 
mirosul, gustul şi pipăitul nu trec direct prin examenul 
materiei, ca realitate brută şi informă. Dacă ar cunoaşte acest 
parcurs, s-ar opri la nivelul senzaţiilor, privîndu-se de 
solicitările esteticului. 

Capitolul IV 
Numele Frumosului 


1. Frumosul 


rima manifestare a Logosului ceresc în zidire se 

săvirşeşte în numele frumosului: „Să se facă 

lumină!”. Cuvîntul lumină este însuşi chipul 
frumuseţii suprafireşti şi, totodată, unul dintre atributele 
măreției lui Dumnezeu din Treime. De aceea, a desluşi 
înțelesurile ermetice ale lumii ce s-a revărsat în tainele creației 
înseamnă să te afli pe calea de acces către cele mai dificile 
probleme estetice şi teologice. Cum ştiinţa despre cele înalte 
nu vine de la sine, ci prin căutare, au existat şi în acest 
domeniu controverse, momente de rătăcire ori de descoperiri 
inspirate. Frumosul a fost şi el implicat în avîntata campanie 
pentru dobîndirea adevărului de credinţă. Izbînzile teologice 
sau eşecurile temporare ce au avut loc în planul gîndirii 
dogmatice s-au răsfrînt şi asupra lui. Uneori, ca în mişcarea 
iconoclastă, a fost atras în prima linie a disputelor teoretice de 
principiu. Astfel, se poate constata că, într-o primă perioadă a 
configurării sale, corespunzătoare  catehumatului şi 
începutului scrierilor patristice, frumosul era abordat în spirit 
apologetic, avînd ca suport textele biblice, în special Psalmii, 
Cîntarea cîntărilor şi Epistolele pauline. Este o dovadă că Biserica 

a ştiut să apeleze la propria-i tradiţie şi că a pornit destul de 
timpuriu să elaboreze o concepţie estetică originală. 

Scrierile din această vreme sînt mai curînd prelucrări şi 
interpretări de texte consacrate, în scopul dezvăluirii 
sensibilităţii biblice a frumosului. Pentru aceşti scriitori sacri, 
chipul lui Dumnezeu îşi găseşte asemănarea în zidire ca într-o 
icoană, de unde interesul lor de a se cufunda în studiul 
genezei, „carte a facerii”, pentru a contempla urmele miinilor 
marelui creator. Un alt moment care nu ţine neapărat de 
coordonatele timpului, în raport cu creaţiunea biblică a 
frumosului, aparține lui Plotin şi, peste veac, Sfîntului 
Dionisie Pseudo-Areopagitul. Acesta se distinge printr-o 
abordare sistematică şi teoretică, de sus în jos, de la 
frumusețea nevăzută şi  „emanată”, urmărindu-se 
transformarea „atributelor” în simboluri naturale (de pildă, 
soarele succedaneu al Tatălui, temă predilectă în gîndirea 
plotiniană) sau plastice, cum ar fi crucea, tronurile, roţile de 
foc, aripile, lăncile, vulturul, taurul, porumbelul, mielul etc., 
prezente în scrierile lui Dionisie. Frumosul este raportat pe de 
o parte la numele divin, ca realitate suprafirească şi 
inconceptibilă, pe de alta la formele concrete ale artei, purtînd 
acelaşi chip al creatorului exemplar. Următorul moment, dacă 
istoriem, corespunde perioadei iconoclaste. Acum se stabileşte 
înțelesul frumosului ca adevăr increat şi inconceptibil 
(Dionisie) şi posibilităţile de vizualizare (loan Damaschin). 
Este un frumos iconic (gr. eikân, icoană, imagine, chip) care 
arată raportul dintre prototipul existent în  idealitatea 
abstractă şi proiecția imaginată a acestuia în materialitatea 
sensibilă. Căci frumosul, în închipuirea emoţională a luminii, 
reprezintă un atribut al dumnezeirii, deci şi chip (eikân) al 
acestuia; la fel, arta, indiferent de natura ei morfologică 
(pictură, muzică, poezie) individualizează chipul (imaginea, 

forma, sensul) frumosului. Momentul Plotin-Dionisie a 
însemnat întemeierea teoriei frumosului; momentul loan 
Damaschin s-a orientat, cu predilecție, către o teorie a artei. 
Astfel, prind contur două mari capitole ale esteticii teologice: 
teoria frumosului şi teoria artei. 


a) Frumosul biblic 


Dacă vrei să afli ce înseamnă frumusețea, nu ai nevoie de 
tratate savante şi nici să urmezi cursuri speciale, sub 
îndrumarea dascălilor de profesie; priveşti marea carte a zidirii 
şi te asiguri de şansa de a înțelege meşteşugul neîntrecut al 
Creatorului, precum şi rostul tău în totalul existenţei; participi, 
astfel, tu însuţi la dialogul cu elementele care, de fapt, îţi sînt 
congenere. Citim într-o scriere a Sfîntului loan Gură de Aur: 
„Cînd ne povesteşte frumuseţea cerurilor ne zice: «Cerurile 
spun slava lui Dumnezeu» (Psalm 18.11). Şi iarăşi: «Care a 
aşezat cerul ca o boltă, şi l-a întins ca un cort pe pămînt» (Isaia, 
40.22); şi aşijderea: «Cel care ţine rostogolul cerului» (Isus 
Sirah, 43.13); iar altul arătînd că, deşi e mare şi frumoasă 
(zidirea), totuşi e trecătoare, a zis: «La început Tu, Doamne, ai 
întemeiat pămîntul, şi cerurile sînt lucrurile miinilor Tale; ele 
vor pieri, iar Tu vei rămîne, toate se vor învechi ca un veşmînt; 
şi ca pe un acoperămiînt le vei schimba şi schimba-se-vor» (Ps. 
101). Şi iarăşi tot David spune despre soare: «Ca un mire iese 
din cămara lui, şi se bucură ca un uriaş să alerge pe calea lui» 
(Ps. 18.5). Vezi cum ţi-a pus în faţa ochilor frumuseţea şi 
totodată mărimea astrului? Căci cum se iveşte un mire din 
odaia lui, tot astfel şi soarele-şi trimite razele sub zori, şi 
împodobind cerul ca şi cu o maramă de şofran, rumenind norii, 
şi alergînd fără poticnire toată ziua, nu este oprit din drum de 
nici o piedică”). La fel citim şi la Antonie cel Mare: „De ce a 


123 


Petru Ursache 


fost făcut omul? Ca înțelegînd făpturile lui Dumnezeu să-l vază 
într-însele şi să preamărească pe Cel ce le-a zidit pentru om. lar 
mintea cea plăcută lui Dumnezeu este un bun nevăzut, dăruit 
de Dumnezeu celor vrednici, în urma purtării celei bune”? 
Sau, în altă parte: „Nimeni nu vede cerul, nici nu poate să 
înţeleagă cele dintr-însul, fără numai omul care se îngrijeşte de 
viața virtuoasă şi înţelege şi preamăreşte pe cel ce l-a făcut pe 
el, spre mîntuirea şi viața omului. Căci bărbatul iubitor de 
Dumnezeu ştie sigur că nimica nu este fără Dumnezeu şi că El 
este pretutindeni şi întru toate, ca Unul ce este nemărginit”?). 
lată cum gîndeşte Sf. Maxim Mărturisitorul: „Vrînd să cunoşti 
pe Dumnezeu, să nu cauţi rațiunile în EI (căci nu le va afla vreo 
minte omenească), dar nici pe ale altei existențe de după 
Dumnezeu, ci cercetează-le pe cele din jurul Lui, atât cât se 
poate; de pildă pe cele privitoare la veşnicie, nemărginire şi 
nehotărnicire, la bunătate şi înţelepciune, ca şi pe cele 
privitoare la puterea creatoare, proniatoare şi judecătoare a 
făpturilor. Căci acela este între oameni mare teolog, care află 
rațiunile întrucitva”?. 

Este o manieră biblică de tratare a frumosului filocalic. 
Scriitorii sînt, înainte de toate, moralişti. Deşi cultura le-o 
permite, ei nu abordează stilul savant, tradițional, „grecesc”, 
comentariul subtil şi preţios. De regulă, se adresează unor 
ascultători (nu cititori), adunaţi în biserică, la predica de 
duminică, majoritatea neştiutori de carte. La vremea 
respectivă, se făcea misionarism, de aceea era preferată forma 
simplă, discursul accesibil. Modelul îl constituie poezia 
psalmilor. Acolo lumea pare că vine direct din geneză; prea 
multe şi prea pretenţioase cuvinte ar face-o să se îndepărteze. 
Omul primelor veacuri simțea nevoia să şi-o apropie, cum 
spune Sf. Antonie cel Mare, ca să-i contemple frumuseţea şi 
să-l preamărească pe Creator: „Cît s-au mărit lucrurile Tale, 

Doamne, toate cu înţelepciune le-ai făcut! Umplutu-s-a 
pămîntul de zidirea Ta // Marea aceasta este mare şi largă; 
acolo se găsesc tîrîtoare, cărora nu este număr, vietăți mici şi 
mari. //Acolo corăbiile umblă; balaurul acesta pe care l-ai 
zidit, ca să se joace în ea” (Ps.103, 25-27). Asemenea versete 
retranscriu pasaje binecunoscute din Cartea Facerii. Cunoaş- 
erea frumosului era condiționată, în epoca misionarismului 
lui loan Gură de Aur şi Antonie cel Mare, de înțelegerea 
naturii biblice, aşa cum a fost rînduită ea în spiritul 
paradisului terestru. Lectura psalmilor, ascultarea predicilor 
şi a cuvintelor duhovniceşti produceau un fel de „postire a 
intelectului”; cunoaşterea nemediată şi nefalsificată de 
memoria cărții permitea ființei, renăscute în duh, să se 
apropie din ce în ce mai mult de izvoarele creației şi să-şi 
întipărească în cuget frumuseţea adevărată, primordială. 
Există la sfinţii părinți şi o „manieră grecească” de 
abordare a frumosului, cînd se referă la morfologia corpului 
omenesc şi, paralel, la cosmos. Acesta din urmă este constituit 
din elemente devenite clasice, teoretizate de Democrit şi 
preluate de Fizica lui Aristotel: apa, focul, aerul, pămîntul, fiind 
evocate în ton apologetic. Le întîlnim şi în dialogul Timaios al 
lui Platon, sub forma unei cosmogonii poetizate, care i-a 
inspirat pe teologii din descendența Fericitului Augustin. Sf. 
loan Gură de Aur, parcurgînd acelaşi itinerar eleatic, dă 
impresia că formulează o variantă inedită a genezei, în care 
Logosul pare uitat: Dumnezeu ar fi făcut lumea şi din 
contrarii, ceea ce este „vrednic de mirare”, adică de admiraţie 
şi de laudă. EI a unit în chip ingenios „caldul” cu „recele”, 
„umedul” cu „uscatul”, făcînd lumea „mare şi minunată”. 
Domnul a pus lucrurile slabe lingă cele tari, pe unele le-a 
înţepenit pe loc, altora le-a dat voie să se mişte ori să curgă, 
totul „cu potriveală peste fire”. Ordinea riguroasă şi măiestria 

în alcătuire corespund conceptului grecesc de cosmos, care 
înseamnă structură numerică în baza principiului de simetrie 
(cald-rece, slab-tare etc.), podoabă şi, în fond, frumuseţe. 
Omul este alcătuit tot din patru elemente, pe care autorul le 
numeşte stihii, şi anume: „dintr-una caldă, sîngele; dintr-una 
uscată, fierea galbenă; dintr-una umedă, flegma (pituita) şi 
una rece, fierea neagră”?). 

Dozarea lor, armonizarea sau discordanţa determină 
natura corpului: sănătos ori bolnav, gras ori slab, frumos sau 
urit. Identificăm, fără dificultate, celebrul enunţ: „minte 
sănătoasă în corp sănătos”, modelul teoretic al frumosului în 
concepţia celor vechi. 

Această dublă poziţie la unul dintre cei mai importanți 
reprezentanţi ai Bisericii, de la începutul creştinismului, ni se 
pare semnificativă pentru starea de spirit a epocii, cînd s-au 
produs mari sinteze spirituale. Sf. loan Gură de Aur 
prelucrează, cu rafinament şi prudenţă, deopotrivă izvoare 
biblice, vechitestamentare, şi izvoare greceşti, dîndu-le curs 
sigur în direcţia noii credințe. Elementele greceşti erau pe 
gustul unora dintre contemporanii săi care trăiau în cultul 
tradiţiei eline, încă puternică. Ordinea şi mişcarea, invocate de 
autor, definesc existența, în accepțiune greacă. El nu le 
justifică printr-un principiu interior şi rațional, cum ne-am fi 
aşteptat, ci prin altul proniator, de esenţă creştină: „Oare nu e 
limpede şi pentru un orb, şi lesne de înţeles chiar pentru un 
nerod că acestea sînt făcute şi stăpînite de o pronie? Căci cine e 
aşa de nebun şi nesimţitor, încît, văzînd această namilă de 
trupuri, atîta frumuseţe şi asemenea alcătuire, o astfel de luptă 
necurmată, împotrivire şi trăinicie a stihiilor, să nu cugete în 
sine şi să nu zică: dacă n-ar fi o pronie să înfrîneze 
năprasnicele trupuri, să împiedice întregul de a cădea, ele nici 
n-ar dăinui, nici n-ar ființa. Această mare rînduială a 

timpurilor anului, această minunată potrivire a zilei şi a 
nopții, aceste multe neamuri de dobitoace fără judecată, de 
plante, de seminţe şi ierburi merg pe drumul lor, şi pînă în 
ziua de azi nimic n-a căzut, nici nu s-a mistuit de tot”. Şi cînd 
este vorba de corpul omenesc, Sf. loan Gură de Aur 
construieşte un nou centru de interes: grecii condiționau 
frumuseţea umană de sănătatea fizică, de echilibrul dintre 
minte şi corp; creştinii o identificau în virtute, în ordinea 
spirituală. Virtutea îi este dată creaturii prin fire, nu prin 
exercițiu  fizico-raţional. Firea nu înseamnă natură, în 
accepțiunea modernă şi pozitivistă. Ea este amprenta miinilor 
lui Dumnezeu, pe care creatura o poartă din geneză, în chip 
de predispoziţie, de înțelepciune, de Sofia. Orice ființă, de la 
om la gînganie, are mica ei sofie; furnica este harnică, albina 
generoasă, şarpele isteţ, boul blind. Cine le-a învăţat aceste 
virtuți divine? Ele se manifestă din vechi timpuri. Cu atît mai 
mult este înzestrat omul, fiinţa cea mai dragă Ziditorului. 
Acest mod de gîndire nu trebuie trecut la pasivul 
istoriei. Omenirea nu a pierdut nici azi capacitatea de a se 
reîntoarce la izvoarele frumuseţii. Şi, de fiecare dată cînd o 
descoperă în starea ei pură, are revelaţia întăritoare a 
imaginilor psalmice; nu este vorba de joc, ci de rațiuni care 
izvorăsc din firea adîncă şi tainică a omului, interesat să 
găsească rosturi înalte propriei existențe. Creştinismul 
(îndeosebi ortodoxia) se dovedeşte, în continuare, singura 
religie preocupată de salvarea omului, ajutîndu-l să se 
regăsească pe sine în marea familie a „naturii”, care este 
Biserica lui Dumnezeu. Ne spune Mircea Eliade: „Multă 
vreme s-a crezut că sentimentul Naturii şi solidaritatea cu 
ritmurile cosmice trădează o spiritualitate necreştină. Judecata 
aceasta se datora unei insuficiente cunoaşteri a creştinismului 
şi îndeosebi a creştinismului răsăritean, care a păstrat în 

întregime spiritul liturgic al primelor veacuri. În realitate, 
creştinismul arhaic n-a devalorizat Natura - aşa cum s-a 
întîmplat cu anumite aspecte ale creştinismului medieval, 
ascetic şi moralizant, pentru care natura reprezenta adesea 
demonia prin excelență. Cosmosul n-a încetat o clipă de a fi 
creația lui Dumnezeu, iar ritmurile cosmice au fost tot timpul 
concepute ca o liturghie cosmică. Solidarizaţi spiritualiceşte 
cu Natura, românii n-au făcut un act de regresiune către 
orizontul păgînesc, ci, dimpotrivă, au prelungit pînă în zilele 
noastre acea magnifică încercare de încreştinare a Cosmosului, 
începută de sfinţii părinţi, dar întreruptă, din diferite motive, 
în cursul Evului Mediu, în Occident”?). 


b) Frumosul divin ca nume şi cauză 


Despre Plotin am mai avut prilejul să vorbim într-un 
capitol anterior, cînd l-am pus în relație cu Platon şi cu 
Dionisie. În acest subcapitol, vom încerca o succintă descriere 
a textelor  plotiniene reprezentative,  interesîndu-ne 
interacţiunea ideilor. Încă din prima frază a cărţii a cincea a 
Enneadelor (vol. I), sîntem orientaţi astfel: „Frumosul se află 
peste tot în văz; el există de asemenea în auz, în combinarea 
cuvintelor şi în muzica de orice gen; urcînd de la senzaţii spre 
un domeniu superior, există la fel în ocupaţii, acţiuni şi 
maniere de a fi care sînt frumoase; există frumuseţe a 
înţelepciunii şi a virtuţilor. Să fie o frumuseţe anterioară 
acelora? Discuţia o va demonstra”. Editorul francez de mare 
competenţă profesională care a fost Emile Brshier crede, într-o 
însemnare de subsol, că Plotin a fost influenţat încă „de la 
început” de Platon, cel din Hippias Major. Într-adevăr, se 
recunosc aici cîteva linii teoretice ale dialogului: cele două 
simțuri  „estetice” în receptarea formelor frumoase, 


128 


MIC TRATAT DE ESTETICĂ TEOLOGICĂ 


suprasolicitarea intelectului într-o manieră tipică antichității 
clasice, a virtuţilor, comportamentelor. Autorul le rezumă 
pentru a se delimita de ele şi nu cu intenţia de a le prelua, 
ceea ce se subînțelege din propoziţia destul de semnificativă: 
„Să fie o frumuseţe anterioară acelora?”. 

Şi Platon a vorbit despre o anterioritate a frumosului 
vizibil şi audibil, situat în suprasensibil. Plotin cunoaşte exact 
situația. Dacă, totuşi, pune întrebarea, e limpede că se 
gîndeşte la „altă” anterioritate, la altă formulă genezică a 
frumosului, cum îşi propune încă „de la început” să 
demonstreze, pagină cu pagină. Fiecare secvenţă nouă a 
textului (şi sînt aproape zece la număr) pledează în acest sens. 
Aceeaşi impresie de rezumat o lasă şi fraza următoare: „Toată 
lumea, ca să ne exprimăm astfel, afirmă că frumuseţea vizibilă 
cheamă o simetrie a părţilor, unele raportindu-se la altele şi 
toate la întreg”. Teoria simetriei este o creaţie general 
grecească mai veche şi apare sporadic doar la Platon ori la 
Plotin. Autorul Enneade-lor împrumută cuvîntul, dîndu-i un 
înţeles mai curînd romanic, pentru a-i găsi justificare morală, 
ce ţine de ceea ce s-a numit conveniență, decorum, venustas. 
Toate aceste expresii înseamnă, în linii generale, „ceea ce este 
adecvat, potrivit şi just”. Decorum reglementa participarea 
părţilor la întreg, în timp ce symmetria viza potrivirea părților 
între ele. Exista şi deosebirea următoare: în decorum anticii 
vedeau frumosul individualizat, ajustat potrivit caracterului 
specific fiecărui obiect, ființe omeneşti, sau situaţii, pe cînd 
symmetria semnifica un acord cu legile generale ale 
frumosului. Ei căutau symmetria îndeosebi în natură, iar 
decorum în artefactele omeneşti, care includeau nu numai arta, 
ci şi modul de viață, obiceiurile. Acest din urmă concept avea, 
aşadar, un înțeles estetic, dar şi etic, sau, mai corect, „el a fost 

inițial etic şi abia mai tirziu a ajuns să includă frumosul şi 
arta”1). 

Pentru a construi o nouă relație Bine-Frumos, altfel 
fundamentată decit prin celebrul triptic axiologic al 
antichităţii, Plotin face vulnerabil formalismul estetic, ilustrat 
fie prin symmetria, fie prin decorum. În legătură cu aceasta, el 
aduce mai multe categorii de exemple: dacă ansamblul este 
frumos, logica, observă autorul, cere ca părţile constituente să 
fie asemenea, fiecare în parte. Pot să apară şi aspecte 
contradictorii: uneori, partea schimbă vizibil înfăţişarea 
întregului: un copil îmbujorat spontan de emoție semnalează, 
în perspectivă, o personalitate complexă de caracter (pe care 
n-am fi bănuit-o altfel) şi un comportament frumos; sau 
partea poate fi distonantă, chiar urită, însă, într-o anumită 
cuprindere, capătă semnificaţia generală: un element de 
peisaj, o stîncă, un copac bătrîn sugerează note distincte şi 
atractive; soarele, aurul ori fulgerul în noapte nu pot fi 
judecate ca forme compuse; cu toate acestea, oricine le 
recunoaşte drept frumoase. Plotin pledează pentru frumusețea 
simplă, existînd tainic în fiinţe şi în lucruri. Este primul pas 
către identificarea anteriorităţii căutate şi a lui Dumnezeu ca 
impuls primordial şi cauză a frumuseții. Întrucît Dumnezeu 
este „simplu” ca unitate, ar spune Origen, adică Unul, El îşi 
asumă dreptul de a fi primul în existență, cauza tuturor 
lucrurilor, inclusiv a întregului, pe care îl construieşte după 
propria-i ştiinţă. Dacă am absolutiza ideea dublului, a 
multiplului, a contrarietăţii, ne-am afla în situaţia paradoxală 
de a crede că frumosul este divers (uitînd de avertismentul 
din Hippias Major), că Dumnezeu n-ar fi singura cauză, ci s-ar 
face părtaş cu acoliți şi adversari, ca în religiile primitive şi 
politeiste. 

Frumosul se poate delimita şi prin confruntarea cu 
urîtul, ceea ce apare evident cînd comparăm corpurile şi 
formele între ele. Frumuseţea ar fi, în consecinţă, o calitate a 
acestora, nu un aspect exterior, perceptibil senzorial, cu ochii 
fizici, ci ca viziune interioară. Orice corp se defineşte printr-o 
calitate care îi este proprie şi există în scopul satisfacerii 
binelui moral (Kant). Sufletul este acela care se lasă 
sensibilizat de calitatea obiectului, prin intropatie; o 
recunoaşte şi se ataşează de ea printr-un fenomen de 
concordanţă. Este vorba de un suflet dotat cu „inteligenţă” 
(fire, har), pe care o primeşte de la suprafiinţa divină. Toate 
lucrurile, în principiu, sînt dominate de aceeaşi inteligență 
unică şi indivizibilă, ceea ce constituie, în mod real, calitatea şi 
esenţa lor. lar sufletul, aflindu-se mai aproape de esenţă, are 
permanent tendinţa de a se căuta, recunoaşte şi ajusta, după 
chipul şi asemănarea sa, El nu intră în divergență cu sine ori 
cu diversul lucrurilor, pentru că unitatea rămîne neschimbată 
în multiplicitatea ei. 

Ideea de unitate a divinului, doar proiectată de Plotin, 
avea să revină într-o manieră mai coerentă şi mai elaborată la 
Dionisie: „Se spune că Cel Unul, care există, se multiplică prin 
producerea din El a existenţelor celor multe, dar rămînînd 
întru nimic mai puţin El şi Unul în actul multiplicării, 
nediferenţiat în procesul de emanaţie, şi deplin în diferenţiere, 
prin faptul că El transcende în chip supra-substanţial 
existenţa tuturor lucrurilor. El călăuzeşte lumea spre cele de 
sus, în chip unitar, şi revarsă fără împuţinare asupra ei 
darurile sale fără lipsuri”!». Dumnezeu există şi în unitate şi 
în multiplicitate, dar facultatea sufletului care pune în mişcare 
frumuseţea trezeşte interes estetic numai în măsura în care 
acționează în spirit unitiv; frumuseţea identifică unitatea 
divină în multiplicitate. Ea există, nu trebuie „inventată”, 

elaborată, meşteşugită, cum se spune îndeobşte. Artistul o 
relevă în „lucruri”, asemenea apologeţilor (Sf. loan Gură de 
Aur, Fericitul Augustin); sau se alătură lui Dumnezeu pentru 
perfecționarea, înfrumusețarea celor deja existente. A releva 
înseamnă a pune faţă în față Suprafiinţa cu ființa, pentru a se 
înţelege calitatea care le uneşte prin geneză. Fiecare participă 
la frumuseţea divină (pentru că lumea a fost zidită nu numai 
în scop teologic, dar şi artistic): creatura întrucît există; 
apologetul o relevă în măsura în care a recunoscut unicitatea 
şi măreţia capodoperei primordiale. „Astfel frumusețea 
corpului, spune Plotin, derivă din participarea sa la o rațiune 
venită de la zei”!2. Concepţie greacă. Ideea frumuseţii, 
transmisă „de sus” ca impuls creator, reprezintă, iarăşi, 
ipostaza anterioară, vizată de autor în introducere. 
Deocamdată, Plotin îi păstrează o vagă accepţiune 
platoniciană; prin travaliu creator, ideea devine corp artistic 
perceptibil, incifrînd semne ale calităţii şi unităţii divine. 
Corpul urît are tendinţa să se izoleze în multiplicitate. 
Orice cale unitivă îi repugnă; el rămîne departe de propria lui 
natură şi de esenţa divină. Domeniul său de manifestare îl 
constituie pasiunile corporale, senzațiile impure şi 
degradante, ne spune Plotin (şi sfinții părinţi), este asemenea 
unui bulgăre de aur aruncat în noroi; produce neplăcere, 
datorită aspectului şi impurităților. Ca să-şi recapete 
strălucirea care îl caracterizează este suficient ca aurul să fie 
curăţat de necurăţenie, de fapt de urîţenia survenită, aşa cum 
un medic foloseşte o anume medicaţie pentru a aduce din nou 
sănătate în corpul bolnavului. Şi Sf. Dionisie avea să 
vorbească despre frumusețea simplă, unică şi primordială: 
înaintaşul său, Plotin, pleda îndeosebi pentru frumusețea pură, 
specifică fiecărei realități, păstrîndu-se mai aproape de 
antichitatea greacă: „Uriţenia pentru suflet este de a nu fi 

curată şi pură, aşa cum pentru aur s-ar întîmpla să fie plin de 
pămînt; dacă se înlătură acest pămînt, rămîne aurul; şi el este 
frumos cînd se izolează de alte materii şi e singur cu el însuşi. 
În aceeaşi manieră, sufletul, izolat de dorințe care îi vin din 
corp, cu care are foarte strînse legături, eliberat de alte 
pasiuni, purificat de ceea ce conţine cînd este materializat, şi 
rămînînd el însuşi, înlătură întreaga urîţenie care îi vine dintr- 
o natură diferită de el”19. 

Se constată o antinomie fermă între frumos şi urit, 
ultimul fiind o abatere de la firea lucrurilor şi de la cauza 
primă. Dacă frumosul în sens ideal depinde de cauza 
primordială şi de voinţa divină, urîtul nu are nici o legătură 
cu acestea, ci se prezintă ca o anormalitate şi ca o diversificare, 
ieşită de sub control, în ordinea ulterioară a lucrurilor. La 
„început” lumea a fost bună şi frumoasă, dovadă stînd 
logosul ziditor: „Şi a văzut Dumnezeu că este bună lumina...”, 
tăria, uscatul, apele, vieţuitoarele etc. Frumosul şi urîtul nu 
izvorăsc din aceeaşi cauză. Pentru primul, aflăm din Biblie, 
cauza se află la Dumnezeu; urîtul îşi are începutul o dată cu 
căderea adamică, dat fiind că omul nu a înţeles „de la 
început” rostul său în creaţie. Să reținem de la Plotin şi 
asocierea urtt-rău (Aristotel construia, în Poetica, invocînd 
aceste două noțiuni morale, o teorie a comicului); acest binom 
negativ se opunea altuia, pozitiv, Bine-Frumos, tot de natură 
etică, la origine. Sf. Dionisie le valorifica în unitatea lor 
cauzală, considerîind că numai aşa poate fi percepută 
dimensiunea particulară a fiecărui concept, fie solicitat în 
planul esteticii teologice, fie în cel al gîndirii pozitiviste. 

Frumuseţea sensibilă se lasă percepută cu ajutorul 
simțurilor specializate, văzul şi auzul. Doar cine-i surd sau orb 
din naştere nu o sesizează. Există şi alte tipuri de frumuseţe, 
„mai înalte”, corespunzătoare unei ordini emoţionale 

specifice, fără putință de raportare la organele de simţ. Se 
vorbeşte, de pildă, despre frumusețea morală, comporta- 
mentală, despre lucrarea frumuseţii în meserii, în justiţie, în 
ştiinţă, despre medicina ca artă etc. Sfinții părinți din prima 
epocă a creştinismului obişnuiau să afirme, în asemenea 
situaţii, cum s-a văzut, că orice creatură este înzestrată cu 
înțelepciune încă din geneză. Fără a fi atit de transparent în 
litera creațiunii biblice, Plotin gîndeşte asemenea în linii 
generale, cînd are în vedere calitatea virtuţilor. Ele există într- 
o formă sau alta în fiecare, ca semn al înzestrării proprii şi 
prezență a divinității, astfel încît individul să poată lua 
cunoştinţă de sine şi să se raporteze la ceilalți. 

Dar, cum frumuseţea sensibilă nu se face prezentă decit 
dacă este văzută ori auzită, la fel şi virtuțile nu se arată decit 
unui suflet neîntinat şi îndrăgostit de ele. Frumusețea, în bi- 
unitatea ei etico-estetică, nu este numai o formă sensibilă 
pentru simţuri, oricît de educate ar fi ele, ci şi o calitate ce 
atrage sufletele alese, dotate cu inteligenţă divină. Şi corpul 
omenesc e frumos, şi oricine îl admiră poate să se exprime în 
acest sens; dar numai îndrăgostitul î] vede cu adevărat: el nu se 
opreşte numai la aspectul statuar, ci se ataşează spiritual şi 
mistic de ființa iubită, ridicînd-o în idealitate: „Trebuie deci 
întrebat de asemenea ce înseamnă iubirea pentru lucrurile 
non sensibile. Ce vă face să aprobaţi aceste frumoase ocupații, 
despre care se vorbeşte, frumoasele caractere, obiceiurile 
temperate şi în genere actele şi dispoziţiile virtuoase, şi 
frumusețea sufletului. Şi, văzînd în voi înşivă frumuseţea 
voastră interioară, ce dovediţi? Ce sînt această beţie, această 
emoție, această dorinţă de a fi cu voi înşivă, regăsindu-vă în 
voi înşivă şi în afară de voi? Căci aceasta este ceea ce arată 
adevărații îndrăgostiți. Şi despre ce mărturisesc ei? Nu despre 
0 formă, despre o culoare, despre o mărime, şi în legătură cu 

sufletul care este fără culoare şi unde străbate invizibil lumina 
înţelegerii şi a altor virtuţi? Voi recunoaşteţi, privind în voi 
înşivă sau contemplind la altul măreţia sufletului, un caracter 
drept, puritatea moravurilor, curajul pe un chip decis, 
gravitatea, acest respect de sine însuşi ce se răspîndeşte într- 
un suflet calm, senin şi impasibil, şi pe deasupra fulgerarea 
inteligenţei care este de esență divină”!%. Ca să se nască într- 
adevăr, frumuseţea fizică trebuie îngrijită şi curățată, aurul 
ilustrîind una dintre formele ei reprezentate, văzute şi 
pipăibile; ca să putem contempla frumuseţea morală, adică s- 
o transformăm în virtute, trebuie s-o supunem unui îndelung 
şi complicat proces de purificare, izolind cele ale trupului de 
cele ale sufletului. la naştere un suflet măreț şi strălucitor, care 
disprețuieşte lumea „de jos”, a corporalităţii aducătoare de 
urițenie, înălțîndu-se în cea a Frumuseţii şi Binelui. 

Sufletul purificat a căpătat formă şi inteligență şi 
aparţine în întregime divinului, unde se află sursa Frumuseţii, 
„Şi de unde vin toate lucrurile de acelaşi gen”. De acolo vine 
şi Binele, spre care tind sufletele purificate. Plotin se apropie, 
în acest punct, de apologeţii şi gînditorii creştini. El ne spune 
că sufletul purificat cunoaşte un parcurs ascendent şi unitiv, 
iar pe măsura apropierii de sursă începe „să vadă” şi să 
contemple el însuşi chipul Frumuseţii care i se arată într-o 
lumină nemaivăzută şi suprafirească; dar se şi delimitează de 
scriitorii patristici: sufletul purificat, care reprezintă un tip de 
frumuseţe superioară celei sensibile şi fizice, se aseamănă 
pelerinului în drumul său inițiatic spre templul sacru; el îşi 
aruncă rînd pe rînd, ritualic şi la propriu, hainele, pentru a 
pătrunde gol în lăcaşul zeului. În acest moment, se contopeşte 
cu zeul, se identifică în frumuseţe cu el, şi sfîrşeşte prin a se 
contempla pe sine însuşi. O asemenea înțelegere a frumosului 
suprasensibil este categoric misterică, nu creştină, autorul 

făcînd cunoscute practici iniţiatice de care, se spune, nu era 
străin. 


c) O teorie a frumosului 


Există o neconcordanţă cronologică, aşa cum am mai 
afirmat, între teoria frumosului şi practica artistică, două dintre 
temele principale ale micului nostru tratat de estetică 
teologică. Împotriva tuturor aşteptărilor, întîi au căpătat relief 
problemele de natură abstractă: geneza, valoarea, tipologia 
frumosului, personalitatea creatorului, caracteristicile 
sensibilităţii mistice. În domeniul laic, lucrurile stau exact 
invers: formele artei sînt totdeauna precedente; ele 
vizualizează chipul frumosului, făcînd posibil comentariul. 
Este avantajul gîndirii raționale, de a comite judecăţi „dînd 
seama de fapte”. Nici o judecată de valoare nu intră în 
considerație dacă nu reuşeşte să trimită direct la obiectele pe 
care se întemeiază. Definiția nu-şi are obiect înaintea 
fenomenului. Principiile sînt a posteriori. Pentru teoria artei, 
acest adevăr rămîne esenţial. Arta antichităţii clasice greceşti 
cunoscuse deja epoci de glorie la apariția marilor ei 
teoreticieni, Platon şi Aristotel; erau create epopeea, poemul, 
poezia lirică, teatrul, muzica, arhitectura, sculptura. Lui 
Boileau i-ar fi lipsit fundamentul argumentărilor, în a sa Artă 
poetică, dacă n-ar fi beneficiat de experienţa unor autori care I- 
au premers şi dacă n-ar fi cunoscut el însuşi, pe viu, mişcarea 
dramatică a vremii sale. 

Manifestele romantice ale lui Victor Hugo traduc în 
teoria observaţiilor sale practici dobîndite pe terenul 
compoziţiei teatrale. Poezia lirică a secolului nostru număra 
cîteva decenii cînd Hugo Friedrich a reuşit să-i surprindă 
elementele intime de organizare, de tehnică şi de imagistică, 

în Structura liricii moderne. De asemenea, postmodernismul s-a 
afirmat ca iniţiativă locală a cîtorva entuziaşti, de la noi ori 
din alte locuri, însă titulatura ca şi principiile teoretice, de 
frondă, au fost semnalate doar de cîțiva ani încoace. 
Exemplele pot fi înmulțite pentru fiecare epocă distinctă ori 
cultură naţională în parte. 

Neconcordanţa la care facem referință, între frumosul 
teologic şi arta religioasă creştină are mai multe explicaţii ce 
țin de contextul spiritual al vremii: eclectismul cultural, 
specific antichităţii tîrzii, sincretismul cultelor euro-asiatice, 
persecuțiile religioase. Se spune că antichitatea tirzie nu a 
elaborat opere de artă comparabile ca valoare cu cele ale 
Greciei clasice şi eroice. A primat, în schimb, interesul pentru 
teoretizare. Războaiele lui Alexandru au permis contacte 
libere între culturi şi civilizaţii şi un intens circuit de 
informaţie între cele mai variate domenii şi zone geografice. 
Beneficiari au fost, înainte de toate, europenii, mult mai 
receptivi la nou şi la schimbare decît contemporanii lor 
asiatici. Cum observă un specialist în domeniu, se simţea 
nevoia sistematizării cunoştinţelor, pentru a fi mai bine 
însuşite şi aplicate în practică: „În perioada antichităţii târzii, 
interacțiunea dintre tradiţiile culturale orientale şi occidentale 
a dat naştere la un întreg şir de curente filosofico-religioase 
care tindeau să preia şi să sintetizeze numeroase principii 
contradictorii proprii respectivelor culturi”!9. Este epoca 
marilor tratate, a lucrărilor de sinteză. Încă de la Aristotel, 
primul care face trecerea de la antichitatea clasică la 
antichitatea tîrzie, apar tratate de poetică, de morală, 
metafizică, de teorie a stilului, de ştiinţe ale naturii, de 
medicină, de arhitectură, de muzică. Orice lucrare de acest fel 
reprezintă chintesența de cunoştinţe ale vremii, în latura 

teoretică, în dezvoltarea sistematică şi în susținerea cu 
exemple. 

Sinoadele ecumenice, apariţii mai tirzii, la sfîrşitul 
antichităţii (325), au avut rol decisiv în elaborarea abstractă a 
principiilor şi adevărurilor de credinţă şi, nu în ultimul rînd, în 
reglementarea chestiunilor de estetică generală (a frumosului, 
înainte de toate). Nu este exclus să fi şi întirziat, în anume 
privinţe, apariţia artei creştine în ansamblul ei. Cînd se 
vorbeşte despre presupusa incapacitate a creştinismului de a 
dezvolta o artă proprie, în primele două-trei secole de 
existență, despre apelul la motive păgîne, greceşti sau 
orientale în iconografie, imnologie, arhitectură, toate acestea 
trebuie puse pe seama nevoii de teoretizare a creştinismului şi 
a eclectismului cultural, care cuprinseseră nu numai domeniul 
laic, ci şi pe cel creştin. Pentru Biserică, lămurirea dogmelor 
(care se desfăşura în dezbateri sinodale) era de primă 
necesitate: a trinităţii, a dublei firi, divină şi umană, întrunite 
în Persoana unică a Fiului, a Unului-Născut, a Naşterii prea 
curate. Abia după precizările teoretice necesare, artistul se 
dumirea asupra temelor şi motivelor ce urmau a fi dezvoltate 
în imaginaţie. Deocamdată, se afla într-un paradox care îl 
inhiba: avea noțiuni generale despre frumos, din lectura unor 
studii reputate (Platon, Plotin, Dionisie), dar instanţele 
bisericeşti autorizate canonizau cu prudenţă creaţiile noi, care 
dădeau formă sensibilă chipului frumuseţii. Două exemple: 
imnologia creştină s-a născut la umbra psalmilor. Cîntarea 
bisericească de la toate oficiile de cult apela la Vechiul 
Testament, preluînd, în această privinţă, o tradiţie sinagogică. 
Era prematur să se introducă texte noi, susceptibile de 
controverse, într-o vreme cînd creştinismul se afla pe cale de 
consolidare. Psalmii se bucurau de prestigiul unei existențe 
cultice îndelungate; totodată, ei au fost introduşi în serviciul 

religios încă din epoca apostolică, de aceea nu ridicau 
probleme de procedură. Cu timpul, s-au strecurat, printre 
psalmi, şi scurte cîntări noi, creştine, ectenii, stihuri aleluiatice, 
tropare, pe măsură ce Biserica misionară îşi punea la punct 
unele dintre principiile sale dogmatice. Al doilea exemplu: 
Imnul Lumină lină, ce se cîntă la Vecernia mare, datează, cu 
aproximaţie, din secolul al treilea. După o afirmaţie a lui 
Vasile cel Mare, „acest imn este aşa de vechi, că nu i se poate 
stabili autorul şi că poporul îl cînta în vremea sa”!0, fără însă să 
ne lămurească dacă acest imn era cîntat la serviciul divin 
bisericesc. Lumină lină a cunoscut mai întâi o circulaţie orală, de 
masă; canonizarea s-a făcut mult mai tirziu. Asemenea situații 
indecise erau de natură să limiteze entuziasmul preoților şi al 
melozilor. Imnul Unule Născut îl are ca autor pe însuşi 
împăratul Justinian şi exprimă spiritul Sinodului de la 
Calcedon (451), convocat de împăratul Marcian. A fost 
canonizat destul de repede, pentru că şi împrejurările se 
schimbaseră. Epoca cerea un stil nou de cîntare bisericească, 
ilustrată de geniul lui Roman Melodul şi mai puţin de psalmii 
vechitestamentari. 

Mai poate fi semnalat şi următorul aspect: creştinismul 
nu a fost presat, la începuturile sale, de imperativele unei arte 
strict originale, ci de clarificare ideologică. S-ar putea să ne 
facem o idee greşită privind poziţia Bisericii față de arta 
păgînă în general. Poate că se arăta mai puţin tranşantă decit 
ne imaginăm noi astăzi. Este foarte adevărat că, în scrierile 
patristice, anumite arte rămîn în afara centrului de interes, 
dacă nu chiar întimpinate cu asprime: circul, teatrul, lirica 
senzuală. Semnificativă în această privinţă ni se pare lucrarea 
Sf. Vasile cel Mare, cel mai important creator de opinie în 
epocă, Cuvint către tineri. Cum pot avea folos din scrierile 
păgînilor?. E se are pe sine în vedere: se ştie că în tinereţe, şi 

nu numai, s-a bucurat de binefacerile culturii greceşti, ca unul 
care şi-a desăvîrşit studiile în metropola clasicismului şi în cea 
mai bună tradiţie a învățămîntului: „...dacă e să ne rămînă 
neştearsă pentru totdeauna măreţia frumosului, trebuie să ne 
inițiem întti în ştiinţa profană, şi apoi abia vom putea asculta 
învăţăturile cele sfinte şi pline de taină; după cum întîi vom fi 
obişnuiţi să privim soarele în apă, numai aşa ne vom putea 
îndrepta privirea luminii înseşi. Dacă este deci oarecare 
înrudire între aceste învățături, atunci cunoştinţa lor ne va fi de 
folos; dacă însă nu, atunci făcînd comparaţie între dînsele, 
desigur vom putea cunoaşte diferenţa, ceea ce nu puțin va 
contribui la susținerea celeia care e mai bună”. Şi Moise, ni 
se mai spune, înainte de a primi cuvîntul lui Dumnezeu, s-a 
instruit prin contact cu scrierile egiptenilor. După aceea s-a 
învrednicit de „contemplarea Celui de Sus”; iar înțeleptul 
Daniel s-a împărtăşit, în prealabil, din înțelepciunea caldeilor. 

Era de aşteptat ca o asemenea apropiere liberă între arta 
păgînă şi cea creştină, abia în formare, să fi încurajat o bucată 
de vreme amestecul de motive şi utilizarea unor tehnici 
tradiționale. Artiştii noilor generaţii aveau prilejul să facă 
ucenicia la şcoala vechilor maeştri: „Orfeu cîntînd din liră şi 
înconjurat de animale sălbatice este o temă de predilecție a 
artei elenistice şi pompeiene. Sf. Justin, în veacul al II-lea, şi Sf. 
Augustin l-au considerat, însă, în acelaşi timp cu Sibilele, drept 
un vestitor al Dumnezeului creştinilor. De fapt, cultul lui 
Orfeu se leagă de acela al orfismului. În secolul al II-lea, Orfeu 
era înfățişat cîntînd din liră şi fermecînd mieii. De aceea a putut 
deveni un simbol al lui Hristos. Numeroasele motive antice 
păgîne - Icar înaripat, Hermes care-şi leagă sandala 
sprijinindu-şi piciorul pe o stîncă, Hermes Crioforul — au 
dobîndit curînd, încă din veacul al Il-lea sau al III-lea, 
interpretări creştine şi apar cu cel dintîi sau cel de-al doilea 

titlu, în picturile funerare”!5. Tradiţia artei păgîne a fost la fel 
de roditoare pentru creştinism, ca şi Vechiul Testament. 
Teoria dionisiană a frumosului ca nume şi chip divine dădea 
nou înțeles tripticului axiologic tradițional; Sfîntului Augustin 
i se datorează prima definiție a frumuseţii pure şi 
independente: „Aş defini Frumosul ceea ce place prin sine 
însuşi”. 


d) Frumusețea transcendentă şi frumuseţea estetică 


Această distincție, pleonastică în ultimul ei termen, 
aparţine lui Jacques  Maritain, unul dintre cei mai 
reprezentativi teoreticieni ai catolicismului din secolul nostru 
şi adept al tomismului. Frumusețea transcendentă se află în 
puterea lui Dumnezeu de a fi contemplată, pentru că El 
reprezintă cauza tuturor celor ce participă la existenţă. Lui îi 
este proprie vederea frumosului, nu şi a  urîtului. 
Transcendenţa este străină de diviziunea  frumos-urit. 
Frumosul, ca mod de participare a lucrurilor la existenţă îşi 
are locul prim în transcendenţă. „Se poate spune că, din 
perspectiva lui Dumnezeu, tot ce ființează este frumos, în 
măsura expresă în care ființa participă la existență. Căci 
frumusețea pe care Dumnezeu o  contemplă este 
transcendentală, ea pătrunde tot existentul, într-un grad sau 
altul”20). 

Frumuseţea estetică este o proiecţie, „o provincie” a celei 
transcendente. Omul o contemplă prin simțurile adecvate 
mediului fizic, motiv pentru care nu apare singură; uritul o 
însoţeşte; iar omul se vede nevoit să facă distincţia între o 
realitate şi alta, în perceperea lor. Uritul ţine de natura căzută a 
omului în rău, el nu participă la existenţă şi, implicit, se opune 
frumosului. Între frumusețea transcendentă şi frumuseţea estetică 

se interpune o diferenţă de calitate, în sensul că prima se 
afirmă încă din preexistență, pură şi perceptibilă doar de 
inteligența supremă care îi dă ființă; cealaltă fiind secundă, 
dirijată şi accesibilă pe calea simţurilor fizice. În acelaşi timp, 
ele se şi aseamănă prin lucrarea comună, dar cu mijloace 
proprii de participare la existență. „De la această natură 
transcendentală a frumuseţii, cei vechi au conchis că atributul 
frumuseţii poate şi trebuie să aparţină Cauzei prime, Actului 
pur, care este supremul analog al tuturor percepţiilor 
transcendentale; şi că frumusețea este unul dintre numele 
divine.” Acestea sînt în tratatul său despre Trinitate şi în 
vederea  demonstrării că frumuseţea nu este numai o 
perfecţionare a Naturii divine, dar trebuie de asemenea 
atribuită şi persoanei Fiului, în legătură cu care Thomas de 
Aquino a enumerat cele „trei componente esenţiale ale 
frumuseţii”. În baza celor „trei componente”, practica artistică 
a scos în evidenţă şi altele. 

Este limpede că autorul francez rezumă şi actualizează 
idei pe care le cunoaştem nu numai de la Sf. Toma ori Fericitul 
Augustin, dar mai ales de la Plotin şi Sf. Dionisie Pseudo- 
Areopagitul. Inspiraţi de Platon şi de Dumnezeu, le pun prima 
dată în circulaţie. Frumuseţea ca prototip al divinității este în 
mai multe rînduri evocată de Fericitul Augustin, în maniera 
lui directă şi patetică: „Căci frumuseţile pe care sufletul 
artistului le trece prin ființa sa provin din această frumusețe 
care este superioară sufletelor noastre, şi spre care inima mea 
suspină zi şi noapte”2». Dacă teoria transcendenţei frumosului, 
elaborată de Platon şi completată de Plotin (emanaţia divină, 
deci dubla fiinţare) şi de Dionisie (frumuseţea ca atribut divin 
şi cauză a celor participante la existență), nu-şi pierduse 
actualitatea pe timpul Sfîntului Toma şi nici chiar al lui 
Jacques Maritain, cu atît mai mult trebuie să se fi bucurat de 

interes în epoca patristică. Teoria frumosului era constituită în 
linii generale, iar arta creştină urma să se afirme. Plotin a scris 
în secolul al III-lea (203-269), cînd Biserica nu cunoştea încă un 
nume de poet de mare valoare, ori de pictor religios. Avea să 
mai treacă cel puţin o sută de ani pentru ca arhitectura să-şi 
fixeze cîteva repere, în plan, structură şi ornamentaţie; ca 
imnografia să se afirme măcar în forma troparului, iar pictura 
să-şi fixeze tipurile iconografice importante. Speculaţia 
teoretică reprezenta un lux la îndemîna unui grup restrîns de 
intelighenţe, în vreme ce arta creştină, indiferent de profil, era 
o formă de manifestare cultică şi socială. Ca să se dezvolte în 
condiţii normale, avea nevoie de cadre adecvate. Ele au putut 
fi asigurate după publicarea decretului constantinian (313), 
privind recunoaşterea creştinismului ca religie liberă. 


2. Sublimul ca extaz 


Sublimul îşi are raţiunea de a fi în ierarhia cerească şi în 
numele divine, atât ca idee, cât şi ca reprezentare. Sublimă este 
şi ierarhia bisericească, atita timp cât participă în mod real la 
divinitate, aşa cum aspiră şi frumuseţea. De aceea trebuie 
făcută distincţia, dacă este posibil, între frumos şi sublim, ca 
realități biunitare; ele mai curînd se completează reciproc 
decît se separă şi nu vom şti vreodată cu exactitate în ce sens 
se completează ori se delimitează. Dificultatea a resimţit-o, 
încă din antichitatea tirzie, Longinus (Pseudo-Longinus), 
primul exeget al problemei, care scria, în stilul său aprins şi 
eclectic: „frumos şi într-adevăr sublim”. Următoarele teme 
controversabile  aproximează dimensiunea problemei şi 
sugerează unele abordări posibile: 


143 


Petru Ursache 


a) Teoriile savante 


1. Dumnezeu ca preexistență este sublim şi, totodată, 
frumos: se cade să facem sau nu diferenţă între o calitate şi 
alta? Există şi calea unificării termenilor sau excluderea unuia: 
ori frumos, ori sublim, şi aceasta nu din motive axiologice, ci 
din necesități tehnice, de comunicare. Primul termen, 
frumosul, s-a fixat în scrierile tradiționale încă de la Vasile cel 
Mare şi Dionisie Pseudo-Areopagitul; celălalt, sublimul, 
circulă sub forme sinonimice în poezia sacră, îndeosebi în 
Psalmi şi în Cîntarea cîntărilor, ca să fie redeşteptat în opera 
apologetică a Fericitului Augustin şi să-şi continue destinul 
neîntrerupt, pînă la Sf. Toma şi Dante. 

2.Frumos din ce direcţie? Catafatică ori apofatică? Ne 
vedem obligaţi să facem hermeneutică, fără şansa de a recepta 
existența din perspectiva Eu-lui divin care le cunoaşte pe 
toate şi le-a valorizat singur, în logosul ziditor. Rămînem la 
eul limitat, de creatură neîmplinită şi căzută în păcat, ce vede 
cu ochiul fizic mediul din preajmă şi doar intuieşte vizionar 
lumea nelimitată şi nevăzută. 

3. Sublim din ce perspectivă? Dacă ne asociem ipotetic 
ochiul lui Dumnezeu, nu încape îndoială: EI este şi subiect, şi 
obiect, şi persoană ce merită admirată cu necesitate, şi 
„meşter” fără termen de comparaţie; creatura nu-l poate 
ajunge nici ca omniştiinţă, nici ca lucrare. Este deci teologic şi 
ştiinţific să admitem un dialog direct între om şi Dumnezeu; 
dacă nu ţinem seama de faptul că acesta există deja din 
geneză (şi încă pe planuri multiple), nu ne rămîne decît să ne 
întoarcem la acel adagio confuz şi fără speranţă: „frumos şi 
într-adevăr sublim”. 

4. Dacă lumea din preajmă este frumoasă, înseamnă că 
ne aflăm alături de Ziditor, cum şi trebuie; ce este mai 


144 


MIC TRATAT DE ESTETICĂ TEOLOGICĂ 


întăritor pentru om decît dorința mereu neîmplinită de 
asemănare? Însă omul este om, iar Dumnezeu neasemenea. În 
acest caz, datele sublimului pleacă şi de la Dumnezeu, şi de la 
Om. 

5. Dacă sublimul se întemeiază pe paradoxuri şi 
contrarii, înseamnă că esenţa lui ca adevăr de credinţă şi ca 
dogmă liber înţeleasă poate fi identificată în propoziţia: nimic 
nu este mai strălucitor decît întunericul divin. 


Să detaliem: 


Într-un capitol din tratatul Despre numele divine, Sf. 
Dionisie relevă marele ca definitoriu pentru frumos (= sublim), 
într-o manieră pe care o desluşim mai tîrziu la Kant, în celebra 
formulare: absolute non comparative magnum („mare dincolo 
de orice comparaţie”) sau: „Sublim este ceva în comparaţie cu 
care altceva pare mic”2. Dionisie Pseudo-Areopagitul l-a 
premers pe Kant în problema unicităţii absolutului, dar a şi 
unit marele cu micul. Sublimul (= frumosul) ar stabili 
corespondențe între alteritățile: lumină-întuneric, mare-mic, 
asemănător-neasemănător, stare-mişcare. „Fiindcă celui care este 
cauza tuturor lucrurilor i s-a dat şi numele de mare şi mic, 
identic şi altul, asemănător şi neasemănător, de stare şi 
mişcare, să considerăm şi imaginile acestor nume divine, pe 
cît ni se descoperă. Astfel Dumnezeu e slăvit ca mare în Sfînta 
Scriptură: Tu însă eşti acelaşi. Ca altul, cînd e înfăţişat, tot în 
Sfînta Scriptură, ca avînd multe figuri şi multe forme; ca 
asemănător, întrucît e creatorul lucrurilor asemănătoare şi al 
asemănării; ca deosebit de toate lucrurile, întrucît nu există 
ceva asemănător cu el; ca stînd şi ca nemişcînd şi şezînd în 
veci; şi ca mişcîndu-se, întrucît se îndreaptă spre toate 
lucrurile; şi toate celelalte nume divine echivalente cu acestea, 

care sînt slăvite de Sfînta Scriptură”9. Şi mai departe: 
„Dumnezeu este numit mare potrivit cu mărimea sa proprie, 
care împărtăşeşte din ea toate lucrurile mari, revărsîndu-se 
din afară şi împărțindu-se peste tot ce-i mare, cuprinzînd 
orice loc, întrecînd orice număr şi trecînd peste orice 
infinitate, şi potrivit cu supraplinul lui şi cu înfăptuirea de 
lucruri mari şi cu darurile care izvorăsc din el, întrucît acestea, 
deşi împărtăşite de toată lumea printr-o revărsare infinit de 
darnică, rămîn totuşi cu desăvirşire nemişcate şi cu aceeaşi 
supraumplere; şi nu se împuţinează prin participări, ci, 
dimpotrivă, se revarsă încă şi mai mult. Aceasta este 
superioritatea ei, potrivit cu revărsarea cea absolută, şi întinsă 
deasupra tuturor lucrurilor a măreției sale necuprinse”%. 
Deosebirea faţă de Ed. Burke şi de Im. Kant, cei mai 
reputați teoreticieni ai sublimului în epoca modernă, este 
evidentă. În primul rînd, pentru autorul german, marele 
(incomparabil, adică unic, incomensurabil şi inconceptibil) 
este redus la principiul formal al cantităţii (suprafaţa) şi la cel 
dinamic al mişcării (forţa, întinderea); o face chiar şi atunci 
cînd se referă la aspecte ale moralei, fapt semnalat în 
literatura de specialitate, printre alţii, de Et. Souriau. Marele 
este la Kant o categorie pozitivă (catafatică am spune), ce se 
lasă controlată de cunoaşterea (intuitivă) pînă la ultimele ei 
margini. Un raţionalist atît de decis ca filosoful din 
Kânigsberg, cu vocaţie deosebită pentru încadrări şi 
certitudini, nu putea să admită că ar exista în preajma omului 
zone inaccesibile speculațiilor teoretice. Celebrele categorii 
apriorice sînt invocate pentru explicarea raționalistă a 
sublimului. O formă sublimă, indiferent de calitatea ei, de 
„întindere” ori „forţă”, de caracterul de nedefinit şi de 
nedeterminat poate fi cuprinsă prin cunoaştere. Chiar dacă în 
primele momente ale contemplării unei mărimi eul nostru se 

simte copleşit de grandoarea formei ori a forţei, stăpinit de 
puteri contrarii, confuze, el se restabileşte datorită categoriilor 
apriorice, avind rolul de a tranşa necuprinsul în segmente 
perceptibile. Cum marele nu mai este atît de mare, de tainic şi 
de necuprins, dialogul cu necunoscutul se integrează în seria 
evenimentelor de acelaşi fel, iar forma sublimă tinde să capete 
chipul formei frumoase. Cum spunea şi Longinus: „frumos şi 
într-adevăr sublim”. 

Aparatul terminologic folosit de Ed. Burke este mai 
complex, mai spiritualizat şi mai interesant prin deschiderea 
lui modernă. Kant îl citează pe autorul englez simplificîndu-l, 
adaptîndu-l la contrastul fenomenologic dintre cantitate şi 
calitate. Burke vorbeşte despre mărime, dar arată şi cum 
trebuie înţeleasă. Mărimea este definitorie pentru sublim, aşa 
cum înțeleg toţi autorii, de la Longinus şi Dionisie încoace. 
Dar mărimea diferă în ea însăşi prin diversitatea şi 
multitudinea ipostazierilor sale. De aici nu rezultă fărîmițarea 
unui întreg, ci existența mai multora, calitativ diferite şi 
concomitente. Muntele, de pildă, reprezintă o mărime 
copleşitoare şi cu identitate proprie, un plin contemplabil în 
realitatea lui fizică. La fel stau lucrurile şi cu alte realități 
devenite clasice, cerul înstelat, marea agitată (aici îmbinîndu- 
se forța cu întinderea), cîmpia nesfîrşită sub paza nopții, 
întunericul sfirtecat de fulgere. Burke include printre 
dimensiunile sublimului abisul, neantul, nimicul, deci goluri 
desăvîrşite ce nu pot fi contemplate lejer şi nici convertite în 
realități concrete. 

Întunericul străluceşte mai puternic decît lumina şi din 
această cauză trezeşte mai mare interes estetic decît sublimul 
solar al timpurilor clasiciste, decât „cerul înstelat” ori muntele 
încărunţit de nori. Autorul se apropie de abordarea apofatică 
a problemei şi, din moment ce îşi asumă în tratare şi formele 

„pozitive” ale sublimului, pare că nu-i este străină nici calea 
„catafatică”. Nu putem fi siguri că Ed. Burke avea lecturi 
patristice. În orice caz, nu-l cunoştea pe Sf. Dionisie. Tipologia 
sa bipolară dovedeşte că a pus bazele unui curs nou în 
înțelegerea sublimului, între teologie şi filosofie. Cum 
mărimile diferă în sublim fără să se micşoreze, la fel şi 
luminile. Atit Dumnezeu, cît şi Lucifer sînt reprezentați în 
imaginație şi în credinţă prin simboluri inconfundabile; orice 
inițiat poate deosebi un semn de celălalt: căci lumina lui 
Dumnezeu este benefică şi mîntuitoare, chiar dacă uneori 
apare în revelaţie ca o pilpiire, pe cînd cealaltă se arată rău 
prevestitoare, deşi adesea se manifestă cu forță magnifică, dar 
înşelătoare. 

Unei morale a sublimului îi corespunde o dimensiune 
estetică. Lumina luciferică şi cea a demiurgului se unesc în 
dezbinare. Dacă uneori se întîmplă să difere ca intensitate 
luminală, faptul depinde de strategiile celor doi protagonişti. 
În principiu, diavolul dispune de o forță demobilizatoare ce 
nu poate fi înfruntată de om decît rareori şi cu ajutorul lui 
Dumnezeu. Milton l-a înfăţişat pe Lucifer puternic şi 
strălucitor. El a procedat în spiritul tradiţiei religioase, 
opunîndu-l Domnului ca adversar pe măsură. Aceluiaşi 
principiu i s-a conformat Lucian Blaga, într-o poezie în care se 
întreba retoric în legătură cu strălucirea misterioasă a iadului. 
O distincţie cu interes estetico-teologic trebuie făcută între 
lumina clară şi lumina lină. Prima este dată ochiului; poate fi 
sesizată pe cale senzitivă şi cu ea a învăluit Dumnezeu 
creatura încă din geneză. Domnul se află implicat catafatic în 
această lumină, în calitatea lui de autor. Cealaltă nu ne este 
dată vederii, dar credinciosul poate lua cunoştinţă de ea prin 
inspiraţie divină şi extaz mistic. Este lumina taborică în care s- 
a arătat lisus Hristos, în toată slava lui cerească, lumina cu 

care a pătruns în iad pentru a-i zdrobi uşile şi a izbăvi de 
chinuri seminția adamică, lumina cu care s-a înălțat la cer, 
după înviere. Ca atribut al divinității, lumina lină este, fără 
îndoială, sublimă; cealaltă are o luminozitate mai stinsă, prin 
„claritatea” ei; de unde decurge dificultatea de a opera 
distincţia dintre frumos şi sublim. 


b) Sublimul divin şi religios 


Revenind la Dionisie Pseudo-Areopagitul, să mai 
semnalăm încă un aspect privind conceptul de mărime, într- 
un înțeles care îl separă pe autorul lerarhiei cereşti de alţi 
gînditori. S-a văzut deja că estetica pozitivistă concepe 
dimensiunile şi valorile ca realităţi fizice (muntele, marea, 
cerul etc.), morale (umanismul, spiritul justiţiar, moartea 
vitează), suprasensibile (neantul, abisul, întunericul). Ele rămîn 
a fi contemplate separat (una nu trimite la alta) şi dau 
impresia că nu fac parte dintr-un cosmos care le cuprinde şi le 
subordonează. De aceea, în momentul receptării, nici nu se 
pune întrebarea în legătură cu cauza lor. Cine s-ar gîndi la 
cauza muntelui? El se înfăţişează ca un aspect al „naturii”, 
ceea ce ştie toată lumea, iar natura este şi atita tot. Dacă ne 
punem întrebarea cum este, o descoperim mare şi sublimă. Nu 
aşa se pune problema sub raportul sublimului teologic. Cine 
contemplă zidirea înțelege că ea se constituie dintr-un total de 
dimensiuni şi realități, care poartă laolaltă întipărit chipul lui 
Dumnezeu. Alături de conceptul definitoriu de mărime, unul 
dintre atributele Domnului (asemenea celui de adevăr, lumină, 
dragoste, forță, putere), trebuie să adăugăm şi altele 
lămuritoare, în spiritul pasajului citat din Dionisie: mărimea 
dumnezeiască şi „într-adevăr sublimă” este pretutindeni, 
oriunde, oricînd şi oricum. Ultimul cuvînt le rezumă într-un fel 

pe toate. Căci Dumnezeu se arată şi ca lumină şi ca întuneric, 
şi înălțime şi adîncime, şi stare şi mişcare (în formele lor 
absolute), şi aproape şi departe, şi mărime şi micime. Într-un 
cuvînt, nimic din ceea ce există nu se află în afara Lui, El fiind 
totodată mai presus de tot ce există. Dacă îl înțelegem ca 
mărime atotcuprinzătoare şi suprafirească, se cuvine să ne 
apară şi ca micime corespunzătoare. Nu trebuie să ne gîndim 
la o micime peiorativă, diminuată, ci la una înălțătoare, 
divină. Cu alte cuvinte, micimea rămîne, în mod paradoxal, tot 
mărime, căci Dumnezeu este permanent asemenea cu sine 
însuşi; nu-l considerăm pe El mărime ori / şi micime, ci însăşi 
esența acestora. După cum spune şi Dionisie, mărimea 
dumnezeiască nu se împuţinează, iar cînd îşi face prezenţa în 
lucruri „mici” nu-şi pierde calitatea divină şi tot „mărime“ 
este. 

Frica însăşi se află inclusă în aparatul conceptual al 
sublimului teologic. Ea îl vizează în mod direct pe receptor, 
însă din atitudinea acestuia se deduce şi calitatea obiectului 
supus receptării. Pentru gîndirea pozitivistă, frica reprezintă o 
valoare negativă şi neestetică, un minus moral. Orice religie, 
se spune, este iraţională şi impură în raport cu raţiunea 
umană, care acceptă judecăți clare şi verificabile. Cine crede o 
face nu din convingere, ci din supunere şi frică. Credinciosul 
se află pe o treaptă inferioară de existenţă, trăieşte în zonele 
obscure ale inconştientului. Lui Kant îi datorăm prima 
încercare de a valorifica frica în spiritul moralei creştine: 
„Omul care se teme într-adevăr, întrucît găseşte în sine însuşi 
motiv pentru aceasta, fiind conştient că prin convingerea sa 
reprobabilă se opune unei forțe a cărei voinţă este invincibilă 
şi în acelaşi timp dreaptă, nu se află în acea stare sufletească 
potrivită pentru a admira măreţia divină; pentru aceasta este 
necesară o dispoziţie favorabilă contemplaţiei liniştite şi o 

judecată cu totul liberă. Numai atunci cînd el ştie că 
convingerea sa este sinceră şi plăcută lui Dumnezeu, efectele 
acelei forțe trezesc în el ideea sublimului acestei ființe” (Im. 
Kant, lucr. cit. p. 75). 

În Vechiul Testament întîlnim două situaţii 
semnificative în acest sens, dar nici una nu se încadrează în 
parametrii kantieni, decât cu mare restricție. Prima se află sub 
semnul legămîntului făcut de Dumnezeu cu poporul lui Izrael. 
Domnul se mînie cînd înţelegerea nu este respectată, dar şi 
iartă, de fiecare dată. Se poate spune chiar că Stăpînul, cel care 
tună şi fulgeră înfricoşător, se întoarce adesea umilit, 
chemîndu-i, totuşi, pe oameni la ascultare. În Psalmi, 
cîntărețul îl roagă, îl cheamă, îi cere, îi pune întrebări 
răscolitoare şi îndrăzneţe, pentru a-l îndemna pe lehova să-şi 
întoarcă fața spre el. O face cu deplină demnitate şi 
răspundere, pentru că vede în Cel de sus un binefăcător, dar 
şi un colaborator. 

În Cartea lui lov întâlnim iarăşi pasaje interesante. Ne 
referim, de pildă, la cuvîntarea lui Elihu, care încearcă să-l 
convingă pe lov că omul este o ființă măruntă, de aceea nu are 
nici o şansă să intre în dialog cu divinitatea atotputernică şi 
orgolioasă: 

„Dumnezeu cu tunetul Său săvirşeşte minuni. El face 
lucruri mari pe care noi nu putem să le pricepem. 

El porunceşte zăpezii: «Cazi pe pămînt», şi ploilor 
îmbelşugate: «Stăruiți cu putere»! 

Pe fiecare om El pune a Sa pecete, pentru ca toți oamenii 
să recunoască puterea Lui. 

Fiarele sălbatice se dau înapoi în culcuşurile lor şi rămîn 
ascunse în vizuinile lor. 

Vijelia vine de la miazăzi şi frigul vine de la 
miazănoapte. 

La suflarea lui Dumnezeu se încheagă gheața şi 
întinderea apelor se face sloi. 

El umple norii cu apă şi din întunecimea furtunii 
sloboade fulgerele. 

lar norii, învîrtindu-se în ceruri, aleargă după planurile 
Sale, astfel că îndeplinesc tot ce le porunceşte, în lungul şi în 
latul lumii Sale pământeşti, 

Şi Domnul îi trimite; aici ca o bătaie pentru pămînt, 
dincolo ca o milostivire a voinţei Sale. 

lov, ia aminte la aceste lucruri, stai locului şi te uită la 
minunile lui Dumnezeu! 

Înţelegi tu cum cîrmuieşte Dumnezeu norii Săi şi în ce 
fel poate norul să sloboadă fulgerul pe pămînt? 

Înţelegi tu plutirea norilor, minunile Aceluia a Cărui 
ştiinţă este desăvirşită ? 

Tu care te aprinzi în veşmintele tale, cînd pămîntul se 
odihneşte sub vîntul arzător de miazăzi, 

Poţi să întinzi la fel cu El boltirea cerului, ca o oglindă 
turnată din metal? 

Spune-mi şi mie ce vom putea să grăim cu El? Ce vorbă 
vom începe noi cu El, astfel întunecaţi la minte precum 
sîntem?” (Cartea lui lov, 37. 5-19). 

Această minunată descriere a sublimului pare un 
fragment din Cartea Facerii. Elihu o priveşte deformat, de 
aceea Stăpînul ceresc îl admonestează sever, în finalul dramei. 
Ni se sugerează două variante ale fricii: o frică morală 
(imorală), ambiguă din punct de vedere religios, şi o frică 
sublimă (religioasă). Formularea frică sublimă pare, logic, 
paradoxală, dar şi micimea, ca mărime divină şi sublimă ţine 
tot de domeniul incredibilului. Elihu are o reprezentare 
simplistă a divinității. E îl sfătuieşte pe lov să-şi recunoască 
limita şi neputinţa priceperii. Amîndoi sînt deopotrivă puşi la 

încercare de aceeaşi putere suprafirească. Deosebirea dintre ei 
este că lui lov nu-i este frică, în sensul exact al cuvîntului. El a 
înţeles şi acceptat măreţia divină, faptul că se arată în bine sau 
în rău; urmînd o logică superioară, ea trebuie admirată, 
nicidecum ocolită. Este o frică învinsă, cîştigată prin experienţa 
cunoaşterii. După fiecare încercare grea, aproape de 
neimaginat, lov iese întărit şi pe placul lui Dumnezeu, care-l 
iubeşte pe omul devenit înțelept şi curajos prin efort propriu. 
Iar bucuria lui Dumnezeu este cu atît mai mare, cu cît l-a 
învins pe diavol tocmai cu ajutorul omului. Încercarea l-a 
transformat pe om într-o ființă morală, ajutîndu-l să 
deosebească binele de bine şi răul de rău: diavolul poate să ne 
apară la început sub semnul binelui şi să cădem în ispită, iar 
Dumnezeu -— sub cel al răului; iată două căi literare posibile 
pentru evoluţia eroului sublim. 

Poate Im. Kant avea dreptate atunci cînd afirma că frica 
nu este compatibilă pînă la capăt cu experienţa estetică a 
sublimului. Dar de ce să acuzăm religia (şi nu orice religie) 
cum că ar slăbi şi diminua personalitatea umană? Am văzut, 
prin lov, că lucrurile stau cu totul altfel. După o definiţie 
comună, şcolară, sublimul se recomandă printr-o dimensiune 
care depăşeşte limita medie de înțelegere a oamenilor; altă 
definiție se bazează pe ideea că sublimul ia naştere prin 
personaje de excepţie, devenite modele morale. Nu are rost să 
apelăm la cazuri submedii, pentru a nu crea false probleme. 
Să urmărim schema de gîndire a lui Kant, schimbînd doar 
exemplele: Avram se sperie cînd simte în apropierea lui 
putere suprafirească, dar se bucură şi iese în întimpinarea 
celor trei străini la stejarul Mamvri; ştia că-l căuta însuşi 
lehova (lahve). Acuma deja se numea Avraam. Cuprinşi de 
teamă se arătau şi proorocii, cînd erau vestiți, prin mesaj 
ceresc, de alegerea lor ca intermediari între Dumnezeu şi 

oameni; la fel de tulburată a fost Sfinta Fecioară cînd îngerul a 
apărat în faţa ei: apariția, vestea, chemarea ar reprezenta 
„momentul de şoc”, în limbaj kKantian, de configurare a 
sublimului. Urmează, în succesiune imediată, un alt moment, 
calitativ diferit, de cunoaştere şi de intrare în normalitate; 
frica dispare, însă nu în totalitate. Dacă în accepțiunea esteticii 
pozitiviste ea nu se mai motivează, în estetica teologică şi, în 
general, în mistica religioasă, se menţine şi chiar se întăreşte; 
deoarece credinciosul recunoaşte şi admiră în continuare 
măreția suprafirească a divinității: aceasta este frica divină. 
Dumitru Stăniloae distinge între frica de lume şi frica de 
Dumnezeu, complet opuse una alteia. Lumea îl atrage pe 
individ în mecanismele sale şi-l depersonalizează. Este vorba 
de trăirea angoasantă, generalizată şi aplatizantă, faţă de care 
individul încearcă zadarnic să opună rezistență de unul 
singur, pentru a-şi salva propria-i identitate. Conflictul dintre 
individ şi lume este destinat să aibă durată, pentru că omul îşi 
pierde cu timpul răspunderea actelor sale morale şi, în 
consecință, conştiinţa păcatului. Frica de Dumnezeu, spune 
Dumitru Stăniloae, este mai puternică decit frica de lume şi 
vine ca un remediu de îndreptare. Motivația ei nu o constituie 
angoasa (autorul se inspiră dintr-un pasaj din Heidegger), ci 
izvorăşte tocmai din credinţă. Nu frica naşte credința, cum se 
afirmă adesea cu prea multă uşurinţă, din contra, credința 
este aceea care naşte frica. „Credinţa zugrăveşte icoanele-n 
biserici...”, spune poetul. Se are în vedere o categorie de 
oameni înfricoşați de căderea în păcat; sînt începătorii în 
credință, obsedaţi de pedeapsa divină pentru delictele lor. 
Adevăraţii credincioşi îşi motivează frica pornind de la 
eventuala pierdere a dragostei lui Dumnezeu, în condiţiile 
unei vieți sufleteşti stagnante, lipsite de rîvnă: „Aşadar, în 
frica de Dumnezeu ni se revelează conştiinţa unei autorități, 

constituită de o realitate superioară nouă, nu inferioară, cum e 
lumea, conştiinţa unei autorități pe care nu o putem nesocoti. 
Nu putem face orice, nu ne putem scufunda în lume, pentru 
că simţim oprelişte din partea unui fior căruia avem să-i dăm 
socoteală”? 


c) Frica divină şi salvatoare 


Frica divină este o nouă formă de conştiinţă, prin care se 
realizează îndumnezeirea omului, genialitatea ori sfințenia, 
fiecare dintre ele urmînd calea proprie de inspiraţie, naturală 
sau suprafirească. Această dimensiune morală a omului se 
corelează cu o nouă formă de cunoaştere, şi anume extazul. Un 
exemplu de extaz mistic (şi totodată de frică divină) ne dezvăluie 
Dionisie în Ierarhia cerească, unde citim despre îngeri: „Acesta 
este, după ştiinţa mea, primul ordin al ființelor cereşti, ce stă în 
cerul lui Dumnezeu şi nemijlocit în jurul lui Dumnezeu şi 
rîvneşte în mod simplu şi neclintit după cunoştinţa cea veşnică 
a Lui, potrivit cu frica sublimă şi nobilă ce o au îngerii. Acest 
ordin are multe şi fericite viziuni, este luminat de nişte raze 
simple şi nemijlocite şi se hrăneşte cu hrană divină, care este 
într-adevăr copioasă la prima sa revărsare (din izvoare divine), 
însă una, prin unitatea cea nevariată şi unificatoare a hranei 
divine”). lată că frica nu-i este dată numai omului, ci şi sferelor 
cereşti din imediata apropiere a lui Dumnezeu. Cînd spunem 
despre cineva că-i este frică de Dumnezeu, că participă la Sfînta 
Euharistie „cu cutremurare”, trebuie să-i înțelegem dorința de 
a se asemăna îngerilor din ierarhia cerească. Dimpotrivă, dacă 
spunem despre cineva că este „un fricos” într-o împrejurare 
obişnuită de viață, am făcut o apreciere strict caracterologică, 
nu religioasă. Este un exemplu de ceea ce se numeşte frica de 
lume. 

Frica divină întemeiată pe credinţă, pe viaţă sufletească 
plină de rîvnă, presupune o cunoaştere şi o inițiere profunde. 
Tot Sf. Dionisie semnalează cîteva modalități pregătitoare în 
acest sens, care nu sînt decît tehnici ale extazului, şi anume: 
curățirea, luminarea, desăvîrşirea. "Toate acestea reprezintă forme 
de comunicare cu divinitatea. Într-adevăr, prin rugăciune 
omul comunică cu Dumnezeu. Rugăciunea are funcție 
curăţitoare, aşa cum poezia, după vorba celor vechi, are 
valoare catarctică. Este doar o pregătire pentru extaz, căci 
urmează luminarea, adică răspunsul favorabil, al divinității, 
care poate fi o încercare şi o încurajare. O dată cu credinţa 
creşte în mod corespunzător şi frica, deci răspunderea pe care 
individul înţelege că o are față de sine însuşi. Ne aflăm pe 
calea unei experiențe mistice. lubitorul de literatură o 
aseamănă cu revelația poetică, moment perceptiv unic: opera 
explodează în conştiinţă, cu o forță copleşitoare şi întăritoare. 
Textul (urmărit cu interes literar pînă în amănuntele lui 
sintactice) parcă se pulverizează brusc, iar individul se simte 
cuprins de o inexplicabilă stare de graţie, ca şi cum chipul 
lumii ar fi căpătat, fără a şti prin ce miracol, forme şi culori 
fascinante. Cititorul este atunci „altcineva”. Textul poate fi 
reluat de la capăt, analizat pe bucăţi, dar momentul „de 
graţie” nu se mai repetă exact în locul şi în forma iniţială. 
Rămîne speranţa şi şansa pentru cititorul pasionat de 
literatură şi iubitor de frumos. Aşa se petrec lucrurile şi în 
revelaţia mistică propriu-zisă. Devotul poate să spună cu 
precizie în ce împrejurare şi loc s-a întîmplat „întilnirea”: la 
stejarul Mamvri, la Betel, în somn sau pe drumul Damascului. 
Îi lipseşte puterea de a provoca, după dorință, aceeaşi 
experiență deosebită. Se dovedeşte că rugăciunea (ca şi 
recitarea poeziei) este un monolog / dialog al omului, dar nu 
închis, interior, ci cu direcţie anume. Lumina ca revelaţie şi 

tehnică a extazului înseamnă un raport, bine încadrat, al 
omului cu Dumnezeu, dirijat de sus în jos. Cititorul se 
reîntoarce la text, cu alte cuvinte caută relaţia ca pe o afinitate 
care se întăreşte pas cu pas; credinciosul speră ca dragostea 
lui Dumnezeu pentru el să sporească. 

Teologii văd o strînsă apropiere între inspirație, revelație 
şi extaz, fie că este vorba de aspectul estetic al problemei, fie 
de cel religios. A vorbi despre starea de inspiraţie a poetului 
înseamnă a-i recunoaşte o predispoziție creatoare, care îl 
favorizează în momente rare ale existenței. În Dicţionarul de 
estetică generală este preluată, printre altele, o idee a 
Antichității latine, afirmată în plan literar, potrivit căreia 
sublimul este receptat ca „înălțime, elevaţie, ca stare reală a 
lucrurilor şi care, prin dezvoltarea literară, înseamnă azi 
perfecțiune şi grandoare în cuprinsul operei artistice”?. Nu 
rezultă în ce măsură textul înclină în favoarea sacrului sau a 
profanului, a frumosului ori a sublimului. Nici nu e nevoie. 
Inspirația divină e resimţită cu acuitate sporită, pentru că 
izvorăşte dintr-o conştiinţă superioară, de aceea nu se justifică 
invocarea ambiguităţii sacru / profan. O asemenea experiență 
sufletească, fie şi întruchipată în operă, poartă mai curînd 
semnele misticului decît ale poetului cu statut profan de 
existență. „Esenţa extazului, scrie Nichifor Crainic, e tocmai 
acest sentiment de dominație transcendentă, trăit în diferite 
grade de intensitate. În orice caz, mai slab de artist, şi 
incomparabil mai tare de mistic. Dar noi credem că problema 
principală a inspiraţiei stă tocmai în această dualitate, în acest 
sentiment de dominație transcendentă al subiectului estetic”9. 
Inspirația şi extazul se întîlnesc în aceeaşi ordine de idei, o 
experienţă aflîndu-se în corelaţie cu cealaltă. Arta, de orice fel, 
ia naştere numai pe cale inspirată; nu de fiecare dată autorul 
se află sub extază. Faptul se poate admite cel mult în legătură 

cu discursurile proorocilor. Artistul laic se distinge de omul 
de rînd prin aceea că se exprimă mai bine şi observă plastic 
fenomenele din jurul său, dezvăluind ingenios esenţa şi 
raporturile dintre ele. De aceea se spune că nu copiază, ci 
inventează. Scriitorul sacru nu inventează, pentru că nu-şi 
permite să modifice creaţia divină; el comunică „exact ce 
vede”, adică înfăţişează corect aspectele „naturii”, în spatele 
cărora se găseşte chipul lui Dumnezeu. Starea lui sufletească 
este captivată de acest chip şi de întreaga minune a genezei şi 
comunică sub stare de extază. „Natura” nu-i apare ca o 
dimensiune matematică, nici ca inventar zoologic, botanic 
etc., ci minune, capodoperă ce trezeşte uimire, admirație. 
Experienţa estetică se îmbină armonios şi mistic cu cea 
religioasă. Precizare: avem în vedere arta sacră, de tip 
apologetic, indiferent dacă are sau nu la bază o temă 
religioasă. Artistul de geniu are darul şi forța de a imprima 
operei o notă de sacralitate. 

Două elemente caracterizează starea divină de extaz 
(dacă nu comitem o tautologie, s-o numim şi sublimă): răpirea 
şi vederea (vedenia). Cel care se face vrednic de contemplare 
realizează că a fost transportat din mediul său natural în altul 
suprafiresc, aşa cum Sf. Pavel a fost înălțat de îngeri şi dus în 
al treilea cer. Acolo el „a văzut” o lume diferită de a noastră, 
sfîntă şi aureolată de o lumină neînchipuită. „Această viziune, 
una dintre cele mai sublime ce se pot întilni în literatura 
spirituală, profund caracteristică prin miraculoasa 
întrepătrundere dintre divin şi uman, şi unirea mistică, dacă o 
comparăm cu viziunile descrise îndeosebi de misticii 
occidentali, vom descoperi că are ceva specific şi aparte. Şi 
anume: pe cînd viziunile celelalte au ca obiect numai lumina 
sau strălucirea dumnezeiască, revelată în contemplaţie sau în 
extaz, pe lingă acest obiect, vizionarul însuşi apare 

străluminat în trupul şi în toată fiinţa lui, descărnat oarecum 
de materialitate şi încorporat duhovniceşte în lumina divină 
ce-l străbate. El vede lumina şi se vede pe sine imaterializat în 
Dumnezeu. Fenomenul acesta este cu totul caracteristic 
misticii noastre ortodoxe şi e obiectul special al rugăciunii lui 
Hristos. El poate constitui un capitol aparte, pe care nu-l 
întîlnim în tratatele de mistică occidentală şi se poate numi 
transfigurare. 

Căci transformarea trupului din material în imaterial, 
din greu în uşor, din dens în transparent, din opac în luminos, 
din formă în aproape fără formă, sub puterea energiei de 
flacără a harului, e un fenomen de transfigurare””. lată încă 
un element de reper pentru ceea ce tot Nichifor Crainic a 
numit „esența extazului”: transfigurarea, alături de celelalte 
două, recunoscute prin tradiţie, răpirea şi vederea. Dar trebuie 
spus, pentru a nu intra în ambiguităţi, că raportul dintre 
sublimul divin şi extaz este ca între obiect şi subiect; dacă le 
aducem prea aproape, riscăm interpretări forțate. 
Transfigurarea, de pildă, nu se produce decît în subiect, deci 
face parte dintre fenomenele de extază. 


3. Tragicul şi suferinţa creatoare 


Aşa cum pentru estetica laică (într-o anume variantă) 
vina reprezintă esența tragicului, pentru orice conştiinţă 
religioasă echivalentul ei îl constituie păcatul. Acesta îl 
privează pe individ de mîntuire şi de nemoarte. Morala 
creştină defineşte păcatele mari (cum ar fi încrederea de sine, 
ajunsă la orgoliu incurabil), mortale. Păcatul aduce frica de 
moarte şi de pedeapsa divină în escaton. Cuvîntul sublim are o 
circulație restrinsă în limbajul teologic, fiind concurat de alți 
termeni, mai adecvaţi şi cu accepțiuni specifice: minune, 

mirare. ÎL foloseşte Dionisie Pseudo-Areopagitul, însă fără sa 
capete extindere. Nichifor Crainic îi acordă un capitol de sine 
stătător în Nostalgia Paradisului, toată discuţia fiind purtată pe 
terenul artei culte. Tragicul nu se bucură, în estetica teologică 
de atita atenţie, ca şi cum nu ar exista; şi, de fapt, nici nu 
există în înțelesul cu care sîntem obişnuiţi din şcoală. 

Dipticul tragic-tragedie este o construcție grecească foarte 
elaborată, cum ştim, fără a găsi corespondent în creştinism, 
decât în Europa cultivată şi pragmatică. Nici o cultură de mare 
tradiție din Antichitate (mesopotamienii, egiptenii, indienii, 
chinezii) nu a dezvoltat o concepţie atît de exactă a tragicului ca 
grecii, eliberîndu-l de elemente eclectice şi transformîndu-l în 
joc al imaginaţiei. Evreii, care au traversat o istorie agitată, 
bogată în evenimente dramatice, au valorificat literar 
evenimente sufleteşti proprii, într-o manieră greu de conceput 
pentru punerea în scenă. Firea lor este patetică şi vizionară, 
avînd tendinţa de a convorbi direct cu cerul, chiar din templul 
sacru. Luaţi-i evreului templul în care se roagă şi-l veţi vedea 
iarăşi rătăcind asemenea strămoşului său legendar, pînă îşi 
întemeiază alt cort, la poalele unui Sinai; luaţi-i grecului agora, 
unde se întreține zilnic cu prietenii în dialoguri sofisticate 
despre binefacerile democraţiei, şi-l veţi vedea cum riscă să-şi 
piardă urmele din istorie. Egiptenii, popor energic şi temător 
de moarte, nu au fost mai siguri de existența lor decit la 
adăpostul piramidelor şi în mistere, unde se asigurau de 
dialogul cu eternitatea. Nici războaiele cele multe, care le 
aduceau faimă, nici iluzia unei descendențe ilustre nu le 
provocau atîta împăcare ca în momentul cînd jeleau, prin 
dumbrăvile Nilului, trista poveste a lui Osiris şi a soției sale; 
popoare atît de apropiate în timp şi în spațiu, egiptenii, evreii şi 
grecii, şi totuşi atit de departe în privinţa valorificării, în 
imaginaţie, a experienţelor fundamentale de viaţă. 

a) Comportamentul tragic 


Asemenea sinteze diverse şi bine individualizate pot 
arăta, cel puţin pentru Antichitate, rolul decisiv al religiei în 
configurarea stilurilor artistice: ceea ce înseamnă 
conceptualizarea faptelor sufleteşti şi în ce măsură 
spiritualizarea lor continuă amintirea unor origini 
îndepărtate. Dacă vorbim despre varietatea lor morfologică şi 
funcţională în timp şi în spaţiu, trebuie să mergem pînă la 
capăt, urmărind evoluţia şi destinul actual al acestor culturi, 
din interioritatea lor. Dar, exact în partea în care cercetarea ar 
putea deveni într-adevăr instructivă pentru aspectele ei 
concluzive, ea este expediată sub formule destinate s-o 
minimalizeze, în direcţie fie esteticizantă, fie politizantă. Se 
vorbeşte astfel despre tragicul pur, identificabil numai în 
tragedie sau despre „triumful răului”, ca o soluţie privind 
„fascinația crimei”; ori despre „tragicul revoluţionar”, în 
susținerea luptei de clasă; formula „demonetizarea tragicului” 
vizează necesitatea „exterminării neasimilaţilor”. Într-un 
cuvînt, „politica este o sinteză completă a condiţiei umane”). 
lată supraevaluarea politicului în epoca modernă. 

În definitiv, dacă un fenomen se pretează la variate 
modalități de interpretare, el permite mai multe deschideri, 
dovedindu-şi bogăţia intrinsecă. Cine nu cunoaşte acest 
adevăr? Important este să nu fie suprasolicitată o singură cale 
de interpretare. În felul acesta, s-ar ajunge la absolutism 
cultural, o nouă direcție lansată cu perfidie în epoca modernă 
a democraţiilor constrîngătoare sau o variantă sigură a 
vechilor strategii de actualizare. Sub această incidenţă, a 
europocentrismului elitist, violent şi  nietzschenian, se 
dezvoltă teoriile actuale despre tragic. 

Trăim o epocă absurdă şi rizibilă totodată, de 
„Tevizuiri” şi de „eliminări”, pentru a se demonstra cu orice 
preţ cum se intră în istorie prin violentare, adică prin negare 
sau aclamare, cele două tipuri de strategie ale totalitarismului 
de orice fel, „de dreapta” ori „de stînga”. Nu este o epocă 
tragică aceasta a noastră; în alți termeni: de înălțare eroică, de 
efervescenţă creatoare, cum ar fi de sperat. Şi fiecare om, 
măcar o dată în viaţă, are dreptul să viseze la eroism. 

Există două tipuri de creaţie: ex nihilo, justificată numai 
în cosmogonie sau cînd este vorba de un început absolut, 
posibil la nivel divin şi genial şi prin sinteza şi adaptarea 
formelor preexistente, care, prin „golire” şi reelaborare, se 
încorporează în edificiul noilor creaţii. Tragedia greacă, la 
virsta lui Eschil, nu a ieşit din neant: ea s-a produs ca un 
aranjament orchestral. Dacă ritmica în serie istorică a acestui 
tip de exemplificare este uneori mai înceată, alteori mai 
rapidă, faptul ţine de spiritul generaţiilor; dacă radiografierea 
stilistică a unei epoci diferă de a alteia, ceea ce ni se pare 
firesc, vina n-o poartă cutare sau cutare segment de vreme 
(creatori şi beneficiari), ci urmaşii prea grăbiţi, care au ieşit 
din cursivitatea timpului şi o fac pe justiţiarii, în căutare de 
originalitate cu orice preț. 

Operaţiile de revizuire şi de eliminare îi vizează în plan 
politic pe incomozi, adică pe cei care nu se grăbesc să accepte, 
oricum, alinierea ideologică, comandată de la „centru”, atât de 
păgubitoare indiferent din ce zonă geografică ar veni ea. Ţapi 
ispăşitori se găsesc oricînd; o cer comandamentele politice de 
moment, iar acestea proliferează, ca la un semn, sub forme 
directe ori deghizate, în orice ţară. Limbajul esopic, de care nu 
scapă odată „culturile mici”! Hitler i-a scos în față pe evrei, 
catolicii pe ortodocşii din fosta Yugoslavie, ruşii ţarului Boris 
pe ceceni... În planul culturii în general şi al tragicului în 

special, operează cu vigoare criteriile eliminării; mai întîi sînt 
date la o parte aşa-zisele culturi naturale, pe motiv că 
făuritorii lor, deşi au realizat valori majore, proveneau din 
medii socio-cosmice modeste, prealfabete. Analfabeţii, fără 
orizont „deschis”, chipurile reticenţi şi incapabili de contacte 
cu „celălalt”, au acționat la întîmplare, spontan şi în 
necunoştință de cauză. Aceştia, se susține în mod denigrator 
şi triumfalist, nu se pot elibera de mentalități religioase şi 
folclorice, dăunătoare progresului modern, înnoitor şi 
vitalizant. Ei se complac în lentoarea unor rituri primitive, 
destinate să-i imobilizeze la stadiul de turmă, de etnie amorfă. 
Se citează, ca în instanța de judecată, culturile carpato- 
balcanice, aflate la limita „de jos”. La limita „de sus” s-ar 
înscrie tradiţia culturală indiană, prestigioasă în trecut, e 
drept, dar ieşită astăzi din sfera oricărui interes politic şi 
economic. 

Altă sursă de eliminare vizează direct esenţa tragicului. 
Acesta s-ar identifica numai în tragedie, deci într-o specie 
literară anume constituită şi care permite, în chip ideal şi 
pregnant, înfăţişarea existenței umane sub presiunea 
destinului şi a limitei. Tehnic vorbind, lucrurile stau într- 
adevăr aşa, şi tot ce s-a scris pe această temă, de la Volkelt şi 
Jean-Marie Domenach la Gabriel Liiceanu, ni se pare decisiv 
pentru cunoaşterea exactă a configurării tragicului. Se ivesc 
însă două probleme: dacă teza se confirmă şi avem puţine 
motive să ne îndoim, înseamnă că numai europenii (nu orice 
popor şi nu în orice moment al istoriei) au fost şi sînt capabili 
de tensiune destinală. Fără să vrem, ajungem din nou şi din 
nou la orgolioasa teorie a împărţirii naţiunilor în inferioare şi 
superioare. Este un nietzscheanism modernizat; dar să nu 
uităm că ideile filosofului german au avut un curs destul de 
problematic. Pentru a nu neglija unele consecințe ale 

perpetuării şi accentuării lor, ar trebui să avem o înţelegere 
mai puţin exclusivistă. Ne amintim cu cît sarcasm comenta 
Schiller tragediile lui Corneille; un străin în materie ar avea 
impresia că teatrul s-a născut o dată cu scriitorul german. Să 
ne imaginăm, dacă este posibil, cum ar fi reacționat Corneille 
față de dramele romantice ale lui Schiller. Cu siguranţă, i-ar fi 
reproşat că nu are cunoştinţe elementare privind structura 
unei piese de teatru, condiţiile reprezentării şi, mai ales că nu 
ştie din ce medii sociale să-şi selecteze personajele. Cele 
provenind dintre briganzi şi burghezi, deci din clase 
inferioare, nu se pot înălța la acţiuni şi cugetări sublime. 

Dacă suferinţa tragică s-a dovedit totdeauna creatoare 
de valori, cum să ne explicăm miraculoasa cultură a 
popoarelor asiatice, originalitatea şocantă pentru europeanul 
cel mai cultivat, persistența ei multimilenară, impresia de 
totalitate, de univers în sine? Indienii au dezvoltat în serie 
diacronică mai multe sisteme mitologice, răspîndite în toată 
Asia şi care au însemnat tot atîtea încercări de a forţa limitele 
cunoaşterii metafizice; chinezul de astăzi se simte de aceeaşi 
vîrstă cu contemporanii lui Confucius, adică experimentează, 
în solidarismul lui etic, propria-i universalitate de care este 
conştient şi mîndru. Probabil că acelaşi orgoliu îl cuprindea şi 
pe dacul lui Zalmoxis, în raport cu vecinul său grec, la gîndul 
că se credea nemuritor (şi chiar era pentru moment). La data 
respectivă, în orientul apropiat, evreii dovedeau popoarelor 
din zonă, prin caracterul lor veşnic răzvrătit, că sînt „aleşii” 
Domnului. 

La rîndul lor, japonezii, adevăraţi spartani ai Orientului 
îndepărtat, şi-au întemeiat existenţa istorică pe un cod al 
onoarei absolute, după modelele lor mitice, dorind parcă să 
arate că oamenii se pot asemăna cu zeii lor, chiar vieţuind 
paralel cu ei şi în competiţie. Cavalerismul samurailor 

incoruptibili şi impenetrabili este mai ferm şi mai demn decit 
al eroilor lui Corneille, care ne apare, astăzi, mai curînd 
gălăgios decît tragic. Dacă europenii nu-i înțeleg îndeajuns pe 
asiatici (adesea, nici nu se străduiesc s-o facă), nu e vina 
acestora din urmă. Dar nu este logic ori profitabil pentru 
cultură, dacă mai interesează în epoca noastră hipertehnicistă 
şi contaminată de ideologie, să se aplice principii şi concepte 
fabricate în Europa, pentru înțelegerea unor forme de 
existenţă de la mii de kilometri depărtare. Este ca şi cum i-ai 
pretinde unui italian sau german să se înscrie într-un ordin al 
samurailor şi să respecte tabuurile religiei shinto. În 
consecință, prudent este să vorbim despre stiluri ale 
comportamentului tragic, întruchipate în capodopere literare de 
tipul tragediei. Aceasta nu înseamnă că tragicul nu-şi poate 
găsi expresie estetică şi în alte categorii ale artei, care 
poetizează decizia ființei de a se depăşi pe sine în încercări 
grele. Nu credem că este folositor să separăm valoric stilurile 
comportamentului tragic de ipostazierile sale estetice. 
Cavalerismul samurailor japonezi ni se pare superior celui de 
la curtea regelui Ludovic al XIV-lea, cel puţin ca mod de 
organizare şi prestare de jurămînt; dar dacă este să aplicăm 
criteriul estetic (şi trebuie să o facem), drama franceză 
primează, fie şi pentru simplul motiv că în Asia nu s-a produs 
ceva asemănător. Pe de altă parte, în bibliografia de 
specialitate mai nouă, se spune că tragicul contemporan, prin 
vehiculul său constant, tragedia, s-a transformat în parodie şi 
în pantomimă. Chinezii practică aceste forme dramatice de 
sute de ani. Să fi ajuns europenii mai tîrziu la asemenea 
experienţe, ei care sînt atît de orgolioşi, de dinamici şi de 
inventivi? Să le revină chinezilor rîndul să refacă, pe cont 
propriu, traiectul european al teatrului, cu tot aparatajul 

fundamental: vină, păcat, suferință, destin? lată întrebări la care 
nu se va răspunde, pentru ca tragicul să rămînă de neînțeles. 


b) Despre limită 


Importantă este încercarea, cu scopul de a te depăşi pe 
tine însuţi, indiferent în ce cultură se produce, asiatică, 
europeană, africană; într-o capodoperă ibseniană, într-o 
baladă populară, într-un canon de suferinţă al unui călugăr 
din pustie. Peste tot se verifică adevărul că „fenomenul 
tragicului constituie o structură fundamentală a universului”. 
Aceste cuvinte ale lui Max Scheler nu definesc tragicul în 
dimensiunea lui estetică, ci în linia comportamentală, în 
încercarea ca act uman, prin care tragedia se naşte. Sfinţii 
părinţi au îndemnat totdeauna la încercare, la luptă, 
condamnînd lenea trupului şi a sufletului. Este acel „Bate şi ţi 
se va deschide” din Noul Testament. A bate înseamnă să-ți 
manifeşti dorinţa, cu riscul sacrificiului asumat, de a accede la 
o ordine ontologică posibilă şi în care urmează să te implici, 
transformîndu-te. Numai curajoşii îndrăznesc. Tocmai de 
aceea sfinții părinţi consideră frica de a încerca drept unul 
dintre păcatele de moarte. Exact în acest context putem cita un 
pasaj devenit celebru din Gabriel Liiceanu: „Tragicul, deci, s- 
ar putea defini: dacă-ți depăşeşti limitele eşti pedepsit; dacă nu 
ţi le depăşeşti nu eşti om”. Autorul a conceput această 
propoziţie, lămuritoare fireşte, pentru gîndirea laică. Dar şi în 
plan religios ființa este pedepsită, prin urmare are libertatea 
să opteze. Prima direcţie îi deschide perspectiva cunoaşterii 
(cuvîntul pedepsit este marcat cu ghilimele în text, autorul 
vrînd să trimită la o accepţiune mai veche a limbii române; a 
pedepsi, de origine greacă, însemnînd nu numai a ispăşi o 
vină, dar şi a educa). Cunoaştere mai înseamnă şi suferinţă, 

deci verbul a pedepsi capătă încă o valoare semantică: 
încercarea este pedepsită prin cunoaştere şi suferință; sau 
pedeapsa este comutată în cunoaştere. Avînd un caracter 
catarctic şi izbăvitor, pedeapsa devine contrariul ei. Dacă ne 
aflăm într-o alternativă, riscăm o închidere: numai omul este 
capabil de încercare; cine rămîne în afara ei nu se poate bucura 
de acest nume. 

Definiţia, una dintre cele mai fertile în domeniu, îşi 
poate găsi aplicaţie, cu anumite modificări, şi pe terenul 
esteticii teologice. Ca să păstrăm paralelismul analitic, vom 
constata că şi creştinul se află în situaţia destinală de a opta. 
Diferenţa este că religia dramatizează incomparabil mai mult 
această libertate de opţiune, în interesul salvării morale a 
individului. Nicăieri, în bibliografia laică, nu se precizează 
sensul cuvîntului limită; el rezultă din circumstanţele 
existenţei tragice. Dincoace, omul constituie propria lui limită, 
dictată de condiţia de creatură moştenitoare a căderii 
adamice, de unde necesitatea autodepăşirii. Limita este 
interioară şi se confundă cu un şir de obstacole imprevizibile, 
pe care ființa urmează să le înlăture pînă la capăt, dacă există 
capăt, dacă există „sfirşit”. 

Tripticul pedeapsă-cunoaştere (educaţie)-suferință se 
desface, în accepţiune religioasă. Primul cuvînt are un înţeles 
concret, juridic: sancţiunea cade asupra aceluia care nu 
încearcă, exact contrariu față de gîndirea filosofică şi laică; nu 
intervine în ordine o forță divină pentru că ar anula total 
ideea de opţiune, ci creatura se pedepseşte singură, prin 
autoeliminare. Nici cuvîntul suferință nu are un sens 
metaforic. Suferința este urmarea firească a parcursului 
anevoios pe care îl efectuează ființa. Cu cît calea este mai 
lungă, marcată de obstacole şi de limite, cu atît sporeşte şi 
suferința. În schimb, aceasta se converteşte în bucurie. Cel 

care a decis să meargă pe calea grea a îndumnezeirii se poate 
aştepta la o mare recompensă spirituală, nu aici, ci în escaton. 
Tripticul despre care am vorbit se reface, dar sub forma: 
pedeapsă-suferință-bucurie. Alternativa a fi sau a nu fi (în 
sens laic), a încerca sau a nu încerca (în sens religios) 
înseamnă adevărata sursă a tragicului. A nu fi om înseamnă 
păcătos, descalificare mai drastică decât în varianta Liiceanu. 
Cine are conştiinţa păcatului experimentează tragicul în toată 
profunzimea, asemenea personajelor lui Dostoievski. A „nu fi 
om” în accepţiune laică presupune o existență cenuşie, 
moleşită, fără aspirații, nu neapărat imorală, pierdută în 
păcat. Existenţa tragică, în estetica teologică, este, înainte de 
toate, o chestiune de morală. 


c) Păcatul 


Păcatul reprezintă un aspect al comportamentului tragic, 
precum frica şi moartea. Dacă îl asociem cu vina, înseamnă că 
le recunoaştem amîndurora aceeaşi funcţie în declanşarea 
mecanismelor sufleteşti, a traumelor morale. Căci numai vina 
şi păcatul, fiecare din acestea asumate în chip propriu, justifică 
oportunitatea şi gravitatea acţiunii  autoeliberatoare. 
Conceptele au devenit, însă, desuete în  exegeza 
contemporană, păcatul mai repede decît vina. Opinia, aproape 
generală printre gînditorii laici, este că păcatul aparține unui 
limbaj ce vehiculează idei destinate să deturneze tragicul de la 
adevăratele obiective. Omul contemporan se crede despovărat 
nu numai de păcat, dar şi de vină. El nu are familie, tradiţie, 
religie, ci doar pe sine, pentru că toate acestea îl cuprind într-o 
plasă de „prejudecăţi”, limitîndu-i libertatea de mişcare şi de 
gîndire. Citim în cartea deja pomenită, a lui Jean-Marie 

Domenach, o propoziţie preluată din Maurice Merleau-Ponty 
(Semne): „Omul istoric n-a fost niciodată om”2. 

Europocentriştii elimină, cu argumente sofisticate, din 
calea lor culturile asiatice şi est-europene; „tragicul pur” s-ar 
limita la câțiva autori care pot fi socotiți pe degete; iată că şi 
istoria Europei începe să aibă aceeaşi soartă, cu om cu tot. 
Pînă nu demult ni se spunea că tragedia îl înnobilizează pe 
om, înfăţişindu-l ca pe o minune desăvîrşită (Antigona); grecii 
au fost elogiaţi ca geniali mai bine de două mii de ani şi 
recomandaţi mereu şi mereu ca modele. Acuma ni se dă de 
înţeles că făuritorii tragediei antice, Corneille, Shakespeare nu 
sînt nici pe departe ceea ce am crezut: creatori de valori 
perene în istoria umanităţii. Pe Socrate, Pericle, Sf.Augustin, 
Descartes, Goethe etc., etc. nu mai ştim dacă trebuie să-i 
numim oameni, în înțelesul „modern” al cuvîntului, sau biete 
ființe, fără însemnătate istorică. 

S-ar putea crede că aici este vorba de o chestiune 
formală, nu de fond, de una dintre capcanele exprimării în 
paradox, ca în cunoaşterea de sine prin „celălalt”; dacă doresc 
să mă verific pe mine ca individualitate, am o şansă privindu- 
Il pe „celălalt” în faţă: chipul lui poate fi şi al meu, atît în 
partea bună cât şi în cea rea. Dacă jocul este perfect, dacă am 
reuşit transferul, înseamnă că mă cunosc pe deplin. Din acest 
moment nu se mai ştie la cine se află binele şi la cine stă răul, 
întrucît experiența (războiul, holocaustul, crima organizată 
etc.) a dovedit prezenţa „noastră” în orice faptă. lar dacă răul 
şi binele devin substituibile fără dificultate, putem fi liniştiţi: 
ele nici nu există. Nu mai avem motive să vorbim despre vină 
sau despre păcat, de vreme ce acuzatul şi acuzatorul poartă 
unul şi acelaşi chip. 

Aşa s-a produs moartea omului istoric: ca un joc al 
gîndirii în paradox. Cum realitatea şi adevărul nu se mai 

întîlnesc de o bucată de vreme, teoria despre moartea lui are 
toate şansele să se impună, dovadă că se află în circulaţie de 
cîteva decenii. Să se observe că multe asasinate „organizate” a 
produs secolul nostru ultrajustițiar: „moartea lui Dumnezeu” 
(de la Nietzsche şi încă mai de departe), „moartea omului”, 
„moartea tragediei”. Nu este exclus ca omul contemporan, 
pornit pe jocul de-a moartea celuilalt, adică a sa, să meargă 
pînă la capăt, provocînd ceea ce pare că năzuieşte: tragicul 
absolut. Tot i s-a reproşat lui lisus Hristos că s-a urcat la cer, în 
loc să rămînă țintuit în cuie, pe Golgota. Condiţiile unui 
asemenea dezastru sînt pregătite: ne aflăm în pragul unui nou 
totalitarism, puternic ideologizat şi susținut de finanţe şi de 
societăți secrete. După ce au fost experimentate şi epuizate 
totalitarismele de stinga şi de dreapta, urmează altul la rînd. 
Cu siguranţă, le va întrece pe celelalte. Să scape şi de data 
aceasta, şi cu orice preţ, biata ființă umană? Singura salvare 
nu o poate da decît reconsiderarea vinei şi a păcatului. Căci 
păcatul se află numai la om; şi dacă vrea să-l recunoască, 
trebuie să apeleze la o instanță veşnic superioară, la 
Dumnezeu. Să-l ascultăm pe Cioran: „Fără o vină nu este 
posibilă conştiinţa existenţei divine. De aceea, greu am 
descoperi pe Dumnezeu într-o conştiinţă nefrămîntată de 
păcat». 

Dar ce este păcatul? Tratatele contemporane de morală 
teologică dau drept actuală definiția păcatului formulată de 
Sf. Augustin: „Păcatul este o faptă, o vorbă sau o dorinţă 
contra legii veşnice”. Aceasta ar fi, deci, condiţia tragicului: 
(ne) respectarea legii lui Dumnezeu. Din punct de vedere 
existenţial (şi literar) reprezintă însuşi destinul la care omul se 
raportează cu necesitate, pentru că îi reglementează 
comportamentul prin legea veşnică. Nerespectarea legii veşnice 
duce la un tragic răsturnat, sursa „tragicului” din epoca 

modernă; omul se degradează prin însuşire voită sau nevoită 
de păcate. Unele îşi au originea în acţiuni reprobabile, de 
pildă închinarea la idoli, ceea ce presupune acceptarea unei 
alte legi şi, corespunzător, a altei morale, împotriva voinţei 
Domnului creştinilor, monoteist şi atotstăpînitor. Acest pact 
este comun şi Vechiului şi Noului Testament, fiind înscris în 
prima tablă de legi a lui Moise, adică în poruncile ce stau la 
baza oricărei morale, fie religioasă, fie laică. 

Lipsa de acțiune poate fi considerată şi ea păcat: a nu 
face rugăciunea zilnică, a nu-l sprijini pe cineva în cădere sau 
pe altul care aşteaptă cu mîna întinsă; vorba nepotrivită sau 
cu intenţie constituie, de asemenea, prilej de păcătuire: a lua 
numele lui Dumnezeu în deşert, a vorbi pe cineva de rău. 
Vorba scrisă cu scop apologetic are efecte benefice. În această 
privință, un exemplu ilustrativ îl constituie însăşi opera 
Fericitului Augustin (apologetică în totalitate). Viaţa sfîntului 
a fost marcată de primele trei sinoade, cele care au pus bazele 
dogmatice ale creştinismului. Sfîntul Augustin s-a născut în 
anul 354, după 30 de ani de la Sinodul de la Niceea (325). 
Tema sinodală, dogma Sfintei Treimi, îndeosebi dumnezeirea 
Fiului, încă se afla în dezbatere printre clerici. Pe timpul 
Sinodului al doilea, de la Constantinopole, avea 27 de ani; 
atunci s-a reluat doctrina Sfintei Treimi şi s-a definitivat 
Crezul, simbolul de credinţă al Bisericii creştine. La Sinodul 
ecumenic de la Constantinopole (381), au participat şi „marii 
capadocieni”, Sf.Vasile cel Mare, Sf. Grigorie de Nazianz şi Sf. 
Grigorie de Nyssa, care trebuie să fi avut o influenţă foarte 
puternică asupra autorului Confesiunilor. A murit în anul 430, 
exact cu un an înaintea celui de al treilea Sinod ecumenic, de 
la Efes, deci în pragul unor mari dezbateri teologice. La 
sinoade s-au afirmat apărători ai dreptei credințe, sfinții 
părinţi, iar în opoziţie, ereticii. Încă de la primul Sinod a 

devenit legendară figura ereticului Arie, unul dintre cei mai 
cultivați oameni ai epocii şi polemist, pe măsura înfruntărilor 
doctrinare. Scrierile sale au fost energic contestate şi afurisite, 
sub pretext că prin ele ar vorbi diavolul, nu Dumnezeu şi de 
aceea s-ar afla sub incidența păcatului. În schimb, marii 
apărători ai trinităţii au fost veneraţi cu sfinţenie şi trecuți cu 
toţii în calendar. 

Tot în epoca patristică, Sf.Antonie cel Mare vorbeşte 
despre sufletul rațional care este lucrare a raţiunii divine şi 
transmisă ca lege veşnică, în accepțiunea Fericitului Augustin. 
Nimic din Zidire nu se află în afara rațiunii, numai păcatul 
este irațional. Dumnezeu a făcut lumea după o ordine 
superioară, care protejează dezvoltarea firească şi 
perfecționarea creaturii.  Comentind definiția Sfîntului 
Augustin, autorii tratatului de morală elaborat sub 
conducerea Mitropolitului Nicolae Mladin afirmă că „legea 
veşnică este rațiunea divină sau voința lui Dumnezeu care 
porunceşte conservarea ordinii naturale şi opreşte perturbarea 
ei. Ordinea naturală care este conţinutul concret al ordinii 
morale este tulburată cînd voința umană creştină preferă 
bunurile inferioare celor superioare, mai precis, cînd părăseşte 
binele suprem, plenitudinea ființei pentru un bine mărginit şi 
zadarnic”%. Se pledează pentru unitatea şi puritatea creaturii. 
Morala laică radiografiază omul în chip statistic: cineva are 
mai multe fapte bune decît rele sau invers; în linii generale, se 
spune că omul are şi părţi bune şi rele, date de natură ori de 
fatalitate. Biserica se dovedeşte a fi şi de data aceasta mult mai 
riguroasă: pe ea o preocupă direcţia spre care se îndreaptă 
creatura, în sus sau în jos, spre virtute ori spre păcat, ca să-şi 
dea seama dacă şi cum poate s-o ajute. 

Preocupări privind originea păcatului întîlnim tot în 
scrierile fericitului Augustin. El vorbeşte despre păcatul 

adamic, pe care Sf. Toma d'Aquino avea să-l reia într-o 
dezvoltare teoretică mai largă, iar Kierkegaard urma să-l 
valorifice în cunoscuta sa teorie despre tragic”. Acesta ar fi 
păcatul originar sau strămoşesc, transmis, din generaţie în 
generație, umanităţii întregi. El are un caracter oarecum 
obiectiv: trece peste puterile fiecărui individ în parte, 
semnificînd moartea speciei. De aceea numai întruparea 
Mîntuitorului pe Cruce l-a putut anula definitiv. „Credinţa 
catolică învaţă că păcatul adamic se transmite descendenților 
din secol în secol; copiii sînt aduşi încă de la naştere să se 
boteze, ca şi cum s-ar purifica de greşeală”?). Păcatul natural 
este cauzat de dubla natură a omului: trup / suflet. Spre 
deosebire de primul, rămas neschimbat şi împărțindu-se egal 
între toţi oamenii, al doilea diferă de la individ la individ în 
funcţie de interesul acordat, cu prioritate, fie trupului, fie 
sufletului. Dubla structură a ființei reprezintă şi cel mai 
fecund teren pentru configurarea existenţei tragice din 
perspectiva esteticii teologice. Citim într-o scriere de tinerețe a 
lui Mircea Eliade: „Înţelegeţi tragicul insurmontabil al 
grecului — singur în fața unui destin irațional, imoral, străin? 
Tragicul creştin e altul: neputința de a rămîne totdeauna 
creştin, dualismul carne-duh, slăbiciunea care-l tîrăşte — şi e 
bine să-l tîrască — în viața păgînă, senzuală. Tragicul vieţii 
creştine e fecund; pentru că pe acest dualism dureros carne- 
duh se întemeiază cel mai mare bine al umanității: 
personalitatea. Eu cred că numai un creştin poate avea o 
personalitate, care, pentru mine, înseamnă: echilibrarea într-o 
sinteză originală a celor două tendinţe potrivnice””. Cuvîntul 
„Sinteză”, din citat, trebuie înlocuit cu „purificare”. Altfel, 
autorul s-ar lăsa ispitit de maniheism. La sfinţii părinţi, se mai 
vorbeşte şi despre păcatul personal, săvîrşit cu bună ştiinţă, din 
dorinţă orgolioasă de a înfrunta legea veşnică a lui Dumnezeu. 

Citim, la Matei (12.31): „Orice păcat şi orice hulă se va ierta 
oamenilor, dar hula împotriva Duhului nu se va ierta”. 

Dacă este să ilustrăm cele trei categorii ale păcatului (în 
tratatele de morală creştină tipologia este mult ramificată) ca 
fundamente ale tragicului, vom spune că primul îşi are 
rezolvarea în drama Calvarului: varianta istorică ce s-a arătat 
pe Golgota; iar ca reprezentare artistică, iconografia bizantină 
pe tema patimilor lui Hristos lisus; de asemenea, Via Crucis, 
opera plastică a lui Piero della Francesca şi întreaga tradiţie 
renascentistă care i-a urmat. Păcatul natural are corespondent 
în Divina Comedie a lui Dante, ca şi în unele romane ale lui 
Dostoievski (Frații Karamazov, Idiotul) sau Tolstoi (Învierea, 
Cadavrul viu). În literatura română, poate fi evocată poezia 
gîndiriştilor de primă însemnătate, ca Nichifor Crainic şi V. 
Voiculescu. Pentru păcatul personal, citabilă ni se pare întreaga 
literatură născută sub semnul ereziei „moartea lui 
Dumnezeu”. 


d) Frica tragică 


Frica este o stare neliniştitoare, difuză şi permanentă, 
care însoţeşte făptura în toate momentele comune, ca şi în 
actele decisive: pe orator, înainte de a ţine un discurs care să-l 
consacre în faţa semenilor, pe ostaş, în ajunul intrării în 
tranşee, pe scriitor, atunci cînd se aşază la masa de lucru şi se 
întilneşte cu pagina albă, simbolul oricărui început. Orice 
clipă din viața noastră, dacă este trăită cu răspundere, ne 
pune în față şi în cumpănă: pagina albă. Întîlnim actori şi 
profesori mărturisind, la sfîrşit de carieră, că la fiecare început 
de stagiune, de an şcolar ori de intrare în scenă emoţiile revin 
cu aceeaşi intensitate ca la debut. Există şi frica naturală, fizică, 
asemenea risului fiziologic, fără conotație morală, estetică. 

Dar nu despre acest fel de frică vorbim noi acum. Numai 
nebunul şi prostul nu cunosc frica, frica ontologică, frica 
avertisment. La marile personalităţi, ea survine ca urmare a 
unui prea plin de conştiinţă şi răspundere. Este memorabilă 
propoziţia rostită de lorga înainte de sfîrşit: „mi-e frică să nu- 
mi fie frică”. Adică să nu-şi piardă demnitatea, să nu fie 
copleşit de cealaltă frică, naturală. Aici frica are funcţie 
stimulativă, revelatoare de personalitate. 

Între frică şi păcat poate fi o relație de comple- 
mentaritate. Păcatul este o frică localizată, aşa cum rana 
deschisă reprezintă un semn concret, unde durerea se adună, 
afectînd întregul. Ca şi rana, păcatul se arată în diferite 
chipuri, stabilite pe clase şi categorii în tratatele de morală. 
Cineva a minţit, altul a furat, a lovit, a ucis, a vorbit de rău, 
iată cum se înmulţesc păcatele. Frica nu are o cauză concretă 
şi nici nu poate fi pusă pe seama organismului, deşi îl 
cuprinde şi pe acesta ca un cutremur. Ea vine de departe, din 
adîncurile nelămurite ale fiinţei, pentru a o sensibiliza şi întări 
întru recunoaşterea păcatului. Aici şi numai aici are funcţie 
terapeutică. Ne gîndim la personajele lui Dostoievski, două 
cazuri extreme, prințul Mişkin şi Karamazovii. Cum s-a arătat 
adesea, naivitatea „idiotului” ni-l dezvăluie ca pe un rătăcit, 
fără apărare, într-o lume de „nebuni”. În realitate, el este mai 
puternic (în sensul de sănătate morală) decît toți din jur: 
păcatul îl ocoleşte, iar frica nu-i creează stări negative de 
conştiinţă. Karamazovii, în schimb, sînt măcinaţi de păcate; 
frica le tulbură existenţa, dar îi şi ajută să găsească drumul 
spre salvare. Acolo unde frica se face prezentă, există şansa 
trezirii conştiinţei păcatului. Pentru morala teologică, acest 
simplu fapt dă speranţa începutului unei vieţi mîntuitoare. În 
gîndirea laică modernă, frica nu are funcţie stimulativă şi 
revelatoare de personalitate. Omul învaţă să şi-o reprime, nu 

din dorinţă de a se întări pe sine, ci pentru a nu se lăsa 
incomodat în activităţile competiţionale. El îşi asumă curajul 
în afaceri, în jocul politic, în lupta de presă; contează numai 
reuşita personală şi de moment. În Biblie, un asemenea om se 
numeşte nebun: cineva care vîntură vîntul şi bate marea. 

În general, frica este privită ca o realitate globală, 
nediferențiată. Aşa cum dragostea față de Dumnezeu nu 
poate fi decît constructivă, iar cea arătată diavolului 
distructivă, la fel există şi o ură distructivă, dacă se îndreaptă 
contra Tatălui ceresc şi alta constructivă, cînd îl priveşte pe 
diavol. Vrem să spunem că nici dragostea, nici ura nu trebuie 
concepute  nediferențiat, în procesele psihice şi în 
comportamentele noastre. Dacă există o frică naturală şi lipsită 
de interes moral ori estetic, nu trebuie nesocotită nici cealaltă, 
stimulativă şi creatoare de personalitate. Frica naturală este 
chiar un păcat. Ne-o spune Sf. Antonie cel Mare, în epoca 
patristică: „Omul rațional este războit de simţurile trupului 
său, prin patimile sufletului. lar simţurile trupului sînt cinci: 
văzul, auzul, gustul, mirosul şi pipăitul. Prin aceste cinci 
simţuri căzînd ticălosul suflet în cele patru patimi ale sale se 
face rob, iar cele patru patimi ale sufletului sînt: slava deşartă, 
bucuria, mînia şi frica. Dar luptînd omul cu socoteală şi cu 
înţelepciune le va birui şi stăpîni desăvirşit şi nu va fi războit, 
ci va primi pace în suflet şi va fi încununat de Dumnezeu ca 
unul ce a biruit”!0). Sf. Antonie cel Mare nu ezită să treacă şi 
bucuria printre păcate. Dar cum n-a precizat dacă s-a referit la 
frica naturală, nici despre bucurie nu a spus în ce situație 
concretă a acuzat-o. 

Printre autorii moderni care au făcut radiografia 
conceptului de frică se numără şi Martin Heidegger. El 
distinge între frica de lume (Angst) şi frica de ceva din lume 
(Furcht). În primul caz, subiectul este angoasat de spectacolul 

lumii pe cale să-l acapareze şi să-l aneantizeze. În al doilea 
caz, frica se naşte la individul care nu doreşte să piardă o 
poziţie privilegiată. Ne spune filosoful german: „teama este 
diferită fundamental de frică”. 

Distincția dintre Angst şi Furcht efectuată de Heidegger 
a fost comentată de Dumitru Stăniloae, în termenii următori: 
„În această teorie găsim, într-o formă rezervată, trei adevăruri 
care coincid în fond cu învăţătura creştină despre frică: întâi, 
că viața pământească a omului este însoțită inevitabil de o 
frică; al doilea, că prin frica aceasta ființei umane i s-a dat un 
scut împotriva primejdiei de a fi înecată în lume; al treilea, că 
omul a pervertit această frică ce trebuie să-l păzească de lume 
şi să-l lege de Dumnezeu, izvorul existenței autentice, 
concentrate în intimitatea spiritului, prefăcînd-o într-o frică de 
a fi dezlipit de lume, de a viețui ca ființă spirituală”. Şi mai 
departe: „Desigur, Heidegger s-a ferit de a socoti că Angst e 
frica de Dumnezeu, ci a socotit-o frica de lume; nu o teamă 
care-l atrage pe om spre lume, ca Furcht, ci una care-l pune în 
gardă față de nimicnicia ei. Dar noi socotim că frica 
primordială şi fundamentală a ființei umane de a cădea în 
automatismul păcatului, al patimilor, al lumii, nu s-ar putea 
explica fără sentimentul că el e răspunzător pentru păstrarea 
şi dezvoltarea caracterului său spiritual. lar sentimentul 
acestei responsabilități, conştiinţa că va avea să dea seamă 
pentru această cădere în braţele lumii, nu s-ar putea explica 
fără să existe un for superior tot de caracter spiritual de care 
atirnă. Dacă ar fi numai omul cu lumea, frica omului de 
această perspectivă ar fi cu totul inexplicabilă. În frica de a se 
confunda în lume (Angst), se revelează omului caracterul său 
de fiinţă spirituală, făcută pentru legarea de Dumnezeu, care-l 
poate salva ca ființă spirituală” 19. 

Heidegger nu a fost preocupat de frica de Dumnezeu, ci 
de cele două aspecte semantice Angst/Furcht, adică frica de 
lume şi frica de „ceva” din lume, în contextul societăţii 
contemporane, hipertehnicizate şi indiferente față de religie. 
Dumitru Stăniloae foloseşte un singur cuvînt, frica, pentru 
două accepţiuni calitativ diferite; pe cîtă vreme Heidegger 
apelează la doi termeni cu sensuri corespondente. Distincția 
este respectată şi de traducătorii operei lui Heidegger în 
româneşte, Gabriel Liiceanu şi Thomas Kleininger (Repere pe 
drumul gîndirii). Nu ne rămîne decît să convenim asupra 
următoarelor trei aspecte ale problemei: 

a) sinonimia dintre frică şi teamă, atîta timp cât o 
permite realitatea lingvistică şi semantică: în limba română 
separaţia este aproape insesizabilă. 

b) Dumitru Stăniloae a folosit acelaşi cuvînt (frica) 
pentru ambele accepţiuni, şi pentru frica naturală, şi pentru 
frica stimulatoare de personalitate, datorită permanentizării 
termenului în tradiţia disciplinelor teologice; 

c) putem ajunge la unele înțelesuri concrete, prin 
deducție sau prin derularea paralelă a conceptelor frică- 
frică/Angst-Furcht. Pentru paralela  Angst-Frică (în 
accepțiunea ei stimulativă), citim într-o lucrare a lui 
Heidegger: „Faptul de a fi disponibil pentru teamă înseamnă 
să fii gata să îndeplineşti, prin insistență, exigența supremă, 
singura care reuşeşte să vizeze cu adevărat esența omului. 
Dintre toate fiinţările numai omul află, chemat de vocea fiinţei, 
minunea minunilor: faptul că este ființare. Cel chemat astfel în 
esenţa sa în adevărul ființei va fi de aceea întotdeauna aşezat 
în chip esenţial într-o anume stare de spirit. Curajul lucid de a 
îndura teama esenţială chezăşuieşte posibilitatea misterioasă 
de a dobîndi experienţa ființei. Căci nu departe de teama 
esenţială, în calitatea ei de spaimă în faţa abisului, locuieşte 

sfiala. Ea luminează şi oblăduieşte acel loc de sălăşluire a 
ființei umane înlăuntrul căruia curajul rămîne să se simtă 
acasă în ceea ce este durabil”. Dar şi pentru varianta Furcht- 
Frică, în sensul de frică fizică, naturală. „În schimb teama faţă 
de teamă se poate rătăci pînă într-atit, încît să se înşele în 
privinţa relaţiilor simple existente în esenţa temerii. Ce ar mai 
fi curajul dacă el nu şi-ar găsi un contrasprijin constant în 
experienţa temerii esenţiale? În măsura în care depreciem 
teama esenţială şi relaţia ființei cu omul, aşa cum se luminează 
prin această teamă, înjosim esenţa curajului” 1%. 

Am făcut apel la citate pentru a arăta de ce Dumitru 
Stăniloae a dorit să restaureze un cuvînt „deteriorat”, frica. El 
a procedat, paradoxal, în spirit heideggerian, pentru că 
termenul în discuţie încă îşi dezvăluie este-le „ascuns”, vizind 
„fiinţarea fiinţei”. Dar încă de la Sf. Toma se vorbeşte despre 
două feluri de frică de Dumnezeu: una filială, izvorită din 
dragostea fiilor care se tem să n-o piardă pe cea a Tatălui şi 
astfel să se separe de EI; alta servilă, a celor săraci în credinţă. 
Aceştia se tem, într-adevăr, că păcatele lor vor atrage mînia 
părinţilor. Probabil că la un asemenea tip de frică se gîndea 
Im. Kant. Şi tot în spirit heideggerian (avant la lettre) scrie 
Sf.Toma: „Dragostea este un principiu unificator, după cum 
frica este unul de separare. Or, pe măsură ce uniunea se 
întăreşte, scade diviziunea. Deci cînd dragostea se măreşte, 
frica se micşorează corespunzător”!5. lată cum dragostea faţă 
de Dumnezeu se află în raport cu credinţa sau cu teama. Aşa 
cum spunea părintele Stăniloae, „nu credinţa se naşte din frica 
de Dumnezeu, ci frica din credință. Ca să-ți fie frică de El, 
trebuie să crezi în E1”!0. 

e) Moartea 


Moartea a devenit în tragedia modernă mai curînd o 
chestiune de atmosferă decit de existență destinală. Ea era 
utilizată în mod curent în tragedia clasică, pentru că nimic nu 
impresionează mai puternic sufletele educate în spiritul unei 
morale ideale decît existența imorală, adusă pe scenă şi lăsată 
să se desfăşoare în toată cruzimea ei. Şi de data aceasta lecţia 
greacă s-a dovedit plină de învățăminte şi cu efecte benefice 
asupra creației artistice. Ni s-a arătat că nu orice moarte este 
adevărată; că personajele destinate să o poarte în spectacolele 
de zi cu zi (ori pe scenă) se cuvine să fie selectate de sus, 
dintre zei şi eroi, să fie puternice şi fără egal. Cum ar putea fi 
trezit la realitatea aspră omul obişnuit, de străveche cultură, 
arătîindu-i-se modelele de viață pe care le întilneşte la tot 
pasul şi care, tocmai de aceea, nu mai sînt modele? Dar cînd 
divinitatea adorată zilnic apare pe scenă ca trăsnită de o 
nenorocire năprasnică, nu se ştie de unde venită, spectatorul 
are motive să se teamă cu înfrigurare şi să dea existenței un 
sens care îl depăşeşte cu mult. Sensul adevărat al morţii s-a 
mutat în altă parte, în alt cer, „cu alți oameni, cu alţi zei”. 

lată de ce vechile manuale şcolare ne învățau (şi pe 
bună dreptate) că tragicul trebuie raportat la personalităţi şi 
valori; după cum împrejurarea „fericită” scoate la iveală omul 
purtător de sens. Nu se urmărea desconsiderarea omului 
simplu, onest. Acestuia i se rezervă situația beneficiarului din 
mulțime. Nici nu trebuie mai mult. Eroul, personalitate 
divinizată este o supraindividualitate. El se ridică deasupra 
timpurilor, ca şi valoarea pe care o reprezintă şi cu care face 
unitate indestructibilă. Moartea pe scenă, ontologic vorbind, 
nu înseamnă decît un accident uman de ordin secundar; 
pentru posteritate, eroul continuă să trăiască în planul 

sentimental şi în cel al valorilor. Prin acest transfer, de la 
concret la abstract, însăşi moartea tragică se resemantizează: 
moartea eroului pledează pentru propria lui supravieţuire. 

Sîntem datori să discernem, prin urmare, între moartea 
obişnuită, repetată zilnic, şi moartea dăruită, eroică sau 
evenimenţială. Prima ţine de firescul lucrurilor şi se consumă 
printr-un ritual închis, de familie, ca şi cum n-ar dovedi nimic. 
Literatura prilejuită de moartea obişnuită, atîta cîtă se 
cunoaşte, are un caracter constatativ şi strict funcţionăresc: 
omul a murit, urmează uitarea. Moartea tragică şi eroică ţine 
de nefiresc. Ea se produce ca o ruptură în mundanul imposibil 
de suportat, ca o deschidere necesară spre alt nivel ontologic, 
unde ființa se simte mai liberă şi mai fericită. Literatura 
specializată în acest sens are menirea să-l glorifice pe erou, ca 
şi cum ar fi de faţă, dezvăluind spectatorilor seduşi de ficțiune 
noua lui existenţă în postumitate. Cîntecul ostăşesc pe care îl 
auzim adesea intonat pe străzi, „Moartea ne vine dar nu ne 
pasă”, este mult mai convingător, în vibranta lui 
emoționalitate, decât orice bocet plătit, cu care satul îşi conduce 
decedaţii la groapă. G. Călinescu avea dreptate cînd observa 
că orice cortegiu mortuar, privit de la distanță, poate deveni 
hilar, pentru că face participarea, condiţie a tragicului, 
imposibilă. Repetiţia duce fatal la comedie. Orice acţiune, 
inițial gravă, capătă note discordante, pe parcurs, prin uzaj. 
Spectacolul, repetat pe drumul satului spre cimitir, înseamnă, 
privit chiar şi de aproape, cărăuşie, activitate statistică şi nu 
tragedie. 

Cele expuse mai sus aparțin unei gîndiri de care trebuie 
să ne debarasăm neapărat, indiferent dacă ne referim la 
moartea obişnuită ori la moartea eroică. Citim în cartea lui 
Domenach: „Cît de mulți sînt, morţii nu făuresc o tragedie”!7). 
O asemenea afirmaţie rămîne de neînțeles din perspectiva 

tragediei clasice. Şi totuşi, din punctul său de vedere, autorul 
francez are perfectă dreptate. 

Creştinismul porneşte de la adevărul de credință 
potrivit căruia Dumnezeu nu lasă să se piardă în zadar opera 
miîinilor şi a duhului Său, omul, oricît de adîncă ar fi căderea 
în păcat. De aceea Dumnezeu i s-a arătat în diferite chipuri, i-a 
grăit prin prooroci, i-a dat semne ale puterii şi grijii Sale 
părinteşti; în cele din urmă, l-a trimis pe propriul Fiu printre 
oameni, pentru a le vorbi şi pentru a-i ajuta prin fapte. EI i-a 
îndrumat pe sfinţii părinţi şi pe Sfînta Biserică apostolească şi 
sobornicească să elaboreze o doctrină a salvării. Este esența 
creştinismului şi cel mai sigur reper în conduita unui om care 
doreşte să ducă o viață normală, deocamdată, aici, pe pămînt. 
Ea vizează, înainte de toate, valorificarea în spirit escatologic 
a vieţii şi a morţii. Omul se simte sprijinit şi apărat de 
Dumnezeul său, cel din Treime, pentru că niciodată nu l-a 
înşelat în credinţă, i-a dăruit totdeauna ceea ce i-a cerut şi a 
avut nevoie. Spre deosebire de doctrinele şi teoriile laice, prea 
repede elaborate şi tot atît de repede transformate, schimbate, 
uitate, doctrina salvării creştine rămîne neclintită, de la Sf. 
Dionisie Areopagitul la Sf.Toma, pentru că este concepută şi 
inspirată de Dumnezeu — Calea, Adevărul şi Viaţa —, preluată 
în scris de oameni aleşi şi explicată în Biserică, an de an, 
tuturor credincioşilor. 

În acelaşi timp, creştinismul nu este o religie închisă şi 
nici misterică: actele sale (chiar şi cele mai de taină) sînt 
publice, la vedere, cuprinzînd întreaga omenire, cosmosul şi 
eternitatea. Sfinţii se retrăgeau în pustie fără sentimentul că se 
despart de lume. Viaţa lor, incredibil de austeră, nu se 
asimilează cu spectacolul, nu înseamnă simpla probă de 
rezistență, ci dovada vie a grelei răspunderi ce apasă pe 
umerii omului chemat să urmeze Calea Domnului. Modelul îl 

reprezintă însuşi Hristos lisus, care îşi asumă, sus, pe Golgota, 
răspunderea păcatului şi a morţii întregii omeniri: 
„Răstignirea e un fapt istoric, scrie Nae Ionescu, în Juxta 
Crucem, şi nu un simbol. Ea închipuie suferința acumulată, de 
proporţii enorme, a omenirii. Pe lemn atîrnă El, pentru că 
numai El putea purta pe umeri toată durerea trupului, câtă s-a 
îngrămădit de la săvîrşirea păcatului. lar crucea a fost înfiptă 
sus pe Golgota. Dacă şi aceasta are un sens — Golgotha, quod est 
Calvarie locus (Mat. 27-33) — nu ştiu. Dar că jertfa a trebuit să se 
împlinească acolo sus, nu e fără nici un rost. Sus, adică în 
văzul întregii lumi antice, care într-o disperată stăruință 
încercase excluderea, sau, cel puţin, ignorarea suferinței câtă 
este ea în univers”. Şi, mai departe: „Omul este cel care se 
zvircoleşte în chinuri sus la locul Căpăţinii. Nu Christos. Ştiu, 
şi Dumnezeu poate să sufere; şi Dumnezeu suferă. Cînd 
fiecare din noi îşi întoarce fața de la El şi lasă drum iubirii Sale 
către valurile întunecate ale diavolului, Dumnezeu plînge”. 
An de an, Biserica îşi cheamă credincioşii la marele 
praznic al învierii, pentru a lua aminte de patimile pilduitoare 
ale Fiului Omului; duminica, îi primeşte din nou, să se 
împărtăşească din aceeaşi învățătură mîntuitoare, devenind ei 
înşişi purtători de dumnezeire şi de nemurire. Căci şi viața 
fiecărui creştin în parte este o taină care se petrece aici pe 
pămînt, în timp limitat, ca apoi să se mute în veşnicie. 
Individul îşi făureşte o concepţie riguroasă despre moarte şi, 
în consecinţă, despre existenţa tragică, strîns dependentă de 
frică şi de păcat. Moartea experimentată şi învinsă, după 
modelul Celui crucificat pe Golgota, îl face să nu-i mai fie frică 
de ea, ci de păcat: păcatul ia chipul hidos al morţii reale, 
reprezentînd, în fapt, izbînda sau înfrîngerea lui Satan. lată de 
ce Petre Ţuţea afirma, plin de încredere şi de speranţă: 
„Singurul mod de a evita neliniştea metafizică a cimitirelor 

este religia. Cu religia intri în cimitir în plimbare. Cu filozofia 
intri în cimitir — cum a intrat prietenul meu Cioran - prin 
disperare”. 

Disputa dintre Bine şi Rău, între Dumnezeu şi Satan se 
poartă de la căderea adamică. Omul ar putea să se păstreze 
deoparte, ca spectator, dar ar fi nedrept din două motive. Mai 
întîi pentru că înfrîngerea Răului îl priveşte direct, ca o 
problemă personală, de viață şi de moarte; apoi pentru că, 
deţinînd un rol privilegiat în zidire şi în cosmos, conştiinţa îl 
îndeamnă să nu rămînă pasiv. De aceea s-a făcut părtaş, cu 
drepturi depline, la marea şi dramatica înfruntare: ca ea să se 
desfăşoare pe terenul său, în interiorul său. Astfel, omul lui 
Dumnezeu a devenit, din proprie iniţiativă, personalitate 
tragică şi destinală. 


4. Comicul: rîs şi suris 


lată o categorie aproape imposibil de conceput din 
perspectiva spiritualității creştine. S-a vorbit adesea despre 
sfințenia şi gravitatea actului creator, despre traiul ritualizat al 
sfinților apostoli, despre austeritatea şi puritatea morală a 
pustnicilor; se poate sesiza vreo latură rizibilă a acestora? De 
unde şi dificultatea abordării comicului. În legendele 
populare, Dumnezeu nu-şi arată chipul rizînd; nici măcar 
Sfîntul Petru, care-l însoţeşte tăcut şi cuminte printre oameni 
simpli şi săraci, ca să-şi vadă de aproape zidirea. Rd, în 
schimb, dracul, prostul satului şi baba, persoane „căzute”, 
confirmîndu-se una dintre legile universale ale comicului, 
gîndită şi lansată de H. Bergson: „Cînd un anumit efect comic 
provine dintr-o cauză bine stabilită, efectul ne apare cu atât 
mai comic cu cît cauza ni se pare mai naturală”. Risul se 

naşte, prin urmare, numai cînd are obiect. Doar prostul ride 
fără obiect, adică fără motiv. Rîsul, pentru el, este un simplu 
mecanism fiziologic, lipsit de raport cu starea lucrurilor, şi de 
sens. Omul inteligent indică o situaţie deteriorată intervenită 
în natura lucrurilor, desolidarizindu-se de ea cu fermitate. 
Rîsul este, pentru el, un mod de semnalare a obiectului comic. 
S-a observat că risul nu este distrugător (Aristotel, Poetica), 
nici nu dă soluţii, numai avertizează. Prostul, lipsindu-i 
înțelegerea, nu ştie că risul îşi are regulile lui: un motiv serios, 
fără de care se anulează de la sine. („Pentru un lucru de 
nimica ride prostul de se strică”; cu variantele: dracul, baba); o 
circumstanță socială precisă care răspunde la cînd („Prostul ride 
şi cînd nu e de ris”). De ce şi cînd fixează statutul risului şi al 
comicului din totdeauna, indiferent dacă ne referim la mediile 
culte (H. Bergson) sau etnografice; sentinţele româneşti citate 
sînt în perfectă consonanţă cu gîndirea savantă. 


a) Revolta fragmentului 


Dumnezeu, recunoscut ca suprainteligenţă, nu ride 
niciodată. El devine cunoaşterea totalului, desfăşurarea în 
perspectivă a existenţei, pînă la finele ei. Orice ruptură 
momentană în existent, care dă impresia de defecțiune în 
zidire, orice slăbire sau deteriorare, rizibile, fără discuţie, în 
plan uman, capătă altă imagine acolo sus. Accidentele de 
această natură, date ca esenţiale pentru noi, deci reale, trăite, 
sînt reduse la nimic în înaltul divin. Dumnezeu a făcut lumea 
ca întreg, ceea ce înseamnă începutul şi sfîrşitul în una şi 
aceeaşi topică existenţială. Zidirea nu se limitează la faptele 
cunoscute, prin revelaţie, în cele şase zile, ci cuprinde întreaga 
desfăşurare a umanităţii, pînă la judecata cea de pe urmă. 
Firea umană se află în subordinea suprafirii, în sensul că orice 

accident mundan, destinat să trezească rizibilul, îşi are replica 
adecvată, dinainte socotită în economia zidirii, ca să nu sufere 
nici o tulburare în normalitatea cursului său. Nimic din ceea 
ce se petrece pe pămînt, jos, nu poate să determine modificări 
de substanţă şi de structură, sus, în cer, atita timp cât veghează 
Dumnezeu cel viu. Acest principiu omniprezent în viața 
Bisericii se află înscris şi în Rugăciunea împărătească: 
„precum în cer, aşa şi pre pămînt”. 

Filosofia trece printre adevărurile elementare 
interrelația necesară dintre parte şi întreg, aşa cum 
organismul bolnav suferă de pe urma afecțiunii unuia dintre 
membrele sale. Partea şi întregul se află în raport de necesitate 
şi determinare. Dar adevărul logic al filosofiei nu este acelaşi 
cu adevărul de credință al religiei. Cînd Platon arăta că 
vraciul lui Zamolxis tămăduia corpul întreg, chiar dacă 
bolnavă cu adevărat era doar o parte a sa, nu s-a înţeles 
numai că dacul ar fi mai înțelept decît grecul; probabil că pe 
autorul dialogurilor îl trăda aici simpatia sa pentru misterii; el 
lăsa să se întrevadă şi un aspect interesant pentru domeniul 
logicii: tratarea diferențiată a conceptelor de întreg şi parte, în 
sensul de supraevaluare intenționată şi firească a primului şi 
de diminuare conştientă a celui de al doilea. Şi în Noul 
Testament vom găsi situaţii asemănătoare cu cele semnalate 
de Platon în Charmides: „Vai lumii, din pricina smintiţilor! Că 
smintelile trebuie să vină, dar vai omului aceluia prin care 
vine sminteala. 

lar dacă mîna ta sau piciorul tău te sminteşte, taie-l şi 
aruncă-l de la tine, că este mai bine pentru tine să intri în viață 
ciung sau şchiop, decît, avind amindouă mîinile sau 
amîndouă picioarele, să fii aruncat în focul cel veşnic. 

Şi dacă ochiul tău te sminteşte, scoate-l şi aruncă-l de la 
tine, că mai bine este pentru tine să intri în viaţă cu un singur 

ochi, decît, avînd amindoi ochii, să fii aruncat în gheena 
focului” (Matei 18.7-9). 

Sminteala lumii (nebunia, accidentul, căderea) este 
programată, ea „trebuie să vină”, face parte din „ordine”. 
lisus Hristos îi ajută tocmai pe acei atinşi de „sminteală” să se 
„vindece”.  Orbirea, ologirea, surzirea, muţenia, lepra, 
demonizarea sînt metafore ale păcatului. Ca orice cădere din 
condiția morală, ele ar trebui să fie motive de deriziune. 
Nimeni nu ride în Noul Testament de orb, mut, de schilod sau 
lepros, atîta vreme cît fiecare doreşte să se mîntuiască, îşi 
arată credinţa. Prostul cînd îşi recunoaşte meteahna iese din 
sfera comicului. Trebuie să fie cineva prost absolut, 
iremediabil, bătut cu leuca, pentru a deveni obiect comic. 
Ţiganul care se numeşte astfel pe sine, fără înconjur, devine 
simpatic. lisus Hristos îl pedepseşte aspru pe acela „prin care 
vine sminteala”, pentru că leac nu mai are. EI s-a dat în slujba 
diavolului şi reprezintă însăşi sminteala, în întregul ei. Aşa 
spune şi despre luda: „Şi Fiul Omului merge precum a fost 
orînduit, dar vai omului aceluia prin care este vîndut” (Luca, 
22,22). 

Diavolul nu are privilegiul totalităţii. El ia partea drept 
întreg, considerînd-o eşec al creațiunii şi crede că se poate 
bucura de aceasta, ca unul care vrea cu dinadins să-l vadă 
umilit pe marele autor al tuturor începuturilor. În fond, ride 
fără motiv, „ca un prost”, întrucât nu vede decît aparenţa şi nu 
esenţa lucrurilor. Risul este, deci, reacția specifică faţă de 
realitatea  fragmentului. Şi omul manifestă tendinţe 
minimalizatoare, după modelul  satanei,  arătîndu-şi 
predispoziția pentru valorificarea fragmentului. O asemenea 
situare comică în comic a fost sesizată de creatorul anonim 
într-o formulă paremiologică de tipul: „Noi ridem de unul, de 
doi, şi nouăzeci şi nouă rid de noi”. Falsul comic, din 

perspectiva teologică, determinat de imaginea fragmentului, 
figurează într-un mod semnificativ în evangheliile sinoptice. 
Este vorba de momentul în care lisus este chemat cu disperare 
să vindece fiica unui dregător: „Şi toți plingeau şi se tînguiau 
pentru ea. lar EI a zis: Nu pliîngeţi; n-a murit, ci doarme. 

Şi rideau de EI, ştiind că a murit” (Luca, 8. 52-53). 

De ce rideau? Pentru că lisus Hristos le spusese un lucru 
împotriva evidenţei: fata murise. Pentru orice ins cu mintea 
normală, Domnul, acolo de față, trecea drept personaj comic. 
Cine erau cei ce „nu vedeau” de drept? Ei sau lisus? Oricum, 
nici nu le răspunde, nici nu se uită la dînşii. În altă 
împrejurare i-ar fi certat, acuzîndu-i de sminteală şi de 
nebunie. Acum ştie ce urmează să se întîmple, anume că 
imposibilul va deveni posibil. Domnul nu se supără, 
înțelegînd că ei vedeau cu ochiul fizic, deci fragmentar, 
scăpîndu-le partea ascunsă a lucrurilor; nu vedeau 
nevăzutele, cu ochiul spiritului. Mai precis, nu credeau. Cînd 
loan Botezătorul şi-a trimis ucenicii să-l întrebe pe lisus ce 
fapte a săvirşit de cînd a început să propovăduiască, 
Mîntuitorul le-a răspuns: „Mergeţi şi spuneţi lui loan cele ce 
auziți şi vedeţi: Orbii îşi capătă vederea şi şchiopii umblă, 
leproşii se curățesc şi surzii aud, morţii înviază şi săracilor li 
se binevesteşte” (Matei, 14. 4-5). Salvarea hristologică nu 
înseamnă numai curățirea de păcat; am da faptei un sens strict 
moral şi am limita sensul întregii creații; ea implică o mutație 
de nivel ontologic şi în plan estetic, de la percepția 
fragmentară şi rizibilă a realităţii, atita cât se manifestă în 
stigmatele imperfecţiunii, la revelarea dimensiunii divine şi 
sublime a întregului creaţiei. 

Această deschidere spre sublimitatea divină are 
înțelesul de restaurare, de îndumnezeire a omului. Se invocă 
adesea propoziţia lui Napoleon: „De la sublim pînă la ridicol 

nu-i decit un pas”. Este un adevăr silogistic, dar datele 
problemei pot fi inversate: de la ridicolul ființei aflată în păcat 
pînă la idealul sublim ne aşteaptă nu doar un pas, ci o cale 
anevoioasă şi lungă. Acest parcurs invers, de la ridicol la 
sublim, se află în firea omului. Diavolul atacă zidirea, făcînd-o 
rizibilă în segmentele ei. El transformă rîsul în scop, pentru că 
urmăreşte nimicirea lui Dumnezeu. Este risul egoist şi 
vrăjmaş. Spre deosebire, omul predispus spre aprofundarea 
înţelesurilor mai înalte, în care se implică şi pe sine, face din 
ris un mijloc, nu un scop; din cunoaşterea fragmentară, o 
treaptă inferioară a existenţei, nu o închidere. După ce şi-a 
apropiat zidirea pe cale catafatică, supunînd-o unui dublu joc 
contradictoriu, deriziune / admiraţie, îşi prelungeşte eforturile 
în direcția unei cunoaşteri superioare, pătrunzînd, spiritual, 
din lumea văzutelor în cea a nevăzutelor. Pe acest traseu, plin 
de învățăminte, el începe să priceapă din ce în ce mai clar cât îi 
este îngăduit să ridă şi cît nu. Nici Domnul nu i-a pus 
oprelişte, doar l-a făcut să-şi dea seama că nu-i este de folos să 
ridă de „nimica”. 


b) Înţelesul biblic 


Discuţia s-ar putea opri aici. Am rămîne cu o definiție 
tehnică a comicului, bazată pe reprezentarea fragmentară a 
creaţiei şi cu cîteva exemple din evangheliile sinoptice, care 
arată efectele negative ale percepţiilor limitative. Dar sîntem 
invitaţi la o interpretare mai largă (rămîne de văzut dacă şi 
mai nuanţată ori mai aplicată) a comicului, în ansamblul vieţii 
creştine. Un argument, deloc neglijabil, îl constituie recenta 
apariţie editorială Rîsul patriarhilor de Teodor Baconsky. 
Autorul ia ca premisă aşa-numita „constelație a risului”, pe 
care Jean Fourastie o identifică în lucrarea sa, Le rire (Paris, 

1983), pe baza datelor lingvistice culese din enciclopedii şi 
dicționare contemporane, de circulaţie franceză. Riîsul s-ar 
cuprinde într-un indice de termeni, unii existenţi şi în 
„tradiţia dispersată”, variind între glumă şi veselie, între farsă şi 
plăcere, între zeflemea şi ludic, între umor şi bizar etc. Teodor 
Baconsky nu manifestă o opţiune de principiu, însă cercetarea 
sa pune în aplicaţie aceşti termeni, adăugînd şi alţii la 
„constelația rîsului”, ca, de pildă, bucuria, răbdarea, fericirea, 
nebunia, obscenitatea. Există, după părerea autorului, un rîs 
virtuos şi altul vătămător, potrivit tradiţiei clasice; apoi rîsul 
desacralizat, „opera unei elite”, rîsul sacru, care „dăinuie încă în 
imaginarul nostru social”, rîsul latinophon „al cruciaților”, rîsul 
ritual care, la greci, „ţinea deopotrivă de Apollo şi de 
Dionysos”, rîsul divin („cel ce locuieşte în ceruri va ride de 
dînşii şi Domnul îi va batjocori”, Ps.2), ironia divină, care „are 
ca ecou uman veselia drepţilor („Doamne, împărăteşte Să se 
bucure pămîntul, să se veselească insule multe!”, Ps. 96.1) 
etc?). 

Acestea ar fi aspectele cele mai caracteristice, sub raport 
terminologic, înregistrate pe terenul culturii religioase greceşti 
şi iudaice, în antichitatea vetero-testamentară. Ele confirmă 
funcţia ordonatoare a comicului spre viața socio-cosmică a 
colectivităţilor şi participarea lui activă la istoria culturală a 
umanităţii. „Sistemul rîsului implică imitația, comicul, masca, 
parodia, gestul (imaginea trupului), blasfemia. Fiecare element al 
seriei se înscrie într-o arie de interferenţe lămurite. Să luăm de 
exemplu, blasfemia. Acest termen trimite la o configuraţie 
cuprinzînd: sacrilegiul, insulta, blestemul, profanarea, defăimarea, 
interdicția, înjurătura, nelegiuirea, erezia, anatema, deriziunea, 
imprecația etc. În cazul ales, termenul «blasfemie» întreține cu 
congenerii săi relaţii plurivoce, mergînd de la sinonimia 
parţială şi parafrază, pînă la antiteza prin asimilare (e.g. 


190 


MIC TRATAT DE ESTETICĂ TEOLOGICĂ 


blasfemia este o erezie şi trebuie, deci, să atragă anatema). 
Această constelație a blasfemiei este, cu siguranță, valabilă în 
Occident, dar poate fi ea aplicată şi altor societăți? Pentru 
populaţiile bororo, noţiunea de erezie nu are nici un înţeles. 
La Roma, impietatea căpătă conotaţii ancestrale (maniste) sau 
politice (crima de lesmajestate), în India ţine de nerespectarea 
prescripţiilor purificatoare, pe cînd în China ea contrazice 
obligaţia (confucianistă) a pietăţii filiale. Dacă, în prezenţa 
discontinuității  inter-culturale,  «blasfemia» confundă 
înțelegerea unei alterități cu proiecția unei identități 
observatoare, cum să nu bănuim că semantica risului 
presupune o confuzie de acelaşi tip?”9). 

lată cum sistemul se dispersează în imperiul culturii şi 
are şansa să pună stăpînire pe el. În realitate, „sistemul” nu 
ajunge niciodată în disoluţie, din contra, se întăreşte prin 
lanţurile de nuclee care se multiplică permanent. Aşa se face 
că, în epoca modernă, comicul cîştigă teren asupra tragicului, 
fie că acesta nu reuşeşte să-şi refacă puterile („moartea 
tragediei”, a omului, a lui Dumnezeu), fie că se lasă 
contaminat în esență. Chiar dacă imprecația este alt cuvînt 
pentru blestem, „sinonimia” se dovedeşte a fi, într-adevăr, 
„parţială” în realitatea vie: primul are o rezonanţă livrescă şi 
circulă cu predilecție în mediile intelectuale, pe cînd aria 
celuilalt se află în mediile folclorice şi e în continuă 
restrîngere. 

În antichitatea greacă, mai observă Teodor Baconsky, a 
luat naştere o adevărată teologie a risului (p.87), „o cultură a 
risului religios” (p.85), punînd în dialog sacrul şi profanul. 
Grecul rizînd de zei şi de oameni a învăţat să se elibereze de 
frică, ceea ce l-a condus pe calea propriei sale umanităţi. Zeul 
Risus i-a dat curaj şi aceasta nu pentru că era divinitate 
puternică: simpla existență alături de alții îndemna la 

încercare. lar dacă acest zeu nu are o identitate clară, cu 
siguranţă că grecii i-au intuit prezenţa. În schimb, evreilor li s- 
a interzis rîsul cu adresă la Dumnezeu încă de la primirea 
celor zece porunci: „Să nu iei numele Domnului Dumnezeului 
tău în deşert, că nu va lăsa Domnul nepedepsit pe cel ce ia în 
deşert numele Lui” (Ieşirea, 20.7). Totuşi, „subiectele risului 
vetero-testamentar, ne spune Teodor Baconsky, sînt: 
Dumnezeu, Satan, evreul şi ne-evreul. Relaţiile dintre aceste 
instanţe care se expun reciproc deriziunii sînt decisive pentru 
înțelegerea universului religios al scripturilor”. Autorul 
întreprinde un examen foarte riguros al textelor iudaice, 
pentru a scoate în relief modul în care numele citate devin 
agenţi ai comicului. Nu şi femeia virtuoasă din Pilde (31-25), 
care se poartă drept şi cu înţelepciune, îşi orînduieşte singură 
gospodăria şi „ride de grija de miine”. Ce o îndreptăţeşte să 
rîdă, nu ni se spune. Sînt două interpretări posibile: ziua de 
astăzi, pe care am pregătit-o după cerinţele ei fireşti, este „cu 
siguranță” mai bună decît cea de miine, necunoscută şi 
încărcată de grijile sale. Sau: „ziua de mîine” este o metaforă 
pentru viaţa viitoare; cine se îngrijeşte de „astăzi”, cu 
credință, nu are motive să se îngrijoreze pentru ce-l aşteaptă 
în viaţa viitoare. Şi în folclorul românesc se spune despre 
cîmpul bine lucrat şi udat la vreme: pare că „ride la soare”. 
Nu este vorba de un rîs comic, urmare directă a unei situații 
litigioase, ci de o delimitare faţă de situaţia opusă, ce ar putea 
surveni în firea lucrurilor. Riîsul lui Dumnezeu, dacă ni-l 
putem imagina, are funcţie pedagogică: îl instruieşte pe evreu 
şi îl pedepseşte pe adversar. Dar şi omul „riîde” în sinea sa, 
adică se bucură a împăcare la gîndul că fapta bună aduce 
mulțumire lui Dumnezeu. 

Noul Testament şi scrierile sfinților părinţi, se arată în 
Rîsul patriarhilor, înscriu o categorie specifică a deriziunii, şi 

anume rîsul bizantin. Primul capitol consacrat problemei se 
intitulează O schimbare de paradigmă. Incitante sînt, mai ales, 
titluri ca: Un Hristos-arlechin?, Bizanțul — teatru al sfințeniei, 
Bucuriile apocrife, Rîsul evanghelizat. În Un Hristos-arlechin?, pe 
un spaţiu de aproape două pagini, este citat un manuscris din 
secolul al XI-lea, apoi sînt pomenite o pictură a lui G.Rouault, 
romanul Toba de tinichea de Giinther Grass, „anumite filme 
felliniene” care „completează inter alia această prosopografie 
rebelă şi carnavalescă”; mai departe, Hegel, D. Gaborit, 
Chopin, Harvey Cox etc., iar în încheiere, un fragment dintr-o 
lucrare a teologului Romano Guardini, pe care îl reproducem: 
„Ca un bufon, Hristos sfidează tradiţia şi capetele încoronate. 
Ca un trubadur ambulant, n-are un loc unde să-şi aşeze capul. 
Ca un clovn în parada circului, el satirizează autoritatea 
existentă, traversînd oraşul pe un catîr, înconjurat de un alai 
regal, el, care nu are nici o putere pe pămînt. Ca un menestrel, 
el merge la cine şi reuniuni. În cele din urmă, vrăjmaşii săi îl 
deghizează într-o caricatură burlescă a pompei regale. Este 
crucificat în mijlocul rînjetelor şi batjocurilor, cu o inscripție 
deasupra care ridiculizează pretenţiile sale caraghioase”. În 
Bucuriile apocrife sînt selectate cîteva situaţii hazlii din Acta 
lohannis, text apocrif atribuit lui Lucius Carinus. Apostolul 
loan, aluzie la „faptele sale”, ţine noaptea predici ploşnițelor, 
îndemnîndu-le să se potolească, în hohotele de rîs ale 
ucenicilor. Altă secvenţă este o rugăciune rizibilă, vizîndu-l pe 
lisus. În Rîsul evanghelizat (partea introductivă), sursele de 
informaţie, lăudabile ca peste tot de altfel, provin mai cu 
seamă din Tertulian, la care s-ar distinge „o laus voluptatis 
bazată pe transfigurarea plăcerii”. 

Parcurgînd şi alte capitole care nu diferă, de regulă, de 
cele semnalate, lectorul se poate întreba, pe bună dreptate: 
unde ni sînt patriarhii? Cînd au rîs şi cu ce prilej au făcut-o? 

Cartea poartă subtitlul: O antropologie a deriziunii în patristica 
răsăriteană. Firesc era ca nucleul de interes bibliografic şi 
teoretic să fie organizat în această direcţie. Trebuie să 
înţelegem cine şi de cine ride, ca să putem stabili tipul de 
„antropologie a deriziunii”. Cine ride de imaginea unui 
Hristos „arlechin”? Un autor modern din secolul nostru, de 
altfel o somitate a teologiei catolice, care aderă la ideea de 
desacralizare a lumii şi de deturnare a religiilor; Romano 
Guardini nu a făcut altceva decît să transpună în literă, 
caricaturizind cu jubilaţie, ceea ce înțelegeau păgînii din 
misterul creştin. Calvarul Crucii este pentru unii comedie, 
pentru noua religie, tragedie. Ar fi eronat să se creadă că 
Biserica apuseană a făcut din persoana lui lisus Hristos obiect 
de deriziune, cu excepția unor secte satanizate. 

Pe de altă parte, Teodor Baconsky are perfectă dreptate 
în analizele sale la Clement Alexandrinul, încheiate cu 
constatarea că autorul Pedagogului promova o morală şi nu o 
teologie a rîsului; dar este vorba de o morală teologică. Pedagogul 
lui Clement  Alexandrinul, partea care se referă la 
problematica rîsului, nici nu este reprezentativă pentru epoca 
patristică a Răsăritului. Autorul a fost un eclectic. Format în 
mediul grecesc, a înclinat mai tot timpul spre cultura vechii 
Elade. A cerut scoaterea mimilor şi a măscăricilor „din 
societatea noastră”, dar a recomandat şi risul temperat, cu 
măsură, în cel mai autentic spirit eladic. Mai multă 
credibilitate inspiră Sf. loan Gură de Aur şi marii capadocieni. 
Educaţi şi ei la cele mai înalte şcoli greceşti, s-au delimitat de 
tradiţie şi s-au decis să elaboreze sinteza bizantină, proces 
complex durînd cîteva secole. Pentru ei, risul este o 
manifestare suspectă, imposibil de justificat în compor- 
tamentul unui bun creştin, care ştie de cîntare, de slavă şi de 
rugăciune. Dacă Fericitul Augustin ar fi fost contemporan şi 

apropiat Sfîntului Vasile cel Mare, ne îndoim că ar mai fi scris 
Confesiunile în tonalitatea cunoscută. Redactate mai tirziu, 
Confesiunile au făcut loc plăcerii jocului comic, bucuriei 
dureroase a lacrimilor: „Pouquoi trouvais-je tant de plaisir, ă 
ce fait que je n'agissais pas seul? Est-ce parce qu'on ne rit pas 
volontiers quand on est seul? C'est vrai qu'en ce cas on ne rit 
pas volontiers”%. 

Mai multă surdină credem că trebuie pusă şi în legătură 
cu „sfinţii mimi” ori cu „nebunii lui Hristos”. Schimbîndu-se 
accentele, topica poate căpăta alt sens. Parodierea riturilor 
creştine este o realitate de necontestat. Aici nu se produce o 
„uniune a sacrului cu profanul”, ci pur şi simplu o 
resacralizare ori desacralizare, după caz. Dacă este să 
inventariem toate textele (fie apocrife, culte ori populare), nu 
ajungem la nici un rezultat. O trupă de actori veseli pun în 
scenă patimile Mîntuitorului, spre distracţia lor şi a 
spectatorilor. Pe parcursul desfăşurării comediei, toată lumea 
se converteşte şi aşa se încheie piesa. În conştiinţa 
participanţilor s-a produs o minune: spectacolul a avut asupra 
lor o funcţie liturgică, euharistică. Rîsul s-a dovedit 
neputincios. În legătură cu nebunia, citim următorul pasaj, în 
Riîsul  patriarhilor: „În 1 Cor. 4,10, Sfîntul Pavel enunță 
principiul fenomenului de care ne ocupăm: «Noi sîntem 
nebuni pentru Hristos (hemeis moroi dia Christos)». Pavel a 
fost uneori suspectat de nebunie (Cf. Fapte 17,32), dar nu a 
recunoscut niciodată aceasta, cel puţin în fața păgînilor. Cînd 
Festus strigă: «Pavele, eşti nebun (main6)! cartea cea multă te 
duce la nebunie», Apostolul îi răspunde: «Nu sînt nebun, 
preaputernice Festus, ci grăiesc cuvintele adevărului şi ale 
înțelepciunii» (Fapte 26, 24-25)” (Cf. Teodor Baconsky, lucr. 
cit., p. 340). Este o „nebunie” din dragoste pentru Hristos, 
avînd sursa în erosul divin; ne îndoim că trebuie privită ca o 

nebunie rizibilă. În acest punct poate fi acuzată poziţia lui 
Festus: el „nu vede” şi nu crede. Pavel „a negat” pentru că 
vorbea pe înțelesul lui Festus, dar nu a devenit obiect comic. 
Mai avea o cale să recunoască. Dacă ar fi spus: da, sînt nebun 
din dragoste pentru Hristos, ar fi fost inutil: celălalt tot nu l-ar 
fi înţeles. Prima trimitere la Fapte, din fragmentul pe care îl 
comentăm (17.32) este: „Şi auzind despre învierea morţilor, 
unii l-au luat în ris, iar alţii i-au zis: Te vom asculta despre 
aceasta şi altă dată”. Nimeni nu l-a acuzat de nebunie aici; dar 
situația se aseamănă celei din pasajul amintit, privind învierea 
din morţi a fetei dregătorului. 


Cc) Calea surisului 


Risul este aproape imposibil de bănuit, atît în Noul 
Testament, cât şi în scrierile patristice ale răsăritenilor şi are 
semnificaţii teologice, nu morale ca la Clement Alexandrinul, 
ori estetice, ca la Fericitul Augustin. În evangheliile sinoptice, 
împrejurările sînt cu totul minime şi se cer receptate cu 
prudenţă. Pasajul învierii fiicei lui air este prezent în toate, cu 
aceeaşi semnificație teologică. Scena batjocoririi Mîntuitorului, 
destinată să provoace oroare credincioşilor, mai dezvoltată la 
Matei şi la Marcu, abia schițată la Luca (dar reluată de acesta 
pe Golgota) este următoarea: „şi îl luau în rîs şi ostaşii care se 
apropiau, aducîndu-i oţet. Şi zicînd: Dacă Tu eşti regele 
iudeilor, mîntuieşte-le pe Tine însuţi” (Luca, 23. 36-37). O 
pildă din Evanghelia lui Luca aduce şi ea sugestii interesante 
în privinţa risului. Mintuitorul îi sfătuieşte pe credincioşi să 
chibzuiască bine orice început de lucrare (aluzie la convertirea 
lor), asemenea constructorului care zideşte un turn, urmînd să 
fie şi terminat: „Ca nu cumva, punîndu-i temelia şi neputînd 
să-l termine, toţi cei care vor vedea să înceapă a-l lua în rîs, 

zicînd: acest om a început să zidească, dar n-a putut isprăvi” 
(Luca, 14. 29-30). De aici nu rezultă că lisus ar fi fost împotriva 
risului iscat de situaţii omeneşti, dar nici nu-l încurajează. Cu 
aceste trei exemple s-au epuizat toate punctele unde risul 
apare fixat şi nominalizat în evanghelii, exceptînd nebunia şi 
sminteala, la care ne-am mai referit. 

Aceeaşi prudenţă ar fi de dorit şi în legătură cu bucuria, 
fericirea şi veselia, ce figurează în „sistemul rîsului” datorită 
unui „surplus cantitativ”. Se ivesc unele dificultăţi în 
dezlegarea unui text nou-testamentar ca următorul: „Că iată, 
cum veni la urechile mele glasul salutării tale, pruncul a săltat 
de bucurie în pîntecele meu. 

Şi fericită este aceea care a crezut că se vor împlini cele 
spuse ei de la Domnul” (Luca, 1. 44-45). Sau: „Zic vouă: Că 
aşa şi în cer va fi mai multă bucurie pentru un păcătos, care se 
pocăieşte, decît pentru nouăzeci şi nouă de drepţi, care n-au 
nevoie de pocăință” (Luca, 15.7). Apoi: „lar plecînd ele în 
grabă de la mormînt, cu frică şi cu bucurie mare au alergat să 
vestească ucenicii Lui” (Matei, 28.8). Rămiîne de văzut dacă, în 
situaţiile semnalate, termenii ce-i avem în vedere se afirmă în 
ordinea cantităţii ori, mai curînd, a calităţii. În aceeaşi ordine 
de idei: cum vor fi înțelese Fericirile? Să le fi destinat lisus 
Hristos comicului? În acest caz, întruparea sa pe cruce nu şi-a 
avut rostul, iar Noul Testament ar trebui reinterpretat din 
temelie. 

Aşa cum Sf.Pavel a autorizat un cod al nebuniei din 
dragoste pentru Dumnezeu, Sf. Vasile cel Mare, citim în Rîsul 
patriarhilor, ar fi instituit unul al veseliei. O mărturie a lui 
Grigorie de Nazianz ar dovedi că, mai ales în tinerețe, Vasile 
era „foarte vesel”. Să fi fost o veselie de dragul veseliei sau 
una asemănătoare cu bucuria magilor care au descoperit 
steaua călăuzitoare, a mironosiţelor tulburate de revelaţia 

învierii, a Elisabetei şi a Mariei, a lui Dumnezeu însuşi 
aşteptîndu-i pe păcătoşi să se lumineze? „Zic vouă: Că aşa şi 
în cer va fi mai multă bucurie pentru un păcătos...”. Este o 
bucurie (veselie, fericire) divină. Din această perspectivă, nu 
este exclus ca Sf. Vasile să fi experimentat un „cod al veseliei”, 
ca un antidot față de întristare. Aşa cum veselia prea multă, 
deci fără o justificare temeinică, strică persoanei, 
transformînd-o în obiect comic, la fel şi întristarea poate fi 
stricătoare de suflet. lată ce scrie Sf. Casian: „A cincea luptă o 
avem împotriva duhului întristării, care întunecă sufletul ca 
să nu poată avea nici o vedere duhovnicească şi-l opreşte de 
la lucrarea cea bună. Cînd duhul acesta viclean tăbărăşte 
asupra sufletului şi-l întunecă în întregime, nu-i mai îngăduie 
să-şi facă rugăciunile cu osîrdie, nici să stăruie cu folos pe 
lîngă sfintele citiri şi nu rabdă pe om să fie blind şi smerit față 
de frate. Îi pricinuieşte scîrbă faţă de toate lucrurile şi faţă de 
însăşi făgăduinţa vieţii. Scurt vorbind, întristarea tulbură toate 
sfaturile mîntuitoare ale sufletului şi usucă toată puterea şi 
stăruința lui, făcîndu-l ca pe un ieşit din minte şi legîndu-l de 
gîndul desnădejdii. De aceea, dacă avem de gînd să luptăm 
luptă duhovnicească şi să biruim cu Dumnezeu duhurile 
răutăţii, să păzim cu toată străjuirea inima noastră din spre 
duhul întristării”5). Să reținem că Sf. Casian şi Sf. Vasile au fost 
contemporani şi s-au aflat într-o intensă corespondenţă. Tema 
veseliei la unul şi a tristeţii la celălalt sînt destinate să 
modeleze profilul omului religios. Dacă bucuria, fericirea, 
veselia sînt expresii ale împlinirii morale şi ţin de ordinul 
sublimului, întristarea, în înțelesul dat de Sf. Casian Romanul, 
coboară fiinţa în deriziune. lată cum fericirea, bucuria, veselia, în 
instanțe de natura celor semnalate, se află la polul opus 
rîsului. Face excepţie un anume pasaj din întoarcerea fiului 
risipitor, datorită echivocului său: „Şi aduceţi vițelul cel 

îngrăşat şi-l înjunghiaţi; şi mîncînd, să ne veselim” (Luca, 
15.23). Este de presupus aici ca veselia, deşi are un suport 
teologic, întoarcerea fiului acasă şi la credinţă, să nu fie pură, 
ci amestecată cu mai mult omenesc: „şi mîncînd, să ne 
veselim”. 

Nu este cazul să cernem toate amănuntele, ci trebuie să 
ținem seama de situaţiile tipice. Ştim că, în plan uman, 
fericirea unora se bazează pe nenorocirea altora, după cum 
tragicul, privit din perspectivă inversă, capătă chipul 
comicului. Dar, cu siguranţă, lisus Hristos nu a ris la moartea 
fiicei lui lair şi nici nu s-a supărat pe cei care îl ironizau: 
cunoscînd adevărul mai presus de oameni, a suris. A surts şi 
pe cruce, atunci cînd s-a rugat pentru asupritorii săi: 
„Doamne, iartă-le lor...”. În iertare stă sensul major al „risului 
divin” care este surtsul. Scria C. Noica: „Nu risul, surîsul. În 
faţa morţii nu poţi ride. Dar poţi suride. — Risul fixează şi nu 
înţelepțeşte. E despre alţii, e social doar. lisus n-a rs. Dar va fi 
suris”%. Risul este al oamenilor, al diavolului şi al zeilor păgâni. 
Ei dezbină. Sursul este al lui Dumnezeu: izvorăşte din 
dragoste şi uneşte. 

Botezul Domnului 


ulei pe pânză, 61 x 55,9 cm, nedatat 


Intrarea în lerusalim 


ulei pe pânză, 55,9 x 61 cm, nedatat 


Capitolul V 
Numele artei. Arta creştină 


rta creştină, îndeosebi cea a răsăritului, este 

sinodală. Ea s-a născut odată şi împreună cu 

luptele primilor părinți pentru apărarea şi 
triumful dreptei credinţe; înfăţişează, în forme proprii, nu o 
parte sau un aspect, ci însuşi sistemul de dogme şi, mai presus 
de toate, dogma trinităţii, care reglementează şi dă sens vieții 
spirituale a Bisericii universale. Poezia sacră (psalmii, imnurile 
naşterii, învierii şi înălțării, rugăciunile etc.), ca formă practică 
a artei, aflată într-o mişcare perihoretică unitară şi întăritoare 
cu teoria frumosului, îşi precizează încet dar sigur statutul 
liturgic, registrele imagistice, valorile simbolice înduhovnicite, 
pentru a-i asigura omului drumul spre salvarea morală. Toate 
sinoadele ecumenice, începînd cu cel de la Niceea (325), au 
luat în dezbatere, într-o modalitate mai mult sau mai puţin 
accentuată, problemele artei, ale imaginii şi ale cîntării 
religioase. Ceea ce constatam în legătură cu teoria frumosului 
se confirmă şi pentru teoria artei, în planul simţurilor estetice. 
Sensul liturgic al icoanei, spre exemplu, şi al oricărei forme de 
expresie sacră se stabileşte din momentul în care vederea 
devine viziune; ochiul „se curăță” de impresiile senzitive 
imediate şi locale, căpătînd, în perspectivă, facultatea 
percepţiei esenţelor divine, a „nevăzutelor”. Eul contemplator 

nu se mai odihneşte în lumea plăcută a formelor vizibile şi 
efemere, ci se lasă transfigurat de lumina suprafirească a 
spiritului. 

Fireşte, arta creştină a ajuns, după multe zbateri, 
ocolişuri şi chiar înfrîngeri, la înţelegerea că icoana 
îndeplineşte un complex de funcţii estetico-teologice şi că se 
integrează în liturgică, asemenea poeziei, cîntecului, 
rugăciunii. Dar încă din epoca imediat apostolică (cu atît mai 
mult în perioada patristicii), Biserica misionară a manifestat un 
interes deosebit în fundamentarea unei teologii a operei de 
artă, pe care să se bizuie în marile campanii culturalizatoare. În 
anumite regiuni şi provincii cu specific asiatic, predomina la 
începuturi o simbolică mesianistă de inspiraţie vechitesta- 
mentară, incluzînd în repertoriu: porumbelul, arca, oaia, nava 
etc., rezumate, de la o vreme, de Sfînta Cruce, semn şi chip al 
întrupării lui lisus. Ele au circulat deopotrivă în Anatolia, Siria, 
ca şi la Ravenna, fosta capitală a Imperiului Roman de Apus. 
Tocmai în aceste extremităţi ale imperiului s-a dezvoltat, mai 
devreme şi în forme autentice, arta creştină, pentru a se 
răspîndi în toată ecumenia, după ce şi-a găsit un punct stabil în 
capitală. 

Dacă la primul sinod ecumenic, deci la începutul 
secolului al patrulea, se simţea nevoia unei abordări teoretice 
a artei, înseamnă că aceasta devenise o realitate care nu mai 
putea fi neglijată. Putem spune, fără a greşi, că se bucura de 
prestigiul unei tradiţii proprii, chiar dacă avea un caracter, 
deocamdată, eclectic păgîno-creştin, îndeosebi în imagistică. Ea 
s-a răspîndit aproape simultan pe întinderea întregii 
creştinătăţi, în forme simbolice invariabile, ceea ce dezvăluie 
şi mai mult posibilităţile ei incontestabile de afirmare în 
perspectivă. 

Era o artă de cult şi misionară, practicată în clandes- 
tinitate. Pentru primii creştini, cei care credeau cu adevărat în 
taina învierii, crucea nu însemna un simbol rece şi abstract, ci o 
vie şi vibrantă aducere aminte. Era suficient să fie zărită în 
catacombe, pe un perete, pentru a face prezentă iarăşi şi iarăşi 
întreaga istorie sacră a patimilor Mîntuitorului. Nu o cruce 
vedeau ei atunci, ci însuşi chipul plin de suferință, de 
bunătate şi de nădejde al lui lisus Hristos. Aceeaşi semnificație 
trebuie să fi avut arătarea Crucii în celebra revelaţie a lui 
Constantin cel Mare, înaintea bătăliei cu Maxenţiu. Împăratul 
nu a văzut numai, dar a şi auzit cuvintele: „În acest semn vei 
învinge”. 

Marea artă bizantină, artă monumentală şi figurativă, 
avea să-şi facă în curînd apariţia. Momentul benefic a fost 
marcat de mutarea capitalei imperiului la Constantinopole 
(330), oraş atunci întemeiat de împăratul care i-a dat numele. 
Deocamdată, capitala era nevoită să apeleze la experienţele 
artistice ale şcolilor din provincie, purtătoare ale tradiţiilor 
locale, clasice. Şi-a asigurat astfel marele avantaj al sintezelor. 
Mulţi maeştri din Antiohia, Siria, Atena, Efes, Alexandria iau 
drumul  Constantinopolului, pregătind, printr-un efort 
comun, de mai multe decenii, tranziția de la arta amalgamată 
a Antichității târzii la sinteza bizantină. Aceasta avea să 
iradieze către provinciile care au alimentat-o anterior, ajutind 
la înflorirea întregului şi întărind unitatea stilistică proprie, 
marcă distinctă a uneia dintre marile culturi ale lumii. 
„Mozaicarii şi freschiştii, afirmă un reputat cercetător, care au 
decorat numeroasele palate şi biserici ridicate la 
Constantinopol în secolul al IV-lea şi al V-lea, trebuie să fi 
constituit, desigur, cu timpul o şcoală a lor. Dacă se ţine 
seama de excepţionala importanță politică a Constanti- 
nopolului ca nou centru mondial, este greu să se susțină 

contrariul. Către secolul al V-lea aici se formase, fără îndoială, 
o tradiţie artistică autonomă în care se dizolvau încetul cu 
încetul toate elementele venite din afară. Ca urmare se poate 
pune întrebarea dacă în Italia s-au păstrat monumente în care să 
se poată întrevedea o influență directă a picturii de la 
Constantinopol. Fără intenția de a diminua într-un fel 
importanţa şcolii italice, considerăm totuşi că printre aceste 
monumente se pot enumera mozaicurile de la Santa Maria 
Maggiore de la Roma şi aşa-zisul mauzoleu al Galliei Placidia 
de la Ravenna”). 

Capitala preia iniţiativa. Pe  şantierele ei se 
experimentează noile programe iconografice ori noile formule 
melodice, se testează tipurile de artă preferate în epocă: 
mozaicul şi fresca; se stabileşte planul de bazilică drept suport 
al întrunirii tuturor artelor cu destinaţie estetico-liturgică. 
Atâta timp cît menţine contacte strînse şi fireşti cu răsăritul, 
Ravenna se bucură de o faimă culturală neştirbită. Poziţia a 
pierdut-o mai tîrziu (şi pentru totdeauna), cînd s-a lăsat atrasă 
în sfera de influenţă a apusenilor. Deocamdată, „era unul din 
cele mai importante centre ale mozaicului din Italia”. Şi din 
imperiu, am adăuga noi. Dar celebrele mozaicuri ravennane, 
de la Santa Maria Maggiore şi de la Gallia Placidia (sec. IV-V), 
spun specialiştii în istoria artei, poartă evidente însemne 
constantinopolitane. Se vorbeşte chiar de un prototip 
descoperit ulterior în capitala imperiului: este un mozaic 
pavimental, de dată incertă, adăpostit în Marele Palat. Prin 
amploarea suprafeţelor şi fastul coloristic, prin alegorizările 
fascinante, aproape imposibile, prin rafinamentul liniilor, 
mozaicul pavimental dovedeşte că arta bizantină de tip 
imperial se născuse. Tematica nu este încă sigură. Tocmai de 
aceea s-a şi spus că mozaicul pavimental trebuie tratat ca o 
operă pur mitologică şi morală, întrucît nu cuprinde nici o 

urmă de element creştin: măgarul sălbatic se luptă cu leul, 
şarpele cu acvila, lupul cu oaia. Dar dincolo de acest bestiar 
„umoristic”, trebuie să se vadă proiecția mitologică şi elenică 
asupra lumii. 

Într-o oarecare măsură, oraşul românesc de la mare, 
Constanţa, cunoaşte acelaşi destin, de înflorire şi de eclipsă, ca 
Ravenna. Cunoscut sub numele de Tomis în arhaitatea greacă, 
în secolul al IV-lea a fost reclădit de Constantin cel Mare 
preluînd numele împărătesc. Era ales să îndeplinească un 
mare rol strategic, administrativ şi cultural în această parte a 
lumii, controlată direct de metropolă. Ne-o dovedeşte faptul 
că în secolele IV-VI, cînd se înscriu stăpînirile ctitoriale ale lui 
Constantin şi Justinian, „pe tărimul țării noastre au fost 
ridicate numeroase bazilici creştine şi cel puţin o parte dintre 
acestea au fost decorate cu mozaicuri sau picturi murale, 
după cum atestă mărturiile arheologice”. Arta bizantină a 
acestei perioade, din ceea ce se păstrează, este ilustrată printr- 
un mozaic pavimental descoperit într-un sit de lîngă primăria 
oraşului şi prin cîteva fragmente de pictură murală aflate 
printre ruinele unei bazilici din apropiere. Ele sînt 
contemporane cu mozaicul pavimental de la Constantinopole 
şi cu mozaicurile de la Ravenna şi se unesc prin trăsături 
stilistice comune. Alte fragmente de picturi murale au fost 
scoase la iveală de cercetările arheologice la bazilicile de la 
Tropaeum Traiani, Mangalia şi Niculiţel. Dată fiind mulțimea 
edificiilor religioase care se cereau decorate după moda 
timpului, nu se apela la meşteri din altă parte decît în condiţii 
de maximă urgenţă. Trebuie să fi existat şi o şcoală locală de 
artă, orientată după canoanele general-cunoscute, cum se 
obişnuia în cazul unei provincii bizantine, intens creştinate. 
Pentru locuitorii din Scytia (Dobrogea) şi din împrejurimi, 
decretul imperial din 313, prin care se anunţa anularea 

persecuțiilor religioase, a avut un rol extrem de stimulativ în 
dezvoltarea artei creştine. 

A urmat o perioadă confuză după domnia lui Justinian, 
îndeosebi în secolul al VIII-lea; în cel următor, se revarsă un 
nou val de bizantinism, o dată cu refacerea puterii imperiale 
la Dunărea de Jos. Contactele spirituale cu metropola se vor 
întări din secol în secol, culminind cu întemeierea Ţărilor 
Româneşti şi a episcopiilor locale. Se refac vechile bazilici şi 
necropole, se construiesc altele noi, de pildă la Murfatlar şi la 
Dinogertia. În ceea ce priveşte continuitatea şi întărirea în 
credință, se poate reține: „Formulele funerare de pe crucile 
din cimitirele de azi sună identic cu cele de pe crucile din 
secolele IV-VI din Seytia Minor sau Dacia Traiana. Pămîntul 
carpato-dunărean este un pămînt făcut inexpugnabil prin 
sîngele mesagerilor lui Zamolxis, al dacilor lui Decebal, al 
romanilor lui Traian, prin sîngele martirilor creştini sub 
persecuțiile lui Dioclețian, Liciniu şi alții şi prin rugăciunile şi 
lacrimile ortodocşilor sciți, smeriți monahi şi monahii, 
necunoscuţi pînă la judecata de apoi””. 


1. Icoana 


Una dintre cele mai vechi definiţii date icoanei o 
întîlnim la Sf. loan Damaschin. El spune: „Icoana este o 
asemănare care înfăţişează originalul”. Autorul insistă 
asupra asemănării, dar şi a deosebirii dintre imaginea pictată 
devenită „icoană” şi originalul ei sau prototipul care a 
inspirat-o, fără ca una să se substituie alteia. Distincția dintre 
imagine (icoană) şi prototip l-a preocupat în mod special pe 
loan Damaschin, pentru evitarea idolatriei: la asiatici şi la 
evrei, există tendinţa ca efectul să fie luat drept cauză, adică 

imaginea să fie confundată cu prototipul care a înduhovnicit- 
o. El notează: „...este oarecare deosebire între icoană şi 
original, deoarece icoana nu se aseamănă în totul cu 
originalul. Spre exemplu: icoana vie naturală şi întru totul 
asemenea cu Dumnezeul nevăzut este Fiul, care poartă în el 
însuşi pe Tatăl în întregime, fiind asemenea în totul cu el, 
deosebindu-se însă în aceea numai că este cauzat: Tatăl este 
cauza, Fiul cel cauzat, pentru că nu este Tatăl din Fiul, ci Fiul 
din Tatăl. Căci Fiul are din el — deşi nu după el — aceeaşi 
existență, pe care o are şi Tatăl, care l-a născut”. Sf. loan 
Damaschin se sprijină pe două versete din loan pentru a 
releva consubstanţialitatea Tatălui cu Fiul, mai precis, unirea 
într-o singură Persoană şi despărţirea în două ipostaze: „lar 
Eu şi Tatăl una sîntem” (loan, 10.30). Şi: „În ziua aceea veți 
cunoaşte că Eu sînt întru Tatăl Meu şi voi în Mine şi Eu în 
voi” (loan, 14.20). Asemănarea se confirmă, însă identitatea 
este exclusă: Cel cauzat (Fiul) nu este exact acelaşi cu Cel care 
produce cauza (Tatăl). Între imagine şi model se stabileşte, 
prin mîna inspirată a artistului, un circuit de semnificaţie şi de 
asemănare. Cine contemplă o imagine nu se opreşte la 
aparenţe, ci-i caută modelul. Icoana este o călăuză spirituală, 
începutul unui itinerar care trebuie parcurs în întregime. În 
acest sens, poate fi reținută şi definiţia lui Michel Quenot: 
„icoana, o fereastră spre absolut”. 

În altă parte, Sf. loan Damaschin reformulează definiţia: 
„Icoana este numele şi asemănarea celui pictat pe ea”%. O 
asemenea accepţiune poate fi oricînd suspectată de idolatrie. 
O minte obişnuită cu judecăţile prea tranşante ar putea pune 
semnul egalităţii între nume (ca realitate concretă, fizică) şi 
icoană, ca formă a materiei înfrumuseţate. Icoana şi-ar pierde 
statutul de artă sacră şi nu ar mai fi receptată ca o „călăuză, o 
deschidere”. În textul Sf. loan Damaschin, se află în discuţie 

relaţia dintre nume şi asemănare, pentru că, în înţelesul 
autorului, icoana depăşeşte ca sens sistemul de linii şi culori 
de pe suprafaţa pictată. Cuvîntul cheie, fundamental pentru 
estetica icoanei este asemănare. S-a spus că nu există două 
icoane pictate la fel, deşi canoanele erminiilor constring la o 
anume uniformizare. Chipul uman al lui lisus Pantocrator 
cunoaşte o varietate infinită de înfăţişări, de la epocă la epocă, 
de la o şcoală bizantină la alta. Există un element care le 
uneşte pe toate, făcînd imaginea Mintuitorului unică şi 
inconfundabilă. Asemănarea echivalează cu gestica prescrisă, 
simbolismul cromatic al vestimentaţiei, ținuta triumfătoare şi 
plină de slavă a stăpînitorului ceresc. În icoana înălțării, 
chipul apare mai aproape de Tatăl decît de Fiul, în icoanele 
Calvarului lisus se aseamănă mai mult cu Fiul decât cu Tatăl. 
Credinciosul nu reține chipul smead, roşcat ori blond, faţa 
rotundă sau alungită de pe bucata de lemn pictată, ci impresia 
de măreție, de asemănare şi de luminare salvatoare. Pe Iisus 
din Pantocrator erminia îl aseamănă cu cel din Deisis ori cu 
Icoana Înălţării sau Schimbarea la faţă. Cu toate acestea, 
nimeni nu le confundă, iar pictorul pune numele acolo unde 
se cuvine. Astfel, „asemănarea” cheamă numele, cum a 
sugerat Sf. loan Damaschin, primul teolog al icoanei. 

Să mai reținem încă o definiţie, formulată la un secol după 
Damaschin, la Sinodul ecumenic din 830, care a consfințit pentru 
ortodoxie cultul icoanei: „Ceea ce Evanghelia ne spune prin 
Cuvînt, icoana ne vesteşte prin culori, ne face prezent”. Să 
continuăm ideea lui loan Damaschin, care încearcă o interesantă 
valorizare a văzului. Acesta ne face prezentă imaginea: eu văd. În 
calitatea sa de compozitor şi de teoretician al muzicii bizantine, 
loan Damaschin pleda pentru înţelesul audibil al cîntării, la 
modul prezent: eu cînt; ca liturghisitor, în Dogmatica, actualiza 

Cina cea de Taină în cultul mereu repetabil şi viu al sfintei 
euharistii: eu exist pentru că sper în mîntuire. 

În opera iconologică a Sf. loan Damaschin, sînt venerate, 
pentru prima dată în literatura canonică, Logosul (manifestare a 
audibilului) şi icoana (manifestare a văzului), ca limbaje 
specializate participînd la sfinţenie. Ideea circula într-o formă 
sau alta în scrierile patristice. O regăsim, de pildă, la Sf. loan 
Gură de Aur, care relua în stil personal disputa seculară dintre 
artele liberale şi mecanice. El susținea că imaginile vizuale ar fi 
superioare celor auditive, văzul avînd o putere mai mare de 
cuprindere şi de pătrundere decît auzul: „cerul tace, scrie marele 
capadocian, dar înfăţişarea lui dă un glas mai limpede decit 
trimbiţa, dîndu-ne de veste prin ochi, nu prin urechi; căci simţul 
acesta prin firea lui e mai lămurit şi mai credincios decât acela”?. 
În realitate, şi cuvîntul are aceeaşi funcţie de actualizare ca şi 
imaginea. El numeşte sau evocă, dar şi cheamă, renaşte, după 
cum Dumnezeu însuşi a zidit, adică a făcut prezentă lumea, 
rostind numele vieţuitoarelor şi lucrurilor. 

Logosul divin s-a manifestat întîi în creație; dacă 
Dumnezeu a ales cuvîntul înduhovnicit pentru realizarea 
capodoperei unice şi fundamentale care este Zidirea, înseamnă 
că aceasta i-a bine plăcut întru frumos. Omului i-a revelat şi 
culoarea orientindu-l, deopotrivă, în direcția artelor vizuale şi a 
artelor auditive. Cine ar garanta că o pînză de Rafael întrece ca 
valoare o simfonie de Beethoven? Că, în epoca patriarhilor, 
Izrael auzea confuz, dar vedea mai bine nu poate fi credibil. 


a) Legendele sfinte ale icoanei 
Se cunosc mai multe legende ale icoanei. Este vorba mai 
întîi de icoana nefăcută de mîna omului şi care are ca obiect 


chipul pămîntean al Mîntuitorului. Legenda s-a bucurat de 

mare audienţă în toate timpurile, mai ales printre pictorii de 
icoane, care găseau dovada genezei prestigioase a 
meşteşugului lor. Unul dintre ei, celebrul Dionisie din Furna, 
îşi sfătuia ucenicii pe la 1738, făcînd, totodată, actuală cea mai 
veche legendă despre Icoana Mintuitorului: „...iar tu ia seama 
bine să nu te arăţi leneş, ci uceniceşte cu toată osîrdia şi rîvna 
pînă ce vei ajunge desăvirşit în acest meşteşug, sfînt ce însuşi 
Domnul l-a dăruit oamenilor. lar întru aceasta stau chezăşie 
multe fapte, dar dintre toate cel mai mult minunata icoană, 
nezugrăvită de mîna omenească, în care însuşi Dumnezeu 
întrupat în lisus Hristos şi-a întipărit sfîntul chip şi astfel, a 
trimis lui Abgar, stăpînitorul Edessei, dumnezeiescul lui tipar 
în sfînta năframă”8). 

Unul dintre izvoarele cele mai vechi ale legendei se află 
în Istoria bisericească a lui Eusebiu din Cesareea. Autorul 
compilează date diverse şi ne relatează că regele Abgar al 
micuţei provincii Edessa, „de dincolo de Eufrat”, suferea 
„cumplit de o boală trupească”; probabil de lepră; el a cerut 
ajutorul Mîntuitorului să-l vindece. Cum nu se putea deplasa 
pînă în Galileea, regele a trimis, ca mesager, pe un slujbaş al 
său, Anania sau Hannan. Acesta era şi pictor. O scrisoare 
protocolară îl invită pe lisus în persoană să-l viziteze pe rege 
ori să-i permită lui Anania să-i facă portretul. Eusebiu 
pretinde că scrisoarea a fost găsită de el însuşi în arhiva regală 
şi că a tradus-o din siriacă. lată ce-i scrie Abgar lui lisus: 
„Auzit-am de tine că fără plante tămăduieşti. Mi s-a spus că 
pe orbi îi faci să vază, pe ologi să umble, pe leproşi îi cureţi, că 
alungi şi duhurile necurate şi pe demoni, că tot felul de boale 
vindeci, ba chiar şi pe morţi îi înviezi”%. Recunoaştem, fără 
dificultate, cuvintele pe care lisus, la rîndul său, i le-a 
transmis lui loan Botezătorul, prin ucenicii acestuia: „Duceţi- 
vă de spuneţi lui loan ce auziţi şi ce vedeţi: // Orbii îşi capătă 

vederea, şchiopii umblă, leproşii sînt curățţiți, surzii aud, 
morţii înviază, şi săracilor li se propovăduieşte Evanghelia” 
(Matei, 11.4-5). 

Hannan l-a descoperit pe lisus înconjurat de o mulțime 
de oameni şi a încercat să-i picteze chipul pe pînză, după ce 
şi-a ales un loc mai ferit şi mai înălțat. Se spune că solul lui 
Abgar nu reuşea să rețină imaginea divină, pentru că faţa 
Domnului era prea strălucitoare. Ştiind aceasta, lisus a cerut 
un prosop de la cei din apropiere, cu care s-a şters pe față; 
astfel, imaginea s-a imprimat pe pînză. Este prima icoană 
creştină, ca dar de sus, ea nefiind „făcută de mîna omului”. 
Cu ea Hannan s-a întors la regele său, dar şi cu o scrisoare 
prin care Domnul îl asigura că-i va trimite un ucenic pentru a- 
l ajuta în credință. Cum a privit chipul, Abgar s-a vindecat pe 
loc, iar Edessa a fost primul regat care a trecut la creştinism. 
După legendă, Sf. Toma l-ar fi trimis la Edessa pe Tadeu, unul 
din cei şaptezeci de apostoli de rang secund. Acesta l-a 
vindecat pe rege „prin punerea miîinilor” (procedeu 
terapeutico-liturgic folosit şi de lisus) şi a săvirşit multe 
minuni în părţile locului. Domnul i s-a adresat lui Abgar, în 
scrisoarea sa, prin cuvintele: „Fericit eşti (Abgar) de vreme ce 
ai crezut în mine fără să mă fi văzut; căci scris este pentru 
mine, că cei ce m-or vedea nu vor crede, pentru ca şi cei ce nu 
m-au văzut să creadă şi să fie vii” (lucr. cit, p. 61). Cu aceleaşi 
cuvinte îi întîmpină lisus pe cei şaptezeci de ucenici care se 
întorceau din prima misiune apostolică: „Ferice de ochii care 
văd lucrurile, pe care le vedeţi voi! / Căci vă spun că mulți 
proroci şi împărați au voit să vadă ce vedeţi voi şi n-au văzut, 
să audă ce auziţi voi, şi n-au auzit” (Luca, 10, 23.24). 
Asemenea paralelisme arată de ce textele evanghelice nu au 
individualitate: ele au circulat fie în forme orale, fie ca tipuri 
de scriere, foarte libere între ele, sacre ori apocrife. 

Icoana imprimată pe „mahramă” se mai numeşte şi 
Sfinta Mahramă. Locul ei în sinaxar este fixat la 16 august, iar 
ca simbol cultic (şi heraldic, ar spune istoricii) a devenit 
emblema oraşului Edessa. „În ce priveşte originalul icoanei, 
adică pînza pe care era imprimat chipul Miîntuitorului, el a 
fost multă vreme păstrat în Edessa, ca odorul cel mai de preţ 
al oraşului. El era foarte cunoscut şi venerat în tot Răsăritul şi, 
în secolul VIII, creştinii celebrau sărbătorirea sa în multe 
locuri, după modelul bisericii din Edessa”!0). 

Legenda mai acreditează că urmaşul lui Abgar, partizan 
al picturii nefigurative, s-a ridicat împotriva icoanelor şi a 
încercat să distrugă „mahrama”. Ea a fost salvată de episcopul 
oraşului, care a ascuns-o într-un zid. Peste ani, au fost 
descoperite două icoane identice şi asemenea chipului lui 
lisus: imaginea de pe mahramă dăruită lui Hannan (Anania) 
şi o copie a ei imprimată pe suprafața zidului de ceramică 
unde a fost adăpostită. Ambele au luat naştere pe cale 
minunată. Ele nu au fost făcute de mîna omului, ci de însuşi 
lisus Hristos, recunoscut drept „primul” iconograf divin, 
inspirator şi, totodată, executor. După acelaşi model, au 
apărut şi alte imagini iconografice. Cea mai cunoscută este 
Mahrama Sfintei Veronica. A luat ființă asemeni icoanei din 
Edessa: în drum spre Golgota, lisus este întimpinat de o 
femeie simplă, Veronica; aceasta îi dă o pînză să se şteargă şi 
să se răcorească; pe ea se imprimă Sfîntul Chip. 

Altă serie de legende dezvăluie întîmplări care explică 
apariția unor statui ale Sfintei Fecioare Maria. Tradiţia spune 
că Evanghelistul Luca a pictat primele icoane imediat după 
Cincizecime. Imaginea Fecioarei s-a transmis, deci, direct şi pe 
viu, ca şi cea a Fiului. Se pare că Sf. Luca a stabilit cele trei 
prototipuri iconografice principale ale Maicii Domnului, 
multiplicate apoi de meşterii zugravi. Este vorba de Eleousa 

(Milostiva), Odegetris (Călăuzitoarea) şi Oranta (Rugătoarea). 
„Aici tradiţia apostolică trebuie privită aşa cum înţelegem 
cînd este vorba de Liturghie sau de regulile apostolice: acestea 
din urmă urcă pînă la apostoli, nu pentru că ar fi fost scrise de 
propria lor mînă, ci pentru că au un caracter apostolic şi o 
autoritate apostolică”!. Datorită acestei „reguli”, specifice 
tradiţiei creştine, îndeosebi răsăritene, este de aşteptat ca 
„ultima” icoană din serie, indiferent de autor, să se raporteze 
permanent la prima. 

În sfîrşit, se cunosc şi „legende locale” despre chipul 
zugrăvit al Maicii Domnului. Unele se bucură de faima de a fi 
„făcătoare de minuni”, ceea ce le măreşte şi mai mult 
prestigiul în conştiinţa credincioşilor. Leonid Uspensky 
identifică aproximativ o duzină de icoane, atribuite Sfîntului 
Luca, numai în biserica rusă. Ele poartă denumiri consacrate 
şi locale: Maria din Vladimir, Maria din Novgorod, Maria din 
Omsk etc. Venerată în toată Moldova este Maica Domnului de la 
Neamţ. Geneza miraculoasă, vechimea şi circulaţia în locuri 
îndepărtate măresc faima icoanei nemţene, sacralitatea şi 
puterea ei harică. Ea a fost dăruită domnitorului Alexandru 
cel Bun de împăratul bizantin loan VIII Paleologul, la 1424. 
Icoana o reprezintă pe Maica Domnului cu Pruncul, ca 
Închinătoare. | se mai spune şi „cea de la Neamţ”, 
„Nemţeanca” sau „Lidianca”!2. După legendă, ar fi copia 
unui chip pictat în Lidia, pe la mijlocul mileniului întîi şi avea 
proprietatea de a face minuni încă de atunci. Puterea divină s- 
a transmis de la chip la chip, de la stilp la copie, în cea mai 
bună tradiţie patristică (Sf. Vasile cel Mare). 

În studiul icoanei, legenda nu trebuie minimalizată, cum 
procedează unii cercetători mai noi, care o amintesc pentru 
pitoresc şi erudiție. Ea explică un început: cum a luat naştere în 
conştiinţa creştină arta zugravului „de subţire”, cine a inspirat- 

o şi ce valoare sufletească i se atribuie. Aşa se justifică ştiinţific 
orice legendă (Mircea Eliade). Leonid Uspensky minimalizează 
discret materia legendară. El preferă, ca documente sufleteşti , 
stihurile liturgice rostite la hramul Sfintei Mahrame ori la alte 
slujbe religioase asemănătoare. Dar şi acestea se inspiră tot din 
legende: „Trimis-ai lui Abgar epistole înscrise de dumnezeiasca 
Ta mînă, lui care cerea mîntuirea şi sănătatea izvorite din 
înfăţişarea  dumnezeiescului Tău  chip...”. Stihirea este 
prelucrarea aceleiaşi legende, ca şi icoana; ambele pornesc 
dintr-un izvor comun. Pentru a căpăta prestigiul Sfintei 
Tradiţii, orice realitate artistică este, înainte de toate, 
experimentată, pusă în valoare spiritual şi natural printr-un 
dublu discurs, ce ţine pe de o parte de istorie, pe de alta de 
legendă. Ele se stimulează perihoretic: aspectul istoric îşi 
dobîndeşte sacralitatea în dialog cu legenda, devenind „real” în 
plan ideatic; legenda se „istoriază” prin însuşirea unor formule 
de discurs menite s-o menţină prezentă în conştiinţa 
ascultătorilor. 

Eusebiu din Cesareea a produs un interesant transfer de 
date de la istorie la legendă, obişnuit, de altfel, în epoca 
mitolografică a istoriografiei: un Abgar a trăit într-adevăr, dar 
între 176 şi 213 şi a creştinat Siria. Eusebiu, episcop de 
Cesareea, prin urmare personalitate ecleziastică de primă 
mărime şi cunoscător al evenimentelor recente, şi-a asumat 
răspunderea de a-l face pe Abgar contemporan cu lisus 
Hristos. Faptul istoric a fost sacrificat în favoarea legendei. 
Istoria a fost obligată să participe spiritual la realitatea sacră a 
începuturilor; legendară, este drept, dar singura credibilă: 
Hristos lisus, întemeietor al sfintei icoane, regele Abgar, primul 
suveran care a primit mesajul ceresc de încreştinare. Potrivit 
corespondenţei trimise de lisus, regele ar fi fost vindecat doar 
parțial, pentru că „a crezut”. Este o vindecare minunată. O 

parte din „boală” n-a fost doborită, dar Mîntuitorul i-a promis 
regelui un mesager care să-i continue lucrarea. El a fost sfîntul 
Tadeu, unul din cei şaptezeci de apostoli mai mici. Legenda 
spune că, la vederea lui Tadeu, regele a dat jos primul idol 
păgîn din fața palatului, dintr-o dată s-a încheiat vindecarea lui 
şi a început creştinarea Edessei. Mîntuitorul îl asigurase pe 
rege, prin Anania, că va fi vindecat definitiv după ce îşi va 
încheia misiunea divină printre oameni. Aşadar, de pe atunci 
viza nu numai „vindecarea” singulară a lui Abgar, ci a întregii 
umanităţi. În acest sens cristologic trebuie înţelese icoanele 
„nefăcute de mîna omului”, de unde şi distincţia necesară între 
ele şi imaginile copiate ulterior după acelaşi model. 

Cele trei icoane ale Sfîntului Luca sînt făcute de mînă. Era 
hărăzit şi în arta cuvîntului, ca evanghelist inspirat, şi în cea a 
imaginii. Se spune că de la el ar fi rămas peste şase sute de 
icoane. Nu se ştie dacă a pictat chipul Fecioarei sur le vif ori sub 
stare de extază după ce a avut, cu siguranţă, prilejul să cunoască 
înfăţişarea omenească a Mariei. Există o legendă (cf. Sf. loan 
Damaschin) care explică mentalitatea primelor secole ale 
creştinismului, privind funcția inspiratoare a icoanei. Sfîntul 
loan Hrisostom ţinea, în chilia sa, la loc de cinste o icoană a 
Apostolului Pavel, pe care o contempla cu rivnă, în meditaţie ori 
cînd se pregătea să scrie. Odată s-a decis să redacteze un studiu 
despre epistolele Sfîntului Apostol. Lucrul mergea anevoie, de 
aceea autorul i-a cerut, prin rugăciune, lui Dumnezeu să-i arate 
un semn dacă se află pe calea cea bună. Cel de sus i l-a trimis: 
cînd un ucenic s-a dus să-i ceară îndrumare, a zărit în chilie un 
bătrîn respectabil, care-i şoptea la ureche Sfîntului loan cuvinte 
tainice: avea exact chipul de pe icoană. Dumnezeu îl trimisese în 
ajutor chiar pe Apostolul Pavel. 

În epoca apostolică şi a sfinţilor părinţi exista, prin 
urmare, acest scenariu de legendă privind icoana inspirată de 

sus. Probabil că şi Sf. Luca a primit, tot prin arătarea tainică a 
Fecioarei, darul picturii. Şi Roman Melodul a primit pe cale 
inspirată arta cîntării religioase, direct de la Maica Domnului. 
Legenda despre Sfîntul loan Hrisostom are şi alt tilc, pe care îl 
desluşim recitind un pasaj din tratatul lui Dionisie de Furna: 
„Şi bine se ştie că acest meşteşug, a fost primit şi lăudat şi de 
preanevinovata lui Maică, deoarece ea a mulțumit sfîntului 
apostol şi evanghelistului Luca, tocmai pentru meşteşugul 
întru zugrăvire şi, binecuvîntîndu-l, a zis: «Pogoară asupra ta, 
prin ruga ce-o înalţ, mila celui de mine zămislit»; iar 
nenumăratele minuni ce le-au făptuit şi le făptuiesc icoanele 
sfinte ale Domnului, ale Maicii Domnului şi ale altor sfinți 
adeveresc că arta zugrăvirii este plăcută Domnului. Pentru 
aceasta toți cei ce o urmează fără grijă şi din iubire pentru aur, 
cîştigat în necinste, să bage bine de seamă şi să se 
răzgîndească înainte de vremea prea tirzie, amintindu-şi şi 
spăimîndu-se de chinul lui luda în focul Gheenei, fiindcă, 
asemenea lor, a fost cărpănos”!” . Darul lui Dumnezeu se 
împarte tot ca dar; el are numai valoare spirituală. Este unica 
funcţie a artei divine. Folclorul românesc a adoptat-o la 
nivelul mai multor categorii de obiceiuri şi de specii literare: 
în lirică este conştientizată răspunderea destinală a 
cîntărețului prin versul-sentință: „Cu cât cînt, cu-atita sînt”; 
povestitorul încheie uneori narațiunea cu formula: 
„Dumnezeu să ţ-o plătească”; bătriîna care descîntă îşi încheie 
ritualul printr-un vers specific, prin care se recunoaşte 
distribuția competenţelor: „descîntecul de la mine, / leacul de 
la Dumnezeu”; colindătorii sînt răsplătiți prin simboluri 
agrare, colaci, nuci, mere, nu prin arginţi. Şi exemplele ar 
putea fi comentate pe larg. Nu este locul aici, însă le semnalăm 
ca repere pentru o teorie generală şi coerentă despre 
funcționalismul sacru al unor genuri folclorice. 

Icoanele „nefăcute de mîna omului” fundamentează şi 
ele simbolismul religios al imaginii. Creştinii văd în icoană 
chipul victorios al lui Hristos lisus, în lupta împotriva 
păgînismului. În timpurile vechi, ea apărea în vis, ca 
„vedenie”, oamenilor „mari” (împărați, cărturari, sfinţi) şi era 
purtată în chip de steag pe cîmpul de bătălie. Respectînd 
tradiția sacră, Ştefan cel Mare punea şi el în fruntea oştilor, 
cînd pleca în campanie, icoana Sfîntului Gheorghe, cel care îşi 
avea hramul la Mănăstirea Neamţ, de el reconstruită. 


b) Istoria icoanei 


Icoana ca artă de sine stătătoare se defineşte în sinoadele 
ecumenice, asemenea oricărei arte creştine. Sf Vasile cel Mare 
a fixat într-o omilie dogma teologică fundamentală a icoanei, 
preluată imediat de Sfînta Tradiţie. Ea priveşte raportul dintre 
model şi imagine, dintre chip şi asemănare: „Căci cinstea 
adusă icoanei se îndreaptă către cel înfățişat de ea”. În această 
vreme, icoana ia o mare dezvoltare, se diversifică tipologic în 
conformitate cu ierarhia cerească, se impune din ce în ce mai 
mult în conştiinţa religioasă. Ca şi imnologia, a fost angajată 
în dispute religioase, îndeosebi în epoca iconoclastă, 
cunoscută şi sub denumirea de „războiul icoanelor”, cînd s-a 
pus sub semnul întrebării legitimitatea transpunerii pe pînză 
şi în imagine a ființei lui Dumnezeu. Unul dintre primele 
momente de anvergură l-a constituit Sinodul Quinisext, 
deschis la 1 septembrie 692, la Constantinopole şi la care s-a 
făcut adesea referință în timpul sinoadelor ulterioare. Este 
considerat în istoria ecleziastică o completare a sinoadelor V şi 
VI, de unde denumirea Quinisext („cinci — şase”). Importanţa 
lui stă în aceea că a repus în discuţie probleme rămase în 
suspensie, printre care cele referitoare la arta sacră. Mai 

precis, la reprezentarea în imagine plastică a chipurilor 
divine. Artei plastice îi sînt consacrate trei „canoane“, adică 
paragrafe, cel cu numărul 82 reprezentind un interes 
teologico-estetic de însemnătate maximă. Leonid Uspensky îl 
reproduce integral în cartea sa: „Pe anumite picturi (graphais) 
se află mielul pe care înaintemergătorul îl arată cu degetul; 
acest miel a fost pus acolo ca model al harului, prefigurînd — 
prin mijlocirea Legii — adevăratul Miel, Hristos Dumnezeu. 
Desigur că onorăm figurile (tapous) şi umbrele — ca pe nişte 
simboluri şi închipuiri ale Bisericii, dar preferăm (protimâmen) 
harul şi adevărul, primind acest adevăr ca plinire a Legii. 
Hotărim deci ca de acum înainte plinirea aceasta să fie tuturor 
vădită prin picturi, astfel încât în locul mielului din vechime să 
fie reprezentat — după firea omenească (anthrâpinon charactera) 
— Cel ce a ridicat păcatul Lumii, Hristos Dumnezeul nostru. 
Aşa înțelegem mărirea smereniei lui Dumnezeu-Cuvîntul şi 
ajungem să-i pomenim locuirea (politeias) în trup, Patima, 
Moartea Lui mîntuitoare şi, de aici, izbăvirea (apolutrOseos) pe 
care a dăruit-o lumii”. 

Specialiştii consideră, de regulă, Sinodul Quinisext 
drept semnul de închidere a perioadei pre-iconoclaste. Ne 
îndoim că participanţii la sinod aveau măcar vag idee că 
numai peste trei decenii discuţiile paşnice şi de principiu 
aveau să fie dezvoltate într-un amplu război ideologic, uneori 
chiar militar, care punea în pericol însăşi existența ortodoxiei, 
dacă nu a creştinătăţii întregi. Ei făceau simple constatări, cu 
totul nepartizane, în legătură cu caracterele artei sacre ce se 
dezvolta sub ochii lor. Simbolurile artistice au început să 
cunoască o nouă tratare după Sinodul Quinisext, îndeplinind 
funcţii decorative şi emblematice, fără să mai ocupe spaţii 
întinse pe suprafaţa pictată. Chiar în timpul împărătesei Irina 
puteau fi zărite, pe sălile palatului, segmente de frescă 

decorativă cu porumbei şi corăbii, fără intenţii eretice. În 
marile ansambluri pictate, crucea indica punctul cosmic în 
care se bănuia prezența Mîntuitorului, porumbelul era 
cunoscut ca mesager şi succedaneu al Sfîntului Duh, iar pîinea 
şi potirul, ca simboluri euharistice. Arta sacră le cultiva cu 
parcimonie, respectînd repertoriul de semne patronat de 
Sfînta Tradiţie. Dar, cînd într-o frescă apărea un leu ca simbol 
militar, era limpede influența păgînă, de inspiraţie orientală; 
păunul nu era nici el un motiv creştin, ci unul împrumutat din 
plastica arabă. Se spune despre Constantin Copronimul, un 
Nero al Bizanțului, că a distrus iconografia sacră a celebrei 
biserici Vlahernes, ordonînd să se picteze pe pereţi copaci 
exotici, plante şi flori diverse, păsări şi animale sălbatice, într- 
o manieră foarte mimetică. 

Nu multă vreme de la încheierea lucrărilor Sinodului 
Quinisext, s-a declanşat războiul icoanelor (726-843), între 
iconoclaşti şi iconoduli. Se propun mai multe cauze ale 
conflictului, două însă au fost decisive, imprimînd trăsăturile 
caracteristice epocii, una politică şi una religioasă: a) Secolul 
al VIII-lea cunoaşte familii imperiale de origine armeană ori 
siriană. Ele au susținut şi dezvoltat mişcarea iconoclastă, 
întrucît îşi întăreau astfel creditul în ţările lor de baştină; 
orientalii, inclusiv evreii, refuzau arta figurativă, chipurile 
divine în reprezentări naturale. Canoanele artei lor impuneau 
interdicții severe pentru a-i îndepărta pe devoţi de la ispita 
idolatriei, care a făcut de mai multe ori ravagii. Un împărat de 
origine armeană, Filippikos Bardanes (711-713), a dispus 
distrugerea picturilor din Palat, întrucît evoca Sinodul al VI- 
lea (681), care a condamnat erezia monotelită; împăratul 
însuşi era monotelit. „Secolul iconoclast” se desfăşoară pe 
fondul unor puternice mişcări eretice, susținute partizanal de 
cele mai înalte vîrfuri ale imperiului. În asemenea situaţie, 

partea politică a problemei se converteşte tendențios în parte 
religioasă. b) Iconoclaştii plecau de la ideea, plauzibilă în 
aparenţă, că Dumnezeu nu poate fi conceptibil, ceea ce ar face 
imposibilă reprezentarea lui plastică. Nimeni nu l-a văzut ca 
persoană fizică, iar cînd s-a definit pe sine, a spus doar atât: 
„Eu sînt cel ce sînt”. Nici în Vechiul Testament, arată 
iconoclaştii, Dumnezeu nu dă voie lui Izrael, aplecat spre 
idolatrie, să-şi facă singur chip cioplit ori alte feluri de imagini 
născocite la care să se închine ca la idoli. Iconoclaştii trec sub 
tăcere lucrările Sinodului Quinisext. Ele au fost, pentru 
moment, tăinuite, iar Sinodul repudiat în totalitate. Canonul 
82 lămurea tocmai această controversă: raporta icoana la 
existenţa istorică şi de taină a Mintuitorului, cu patimile şi 
lucrările Sale izbăvitoare, săvîrşite la vedere. 

Epoca  iconoclaştilor debutează în forță prin 
„cutremurul” (Michel Quenot) provocat de împăratul Leon al 
III-lea Isaurul, în anii 726-730. Este vorba de două decrete, care 
interziceau atit pictarea icoanelor, cît şi împodobirea 
bisericilor cu imagini. Suveranul însuşi a trecut la fapte aspre, 
ordonînd sfărimarea icoanei lui lisus aflată deasupra unei 
intrări în Palat. Mulțimea mînioasă l-a ucis pe soldatul care a 
comis sacrilegiul; ca urmare împăratul a dezlănțuit o mare 
prigoană, cu multe vărsări de sînge. „Alături de islam şi de 
iudaism, scrie Leonid Uspensky, existau în tabăra iconoclastă 
diferite secte de coloratură dochetistă, influențate adică de 
învăţătura potrivit căreia întruparea divină ar fi fost iluzorie, 
ireală. Acesta era, de pildă, cazul paulicienilor şi cel al 
anumitor secte monofizite. La Sinodul VII ecumenic, sfîntul 
Nichifor, Patriarhul Constantinopolului, spunea că icono- 
claştii erau influenţaţi de evrei, de sarazini, de samariteni, de 
maniheeni şi de două secte monofizite: fantaziştii şi 
teopaschiştii” 1%. 

Două personalităţi clericale s-au opus direct lui Leon al 
III-lea Isaurul: Sf. Gherman, Patriarhul de Constantinopole, şi 
Sf. loan Damaschin, modestul monah de la biserica Sf. Sava de 
lîngă Ierusalim. Primul a refuzat să semneze decretul imperial 
din 726 împotriva icoanelor şi a trimis mai multe scrisori 
dogmatice, pentru întărirea solidarităţii episcopilor. Împăratul 
l-a înlocuit din funcţie (cu iconoclastul Anastasie), apoi l-a 
anatemizat şi l-a exilat. Sf loan Damaschin i-a trimis Isaurului 
o scrisoare semeață şi ironică, acuzindu-l că-şi încalcă 
atribuţiile: „Ne supunem ţie, împărate, în lucrurile care 
privesc viaţa, dăjdiile, vămile, încasările şi cheltuielile, în toate 
ale noastre încredințate ţie; dar în ce priveşte conducerea 
Bisericii, avem pe păstori, pe cei care ne-au grăit nouă 
cuvîntul şi care au formulat legiuirea bisericească”!9. Leon al 
III-lea i-a răspuns că este împărat şi popă, aruncînd anatema 
şi asupra lui loan Damaschin. 

Doctrina iconografică a dreptei credinţe se cuprinde în 
Cultul sfintelor icoane (trei ediţii refăcute şi dezvoltate, mai 
importantă fiind prima variantă). Este un text polemic unde 
sînt urmărite sistematic aspectele principale ale problemei, în 
cea mai mare parte acceptabile şi astăzi. Principala contribuţie 
a Tratatului (tratatelor) Cultul sfintelor icoane priveşte tema 
controversată a Vederii lui Dumnezeu; de aici decurge 
interdicția sau dezlegarea ce se dă pictorului sacru, de a face 
vizibil şi credibil, cu mijloace materiale şi puteri omeneşti, 
chipul lui Dumnezeu, nevăzut şi necuprins. În această 
privință, autorul se alătură Canonului 82 al Sinodului 
Quinisext care se limitează la enunţuri. Tratatul îmbogăţeşte 
Canonul cu citate şi mărturii ale sfinților părinţi, arătînd că 
vederea lui Dumnezeu este un dar divin ce s-a dat omului după 
multă chibzuială şi sub legea harului. Următorul pasaj pare 
inspirat direct din Canon: „Aceste porunci au fost date 

iudeilor din pricina lesnei lor înclinări spre idolatrie. Noi însă, 
ca să întrebuințez cuvintele sfîntului Grigorie Teologul, cărora 
ni s-a dat să fim împreună cu Dumnezeu, evitind rătăcirea 
superstițioasă şi, cunoscînd adevărul, să adorăm numai pe 
Dumnezeu, cărora ni s-a dat să ne îmbogăţim cu desăvirşirea 
lui Dumnezeu, să devenim bărbaţi desăvîrşiţi, deoarece am 
trecut de vîrsta prunciei, noi nu mai sîntem sub pedagog căci 
am primit de la Dumnezeu puterea de discernămînt şi ştim ce 
poate fi înfățişat şi ceea ce nu poate fi înfăţişat în icoană”. Sînt 
de reţinut şi alte aspecte de interes dogmatic şi teoretic: icoana 
vine în sprijinul neştiutorilor de carte; aceştia se instruiesc prin 
contemplarea ei, aşa cum ştiutorii de carte apelează la litera 
scrisă; icoanele se aşază la vedere, nu pentru a înlocui chipul 
sfint, ci ca să aducă aminte de existența şi de faptele lui 
Dumnezeu; icoana nu este identică, ci asemenea chipului, „o 
oglindă şi o ghicitură”. Exegeţii de mai tirziu, cînd s-au referit 
la tezele damaschiene, au făcut-o pentru a le sublinia şi 
dezvolta, neavînd motive să le dea la o parte. 

Un nou val de iconoclasm s-a revărsat asupra Bizanțului 
şi mai violent, pe timpul lui Constantin Copronimul (741-755), 
fiul lui Leon al III-lea Isaurul. Ambiţios ca orice dictator, a 
dorit să dea un prestigiu sinodal şi dogmatic iconoclasmului. 
El continuă politica tatălui său, potrivit căreia iconoclasmul 
trebuia să reprezinte direcția de dezvoltare a religiei oficiale, 
în vreme ce partea adversă, a iconodulilor, urma să fie 
exterminată, ca eretică. Radicalismul Copronimului nu a fost 
depăşit decît de războaiele religioase care au flagelat Europa 
apuseană în epoca feudală, deci peste cîteva sute de ani. Lui i 
se datorează singurul sinod iconoclast, anulat ulterior, după 
izbînda definitivă a iconodulilor, din 843. Pînă atunci va mai 
trece un secol. Sinodul iconoclast a avut loc în 754, la Hieria şi 
la biserica  Vlaherens din Constantinopole. Episcopii 

participanţi erau toți iconoclaşti, puşi de împărat după 
alungarea iconodulilor sau proveniţi de la episcopii special 
înființate. Lucrările sinodului au fost conduse de însuşi 
împăratul, aşa că deciziile au avut caracter de dictat. 
Caterisirea şi anatemizarea au fost aruncate şi asupra 
pictorilor, şi asupra deţinătorilor de icoane. 

Sinodul a avut ca îndreptar dogmatic un tratat scris 
special cu acel prilej de Constantin Copronimul. Împăratul îşi 
expunea părerile iconoclaste într-o manieră categorică, 
simplistă şi fundamentalistă. Tratatul formula o definiţie a 
icoanei, care elimina orice intenţie figurativă: condiţia icoanei 
cerea ca imaginea să fie consubstanţială cu prototipul; între 
acestea n-ar fi nici o relație de asemănare, cum arăta Sf. loan 
Damaschin, ci de identitate. Dacă icoana nu reprezintă, ci este 
chiar prototipul, înseamnă că este una şi aceeaşi cu 
Dumnezeu. Credinciosul se roagă unui zeu oarecare, 
închipuit individual, adică unei bucăţi de lemn. lată idolatria 
demonstrată, pornindu-se de la definiţia icoanei în manieră 
iconoclastă.  Copronimul avea impresia că, respingînd 
imaginile figurative, apăra ortodoxia. El credea că pictorul are 
la îndemînă două posibilități: ori să înfățişeze natura umană a 
Miîntuitorului (dar în acest caz ar trebui să se aştepte la o 
lucrare laică, asemenea oricărei alteia), ori să picteze faţa lui 
divină şi inaccesibilă. Şi într-un caz şi în celălalt, artistul se 
afla sub incidenţa ereziei care a constituit obiectul Sinodului 
de la Calcedon: dubla natură a Fiului. În realitate, tocmai la 
acel Sinod s-a arătat că în lisus Hristos se unesc două firi într- 
o singură esenţă, cea divină. Pentru Tratatul iconoclast, 
modelul de icoană îl constituie Euharistia. Aici, semnul 
(pîinea euharistică) este chiar trupul Domnului; temele 
picturii sînt pîinea, vinul, crucea şi, prin extensie, mielul, 
porumbelul, corabia, adică simbolurile artei precreştine. 

O revenire temporară la cultul sfintelor icoane s-a 
produs pe timpul împărătesei Irina, femeie cultivată şi foarte 
pricepută în treburile imperiului, cum aflăm şi din romanul 
istoric al lui Mihail Sadoveanu, Creanga de aur. Ea a urmat la 
tron după moartea soțului ei, Leon al IV-lea Isaurul (780), „un 
iconoclast moderat şi destul de nepăsător”. Irina a trecut fără 
întîrziere la organizarea celui de-al VII-lea Sinod ecumenic 
pentru restabilirea cultului icoanelor. Probabil că a procedat 
ca şi Constantin Copronimul, fostul ei socru, adică i-a 
înlăturat pe episcopii iconoclaşti, punînd în loc iconoduli, 
pentru a-şi asigura o majoritate confortabilă. În orice caz, noul 
patriarh, Nichifor, a fost impus de ea. Sinodul s-a ţinut la 
Niceea (787), în condiţii grele, sub ameninţarea trupelor aduse 
demonstrativ din Asia de episcopii adversari. Izbînda Irinei n- 
a ţinut multă vreme pentru că a urmat la tron o altă serie de 
împărați iconoclaşti. Istoria se repetă. Leon al V-lea Armeanul 
(813-820) îl imită pe Constantin Copronimul: pregăteşte un 
nou tratat iconoclast şi un alt sinod, prevăzut pentru anul 815, 
deci destul de repede de la urcarea pe tron, ceea ce dovedeşte 
acutizarea problemei; desigur, numeşte şi un alt patriarh, pe 
loan Grămăticul. A venit rîndul Sfîntului Teodor Studitul, 
personalitate clericală erudită, de la celebra biserică Studion 
din Constantinopole (şi eminent compozitor) să-l avertizeze 
pe împărat că nu are dreptul să se amestece în problemele 
Bisericii. Replica imperială nu s-a lăsat aşteptată, ca şi în cazul 
lui Damaschin. „Astfel, marele apărător al icoanelor, Sfîntul 
Teodor Studitul, a fost tîrît dintr-o închisoare în alta şi bătut 
atît de rău încât carnea sa rănită putrezea vie, iar fidelul său 
ucenic, Sfîntul Nicolae Studitul, era obligat să-i chiureteze 
această carne putredă cu un cuțit”!0). 

Punctul terminus al „războiului icoanelor” şi al 
„secolului iconoclast” l-a marcat anul 843. Istoria se repetă 

iarăşi: împărăteasa Teodora ocupă tronul, rămas vacant prin 
moartea soțului ei, iconoclastul Teofil, asumîndu-şi totodată, 
ca şi Irina, regența unui fiu minor (842). În anul următor, 
organizează un Sinod, ajutată de patriarhul Metodie, pentru 
reabilitarea icoanelor şi a Sinodului VII. În amintirea acestei 
victorii, iconodulii au decis ca prima duminică a Postului să 
fie serbată în fiecare an şi să poarte denumirea Duminica 
Ortodoxiei. Astfel, două femei şi împărătese creştine au salvat 
ortodoxia şi, totodată, artele sfinte. 


c) Istorie şi roman 


O evocare poetică a perioadei iconoclaste a realizat-o 
Mihail Sadoveanu în Creanga de aur. Este un roman istoric, aşa 
cum şi-a dorit autorul, însă toată informaţia privind 
evenimentele concrete, credințele, comportamentele, viața de 
zi cu zi a personajelor şi a categoriilor sociale consună cu 
mişcarea religioasă a epocii, atît cît cuprinde domnia 
împărătesei Irina. Din acest motiv, se poate spune că opera lui 
Sadoveanu este un roman istoric cu tematică religioasă sau un 
roman cu caracter religios. Romancierul şi-a ales o perioadă 
semnificativă pentru a evidenția translarea necesară şi 
neevenimenţială, de la păgînismul dacic la creştinismul daco- 
român. Personaje ca Bătrînul Mag, Kesarion Breb, Constantin, 
din spaţiul autohton, sînt mitico-istorice, deci neidentificabile 
în mod concret. Această idee a precreştinismului carpatic se 
bucura de un mare credit între cele două războaie şi o întîlnim 
în diferite variante. Lucian Blaga pune în succesiune lină 
simbolul euharistic al vegetației (Pan) şi crucea purtată în 
taină de păianjenul încreştinat: 

„Odată zeul îşi cioplea 

un fluier din nuia de soc. 

Piticul dobitoc 

i se plimba pe mînă. 

Şi-n scăpărări de putregai 

Pan descoperi mirat 

că prietenul avea pe spate-o cruce. 

Bătrînul zeu încremeni fără grai 

în noaptea cu căderi de stele, 

şi tresări îndurerat, 

păianjenul s-a creştinat.” 

Şi teozofia era la modă în perioada interbelică, 
asemenea cercetărilor de istorie mitică, de tip Pârvan şi 
Frazer. Autorul Baltagului, pasionat de lecturi diverse, ne 
poate pune chiar şi astăzi în dificultate privind cultura sa. 
Marele Preot al străvechilor daci, din Muntele Ascuns, îşi 
refuză, în consens cu Pan, vederea din afară şi-l ţine lîngă sine 
pe şarpele mirific Uroboros, cel care reface misteric ciclurile 
vegetale şi lumile. Un ipostas modern al lui Kesarion Breb, 
profesorul ciudat şi pasionat de hieroglife înțelege astfel 
tradiţiile cosmice pe care le explică elevilor: „Părinţii noştri 
geţi şi elini, domnilor, au învăţat de la Egipet şi de la Babilon 
cele douăsprezece simboluri şi cele şapte simboluri, şi 
pătratele, şi imaginile constelaţiilor, şi toate cîte trebuiesc 
pentru a ceti în eternitate şi în clipa trecătoare. Numele zilelor 
săptămînii sînt de-acolo. Nomenclatura religioasă a elinilor 
nu-i decît o tălmăcire a străvechilor numiri egiptene”. Autorul 
dezvoltă o poetică mitică a numerelor, în cea mai bună tradiţie 
hermetică şi rozicruciană. Kesarion Breb îi arată împărătesei 
douăsprezece tăblițe zodiacale, vindecînd-o de necunoaştere, 
aşa cum învățase el în perioada egipteană de iniţiere. Trimisul 
Marelui Mag era un mesager al mesagerilor, însărcinat să 
vadă cu ochii spiritualizaţi şi să comunice la întoarcere cum se 
petrece viaţa în centrele oculte ale lumii. 

Am mai spus că Mihail Sadoveanu (în prefața la Spre 
Emaus şi în Sadovenizînd, sadovenizînd...) avea o cultură 
religioasă cum numai şcoala interbelică putea să asigure 
oricărui cetăţean al ţării; în acelaşi timp, era iluminat de 
credința ortodoxă. Romanul Creanga de aur este o reconstituire 
a luptelor iconoclaste şi o frescă narativă în care pesonajele, fie 
împărați, fie robi, îşi poartă cu umilință făclia existenţei, întru 
marea biruinţă a Cuvîntului întrupat pe Cruce. Personajele 
din Creanga de aur par adesea, stilistic vorbind, imagini vii de 
iconografie autentică, iar cuvintele lor, rostite totdeauna cu 
mirare şi teamă, amintesc de ritualurile orante. Vorbirea 
ceremonială a povestitorului, recunoscută ca stil narativ 
propriu, cunoaşte trepte diferenţiate de discurs încă 
necercetate, de la romanul istoric propriu-zis, de tipul Frații 
Jderi sau Zodia Cancerului, la povestirile din Hanul Ancuţei şi de 
aici la compoziţii religioase ca Legende sfinte ori Creanga de aur. 

Cît priveşte partea strict istorică a problemei, să reținem 
mai întîi coincidenţa intenționată, dar cu sensuri ocultate, a 
unor date concrete. Kesarion Breb părăseşte Dacia în anul 780, 
exact cînd împărăteasa Irina ocupă tronul Bizanțului. El ia 
drumul Egiptului, la sfatul Magului, pentru iniţiere în 
misterele cele adînci şi mai presus de fire. După şapte ani, 
cifră ermetică, odată cu sinodul iconoclast al Irinei, se duce la 
Constantinopol cu însărcinări grele. El influențează în mod 
spectaculos cursul evenimentelor, ca şi cum s-ar fi produs o 
mişcare tainică în ordinea planetelor şi a zodiilor. Cititorul 
poate fi contrariat de faptul că acest străin ciudat, coboritor 
din Zamolxe şi din Carpaţi, renaşte miraculos în Egipt; abia 
ajuns la Bizanţ, se dovedeşte omniscient, trezind mirarea 
tuturor celor din jur. Era, fireşte, un iniţiat şi un clarvăzător. 
Războiul icoanelor este, pentru el, o chestiune de conjunctură, 
o defecțiune în planul secund al numerelor consacrate; se 

implică în aventură, pentru a atrage forțe înalte, de care 
puterile pămînteşti au vagi cunoştinţe. De aceea credibilitatea 
lui narativă este posibilă pe fondul descrierilor şi 
reconstituirilor sadoveniene. Unele sînt atît de exacte, încît 
par file de cronică, fără vreo intenţie de improvizație 
imagistică: „Vasilisa era către anul patruzecilea al vieţii ei. La 
moartea soțului său împăratul, înlăturase pe fiu de la lucrarea 
împărăției, luase ea singură friul şi desăvîrşise fapta cea mare 
şi mult lăudată, deschizînd iar bisericile ortodoxiei şi dînd 
poruncă să se spele varul cu care fuseseră astupate sfintele 
zugrăveli, din ticăloasa poruncă a socrului său Copronimul. 
Mulţi călugări negri, ca nişte corbi, îi împresurau alaiul, 
filfiind din pulpane, binecuvîntind puterea  lumească 
întrupată de astă dată într-o muiere văduvă, care răscumpără 
cu sufletul şi cu rîvna frumuseţea ce ar fi trebuit să o aibă 
chipul ei”. 

Nimic de spus, romanul este în consens cu istoria: 
Constantin, fiul Irinei, deşi aşteptat îndeosebi de armatele 
asiatice, chemate grabnic să exercite presiuni asupra sinodului 
în pregătire, nu i-a urmat la domnie, probabil datorită 
înclinațiilor lui  iconoclaste. „Adunarea ecumenică a 
binecredincioasei ortodoxii trebuie să se ţie numaidecît anul 
acesta, în linişte; de aceea sfinții părinți episcopi au fost poftiți 
la Nikeea. Sfinte părinte Platon, te roagă Vasilisa şi te pofteşte 
să fii acolo cu un ceas mai devreme, şi cuvîntul pe care, anul 
trecut, ţi l-au tăiat vrăşmaşii cu sabia, să-l învii din nou şi să-l 
faci să sune cu mai multă putere întru lauda Dumnezeului 
nostru şi a sfintelor icoane”. Informaţia este corectă 
documentar. Sadoveanu are în vedere împrejurările nesigure 
în care s-au ţinut lucrările Sinodului al VII-lea, datorită 
răzmeriţei iconoclaştilor. Nu e locul pentru o analiză mai 
adîncă a romanului, însă atragem atenţia asupra fondului 

religios, în perfectă concordanţă cu psihologia vremii şi cu 
documentaţia istorică. 


d) Tipologia icoanei 


De regulă, clasificarea sau tipologia, ca orice activitate 
operațională, nu suprasolicită principii valorice ce ţin de 
domeniul esteticului sau al adevărului de credință. Aşa se 
întîmplă şi în cazul artei laice. Nu ni se spune, prin tipologie, 
dacă un roman este bine construit ori nu. Cînd am vorbit, într- 
un capitol anterior, despre icoanele „nefăcute de mîna 
omului” sau „făcătoare de minuni”, nu am intenționat 
valorizarea estetico-teologică. 

1. O tipologie posibilă poate porni de la prototip 
(Chipul lui lisus din Edessa) ori de la model (Chipul Mariei 
pictat de Luca), după care se conduce seria ce cuprinde 
exemplare mai mult sau mai puţin prestigioase: Theotokos- 
Odighitria (Maria din Vladimir), Theotokos-orantă (Maria de 
la Moldoviţa), Theotokos-tronînd (Maria de la Kurdali-Cipru). 

2. Calendarul religios constituie şi el punct de plecare 
pentru mai multe serii tipologice. Există, de pildă, un tip 
distinct de icoane consacrat celor douăsprezece praznice 
împărăteşti, cu denumiri proprii şi fixate în anumite momente 
liturgice ale anului: patru dintre ele o reprezintă pe Maica 
Domnului (Naşterea Maicii Domnului, Întimpinarea Maicii 
Domnului, Buna Vestire, Adormirea); şase pentru Fiul (Naşterea 
Mîntuitorului, Aducerea la templu a lui lisus, Botezul, Schimbarea 
la față, Intrarea în lerusalim, Înălțarea Domnului); alte două 
icoane evocă momente calendaristice ce amintesc încheierea 
misiunii păminteşti a Domnului: Cincizecimea şi Înălțarea 
Sfintei Cruci. 


233 


Petru Ursache 


3. Dacă s-ar face catalogul tuturor variantelor cunoscute 
ale unei singure icoane, pe întreaga ortodoxie (spre exemplu, 
Cina cea de taină), ar apărea la iveală tipul românesc de imagine 
(pe lemn, pe sticlă, în frescă), tipul grecesc, sîrbesc, sirian, etc. 
Bizuindu-ne pe criteriul etnic, în sensul de unitate în varietate, 
orice subiect iconografic se supune tipologizării cu ramificații 
imprevizibile. Asemenea tipologii au un caracter ştiințifico- 
didactic de importanţă oarecum secundară. Icoana 
îndeplineşte şi alte funcţii, în afară de cea didactică, şi anume: 
decorativă, de meditaţie, estetică, liturgică. Ultima este cea 
mai însemnată în viața creştinului, implicîndu-le şi pe 
celelalte. Meditaţia nu angajează întotdeauna adunarea- 
împreună (cu semenii), pentru comuniunea cu Hristos în 
rugăciune. Întîlnirea individului cu sine şi cu Hristos este un 
act sufletesc personal. De aceea nu e decisiv pentru momentul 
meditaţiei (şi contemplaţiei: ambele cuvinte reprezintă trepte 
suitoare în cunoaştere), dacă icoana în fața căreia are loc actul 
tainic de întîlnire se află aşezată ritualic în casă ori în biserică, 
în pronaos sau pe tîmplă. Situaţia se schimbă față de ceea ce 
numim funcția liturgică a icoanei. Aceasta se realizează deplin 
numai în spaţiul sacru al bisericii, înţeles ca adunare- 
împreună sau ca „taină a adunării”: mai precis, însăşi 
Euharistia. Cum afirmă un teolog contemporan, Alexandre 
Schmemann,  „...adunarea este primul act liturgic al 
Euharistiei, este baza şi începutul ei”!. Icoana coparticipă la 
actul liturgic, de aceea îşi are un loc precis în spaţiul 
arhitectonic, ca şi în structura ritualului. Cum slujba 
reprezintă o desfăşurare de momente, în timp, în spaţiu şi în 
spirit, icoana nu apare izolată, ci integrată într-o sintaxă bine 
structurată a imaginilor şi gesturilor. Se spune, în limbaj 
dogmatic şi poetizat, că Biserica este Casa Domnului, adică un 
cosmos sacralizat unde se întilnesc Începutul cu Sfîrşitul, 

Răsăritul cu Apusul, Alfa şi Omega. Iconografic, aceste două 
extreme bi-unitare îşi află consacrarea în imagini tipice, de 
neconfundat. Orice inițiat ştie să se orienteze după ele şi să le 
recunoască: în partea de răsărit se înalță iconostasul sau 
catapeteasma, în centrul căreia tronează grupul „Desis”, 
simbolizînd biruinţa finală şi lumina parusiei; în cealaltă 
parte, la apus, străjuieşte Judecata de apoi, icoană ce-i aminteşte 
credinciosului îndatoririle ce-i revin în timpul existenței 
pămînteşti. La Voroneţ, în partea apuseană a peretelui 
exterior, şi-a găsit locul celebra şi ampla frescă a Judecăţii. 
Introducerea în biserică înseamnă, pentru novice, „o 
cunoaştere în trepte”, spune Paul Evdokimov. El intră pe uşa 
dinspre apus, fiind întîmpinat de icoana Judecata de apoi, 
singura importantă şi cu înţeles major în această parte a 
incintei. Prima încăpere, pronaosul, rezervată pe timpuri 
catehumenilor (cei care încă nu primiseră consacrarea prin 
botez), oferă o cunoaştere simplă, după pregătirea sufletească 
şi puterea modestă de înțelegere: imagini diverse din Vechiul 
şi Noul Testament, scene de martiraj, sfinți locali. Următoarea 
încăpere simbolizează deja un urcuş. Ea poartă denumirea de 
naos (navă, corabie), preluată din imagistica Vechiului 
Testament şi transpusă în formă arhitectonică: Biserica este o 
navă ce pluteşte pe apele credinţei, condusă de adierile 
Duhului Sfînt. Naosul era rezervat în vechime credincioşilor, 
inițiaților. Aceştia alcătuiau, împreună cu clerul slujitor, 
Biserica vie, participînd laolaltă la desfăşurarea oficiilor 
liturgice. Biserica nu se constituie numai din clerici (care 
îndeplinesc funcții administrative), ci din uniunea cu 
poporanii. Prin participarea iluminată, ei înmulțesc 
umanitatea lui Hristos. Pereţii laterali ai naosului nu 
prezentau interes iconografic deosebit în pictura tradițională. 
În abside însă şi în cercurile de boltă ale acestora, îşi fac loc 

scene clasice din viaţa Mîntuitorului: Intrarea în Ierusalim, 
Pescuitul miraculos, Ispitirea de pe munte sau chipuri de ierahi 
importanţi. Naosul este dominat de icoana unică a acestui 
segment de biserică, Pantocratorul, din cupola turnului. După 
unii specialişti (I.D. Ştefănescu), de aici trebuie începută 
lectura programului iconografic al oricărui lăcaş de cult. lisus 
Hristos este înfățişat în ţinută imperială de stăpîn al creaţiei, 
care binecuvîntează şi ocroteşte turma de credincioşi adunată 
în biserică. Împreună cu Sfinta sfintelor din altar şi cu Judecata 
de apoi, Pantocratorul formează un triunghi fix, simbolizînd 
„ochiul lui Dumnezeu”, cunoaşterea absolută. 

În aparență, panoul monumental de icoane care 
formează iconostasul (catapeteasma) aparține structural tot 
naosului: el se află faţă de altar ca un perete despărțitor de 
naos. Dar să ascultăm şi părerea lui Schmemann: „O 
asemenea prezentare a altarului este şi nouă şi falsă. Desigur 
că ea depinde de înţelegerea corespunzătoare a iconostasului, 
care înainte de toate e ca un perete ce desparte Sfînta sfintelor 
(altarul) de mireni şi pune între ei o barieră de netrecut. Oricât 
de straniu ar apărea astăzi mulţimii ortodocşilor, trebuie să 
afirmăm că iconostasul a apărut dintr-o cauză total contrară: 
nu pentru a separa, ci pentru a uni. Deoarece icoana e mărturie 
sau, mai bine zis, este consecinţa unirii între cel dumnezeiesc 
şi cel lumesc, între cel ceresc şi cel pămîntesc, ea este 
totdeauna, prin esență, icoana întrupării. De aceea şi 
iconostasul a apărut de la început din trăirea realităţii că 
locaşul este «cerul pe pămînt», ca o mărturie că «s-a apropiat 
de noi împărăţia lui Dumnezeu»”. Ca şi întreaga iconografie 
din locaş, iconostasul este prezentarea întrupată a Bisericii ca 
sobor (adunare), ca unitate a lumii văzute şi nevăzute, ca 
descoperire şi prezenţă a făpturii noi şi transfigurate”!5). 
Iconostasul face transparent altarul, astfel încât credincioşii să 

poată asista direct şi în cunoştinţă de cauză la oficierea 
liturgică desfăşurată înăuntru. El aparţine, deopotrivă, şi 
naosului şi altarului, deschizînd „o fereastră”, ca să se vadă, 
în toată măreţia sa mîntuitoare, tronul lui Dumnezeu. 

La prima vedere, iconostasul pare un simplu amestec 
decorativ şi supraabundent de imagini. În realitate, el respectă 
un program iconografic precis, comun oricărei biserici din 
întreaga ortodoxie. Iconostasul rezumă, prin cîteva şiruri de 
imagini distincte şi consacrate de tradiţie, fundamentele 
întregii doctrine creştine. Privit de sus în jos (ne referim la 
modelul clasic), se observă că suprafaţa lui este străbătută de 
patru rînduri de icoane, dispuse în ordine orizontală. Fără a 
intra în amănunte, semnalăm că primul, destul de greu 
perceptibil, din păcate, de la distanţă, se constituie într-un 
registru de icoane care reprezintă un segment din istoria 
Vechiului Testament, anume perioada Patriarhilor, de la 
Adam la Moise. La mijloc, se află icoana Sfintei Treimi, 
amintind de revelaţia pe care a avut-o Avraam la copacul 
Mamvri, primul semn dat de lahve lui Israel. Registrul 
următor de icoane îi reprezintă pe Profeţi, cei care au 
proorocit venirea lui Mesia, ce se va naşte din casa lui David, 
fiecare ţinînd în mînă textul vestitor, sub formă de rotulus. Şi 
de data aceasta centrul rezervă spaţiul unei icoane consacrate, 
anume Maica Domnului în chip de Theotokos, adică 
„născătoare de Dumnezeu”. Se sugerează, pe verticală, pe de 
o parte legătura dintre grupul Patriarhilor şi al Proorocilor, pe 
de alta, continuitatea dintre Vechiul Testament ca timp al 
Legii şi Noul Testament, timpul Harului, corespunzător 
Cuvîntului întrupat. În al treilea registru, se înşiruie icoanele 
celor douăsprezece praznice împărăteşti, adică întreaga istorie 
sfîntă a venirii pe lume a Fiului lui Dumnezeu; în registrul de 
jos, al patrulea, apar chipurile apostolilor, despărțiți în două 

grupuri de icoana Deisis. Ea ni-l înfăţişează pe lisus Hristos în 
chip de mare arhiereu, cu cartea în mînă, oficiind el însuşi 
sfinta liturghie în Biserica Sa. De o parte a Mintuitorului se 
află Sfînta Fecioară, în chip de Orantă, iar de cealaltă, 
înaintemergătorul loan; ambii sugerează starea de aşteptare şi 
de rugăciune, de intermediere (intercesiune) între cer şi 
pămînt, cu intenţia de a-i înălța pe credincioşi pe aceeaşi 
treaptă de comuniune mistică. Imediat sub Deisis se deschid 
Uşile împărăteşti, decorate cu Buna Vestire şi cu imaginile 
celor patru evanghelişti. Acesta ar fi al cincilea registru, ce 
face parte din arhitectura iconostasului. La dreapta şi la stînga 
Uşilor, figurează, tot în chip obligatoriu, o icoană a 
Mintuitorului şi alta a Maicii Sale. Preotul se opreşte cu cartea 
ori cu cădelniţa în fața lor, pentru a reaminti dogma preoțimii 
ori a naşterii preacurate. Spaţiul rămas liber în registrul de jos 
este rezervat uşilor laterale, de acces obişnuit în altar, icoanei 
hramului sau unor sfinți locali. 


e) Teologia şi estetica icoanei 


Sînt autori care refuză o asemenea formulă de disociere. 
Pentru ei există o artă sacră ce se dezvoltă în conformitate cu 
adevărul de credinţă şi o artă profană şi autonomă, chiar cînd 
tratează subiecte religioase. Prima ne arată, ca să vorbim în 
termeni criticişti, cum este posibilă vederea şi înțelegerea 
nevăzutului, deci a spiritualului; cealaltă, cum este posibilă 
receptarea văzutului, a lumii concrete, sensibile. Cu alte 
cuvinte, arta sacră ne relevă „autenticitatea existenței” unice, 
în învăluirea ei de taină, de aceea aspectele formale ocupă un 
loc secundar; arta profană vizează „verosimilitatea aparenţei”, 
motiv pentru care se îndreaptă preponderent către impresie, 
culoare şi ornament: „[intă, niciodată podoabă, icoana 

centrează întreaga locuinţă asupra razei de dincolo”!%. Ca 
ţintă, ea aduce cinstire şi „slavă lui Dumnezeu” (lon 
Damaschin), îndeplinind o funcţie liturgică. Icoana nu ocupă 
pur şi simplu un spaţiu pe perete, ci dispune de o mare forță 
de iluminare a credinciosului, în urcuşul anevoios al 
cunoaşterii „în trepte”. Evdokimov absolutizează funcţia 
teologică a icoanei. Există temerea că, recunoscîndu-i imaginii 
şi alte competenţe decît cea liturgică, se iveşte pericolul 
desacralizării ei. Aşa se poate vorbi despre „laicizarea” 
picturii italiene, de la Tomaso Masaccio încoace. Locul 
pînzelor lui Rafael nu este în biserică, pentru a fi cinstite şi 
venerate, asemenea lui Theotokos, ci în muzeu, mai potrivit ca 
spaţiu de contemplare şi de admiraţie. Elogierea cuvenită 
imaginilor ce împodobesc plafonul Capelei Sixtine se întoarce, 
înainte de toate, către autor, Michelangelo, şi în ultimul rînd 
spre Dumnezeu, spre părinţi şi spre sfinți. 

Nu e mai puţin adevărat că alte funcţii ale icoanei 
(didactică, decorativă, estetică) o întăresc pe cea teologică. Să 
rămînem la aceasta din urmă. Canonul 82 al Sinodului 
Quinisext (691-692) şi lucrările celui de al VII-lea Sinod (787) 
au pus bazele unei teologii a icoanei. Solidare cu Tratatul lui 
loan Damaschin, ele au recunoscut raportul de asemănare, nu 
de identitate, dintre prototip şi imagine. lată textul ce ne 
interesează, de la al VII-lea Sinod Ecumenic: „Păstrăm, fără a 
introduce ceva nou, toate predaniile bisericeşti scrise sau 
nescrise, care ne-au fost încredințate. Una dintre ele priveşte 
reprezentarea imaginilor pictate (eikânikes anaziographeseâs), 
întrucît corespunde istoriei propovăduirii evanghelice, spre 
credința în adevărata şi nemincinoasa întrupare a lui 
Dumnezeu Cuvîntul şi spre al nostru folos. Căci cele ce se arată 
una pe alta se înseamnă neîndoielnic reciproc. 

Fiind aşa, umblînd noi pe calea împărătească şi urmînd 
dumnezeiasca învăţătură inspirată de Sfinţii noştri Părinţi şi 
de Tradiţia Bisericii Soborniceşti — despre care ştim că este 
lăcaş al Sfîntului Duh - hotărîm cu toată ştiinţa şi cu întreaga 
cercetare că, precum sfînta şi de viață făcătoare cruce, la fel 
sfintele şi cuvioasele icoane pictate în culori, făcute din 
mozaic sau din orice alt material; potrivit acestui scop 
(epitedeios) trebuie postate în sfintele lăcaşuri ale lui 
Dumnezeu, pe vasele şi pe veştmintele sacre, pe ziduri şi pe 
lemn, în case şi pe drumuri, fie că este vorba de icoanele 
Domnului şi Mîntuitorului nostru lisus Hristos, fie de cele ale 
sfinților îngeri sau ale oamenilor sfinți şi venerabili. Căci, ori 
de câte ori îi vedem înfăţişați în imagini, sîntem înclinați, prin 
contemplaţie, să ne aducem aminte de prototipuri, cîştigăm 
mai multă iubire pentru ei şi sintem mai degrabă chemaţi să-i 
mărim sărutîndu-i şi arătîndu-le cinstire (proskunesin), dar nu 
pe măsura adoraţiei (latreian) care, potrivit credinţei noastre, 
nu este cuvenită decât naturii dumnezeieşti, ci în acelaşi fel în 
care cinstim chipul sfintei şi de viață făcătoarei Cruci, al 
Sfintei Evanghelii sau ale altor obiecte sacre, cărora le arătăm 
cinstire prin tămi.ie sau lumînări, potrivit cucernicului obicei al 
celor vechi. Căci cinstea arătată imaginii urcă spre prototipul 
acesteia, iar cel care venerează icoana, venerează de fapt 
persoana înfăţişată de ea. Aceasta este, într-adevăr, învățătura 
Sfinţilor noştri Părinţi, aceasta este Tradiţia Sfintei Biserici 
Soborniceşti care a răspîndit Evanghelia pînă la marginile 
lumii. Urmăm astfel lui Pavel, cel care a vorbit în Hristos, 
dumnezeiescului Sobor al Apostolilor şi Sfinţilor Părinţi, care 
au ţinut predaniile pe care le avem în vedere. Aşa putem cînta 
în chip profetic imnele Bisericii învingătoare: «Bucură-te, fiică 
a Sionului, saltă de veselie, Israele; căci Domnul a înlăturat 
judecăţile rostite împotriva ta şi a întors pe vrăşmaşii tăi. 

Domnul, împăratul lui Israel, este în mijlocul tău; tu nu vei 
mai vedea nici o nenorocire » (Sofonie, 3, 14-15). 

De aceea hotărîm că aceia care, urmînd pildele ereticilor 
netrebnici, îndrăznesc să gîndească sau să înveţe altfel, să 
disprețuiască tradiţiile bisericeşti, să născocească noutăți sau 
să respingă ceva din cele ce au fost sfințite de Biserică — fie 
Evanghelia, fie înfăţişarea Crucii, fie pictarea icoanelor, fie 
sfintele moaşte ale martirilor; sau aceia care nutresc gînduri 
rele, duşmănoase şi pierzătoare faţă de tradiţiile Bisericii 
Soborniceşti, aceia, în sfîrşit, care îndrăznesc să folosească în 
chip profan sfintele vase sau cinstitele mănăstiri — hotărîm ca 
toţi aceştia, de vor fi episcopi sau clerici, să fie caterisiţi, iar de 
vor fi călugări sau laici să fie excomunicați” (cf. Leonid 
Uspensky, lucr. cit., p. 90-91). 

Acest text reprezintă cadrul general şi canonic din care 
trebuie să decurgă orice comentariu privind teologia icoanei. 
Direcţia teoretică este inspirată de Sfînta Tradiţie, iar esenţa 
gîndirii despre icoană îşi are punct de sprijin în realitatea 
cristologică. Icoana, ca ramură a artei sacre, nu rămîne un 
compartiment autonom sau strict liturgic, ci se implică 
amplitudinal în toată lucrarea creştină, în spiritul dogmei 
întrupării şi a adevărului de credință. Crucea, Evanghelia şi 
Icoana reprezintă aspecte specializate ale unuia şi aceluiaşi 
limbaj liturgic şi converg spre un sens unic, taina Naşterii şi a 
Învierii. Ele nu se află în raporturi de subordonare sau de 
juxtapunere în cadrul ritualului liturgic: aşa cum într-o 
simfonie una şi aceeaşi temă muzicală este transferată de la 
un instrument la altul ori între grupuri de instrumente, 
schimbîndu-şi amprenta timbrală, tonalitatea şi ritmul între 
registre, aşa şi icoana îşi face simțită prezenţa contrapunctic 
ori la unison cu celelalte elemente ale limbajului liturgic; e 
ceea ce se numeşte „funcția participativă” la liturghie a 

icoanei, o participare explicită, de natură oarecum tehnică, 
întrucît poate fi urmărită pe segmente, ca un spectacol ce se 
desfăşoară „la vedere”. Credinciosul însuşi se implică în 
anumite momente ale slujbei, asociindu-se cu preoții, prin 
cîntare şi rugăciuni, la realizarea scenelor cultice. 

Există şi o parte mai tainică a liturghiei, care nu mai ţine 
de competenţa „adunării” în totalitate, ci numai a clerului 
inițiat în mod special în această privinţă, prin „taina preoţiei”. 
Citim în FEuharistia lui Alexandre Schmemann: „Liturghia — ca 
taină —începe cu pregătirea Sfintelor Daruri şi cu adunarea în 
Biserică. După adunare urmează intrarea (vohodul) şi buna 
vestire a Cuvântului lui Dumnezeu; după care urmează 
aducerea, adică punerea darurilor euharistice pe sfînta Masă. 
După sărutarea păcii şi mărturisirea credinţei începe anafora: 
înălțarea darurilor în rugăciunea de mulțumire şi de aducere 
aminte. Anafora culminează cu epicleza, adică rugăciunea ca 
Dumnezeu să trimită Duhul Sfînt şi să arate pîinea şi vinul 
aducerii noastre ca Trup şi Sînge ale lui Hristos şi să ne 
învrednicească pe noi să ne împărtăşim cu ele'20. Şi mai 
departe: „Am spus că Liturghia care se slujeşte pe Pămînt se 
săvîrşeşte în Cer, dar — şi aceasta este foarte important — ceea 
ce se săvirşeşte în Cer deja există, deja s-a săvirşit, deja este dat. 
Hristos s-a înomenit, a murit pe Cruce, a coborit în lad, a 
înviat din morţi, s-a înălțat la ceruri, ne-a trimis Duhul Sfînt. 
În Liturghia care ne este încredinţată nouă s-o săvîrşim «pînă 
ce EI va veni», noi nu repetăm şi nu preînchipuim, ci ne înălțăm 
în acea taină a mîntuirii şi a vieţii celei noi desăvîrşită odată, 
însă dăruită nouă «totdeauna, acum şi pururea şi în vecii 
vecilor». În această Euharistie cerească, veşnică şi deasupra 
lumii, nu Hristos coboară la noi, ci noi ne înălțăm la E1”2. 

Cuvintele subliniate în ambele pasaje indică experienţe 
sufleteşti pe care le încearcă participantul pe parcursul 

desfăşurării liturghiei; ele sînt tot atitea trepte de înălțare 
(cum am văzut şi în actul contemplării icoanelor, începînd din 
pronaos şi ajungînd în fața iconostasului), de cunoaştere şi de 
adîncire în taina euharistică. Ceea ce se întîmplă la modul 
prezent în Biserică, în Cer deja s-a săvîrşit; din punctul de 
vedere al gîndirii pragmatice şi înşelătoare, avem impresia 
unei repetiții, a unei imitații: o repetiție, pentru că se asistă la 
acelaşi ritual duminică de duminică; o imitație, dat fiind că se 
încearcă să se transpună, în plan omenesc şi cu mijloace 
limitate, realitatea „imaginată” a fi în cer. Slujba, cu 
evenimentele ei sufleteşti de transsubstanţiere, reprezintă în 
plan simbolic efortul decis şi responsabil al apropierii omului 
de dumnezeire. El nu poate avea loc decît pe pămînt, cu 
destinaţia Cer, căci spune Miîntuitorul: „Voi sînteți din cele de 
jos; Eu sînt din cele de sus. Voi sînteți din lumea aceasta; Eu 
nu sînt din lumea aceasta”. (loan, 8.23). Şi: „Nimeni nu poate 
să vină la Mine, dacă nu-l va trage Tatăl care m-a trimis pe 
Mine, şi eu îl voi învia în ziua cea de apoi” (loan, 6.44). De 
asemenea, nici repetiţie: fiecare slujbă reprezintă o treaptă de 
înălţare distinctă şi un eveniment sufletesc unic în viața 
spirituală a creştinului. Dacă nu se întîmplă aşa cu oricine, 
trebuie să acuzăm seriozitatea ori calitatea morală a 
individului. 

Liturghia nu se desfăşoară oriunde, ci în Biserică, adică 
în Casa Domnului. Fiind loc sacru, „precum în cer”, este firesc 
să se producă evenimente sufleteşti minunate pe parcursul 
ritualului. Între icoană şi pîinea euharistică există corelaţii 
sigure: pîinea este chiar trupul sfînt ce ni se dă pentru hrană 
spirituală; icoana ne aduce chipul spre „vedere” (Paul 
Evdokimov). Cine se împărtăşeşte din Trup şi „vede” totodată 
în imagine suferințele Lui pe Cruce se simte mai bogat 
sufleteşte şi mai înălţat în ierarhiile fiinţei. În acest mod se 

înțelege cum participă icoana la slujba de taină a 
îndumnezeirii. 

Icoana reprezintă întreaga istorie a vieţii pămînteşti a lui 
lisus Hristos: naşterea miraculoasă, faptele minunate, 
patimile, învierea şi înălțarea la cer. Acestea sînt adevărate 
pentru că au fost prevestite de prooroci, mărturisite de sfinţii 
apostoli şi preluate de Sfînta Tradiţie. Icoana le transpune în 
imagine vie, adică în limbajul artei, respectind raportul 
dogmatic între chip şi asemănare, în spiritul Canonului 82 al 
Sinodului VII. „Biserica atribuie din totdeauna imaginii o 
mare importanţă, scrie Leonid Uspensky. Însă nu valoarea ei 
artistică sau estetică; e vorba de valoarea ei predicatorială. 
Imaginea constituie o veritabilă mărturisire de credință 
creştină. Acest caracter dogmatic constituie o dimensiune 
esențială a artei sacre ortodoxe din toate timpurile”? 
Disocierea pe care o propune autorul între valoarea 
predicatorială şi artistico-estetică ni se pare forțată şi limitativă. 
Dacă adevărul a fost rostit odată, în Liturghie, prin logos 
(lectura Evangheliei, rugăciune etc.), de ce să fie repetat pur şi 
simplu, ca predică, în poezie, cîntec, imagine? Limbajul 
liturgic nu simplifică şi nici nu îndreaptă rostirea într-o 
singură direcție, predicatorială. Gîndirea inspirată şi practica 
ritualică au finalizat un discurs liturgic polivalent, care 
excelează prin armonie, claritate, conciziune. Lumina şi 
măreţia sînt dimensiuni ale frumosului teologic. Credinciosul 
intrînd în biserică le caută pe suprafaţa icoanei. El vede cum 
lumina „străluceşte în întuneric”, cum lisus Hristos se înalță 
în slavă, după ce a călcat în picioare încuietorile Iadului, cum 
Duhul Sfînt pogoară din imensitatea cerului asupra 
apostolilor, împuternicindu-i în har şi înţelepciune; preotul 
citeşte Evanghelia din amvon, în chip de mesager divin, 
cîntecele diaconilor unite cu ale mirenilor se înalță spre 

cupolă ca să răsune în cer, iar credinciosul mărturiseşte, cu 
strigare mare şi în extaz mistic, „cred, Doamne !”. El vrea să 
spună: „Cred pentru că este frumos şi, deci, adevărat”. Cînd 
se întoarce de la slujbă, transfigurat de emoție şi de fericire, 
poate spune „a fost frumos”. Mărturisirea lui trebuie crezută 
pentru că porneşte din inimă îmbunătățită, acolo unde 
frumosul se uneşte cu adevărul. Căci frumosul nu este 
exterior fiinţei, ci interior, ca şi adevărul. De aceea ele nu pot 
fi despărțite. 


f) Arta religioasă şi arta sacră 


Estetica tradiţională şi laică obişnuieşte să susțină că 
arta reprezintă suportul material şi sensibil al frumosului (T. 
Vianu). Este suficient să contempli o formă perfectă, în 
limbajul mistic al culorii, al liniei, al melodiei, pentru ca, o 
clipă, să ai iluzia întîlnirii cu frumuseţea abstractă şi infinită. 
Forma  desăvirşită devine, pentru moment, receptacolul 
frumuseţii eterne. Prin această uniune mistică între material şi 
spiritual, între artă şi frumos, se produce ceea ce numeşte 
Hegel universalizarea particularului. Frumosul abstract şi 
inconceptibil se delimitează, paradoxal, în materie aparentă, 
exprimată în linie, culoare, sunet. Sensul formei este frumosul. 
El devine „vizibil” prin artă, prin limbajul sensibil şi 
transparent al formei. Intre formă şi frumos nu se stabileşte o 
relație de asemănare, ca în teologia icoanei, ci de identitate. 
Identificarea formei cu frumosul, pînă la vizualizarea acestuia 
şi încorporarea (fie şi iluzorie) în materie, reprezintă măreţia 
şi izbînda neîntrecută a artei laice; ea a reuşit, graţie tehnicii 
impecabile, să înfăţişeze frumosul într-o strălucire deplină, să 
poată fi contemplat, aici şi acum, fără promisiunea unei 
întîlniri viitoare ori în „trepte” de înălțare în spiritualitate. 

Şi tot în această identitate accidentală, temporală şi 
„neautentică”,  formă-frumos, se află cel mai mare 
inconvenient al artei laice, condamnate să moară şi să renască, 
mereu şi mereu. Prezența ei copleşitoare, ca expresie 
muzicală, ca poem, ca ansamblu organizat de linie şi culoare, 
ne satisface pentru moment dorul de divinitate. De aceea şi 
spunea Platon: „Divin este Homer!”. Dar ne învaţă să ne 
închinăm la zei păgîni şi înşelători, pentru că i-a coborit pe cei 
mari din cer. Forma nu are trăinicie. Ea se destructurează de la 
o epocă la alta, de la Antichitate la Renaştere, apoi la moderni, 
de la poezie la roman, de la un pictor la altul, pentru a 
redeveni capabilă să primească iarăşi şi iarăşi amprenta 
aurorală a frumuseţii eterne. Acest spectacol escatologic ne dă 
dreptul să ne mîndrim cu inepuizabila forță inventivă a 
spiritului uman, care scoate la iveală noi şi strălucite forme, 
pentru ca frumosul să se poată întrupa în deplină libertate şi 
cu bucuria regăsirii de sine. Dacă sensul şi rațiunea de a fi a 
formei este frumosul, acesta nutreşte, la rîndul său, năzuința 
arzătoare de a-şi găsi o formă adecvată. Ne aflăm într-una 
dintre contradicţiile tipic hegeliene: frumosul este o realitate 
abstractă şi inconceptibilă în timp ori spaţiu, dar, prin 
activizarea formei, devine sensibil şi limitat la modul prezent. 
Totodată, forma (ca meşteşug şi purtătoare de însemne ale 
istoricităţii) pune în circulaţie ideea frumoasă, depăşindu-se 
pe sine ca semn şi ca mod de existenţă. Ea se individualizează, 
capătă statut propriu între fenomene, iar autorul şi-o 
revendică drept bun personal: nu-i mai rămîne decît să 
aştepte drepturi financiare, însă, ca orice marfă, opera riscă să 
se perimeze, „piaţa” pretinzînd altă modalitate de organizare 
formală. Pe scurt, „arta laică” ființează în forme 
individualizate, ele schimbîndu-şi înfăţişarea de la o epocă la 
alta; frumosul se  întrupează în serii diferenţiate de 

reprezentare. Unitatea dintre forma artistică şi fond nu 
rămîne stabilă. Între Boticelli şi Rubens este o deosebire 
definitorie şi individualizantă, dictată de parcursul liniei, de 
amplitudinea muzicală a culorii, de mişcarea ritmică a 
intervalurilor dintre umbră şi lumină: predomină lumina la 
primul, umbra misterică la celălalt. Amîndoi cultivă „forma în 
mişcare”, cum ar spune Wolflin (adică n-o fac dependentă de 
un punct fix de pe planşă ), evitînd impresia de „static”. Cine 
contemplă o pînză de Boticelli este cuprins de un sentiment 
de pace: formele îi apar divine, graţioase şi surizătoare; este 
surisul chemător al divinității. La Rubens, grandilocvența 
volumelor şi agresivitatea cărnii cheamă senzaţia spre 
teluricul coboritor şi amorf. Lui Rafael „perspectiva italiană” 
i-a permis să realizeze forme perfecte, unice în frumuseţea lor 
suprafirească. Şi oamenii şi îngerii se pot desfăta privindu-le, 
pentru că par, într-adevăr, transfigurări ale luminii mistice. În 
schimb, Picasso, în perioada lui cubistă îndeosebi, dă impresia 
că tăinuieşte chipul frumosului printre linii sofisticate, ce 
aderă mai curînd la „uriţenie”. Să-şi fi cheltuit spiritul energia 
între imagini echilibrate şi extravagante, numai de dragul 
dezmăţului formei, spre satisfacția privitorului doritor de 
variaţie? Sigur este că nu şi-a găsit în arta laică o formă unică 
şi cuprinzătoare. De aici un paradox: deşi „s-a întrupat” în 
infinite chipuri formale, spiritul nu şi-a găsit propria-i 
identitate. Istoria artei cunoaşte destul de bine ceea ce s-a 
numit mai sus „forma individuală”, vizualizarea frumosului; 
este un avans de maximă însemnătate pentru cultura 
spirituală a omenirii, dar frumosul continuă să rămînă 
enigmă. Întrebarea lui Platon: „ce este frumosul?”, nu a găsit 
răspuns mulțumitor nici pînă azi. 

Arta sacră: din capul locului trebuie să se ţină seama de 
un fapt fundamental şi decisiv pentru o înţelegere corectă: 


247 


Petru Ursache 


pictura apuseană este laică, cel mult religioasă, în anumite 
momente ale Renaşterii italiene; cea bizantină, din toate ţările 
ortodoxe ale răsăritului, este sacră. Ambele se deosebesc prin 
funcţii şi tehnici de realizare. Dacă nu ținem seama de aceste 
distincţii de fond, nu le înțelegem corect nici pe una, nici pe 
alta şi ajungem la evaluări false, limitative. Imaginea unei 
Madone de Rafael este concepută aşa fel încît punctul de 
convergență al compoziţiei coincide cu chipul surizător şi 
luminat de fericire al Fecioarei. Pruncul este încadrat în 
spaţiul piramidal al imaginii, ceea ce dezvăluie o atenţie 
secundară. Bucuria lumească a Madonei este cea a unei femei 
care a născut un copil durduliu şi sănătos, neavînd altă 
dorință decît să ni-l arate şi nouă, cum se obişnuieşte în 
mundan. Tema aparţine domeniului religios, însă tratarea o 
laicizează complet. Nici un gînd nu zboară în transcendent, 
pentru că totul este coborât din mister pe planşă, suprasaturat 
de culoare şi strîns în plinurile concrete ale formelor. 
Privitorul nu-şi doreşte nimic altceva; minunea frumuseţii se 
află chiar sub ochii săi. Aceeaşi temă a Fecioarei cu Pruncul a 
fost evocată adesea şi în pictura bizantină. O abordare 
paralelă, oricît de succintă, scoate în evidență deosebirea de 
concepție şi de invenţie. Tipul cel mai apropiat de modelul 
italian este Hodighitria (Odighitria), adică Arătătoarea sau 
Calea (grecescul odos, cale). Opera plastică ni-l înfăţişează pe 
Cel care ne arată Calea, adică pe lisus, rostind: „Eu sînt Calea, 
Adevărul şi Viaţa!” În albumul editat de Corina Nicolescu, 
Icoane vechi româneşti, cea mai bună sursă românească pe 
această temă, figurează nouă reproduceri după Hodighitria, 
din localităţi diferite: Mănăstirea Văratec, Neamţ, Bistriţa, 
Vilcea (începutul secolului al XVI-lea), Văleni-Maramureş 
(secolele XVI-XVII), Biserica Sf. Ilie — Cîmpulung Muscel 
(secolul al XVII-lea), Biserica Sînpaul-Cluj (1753) etc. Acelaşi 

album mai cuprinde o icoană a Maicii Domnului cu Pruncul, 
ce aparține tipului Mîngfietoarea (Eleusa, de la grecescul eleos, 
milă). De altfel, ea poartă denumirea autohtonă, Maica 
Domnului a Patimilor şi provine de la Biserica Sf. Nicolai din 
Scheii-Braşovului (secolul al XVI-lea). Asemănarea cu icoana 
Maicii Domnului de la Vladimir este atit de frapantă, încât 
ambele par pictate de aceeaşi mînă. Prototipul este opera unui 
meşter cretan şi e considerată „cea mai frumoasă dintre toate 
de acelaşi tip păstrate în România”. Icoana din Vladimir este 
mai patetică. Maria îşi ocroteşte Pruncul, ţinîndu-l cu duioşie 
la piept, iar ochii, mari ca nişte găuri tombale, exprimă o 
nesfirşită tristeţe. Fiul, lipit de maică, îi împărtăşeşte durerea, 
dar priveşte cu speranţă către o ţintă care nu ne este accesibilă. 

Varianta românească ne-o înfăţişează pe Măria mai 
reținută, mai ascetică: lisus şi-a întors capul de la ea, 
pregătindu-se, parcă, pentru jertfă; deasupra, în medalion, 
Arhanghelul Mihail, cu chipul cermnit, ţine la vedere 
instrumentele de tortură: lancea, buretele şi vasul cu oțet; în 
partea opusă, tot în medalion, Arhanghelul Gavriil înalţă sfînta 
Cruce. Spre ea priveşte Mîntuitorul. Faţă cu instrumentele de 
tortură, se înţelege, va izbîndi Crucea. Într-un cuvînt, Icoana 
din Vladimir are un caracter mai familiar, de „Maică 
îndurerată”; cealaltă scoate în evidenţă sensurile cristologice 
ale sacrificiului. De aceea sarcina semantică se centrează între 
lisus şi Cruce. În Albumul citat, icoana din Şchei este 
supraintitulată Maica Domnului şi Simboalele Patimilor?9. 

Între aceste variante, majoritatea provenind din secolul 
al XVI-lea, deci aproximativ contemporane cu Madonele lui 
Rafael, nu există deosebiri decât de amănunt, în vestimentația, 
totdeauna bogată, în simbolismul culorilor. Maria, în chip de 
Theotokos („născătoare de Dumnezeu”), cum a fost definită 
după Sinodul ecumenic de la Eefes (431), îl ţine cu mîna 

stingă pe Pruncul sfînt; cealaltă îl arată lumii pe lisus 
(Hodighitria, „arătătoarea”), sugerînd gravitatea sacrificiului 
pe care îl face ca Maică. lisus copil, dar cu înfăţişare de om 
matur (Biserica din Sînpaul) dovedeşte, estetic, o abatere de la 
proporţia liniară a picturii laice. În pictura bizantină, această 
abatere poartă denumirea de perspectivă morală sau inversă; se 
subînțelege că lisus, indiferent de vîrstă, nu a părăsit 
înțelepciunea suprafirească, izvorâtă din esenţa sa divină. În 
mîna stîngă ţine o inscripție sacră, care vesteşte intenţia de a 
întemeia Biserica şi de a salva creatura de la moarte, adică de 
la neființă; dreapta, ridicată în chip de stăpîn ceresc, cu două 
degete apropiate, indică dublul său ipostaz umano-divin, unit 
într-o singură esenţă sau Persoană. Punctul de convergenţă şi 
de echilibru al compoziţiei e ilustrat de gestul arătător al Maicii 
şi de semnul imperativ al mîinii drepte, schițat de Fiul. Acest 
raport plastic nu se obține cu ajutorul riglei şi al compasului. 
Locul lui nu trebuie căutat pe suprafața icoanei, ca dat fix, ca în 
pictura laică; el este mobil, convenţional, deschizind o 
perspectivă de ordin spiritual, ce trebuie urmărită în linie 
ascendentă şi în sens metafizic. Datorită acestei perspective 
spirituale („morale”), forma întreagă se îndreaptă spre 
înțelesurile abstracte ale frumosului, lăsîndu-se luminată de 
impulsurile divine. Forma capătă, prin inspiraţie mistică 
mediată (artistul), asemănare cu frumosul. Dacă icoana ar fi 
dat altă rezolvare punctului de convergenţă, s-ar fi schimbat 
întregul sens al imaginii. Aşa cum am decriptat-o noi, apare 
într-o dublă semnificaţie: teologică şi estetică. 

Michel Quenot a avut ideea să urmărească fenomenul de 
laicizare a imaginii sacre în arta apuseană. La pagina 54 a 
cărții sale despre icoane, a pus în serie cronologică patru 
ipostaze ale chipului Mariei cu Pruncul. Prototipul îl 
constituie un exemplu apusean, din seria Hodighitriei 

(Arătătoarea), din epoca romană, începînd cu goticul şi 
continuînd cu renaşterea, punctul de convergenţă indicat de 
imaginile sacre îşi găseşte altă spaţialitate, ceea ce determină 
translarea semantică, de la dubla valoare teologică-estetică 
(numai la aceasta din urmă), în vreme ce dogma bizantină a 
păstrat neştirbită ordinea îndătinată a compoziţiei. În barocul 
apusean, Măria aduce cu o femeie oarecare din epocă, iar 
micuțul lisus, cu un copil drăgălaş şi răsfăţat. 

Datorită perspectivei morale, arta sacră se distinge prin 
ceea ce s-a numit „policentrismul reprezentării plastice”2%. 
Aceasta înfăţişează chipurile în manieră frontală, captivînd 
privirea spectatorului şi sensibilizindu-l. Maria şi Fiul ne caută 
cu ochii deschişi, pătrunzători, îndemnîndu-ne să participăm 
cu toată fiinţa la propria şi dramatica noastră transfigurare. Se 
realizează astfel un punct tainic de convergenţă, în direcția 
aceleiaşi perspective morale şi în concordanță cu sensul 
estetico-teologic al icoanei. Policentrismul infirmă impresia de 
„Statism” al imaginii, invocat de cei care cercetează cu 
superficialitate arta sacră. Din contra, se dovedeşte că, pe de o 
parte, arta laică îşi pierde dimensiunea morală (teologică) şi 
ideatică prin desacralizare, pe de altă parte, perspectiva 
geometrică o fixează la un singur punct de convergenţă, 
condamnînd-o la un statism sufocant. Chiar şi atunci cînd 
elaborează un spaţiu ce naşte iluzia „frumuseţii în mişcare” 
(Bernini, Breugel cel Bătrîn, Tiepolo, Tintoretto, autori citați, 
în acest sens, de Wlflin), avem de-a face cu un simplu 
aranjament formal, angajat într-o mişcare de suprafață şi nu 
de adîncime. Icoana este o imagine metafizică. Lectura ei 
începe cu suprafața pictată, întrucît ea constituie o 
introducere spre alte suprafeţe, mai subtile. Liniarismul ei 
derutant, policentrismul, perspectiva spirituală şi „inversă”, 
simbolismul figurativ (mielul şi crucea pentru Hristos, 

porumbelul în loc de Duhul Sfînt, peştele reprezentînd 
Botezul şi apa Iordanului, plasa în chip de predică etc.) şi 
cromatic, iată un limbaj şi tehnici specializate care dau formă 
imaginii sacre. Oricât s-ar părea de ciudat însă, cunoaşterea 
artei sacre este mult mai dificilă în comparaţie cu arta laică, 
întrucît presupune şi înţelegere, şi iniţiere. Pentru arta laică 
sînt suficiente cîteva lecţii introductive, după norme didactice 
obişnuite. Cunoştinţele dobîndite îl ajută pe individul şcolit 
sistematic să se pronunţe în calitate de cunoscător şi să emită 
judecăţi de valoare. Părerile lui pot fi ascultate, împărtăşite şi 
transmise mai departe. În legătură cu icoana, nu se poate 
pronunţa cineva care tratează simbolurile ca pe simple 
elemente de decor. El riscă să rămînă în afara unui limbaj 
abstract, distant. O judecată de valoare estetico-teologică 
pretinde un grad de profesionalitate, dar şi o competență 
morală. Arta sacră nu este autonomă în sensul cult al 
cuvîntului (Nichifor Crainic); rostul ei este să ritualizeze ideea 
frumoasă, dezvăluindu-i beneficiarului adevărul ca inter- 
relație ori bi-unitatea teologic-estetic (ce se desăvirşeşte în 
euharistie); nu-i limitează ci-i întăreşte posibilităţile de 
restaurare a chipului frumuseţii în om, într-o manieră pe care 
arta laică n-o va putea realiza vreodată. 

Am apelat la icoana românească pentru ilustrarea 
policentrismului imaginii sacre, însă se pot da şi alte exemple, 
autohtone sau din alte zone ale ortodoxiei. Icoana Maicii 
Domnului din Vladimir datează din sec. XI-XII şi se atribuie 
unui meşter din Imperiul bizantin. Ea a fost transportată în 
Rusia, într-o vreme cînd nu existau acolo decât bisericuțe de 
lemn, iar creştinarea se afla în curs de desfăşurare. Şcoala 
locală avea să ia naştere abia în secolul al XV-lea, prin miracol, 
datorită genialului pictor Andrei Rubliov, după ce meşterii 
ruşi fuseseră şcoliţi, cîteva decenii, de celebrul Teofan Grecul, 

venit nu se ştie din ce ţară bizantină. Icoana Sfînta Treime a lui 
Rubliov are o replică românească ce aparţine lui Petru 
Zugravu. Comparind ambele variante, Părintele Antonie 
Plămădeală ne asigură că întruchiparea românească a Sfintei 
Treimi rivalizează valoric cu cealaltă, „mai ales că izbuteşte o 
complementaritate a culorilor cu totul remarcabilă”). 

Între cele nouă variante citate din albumul Vechi icoane 
româneşti, distingem cîteva subtipuri, din seria Hodighitria. 
Unul dintre acestea este Maica Domnului încadrată de profeți. 
Icoana provine de la Văratec-Neamţ şi ne-o arată pe Maria cu 
Pruncul în braţe, gravă, maiestuoasă, ca o împărătiță 
bizantină şi ocupînd toată suprafaţa icoanei. În colţurile de 
sus, din dreapta şi din stînga Fecioarei, străjuieşte cîte un 
înger înaripat, în ţinută rezervată, mai puţin participativ în 
comparaţie cu arhanghelii de la Schei, care poartă însemnele 
crucificării. Pe laterale, vag separate de fond, sînt decorate, în 
rame, chipurile celor doisprezece profeţi, şase de o parte şi 
şase de alta; fiecare poartă în mînă inscripţii doveditoare că au 
prorocit venirea adevăratului Mesia. Cromatica icoanei este 
bogată şi densă, însă domină auriul care învăluie toate 
chipurile, inclusiv vestimentația lui lisus, bătînd în ton roşu şi 
foarte bogată în cute. Maica poartă un maforion somptuos, 
îmbrăcăminte specifică unui asemenea tip de icoană. Culoarea 
lui neagră produce, prin contrast, un efect estetic tulburător. 
Artistul s-a arătat curajos în iniţiativa sa personală, pentru că 
de regulă nu se apelează la negru în asemenea împrejurări, 
nici în evocarea lui lisus, nici a Mariei. În această icoană „se 
plînge”, dar pe fond auriu, ceea ce corespunde întru totul 
dogmei artistice. Broderia bogată, franjurii în aur, pietrele 
preţioase aplicate direct pe stofă răstoarnă simbolismul 
negativ al negrului făcîndu-l să adere, paradoxal, la culorile 
solarizante. 

Tipul de icoană cu marginea scobită în lemn, pentru 
rama ornamentală cu chipuri sfinte reprezintă, de asemenea, 
un procedeu de organizare a spaţiului plastic. Se urmăreşte 
un scop precis şi anume îmbinarea narativului cu picturalul. 
Icoana nu este numai imagine sacră, dar şi istorie sfîntă. Un 
eveniment din existența pămînteană a lui lisus Hristos ocupă 
locul cel mai întins şi central, iar istorierea se realizează prin 
încadrarea cu chipuri secundare. În cazul de față, partea 
narativă îşi are izvorul în Vechiul Testament, datorită 
chipurilor de prooroci care au vestit, din vreme în vreme, 
venirea Mîntuitorului. Icoana Deisis de la Humor-Suceava 
este concepută în acelaşi stil plastico-narativ. Locul ei este pe 
iconostas, deasupra Uşilor împărăteşti. Ea îl înfăţişează pe 
lisus Hristos cu cartea în mînă şi în haine arhiereşti, slujind în 
Biserica cerească, în asistenţa Sfintei Fecioare şi Sfîntului loan 
Botezătorul. Slujba divină pe care o săvirşeşte primul ierarh al 
Bisericii capătă înţelesul de sobornicească şi apostolească 
astfel: pe iconostas grupul „Deisis” (lisus Hristos, Sfînta 
Fecioară şi înainte mergătorul) se extinde în linie orizontală, 
incluzînd cele douăsprezece chipuri ale sfinților apostoli. 
Erminia permite reorganizarea spaţiului plastic în funcţie de 
destinaţia ritualistică a icoanei. Tipul Deisis are, pe iconostas, 
o poziţie fixă şi-şi permite să se desfăşoare, în ordine 
sobornicească, pe o bandă orizontală de cîțiva metri; icoana 
din Schei aparţine genului „purtat”, adică poate fi aşezată în 
diferite locuri de închinare. De aceea a fost necesară 
reorganizarea spaţiului plastic: imaginile sfinților apostoli, 
dispuse pe orizontală în iconostas, au fost aşezate pe verticală 
sub formă de ramă, pe icoana purtată, aşa cum se vede la 
Schei şi în toată seria corespunzătoare. 

Hodighitria de la Mănăstirea din Govora-Vilcea este mai 
sobră, lipsind cele două coloane laterale de imagini 

miniaturale; cea de la Văleni-Maramureş, deşi ceva mai nouă, 
dă impresia de arhaitate din cauza feţei alungite a Fecioarei, 
rezervată arhanghelilor. Maforionul roşu-vişiniu la prima face 
inutil adaosul de broderii aurite, de flori şi de pietre preţioase; 
nu mai era nevoie de convertirea cromaticii vestimentare în 
simbolica mistică a luminii cereşti. Icoana de la Biserica Sf. Ilie 
(Cîmpulung-Muscel) este un tip combinat, între Hodighitria şi 
„Maica Domnului tronînd”. Semnificaţia mîinilor îndreptăţeşte 
aderenţa într-o direcţie; instalarea Fecioarei cu Pruncul într- 
un jilț domnesc şi înflorat în stil baroc o confirmă pe a doua. 
Nu lipsită de interes iconografic (şi estetic, mai ales) este 
Maica Domnului cu Pruncul, de la Muzeul de artă Bucureşti 
(planşa 24 din albumul citat). „Întreaga icoană este lucrată în 
tonuri de brunuri arse, pe fond de foiţă de aur, aureolele 
bogat împodobite cu motive punctate. Figura Măriei este 
modelată în glasiuri de tonalități brune. Luminile aşternute cu 
linii fine, albe”2%. Ca peste tot, dar mai ales aici, transferurile de 
culoare se fac în favoarea luminii. Vestimentaţia este foarte 
bogată, şi a Maicii şi a Fiului; pliurile, îndeosebi, dau impresia 
de înmulţire a stofei. Toate acestea „ascund” trupul care, de 
fapt, nici nu mai există: s-a pulverizat în culoare, s-a 
spiritualizat. Nicăieri nu vom întilni, în pictura bizantină, 
corpul uman palpitînd viguros sub pînze transparente ori sub 
falduri grele ca în arta laică apuseană. Miinile subțiri şi 
alungite, liniile feţei fin desenate, ochii măriți în chip 
suprafiresc aduc dovada spiritualizării trupului, mortificat 
poate, pentru viaţa aceasta, aţintit, însă, către cea veşnică. 
Icoana de la Bucureşti pune în ecuaţia plastică un sistem 
subtil de complementarități şi substituiri cromatice. Fondul ei 
este de un auriu deschis, luminos, veşmîntul Mariei, „în 
tonalități brune”, în timp ce Pruncul poartă o togă aurie, cu 
striaţii închise. Cum aurul imită lumina, celelalte culori, în 

relaţii de complementaritate, se află într-un sensibil fenomen 
de însorire. Privirea se deplasează de la tonurile mai închise şi 
grele spre cele luminoase şi spiritualizate. Lumina vine de la 
Dumnezeu, ca atribut al frumuseţii (Dionisie). Astfel, icoana 
ne înfăţişează, prin culoare şi lumină, însuşi chipul frumuseţii 
divine. 


8) Icoana pe sticlă 


Există autori care contestă ori minimalizează autohtonia 
icoanei pe sticlă. 1 se caută originea cînd în Boemia, cînd în 
Italia, cînd în spaţiul polonez. În orice caz, la catolici. Un 
comparatism superficial ne interzice orice identitate: 
fenomenele de cultură existente pe teritoriul carpatic trebuie 
să fie neapărat din altă parte, eventual de la popoare care s-au 
aşezat în preajmă doar de cîteva sute de ani avînd, la venire, 
cultura zero. Nu de mult se auzeau voci care susțineau, 
suspect de gălăgios, că pînă şi agricultura am fi luat-o de la 
slavi, probabil de la cei din răsărit, care şi-au făcut apariţia mai 
ieri lîngă hotarele noastre. Vorba lui Nicolae lorga, cel hulit 
iarăşi, atit de consternant şi de scandalos: am împrumutat 
găina de la romani şi am aşteptat cu ea în bătătură, jumătate 
de mileniu, pînă au venit slavii de ne-au adus cocoşul. 

Obiceiul înroşirii ouălor se practică pe întinderea 
continentului încă din comuna primitivă (Artur Gorovei, 
Ouăle de Paşti). Normal ca locuitorilor din Carpaţi şi de la 
Dunăre, cu mitologia lor cosmică şi spirtualistă, atestată încă 
din vremurile Cucutenenilor, să nu le fi fost străină această 
credinţă, un fel de carte păgînă a facerii. Să reținem neapărat 
deosebirea categorică de stil şi de concepţie între ornamentica 
încondeierii la noi şi la cehi ori la norvegieni. În anumite zone 
etnografice, încrustaţiile nu au valoare simbolică, ci pur 

decorativă, fără să exceleze în organizarea liniilor şi a 
culorilor. Experienţa românească în domeniu reprezintă un 
exemplu de „creştinism cosmic”: mica suprafaţă, limitată, dar 
şi deschisă, face loc infinitului reprezentat într-o mare 
diversitate de simboluri ermetice. Constelaţiile cerului, 
vietățile pămîntului, casa omului îşi dau întîlnire, pentru a 
constitui o singură şi mare familie. În termeni cristologici, 
toată creaţia ia parte şi se bucură de marea sărbătoare a 
învierii. Oul de paşte, în varianta românească, este icoana 
cosmosului străluminat de chipul Mîntuitorului. Sîntem, în 
suflet, beneficiarii unor experiențe multimilenare. Măcar în 
domeniul tradiţiilor am obţinut performanţe care certifică 
maturitate spirituală. 

Creştinismul cosmic de tradiție cucuteniană integrează 
şi icoana pe sticlă. Din păcate, într-o lucrare de specialitate, de 
altfel meritorie în anumite privinţe, citim: „Este posibil ca 
românii să fi învăţat această tehnică în centrele din Bosnia, 
Moravia, Slovacia etc., unde se vor fi dus să lucreze, sau de la 
sticlarii veniţi de dincolo în Transilvania, pictura pe sticlă 
fiind practicată în unele părți chiar pe locul de producţie a 
sticlei, în acele Glasshiiten, unde se păstrau şi cărți de modele. 
De asemenea, se poate ca meşteşugul să fi pătruns şi prin 
călugării străini veniţi în pelerinaj, în diferite centre religioase 
din Transilvania, în mănăstiri folosindu-se tehnica picturii pe 
sticlă pentru confecționarea de imagini votive”. Autorii 
formulează mai multe ipoteze (ceea ce înseamnă că, logic, una 
o elimină pe cealaltă) şi vorbesc despre însuşirea unor tehnici 
de lucru pe sticlă de către „zilierii români”; li se pare sigur că 
icoana pe sticlă le-a fost dăruită românilor. Dar una este 
manufacturarea sticlei, chiar inventarea de modele şi desene 
diverse pentru interese şi distracţii obişnuite, şi alta icoana ca 
artă sacră, mai precis icoana ortodoxă de tip bizantin. Ne 

putem întreba: cum să fie împrumutată icoana ortodoxă de la 
catolici, de la protestanți ori de la calvini? Mai curînd, ne 
aşteptăm să se întoarcă lumea pe dos, cum s-a şi întîmplat: 
devastarea Constantinopolelui, comandată de Inocenţiu III, 
papă distructiv pentru comunitatea europeană din vremea 
aceea, a fost lăudată de personalități de elită, ca Petrarca. Nu 
declara el, senin, că musulmanii sînt duşmani, însă grecii 
bizantini sînt şi mai răi duşmani? Autorii, Cornel Irimie şi 
Marcela Focşa, actualizează o idee mai veche a lui lon Muşlea, 
primul exeget al icoanelor pe sticlă. Acesta scria, după o 
experiență de cîteva decenii de cercetare: „Considerînd că 
sîntem cea mai răsăriteană regiune a Europei în care s-au 
zugrăvit astfel de icoane şi că în Asia ele nu sînt cunoscute 
decît din import, rezultă că românii reprezintă o limită 
geografică a acestei arte. Ea nu s-a născut la noi, ci a venit din 
alte regiuni. Aşa cum vom arăta mai pe larg, noi n-am făcut 
decît s-o adaptăm folclorului nostru, motivelor picturii 
religioase locale şi artei noastre populare. Românii şi-au 
imprimat aşadar şi în acest domeniu caracterul lor 
național”). De reținut: 

a) lon Mugşlea aşază icoana pe sticlă între folclor (ca mod 
de circulaţie) şi religie, fapt cu care sîntem parțial de acord; 

b) Imaginile transpuse pe sticlă, după o tehnică specială, 
poartă trăsături stilistice proprii geniului autohton; 

c) Nu se face distincţia necesară între meşteşug şi artă: 
meşteşugul ţine de fabricaţie şi de producţia în serie, arta, de 
inspiraţie şi de individualizare estetică. Una este tehnica 
zugrăvirii pe sticlă, ca la apuseni, care poate fi o invenţie 
universală, alta arta icoanei. 

Model iconografic nu ne-au fost apusenii niciodată, 
pentru simplul motiv că nu au cultul artei sacre; imaginile 
religioase din biserică se aliniază cu mobilierul confecționat 

de fabrică după ultimul prototip industrial. În conştiinţa 
românească, icoana nu are funcţie industrială, ci cultică; după 
împrejurări, ideologică: „E interesant că icoanele pe sticlă s-au 
purtat, şi încă în număr foarte mare, mai ales în Transilvania 
şi, îndeosebi începînd cu secolul al XVII-lea şi al XVIII-lea. Să 
ne amintim că în secolul al XVII-lea Transilvania a avut de 
făcut faţă mişcărilor insistente şi brutale de calvinizare. 
Calvinii erau iconoclaşti. Icoana pe sticlă a fost reacția locală, 
ortodoxă, iconodulă: o formă practică de rezistenţă şi protest. 
Apoi a urmat asaltul catolic. După 1700, au distrus cu tunurile 
generalului Bucow circa 200 de mănăstiri şi schituri ortodoxe, 
fiindcă monahii şi călugării n-au vrut să treacă la catolicism. 
Bisericile ortodoxe, pînă în partea a doua a secolului al XVIII- 
lea, au fost aspru prigonite, încercîndu-se trecerea cu forța a 
ortodocşilor la unitarism. Altarele ortodoxe distruse în 
mănăstiri şi ocupate (în biserici) s-au retras, atunci, în case. 
Fiecare ortodox şi-a umplut un perete cu icoane. Întîmplător, 
acestea erau pe sticlă şi aşa arta pe sticlă s-a dezvoltat cu 
repreziciune”%). Acesta este adevărul, şi nu altul. Cornel 
Irimie şi Marcela Focşa scriu: „În anul 1890, un ordin 
ministerial interzice chiar colportarea icoanelor pe sticlă în 
Transilvania”%), lăsînd să se înțeleagă anume că stăpînirea 
(ungară, fireşte) dorea să stăvilească avîntul comercial al 
ardelenilor. În fapt, era vorba de o problemă religioasă şi 
politică: ardelenii făceau misionarism. Umblau cu icoanele în 
spate, străbătind Transilvania de-a lungul şi de-a latul, 
înființau ateliere de glăjărie peste tot, într-un cuvînt îndemnau 
la conservarea credinţei străbune şi a identităţii etnice. Ei 
apărau ortodoxia împotriva campaniilor din ce în ce mai 
sîngeroase de deznaționalizare. 

lată de ce prioritatea în tratarea problematicii o deţine 
partea teoretică, privind teologia icoanei pe sticlă. Ceea ce am 

discutat în altă parte, sacralitatea imaginii icoanelor pe lemn, 
se confirmă în mare măsură şi aici. Într-adevăr: ai DUter, 
conclude că în arta zugravilor pe sticlă e prezentă o teologie 
ortodoxă completă, în care apare Sfînta Treime, Fiul 
Dumnezeu-Om, Maica Domnului şi, foarte pronunţat, cultul 
sfinților şi respectul față de sărbători. Toate vin din lecturi 
biblice şi, desigur, din tradiţia orală, cu grija de a fi pe gustul 
credincioşilor, a înţelegerii lor şi a trebuinţelor lor. S-a 
remarcat simțul de preferință din partea poporului şi s-a stabilit 
chiar un coeficient de popularizare în Transilvania, dar, în 
general, temele de mai sus sînt cele mai obişnuite, ele indicînd 
un creştinism redus la elementele esenţiale ale adevărurilor de 
credinţă şi la practicarea lor locală”. 

Trebuie să fim atenţi şi de data aceasta să nu confundăm 
arta religioasă cu arta sacră. Ni se spune că numai Muzeul 
Brukenthal a pus la punct un catalog cu 4000 de icoane pe 
sticlă, bănuindu-se, în realitate, o cifră mai mare. Este de 
aşteptat ca printre ele să existe şi exemplare care nu respectă 
canoanele artei sacre; altele să fi suferit influenţe formale din 
partea unor confesiuni învecinate geografic. Autorii albumului 
citat, Icoane pe sticlă, aduc şi dovezi concrete în acest sens: 
buchete de flori roşii, decorînd suprafeţe albe, împodobesc 
icoanele pe sticlă ale slovacilor. Împrumuturile de asemenea 
natură ni se par fireşti. Rămîne de cercetat ponderea lor în 
conştiinţa ortodoxă. Pe de altă parte, ortodoxia este destul de 
tolerantă şi inventivă, ca să prelungească motive străine, chiar 
păgîne, pentru a le da înfăţişare nouă, cum a mai făcut-o, fie 
ca fapt de cultură, fie cu înţeles mai profund, estetico-teologic. 
Dacă s-ar face în mod tendenţios un inventar al rebuturilor 
existente în marile depozite de icoane pe sticlă din ţară, s-ar 
putea susține (şi s-ar găsi indivizi certaţi cu propria conştiinţă 
ca s-o creadă) că românii sînt lipsiţi de har, atei sau protestanți. 

Ar fi o strădanie inutilă, pentru că Biserica ortodoxă română, 
aşa pitită cum este prin sate, a făcut o selecţie la vremea 
cuvenită, dar în spirit specific, al credințelor şi dogmelor 
îndătinate. Ea a acceptat ca majoritatea tipurilor de icoane (ce 
figurează în cataloage) să împodobească locaşurile de 
credință, recunoscîndu-le astfel sacralitatea şi valoarea cultică. 
Există biserici transilvănene care trec drept sanctuare, tocmai 
datorită colecţiilor rarisime de icoane pe sticlă, expuse în naos 
ori în altar. 

La acestea se referă Antonie Plămădeală, iar temele 
citate, începînd cu Sfînta Treime, continuînd cu Dumnezeu- 
Omul, cu fecioara Maria, cu sărbătorile şi sfinţii mai 
importanţi, după nevoile sufleteşti ale ortodoxiei, dezvăluie 
într-adevăr un program iconografic complet, comparabil cu cel 
al imaginii pe lemn. Icoana pe lemn şi icoana pe sticlă, iată o 
corelație  teologico-estetică proprie artei sacre. Program 
presupune chibzuinţă, gîndire colectivă, informaţie solidă. 
Cum s-au descurcat în aceste direcţii neştiutorii de carte? 
Răspunsul vine de la sine: credinţa şi talentul le rezolvă pe 
toate. Ei au crescut şi trăit, generaţie după generaţie, sub cerul 
lui Dumnezeu şi sub streaşina bisericii. Acolo au văzut icoana 
Mintuitorului şi au ascultat Evanghelia; poate au învăţat de la 
alții cum se obţine sticla şi cum se pictează pe ea în „manieră 
inversă”. Dar atât. E partea industrială şi tehnică a problemei. 
Arta le aparține. Existau, în satul tradițional de tip clasic, 
localităţi întregi de iconari, de ceramişti, de cojocari, de 
sumănari, de constructori de case etc. Iconarii ardeleni au 
inventat singuri modelele care urmau să fie pictate în tradiție 
ortodoxă. Nu vor fi lipsit indicii după icoane mai vechi, de 
lemn, bine cunoscute de meşteri locali. În cazurile în care au 
apelat la litografii şi la xilografii, au lăsat să se întrevadă 
elemente eterogene. 

Un examen analitic poate fi lămuritor. O icoană a Sfintei 
Treimi, citată şi de Părintele Antonie, aparţine lui Savu Moga 
din Arpaşu de Sus (1859). În afară de aceste date, nu se cunosc 
deocamdată altele. Putem vorbi de un cvasianonimat. Nu 
credem că Savu Moga a lăsat aici imaginaţia în prea mare 
libertate. Din contra, a cunoscut un model de intensă 
circulaţie, pe care l-a adaptat tehnicii pe sticlă. În primul rînd, 
frapează asemănarea celor trei îngeri cu Troiţa lui Andrei 
Rubliov. Ne îndoim că Savu Moga avea cunoştinţă de 
capodopera iconarului rus. Paul Evdokimov pune la baza 
Troiţei o legendă cunoscută, zice el, prin părţile nordice ale 
țării sale. În realitate, ea s-a răspîndit în toată ecumenia 
răsăriteană şi are ca model un celebru pasaj biblic folclorizat. 
Se relatează apariţia celor trei îngeri la stejarul Mamvwri. Textul 
este următorul: „Apoi Domnul s-a arătat iarăşi lui Avraam la 
stejarul Mamviri, într-o zi pe la amiază, cînd şedea el în uşa 
cortului. 

Atunci, ridicîndu-şi ochii săi, a privit, şi iată trei Oameni 
stăteau înaintea lui, şi cum i-a văzut a alergat din pragul 
cortului său în întîimpinarea lor şi s-a închinat pînă la pămînt. 

Apoi a zis: „Doamne, de am aflat har înaintea Ta, nu 
ocoli pe robul Tău! 

Se va aduce apă să Vă spălaţi picioarele şi să Vă odihniţi 
sub acest copac. 

Şi voi aduce piine şi veți mînca, apoi Vă veţi duce în 
drumul Vostru”. Zis-au Aceia: «Fă precum ai zis» ”.(Facerea, 
18.1-5). 

Icoana pictată de Savu Moga este împărţită în trei 
registre, de unde rezultă „policentrismul” imaginii, specific 
picturii bizantine. În registrul inferior, este centrată barca 
apostolilor pescari, mărginită, de o parte şi de alta, de un sfînt 
ierarh, cu togă şi carte, însemne de investire în viitoarea 

credință; în registrul următor, sînt reprezentaţi Avraam şi 
Sara, între ei aflindu-se copacul sacru Mamvri, în formă 
stilizată. Îngerii stau la umbra copacului, în registrul median. 
Compoziţia este perfect simetrică, la nivelul fiecărui 
compartiment de imagini, cât şi pe verticala ce porneşte de 
sus, unind copacul Mamvri cu îngerul din mijloc şi cu corabia 
apostolică. „Cei trei îngeri sînt în repaos, scrie Evdokimov, 
observînd Troiţa lui Rubliov, e suprema pace a ființei în sine — 
acest repaos este însă exaltant, este o autentică extază, «ieşirea 
din sine însuşi». Întregul paradox se află deja în această 
extază, care rămîne în propria-i adîncime. Sfîntul Grigore al 
Nysei subliniază acest mister: «Este cel mai mare paradox ca 
nemişcare şi mişcare să fie acelaşi lucru». 

Mişcarea pleacă de la piciorul stîng al îngerului din 
dreapta, se continuă cu înclinarea corpului său, trece la 
îngerul din mijloc, antrenează în mod irezistibil cosmosul: 
stîinca şi copacul, şi se împlineşte în poziţia verticală a 
îngerului din stînga, intrînd în stare de repaos ca într-un 
receptacol. Pe lîngă această mişcare circulară, a cărei împlinire 
le orientează pe toate celelalte, aşa cum face veşnicia cu 
timpul, verticala templului şi a sceptrelor desemnează liniile 
de forță verticale, aspiraţia pămîntescului spre cerescul unde 
elanul îşi găseşte sfîrşit”%2. Lăsînd la o parte unele chestiuni 
de ordin ornamental, descrierea esteticianului rus pare să fi 
avut ca obiect opera lui Savu Moga; se poate bănui că ambele 
icoane, realizate la mari distanţe în timp, a lui Rubliov şi a 
transilvăneanului Savu Moga, au pornit de la unul şi acelaşi 
model preexistent: textul biblic. În orice caz, românul este mai 
narativ, adică respectă mai bine tradiţia scripturistică, ceea ce 
accentuează nota de sacralitate. 

Ciclul lisus este mai bogat în prezentări în iconografia 
glajei. Se reţine, printre multe altele, o icoană simbolică, Iisus 

cu vița (din colecţia regretatului profesor V. Drăguţ): o uriaşă 
ghirlandă de foc pe fond auriu, mai multe crucificări, între 
care excelează una în spirit autentic bizantin prin desen şi 
culoare, provenind din Ţara Oltului; de asemenea Botezul, în 
mai multe variante, Fuga în Egipt, Cina cea de taină, Învierea. 
Din tipologia icoanei pe sticlă lipseşte, se pare, Deisis. Faptul 
se explică prin aceea că icoana pe sticlă nu este proiectată 
pentru iconostas. Maica Domnului plîngîndu-l pe lisus 
(„Plîngătoarea”) ni se pare cel mai realizat şi mai răspîndit tip 
iconografic, variantele pornind de la un model unic de certă 
elaborare locală. Fecioara apare în prim plan, ocupînd 
aproape tot spaţiul icoanei, lisus fiind retras în medalion, pe 
o cruce aurie. Maica poartă un maforion bizantin de culoare 
neagră, ca într-o icoană pe lemn de la Văratec; croiala 
veştmîntului se apropie, uneori, de sumanele ţărăneşti cu 
glugă. Dar, ca şi în icoana de la Văratec, artistul a aşezat pe 
vestimentație mult auriu, realizind ceea ce se numeşte 
„transcendenţa culorilor” (Nichifor Crainic). Altă icoană 
înfăţişează o sabie care străpunge, dulce şi naiv, inima 
Fecioarei; pare un simbolism rizibil, ce poate fi admis doar 
pentru cromolitografiile de cartier, gen Mater Dolorosa. Sfîntul 
Ilie ocupă şi el o poziţie favorizată în tipologia icoanei pe 
sticlă. Modelul se află la Muzeul Brukenthal şi provine din 
zona Făgăraşului. Spaţiul plastic reprezintă o scenă idilică, 
amintind de timpurile paradisiace cînd pămîntul încă atîrna de 
cer. Sfintul stă mindru ca un boier în caleaşca de foc trasă de 
patru cai înaripaţi, ce calcă pe vălătuci de nouri ca pe nişte 
pavele. Abia rămîne spaţiu pentru registrul inferior, acolo 
unde un ţăran, pitulat sub arcada nourilor şi înconjurat de 
flori mirifice, mînă boii pe brazdă. Calul de jos, neînaripat, 
este copia celor de sus, ceea ce semnifică sacralizarea muncii, 
prin asemănare. Ca să-l cităm din nou pe lon Muşlea, care îl 

are în vedere pe iconarul Savu Moga, avem de-a face cu o 
„narațiune biblică în imagini. Într-o largă desfăşurare, se 
succed peisaje şi momente: drumul magilor, aspectele 
citadine, peisajele de munte şi turme cu ciobani, îngeri şi cerul 
scăldat de razele stelei. Varietatea şi bogăţia acestor imagini 
ilustrează ideea zugravului că vestea naşterii lui Cristos s-a 
răspîndit pe întreg pămîntul” (lon Muşlea, lucr. cit. p. 35). 

Analiza poate continua în legătură cu celelalte icoane pe 
sticlă, cu diferite aspecte tehnice speciale, de linie şi de culoare. 
Ce ne-a interesat a fost să punem în evidenţă (şi sperăm să fi 
dovedit cu probe materiale) asemănarea de concepţie şi de 
imagine între icoana ortodoxă pictată pe lemn şi cea realizată 
pe sticlă. De aici convingerea noastră că icoana pe sticlă nu 
este o creație pur folclorică, deşi cuprinde elemente 
„Populare” şi a circulat în oralitate. Mai mult decât religioasă, 
prin tematică, ea este sacră în sensul major al cuvîntului, de 
aceea şi-a găsit locul privilegiat în oficiile cultului creştin 
ortodox. 


2. Muzica şi cîntarea religioasă 


Muzica bizantină este cîntarea sacră şi de cult a Bisericii 
Ortodoxe de răsărit. Ea şi-a făcut apariția timid, în primele 
două-trei secole ale creştinismului general, a cunoscut o 
dezvoltare strălucită în decursul mileniului, acolo unde 
credința era mai puternică: în Constantinopole, Antiohia, 
Siria, lerusalim şi Alexandria; s-a implicat în luptele 
dogmatice şi sinodale incomparabil mai mult decît icoana 
(deşi aceasta purta cu faimă înţelesul de „chip”), opunîndu-se 
tuturor ereziilor antitrinitare şi rămînînd fidelă Bisericii, pînă 
la izbînda deplină a Ortodoxiei. Cînd se încheia mileniul, 
muzica se arăta ca o artă de sine stătătoare, cu genuri bine 

definte, de natură imnologică, cu sistem propriu de notare şi 
de codificare a cîntărilor, pe toată întinderea anului liturgic, cu 
şcoli şi personalităţi prin care s-a impus definitiv în oficiul 
religios. După căderea Imperiului sub turci, în 1453, cînd 
instituţiile au fost desființate, muzica a continuat să existe şi 
chiar să se dezvolte în aceeaşi ecumenie. S-a simţit nevoia unor 
nuanţări terminologice, în funcţie de mutaţiile istorice: muzică 
bizantină, post-bizantină ori neobizantină. Opinia generală a 
înclinat spre păstrarea denumirii de la început, adică de 
muzică bizantină. Pledează, în acest sens, argumentul decisiv că 
arta a rămas aceeaşi. În afară de unele tehnici formale, nimic 
nu s-a schimbat, nici în practica liturgică, nici în corpusul de 
texte, nici în modalităţile de receptare a mesajului divin. Turcii 
nu se amestecau în viața religioasă a popoarelor supuse. 
Relaţiile cu ortodoxia au căpătat un statut de relativă 
autonomie, cel puţin pentru început. Sfînta Sofia din fosta 
capitală imperială a continuat să fie modelul de lăcaş de cult 
pentru întreaga ecumenie, unde cărţile şi ideile circulau 
nestingherite. 

Pe teritoriul nostru, această artă s-a făcut simțită încă de 
la începutul mileniului (şcoala de la Mănăstirea Neamţ, 
premergătoare celei de la Putna), în forme pur bizantine. A 
strălucit în veacul lui Ştefan cel Mare, pregătind cărți de cult 
care au circulat în toate ţările române şi în multe zone ale 
răsăritului ortodox. Autenticul bizantin a fost asigurat de 
faptul că melozii psalţii şi copiştii români se formau la 
Constantinopole sau la Muntele Athos, direct şi fără 
intermediari, respectind norme moştenite de secole. Era 
vremea cînd copistul-psalt învăţa cartea pe de rost, sub 
îndrumarea unui dascăl priceput; apoi, peregrina pe la 
diverse mănăstiri, îşi oferea serviciul pentru transcrierea celor 
învăţate din memorie. Nu era o întreprindere de interes 

particular, ci general bisericesc şi de stat. Domnitorul însuşi 
purta de grijă centrelor mănăstireşti, devenite adevărate 
ateliere de multiplicare de carte, ce urma să fie trimisă fraților 
din ţările asuprite, pentru apărarea ortodoxiei. 

Astfel, muzica religioasă a fost întărită, în bizantinismul 
ei, şi prin strădaniile psalţilor şi copiştilor români. În 
concluzie, pe teritoriul ţărilor române s-a dezvoltat aceeaşi 
muzică bizantină, ca şi pe întinsul întregii ortodoxii. 
Particularităţile stilistice determinate de natura limbii aveau 
să apară mai tîrziu, pe vremea lui Constantin Brâncoveanu, 
aproximativ, odată cu campania de „românire” a muzicii 
religioase. Din această vreme, se poate constata, pe teritoriul 
nostru, o variantă bizantină a muzicii, paralel cu un stil 
autohton în artele plastice, în pictură şi în arhitectură, înnoiri 
pe terenul acestor arte (atîta cât au permis erminiile) se resimt 
încă de pe timpul lui Ştefan cel Mare şi Petru Rareş şi 
continuă pînă în epoca lui Constantin Brâncoveanu. Muzica s- 
a decis, şi de data aceasta, să aibă unele responsabilităţi; în 
epoca de constituire şi de dezvoltare a fost angajată în luptele 
sinodale,  cultivînd teme cerute de împrejurări şi 
permanentizate în repertoriul cultic: trinitatea (imnele 
heruvimice), consubstanţialitatea Tatălui cu Fiul (Unul 
născut), dogma Theotokos (troparul Născătoare de Dumnezeu) 
şi forme retorice adecvate funcţiei active, specifice perioadei 
de apărare a credinţei: ectenia, doxologia, troparul, condacul şi 
altele. După căderea Constantinopolului, muzica îşi asumă 
noi răspunderi, în consonanţă cu celelalte arte; ea se decide să 
devină conservatoare, ca singură cale de menţinere a 
ortodoxiei prin propagarea aceleiaşi imnologii, în spiritul 
tradiţiei şi ca o garanţie a unităţii religioase a Răsăritului. 
Chiar şi cele două reforme mai însemnate din acest răstimp 
(prima a lui Kukuzeles, la începutul mileniului, a doua în 

epoca modernă, de la 1814, datorată lui Hrisantes şi altora) au 
fost opere de întărire, de permanentizare şi nu de 
discontinuitate. 


a) Începuturi 


Ca şi artele plastice, muzica a cunoscut o existență 
confuză la începuturile ei. Creştinismul a apelat la surse 
diverse, pînă la constituirea unei expresii muzicale proprii. În 
pictură, coexistă unele motive semantice greceşti, de pildă 
lisus în chip de ucigător al balaurului, cu elemente florale şi 
simbolice asiatice; în muzică, psalmii biblici se asociază cu 
modurile tradiționale ale Greciei clasice şi păgîne. Muzica 
exista ca artă în viața comunităților din zonă, fie că îndeplinea 
funcţii liturgice, ca la evrei (ori în misterii, de pildă, la 
Eleusis), fie estetico-morale, ca la frigieni şi libieni, după 
celebrele mituri despre care ne vorbesc Vechiul Testament şi 
tratatele. Din ele aflăm că muzica era patronată de o 
personalitate divină prestigioasă, iar pitagoreicii o situau 
deasupra artelor, asociind-o cu sacralitatea cosmică. Prin 
urmare, conchide un reputat muzicolog, nu era vorba de a 
inventa o artă nouă, ex nihilo, ci de „adoptarea sistemului 
grecesc, de a-l curăţi şi reduce astfel, dacă nu transformîndu-l 
radical, de a face din el temeiul şi regulamentul absolut sever 
al unei noi maniere de cîntare, restrinsă la necesitățile şi 
caracterul cultului”». Dumitru Cuclin se referă la reforma 
apuseană gregoriană, care a trecut, la timpul ei, prin momente 
asemănătoare (dar nu identice) cu cea răsăriteană. De aceeaşi 
părere este şi un alt cunoscător în materie, la care o să apelăm 
în mai multe rînduri, în cele ce urmează: „Negreşit, părinţii şi 
scriitorii bisericeşti nu sînt inventatorii muzicii creştine. Ei au 
turnat numai un spirit nou şi au indicat o fizionomie anume 

sau o ţinută muzicală compatibilă cu Evanghelia. Metodul lor 
a fost, cum era şi firesc, mai mult indirect şi de natură 
negativă, întrucît aveau de stăvilit abuzurile şi de înlăturat 
particularismele ce puteau veni odată cu noile gloate creştine, 
într-o lume pe care biserica o detesta în trecutul ei şi avea 
misiunea s-o depăşească printr-un aluat nou”? 

Epoca începuturilor a fost grea şi contradictorie. Masa 
credincioşilor nu era formată numai din „gloate”, ci şi din 
„elite” intelectuale, pregătite în centre de înaltă cultură. Ele 
veneau cu tradiția lor muzicală, grecească, ebraică etc., la care 
țineau foarte mult, chiar dacă trecuseră la creştinism. În multe 
rînduri, autorităţile ecleziastice au lansat apeluri ferme pentru 
a preveni tulburarea slujbelor cu muzică prea „liberă”, ce 
venea în contradicţie cu idealul de viață pioasă şi cucernică. În 
pictură, în aceeaşi vreme, scenele din viața Mîntuitorului, a 
Fecioarei Măria, a sfinţilor erau tratate în spiritul tradiției 
mitologice. În muzică, imnurile de laudă erau cîntate, adesea, 
în tonaţie asiatică, senzuală şi dulceagă, ceea ce provoca mai 
curînd efecte rizibile decît grave şi solemne. De aceea s-a 
simţit nevoia unui curent „negativ”, cum remarca Petre 
Vintilescu, pentru soluționarea stării de criză. 

Pentru moment, psalmul s-a impus drept singura formă 
de cîntare unanim acceptată. Era şi cîntec şi rugăciune şi 
îndeplinea funcții distincte: apologetică, estetică şi de 
„chemare”. Introducerea psalmilor creştini este opera evreilor 
trecuţi la noua religie, îndeosebi a celor din Ierusalim, unde 
Biserica lui lisus se afirmase, deocamdată, cel mai puternic. Se 
ştie că la Cina cea de taină, după ce Hristos lisus a frânt piinea şi 
a binecuvîntat vinul, ca trup mistic şi, respectiv, ca esenţă a 
noii legi, a cîntat psalmi împreună cu ucenicii. În amintirea 
acestei sfinte agape, apostolii sfirşeau întâlnirile lor religioase 
cu frîngerea piinii şi cu cîntări psalmice. Este limpede că 

tradiţia nu permitea ca psalmii să lipsească de la nici o 
întrunire cultică. Ei se aflau în admiraţia sfinţilor părinţi, fiind 
recomandaţi credincioşilor ca modele de cîntare şi de 
înţelepciune divină. „Psalmul, spunea Sf. Vasile cel Mare, este 
vocea Bisericii: el înveseleşte sărbătorile şi face să nască în 
inima omului dorul după Dumnezeu. Chiar şi din inimile de 
piatră psalmul stoarce lacrimi. El este o faptă îngerească, o 
trăire cerească, o mireasmă duhovnicească. Ce poate fi mai 
înțelept oare ca această povaţă a învățătorului care ne 
îndeamnă să cîntăm, pentru ca în acelaşi timp să şi învăţăm 
cele ce ne sînt de folos? Nu se întipăresc astfel oare, în felul 
acesta, în sufletele noastre şi mai bine învăţăturile? Căci este 
ştiut că învățăturile care se dau cu forţa nu pot să dăinuiască 
în suflete, pe cînd învăţăturile care pătrund în suflete cu 
plăcere, rămîn de-a pururi. Ce nu poate învăţa cineva din 
psalmi? Măreţia bărbăţiei, exactitatea dreptăţii, însemnătatea 
înfrînării, desăvârşirea judecății, chipul în care să se pocăiască, 
măsura în care trebuie să rabde şi tot ceea ce se poate spune 
despre lucrurile cele bune. Numai aici poate să găsească 
teologia cea desăvirşită, aici prezicerea venirii în trup a 
Domnului Hristos, aici ameninţarea celei veşnice, aici 
nădejdea învierii, aici teama iadului, aici făgăduinţa măririi ce 
ne aşteaptă, ca şi dezvăluirea tainelor celor neajunse, căci 
toate se găsesc adunate aici în cartea psalmilor, întocmai ca 
într-o comoară bogată, care este pusă la îndemîna tuturor”?. 
Funcţia didactică a psalmilor era o temă nouă şi 
oportună pentru realizarea unităţii spirituale a grupurilor de 
credincioşi proveniţi din diverse culturi, cu riscul unei 
stagnări, a unei oarecare dependențe față de mentalitatea 
tradițională iudaică. Dar şi mai nouă şi mai productivă era 
ideea folosirii psalmilor ca suport teologic pentru noua 
credință. Sfîntul Vasile face delimitarea între ceea ce sînt 

psalmii, imnuri religioase aparținind Vechiului Testament, şi 
ceea ce pot ei să devină, şi anume, documente tălmăcitoare şi 
de relevare a adevărurilor creştine de credință. Faptul că 
Sfîntul le denumeşte şi le specifică în Ommilia sa nu este lipsit 
de interes: previziunea venirii Fiului Omului ca Dumnezeu 
întruchipat; taina Învierii, care este esența creştinismului, 
răscumpărarea păcatelor prin pogortrea în iad, înfricoşata 
judecată de apoi. Ni se precizează temele liturgice (despre 
care se cunoştea atunci foarte puţin), dar şi temele artelor 
religioase, vizind imnul creştin, diferit de cel psalmic, cu 
interes şi pentru temele picturii. Acum apar, în plan plastic şi 
imnologic, icoana naşterii, a învierii, ca şi imnele Sfintei 
Treimi. Acest curent nou şi riguros în gîndirea patristică are 
explicaţii istorico-mentale precise. În primul rînd, libertatea 
religioasă acordată de împăratul Constantin cel Mare, prin 
recunoaşterea creştinismului ca religie de stat, a permis 
exprimarea deschisă a opiniilor, organizarea sacerdoțiului şi 
desfăşurarea oficiilor ritualice în locaşuri corespunzătoare de 
cult: elaborarea unei doctrine care să fixeze clar şi decis 
principiile călăuzitoare ale noii credinţe. Libertatea religioasă 
a sporit numărul popoarelor şi al adepților, ceea ce a creat noi 
perspective în privința organizării ecleziastice şi a redactării 
corpusului de doctrine care trebuia conceput mai cuprinzător 
şi mai elastic, pentru a nu trezi susceptibilități previzibile. 
Grija Bisericii de a respecta „specificul local” trebuie înțeleasă 
ca o delimitare față de Vechiul Testament, care începe să se 
provincializeze. Ilustrativă este polemica Sfîntului Pavel cu 
Biserica din lerusalim şi cu unii dintre apostoli, pe tema, 
pretinsă de ei, a obligativităţii tăierii împrejur a oricărui 
novice, înainte de a primi taina botezului. Se crea astfel o 
stavilă dintre cele mai serioase, care putea duce la 
compromiterea definitivă a creştinismului. 

Deocamdată, psalmul reprezintă singurul text imnic în 
biserica creştină, cu perspectiva de a se constitui în model de 
inspirație pentru noua credință. Cine a introdus psalmul ca 
text de lectură a sugerat şi tehnica psalmodierii, adică a 
cîntării specifice, unde alternau părţile recitate cu cele cîntate. 
„Odată cu Psaltirea, ni se spune, trecu în biserică şi psalmodia, 
adică muzica, melodia sau cîntarea psalmilor, cu toate regulile 
ei. Pentru a cunoaşte, deci, cîntarea bisericească a primilor 
creştini trebuie să ne adresăm sinagogii, din cadrul cultului 
căreia s-a inspirat, în bună parte biserica, pentru aşezarea 
primelor ei rînduieli liturgice. Din nenorocire, însă, nu ni s-a 
transmis nici un document muzical, nici o bucată aşezată pe 
note muzicale, care să ne pună în curent cu melodiile 
religioase ale vechilor iudei. Din cauza sistemului lor de a 
întemeia muzica pe tradiţii orale este aproape imposibil de a 
determina precis şi documentat melodiile vechi iudaice”. 

Sistemul lor nu reprezintă, de fapt, „nici un sistem”. 
Este de mirare că această etnie, care a scris atit de mult despre 
trecutul său îndepărtat, pentru a-şi conserva memoria, care şi- 
a creat mituri personale, care n-a lăsat nici un nume 
neinventariat, n-a dat nici o atenţie scrierii muzicale. Notarea 
muzicală se face pentru conservare, memorizarea şi 
transmiterea cîntării; altfel, ea se uită sau se alătură oralităţii. 
Evreii învățau cîntecul după auz şi aşa se transmitea de la o 
generaţie la alta. Textul de psalm (care, adesea, se „citea”) 
purta două rînduri de semne; unul marca punctuaţia 
obişnuită, limitată la punct şi virgulă; celălalt, la fel de simplu, 
marcat cu o culoare specifică, indica locul unde acelaşi citat 
devenea psalm, adică lăsa lectura la mijlocul versului ori unde 
se afla semnul, pentru a scoate în evidenţă, sub accent tonic, o 
vocală, un cuvînt ori un grup de cuvinte; era ca o atenţie 
admirativă, cu adresă la divinitate. Se poate ca „locurile” 

privilegiate să se fi înmulțit, cu timpul, în text, nu şi numărul 
de semne. Dar notația este rudimentară, pentru că nu se 
deosebeşte ca tehnică de cea fonetică propriu-zisă. Ea fixează 
în mod liber accent şi ton vocalic, fără a cunoaşte rigoarea 
matematică a scării şi a intervalului, aşa cum se putea întîlni 
în notația greacă. 

Sfîntul Vasile cel Mare era foarte entuziasmat, cum s-a 
văzut, de virtuțile moral-teologice ale psalmodierii. El 
considera psalmodierea superioară oricărei alte cîntări. În 
afară de cele trei moduri muzicale de bază, dorian, frigian şi 
lidian, care atestă apartenenţa lor etnică şi tipul melodic, grecii 
din epoca Antichității tirzii aveau cunoştinţe şi de o altă 
morfologie, transmisă prin tradiţie pitagoreică şi consemnată 
de Plutarh, printre alţii, în al său Tratat despre muzică. Este 
vorba de o tipologie dictată de instrumentele muzicale prin 
care ni se comunică melodia: muzica auletică, de la aulos, un 
instrument de suflat, amintind de flaut şi de fluier, şi muzica 
citaretică, sau citaredia, după citharea, un instrument apropiat 
ca formă şi univers sonor cu vioara. Plutarh era un platonician 
foarte sobru în privinţa gustului artistic: el exprima preferințe 
pentru muzica auletică şi muzica citharetică, întrucît acestea 
corespundeau modului doric, aspru şi maiestuos, aşa cum au 
fost educați grecii în epoca lor eroică şi homeriană. 

Evreii au dezvoltat altă direcție în muzică. Aflăm, din 
psalmi, că se foloseau de mai multe tipuri de instrumente în 
cîntările ritualice. De pildă: „Lăudaţi pe Domnul în alăută, în 
psaltire cu zece strune, cîntați-l lui” (Ps.32); „În psaltire cu 
zece strune, cu cîntece din alăută” (Ps. 90); „Cîntaţi Domnului 
cu alăută, cu alăută şi în sunet de psaltire;// Cu trîmbiţe şi în 
sunet de corn, strigaţi înaintea împăratului şi Domnului” (Ps. 
97); „Să laude numele Lui în horă, în timpane şi în psaltire să- 
I cîntaţi Lui” (Ps. 149); „Lăudaţi-L pe EI în glas de trimbiţă; 

lăudaţi-L pe EI în psaltire şi în alăută//. Lăudaţi-L pe El în 
timpane şi în horă; lăudaţi-L pe El în strune şi în organe.// 
Lăudăţi-L pe El în chimvale bine răsunătoare; lăudaţi-L pe El 
în chimvale de strigare; // Toată suflarea să-L laude pe 
Domnul” (Ps. 150). 

Acest bogat repertoriu de instrumente muzicale 
fundamentează un singur gen de cîntare şi de interpretare, 
imnologia. Am putea deduce că vocea şi interpretarea 
instrumentală erau unite; în orice caz, îşi găseau utilitatea fără 
prejudecată, în ritual. Să se observe că Sf. Vasile distinge 
numai cîntarea psalmică, separînd-o ca pe un gen aparte; ea s- 
ar putea baza pe un instrument propriu denumit „psaltire”. În 
această privinţă, Sfîntul Vasile cel Mare aminteşte de Plutarh: 
„instrumentul” psaltire individualizează o ramură distinctă a 
muzicii. De ce auletica şi citaredia, lăudate de mari 
personalități greceşti pentru sobrietatea ethosului, nu au fost 
luate în considerare la constituirea muzicii religioase creştine ? 
Să reținem, mai întîi, această părere: „Psaltirea este un 
instrument muzical care scoate sunete în chip melodios, 
însoțind melodia glasului”?. Şi în alt loc: „Ca să vorbim în chip 
figurat, construcţia trupului omenesc este un fel de psaltire şi 
un fel de instrument muzical adaptat după toate regulile 
muzicale pentru a aduce imne de laudă Dumnezeului nostru. 
Faptele care se săvîrşesc prin trup şi care ţintesc la slăvirea lui 
Dumnezeu, atunci cînd mişcările noastre sînt în acord desăvîrşit 
cu rațiunea, sînt în cazul acesta un fel de psalm, după cum, de 
altfel, tot ceea ce ţine de contemplarea cea înaltă, ca şi 
teologia, este un fel de cîntare. Încât psalmul este un gînd plin 
de melodia care vine să se atingă de un instrument într-un ritm 
frumos şi în conformitate cu ideile cele armonice, iar cîntarea 
este un glas plin de melodie, redat în chip armonic, fără de 
amestecul vreunui instrument muzical”). Exprimarea figurată 

a autorului ni se pare străvezie, el asociind pe de o parte 
psaltirea, pe de alta omul cu instrumentele muzicale, în baza 
conceptelor greceşti de armonie. Ca urmare, singurul 
„instrument” de preferat în cîntarea bisericească se doreşte a fi 
omul. El se distinge în perfecțiune la un mod comparabil cu 
Psaltirea, carte sfîntă, şi, se înțelege, poartă în ființă urmele 
divinității care i-a dat suflare. Nu citaredia ar trebui să 
modeleze muzica religioasă creştină, ci varianta figurată a 
Psaltirii. lată de unde porneşte opoziţia faţă de utilizarea 
instrumentelor muzicale, în cultul Bisericii Ortodoxe. 


b) Poetica muzicii 


Această atitudine fermă a sfinţilor părinţi s-a resimţit de 
îndată în planul creaţiei. Încă din vremea Sfîntului Vasile, se 
semnalează utilizarea cultică a imnului Lumină lină, cîntat şi 
astăzi la Vecernia mare. Este un imn hristologic, ceea ce 
rezultă din simbolica luminii, dar şi trinitar („Lăudăm pe 
Tatăl şi pe Fiul şi pe Sfîntul Duh Dumnezeu”) şi, după toate 
probabilitățile, s-a născut din atmosfera sinodală de la Niceea. 
Caracterul lui primitiv ca formă rezultă din dispunerea 
textului în unități de limbaj specifice prozei, fără nici o 
intenţie de organizare strofică. Este un neo-psalm, de aceea a 
şi fost admis atît de timpuriu în biserică alături de psalmii 
tradiționali. La origine, trebuie să fi cunoscut o redactare mai 
sobră, în spiritul unei discipline intervalice strînse (care încă 
mai oscila între prozodia liniară şi cantitativă a Antichității 
greceşti) şi notația nouă, în curs de clarificare, de tip calitativ 
şi armonic, ce valorifica libertatea accentuării silabice. Ni se 
pare incredibil ca formele atit de rapid suitoare la scară 
(„Vrednic eşti în toată vremea...”), bogăţia melismelor 

(„lumina cea de taină”, „te măreşte”) să fie strîns dependente 
de psalmii tradiționali. 

Accentul tonic, acela care eliberează vocala şi silaba de 
interval, prelungindu-l în melodic, înseamnă prima mare 
descoperire muzicală pe terenul imnografiei creştine, a doua 
fiind troparul organizat în strofă şi în sistem silabic. S-au 
deschis perspectivele noii cîntări religioase, prin delimitarea 
tehnicii modale a Antichității greceşti faţă de sistemul silabic al 
muzicii bizantine. Muzica veche era modală (modul frigian, 
dorian, lidian şi subdiviziunile respective); fiecare mod în parte 
trezea anumite predispoziţii şi stări sufleteşti, asemenea 
poeziei, organizată şi ea în structuri liniare şi cantitative, cum 
avea să rețină, peste veacuri, şi Eminescu: iambii „suitori”, iar 
dactilii „săltăreţi”. La festivități publice, era de preferat să se 
recite din Vergiliu, mai riguros şi mai „doric“; la întruniri mai 
intime, din Catul, senzitiv şi „frigian”. Într-o anecdotă se 
povesteşte că Alexandru cel Mare, pe cînd se afla la un ospăț 
cu camarazii de arme, ar fi auzit un cîntec grav şi bărbătesc. 
Simţind în el un îndemn războinic, împăratul a dat semnal de 
luptă; dar, cînd să-şi încingă armele, i-a ajuns la ureche o 
melodie duioasă din fluier, ceea ce l-a făcut să se aşeze din 
nou la masă. 

Biserica nu dorea cîntece vesele sau triste, de exaltare ori 
de moleşire şi atita tot. Accentul silabic a eliberat muzica 
primilor creştini de tirania modurilor, care o mențineau în 
ordinea moralei. „În definitiv, creştinismul, deşi luase naştere 
în Palestina, totuşi se dezvoltă în mediul greco-roman, faţă de 
care nu putea să rămînă indiferent şi fără nici un pic de 
aderenţă tradiţională. Compunerea de imne fiind îndeosebi 
contribuţia elementului elin din biserică, se înțelege că ele se 
întemeiau mai mult pe regulile muzicii greceşti. Cîntarea 
elinilor aducea, prin urmare, în biserică, spiritul muzical al 

Greciei, aşa după cum psalmii împrumutaseră formele cîntării 
de la iudei”?. 

Paralel cu izbînda accentului tonic şi cu aplicarea lui în 
muzică, se înmulțesc şi textele literare destinate să fie 
valorificate după modelul psalmilor, constituind, încetul cu 
încetul, fondul liturgic al creştinismului. Aceste imnuri noi 
aveau, la început, o formă redusă sub aspect literar, de 
dimensiunea unei fraze şi alternau în cîntare cu psalmii 
tradiţionali. Şi astăzi a rămas în practica de cult ca unele 
dintre ele să se cînte împreună cu psalmii biblici. Exemplul 
clasic îl reprezintă Vecernia mare de sîmbătă seara, care 
începe, ca orice oficiu religios, cu rugăciuni şi cîntări, printre 
acestea aflindu-se, după tipic, psalmii 103 („Binecuvîntează, 
suflete al meu, pe Domnul”), 140 („Doamne, strigat-am către 
Tine”), 141 („Cu glasul meu către Domnul am strigat”) şi 114 
(„lubit-am pe Domnul că a auzit glasul rugăciunii mele”) etc., 
dar şi ectenii („Să zicem toţi din tot sufletul şi din tot cugetul 
nostru, să zicem !”) şi doxologii („Mărire Tatălui şi Fiului şi 
Sfîntului Duh/ Şi acum şi pururea şi în vecii vecilor, amin!”. 

Textul doxologiei citate are un sens didactic şi teologic, 
întrucît declară dogma trinităţii; se poate bănui rolul activ al 
acestei imnologii minore în oficiile de cult: de unde, la 
început, era dominată de psalmi şi acceptată cu toleranţă, 
chiar cu neîncredere, în programul cîntărilor, în perioada 
clasică a patristicii din secolul al IV-lea încoace, şi-a dovedit 
utilitatea în momente grele pentru ortodoxie. Psalmii erau 
prea abstracţi pentru individul obsedat de ideea păcatului 
personal şi a mîntuirii. Ei evocau momente îndepărtate din 
istoria evreilor, vesteau venirea apropiată a Fiului Omului 
(eveniment, care, de fapt, se şi întimplase), dar nu aduceau 
dezlegări concrete şi directe la situația curentă. Secolul al IV- 
lea a fost foarte zbuciumat, ca şi celelalte imediat următoare, 

datorită mişcărilor eretice care au tulburat în mai multe 
rînduri tot imperiul. Venise timpul să fie lămurite, prin 
discuţii teoretice şi de o amploare necunoscută în istoria 
omenirii, adevărurile de credință care au fundamentat noua 
religie: dogma trinităţii, a consubstanţialităţii Tatălui cu Fiul, 
despre cele două naturi (firi) ale lui lisus Hristos (divină şi 
umană), unite într-o singură Persoană („Unule-născut”), 
despre naşterea tainică şi miraculoasă (Theotokos). Artele au 
intervenit simultan şi energic, în sensul că pictura religioasă şi 
imnografia s-au lăsat sensibilizate de învățături, răspîndind 
printre credincioşi adevărurile de credință dezbătute polemic 
în sinoadele ecumenice. La distanță de un secol (325-431), au 
avut loc trei sinoade care au afectat psihologic şi mental 
popoarele din zonă, cât tot atitea războaie. Icoana apare în 
Biserică,  bucurindu-se de autonomie deplină; imnul 
apologetic începe să fie ascultat cu interes crescînd, ceea ce a 
încurajat opera de creaţie în domeniu; psalmul pierde teren 
vizibil, fiind înlocuit adesea cu imnul creştin, în plină afirmare 
sau figurînd în ritual numai printr-un stih ori pericopă. Noua 
cîntare cuprinde, paralel şi în consonanţă cu pictura, nu 
numai aspectele tematice, dar şi structurile formale, astfel că 
intervalul de timp dintre sinoadele ecumenice, înseamnă, pe 
plan poetic şi teologic, însăşi istoria imnologiei bizantine, de 
la tropar la condac, de la canon la acatist, de la irmos la podobie. 
„Aşa cum se prezintă în structura lor, doxologia mare ca şi cea 
mică sînt imaginea vie a imnului ieşit din dezvoltarea unui 
text biblic, a unei aclamații ori exclamaţiuni biblice, 
justificîndu-şi prin aceasta întrebuinţarea lor liturgică. Acest 
gen reprezintă, precum vom vedea, un punct de tranziţie între 
imnul vechi, biblic al primei perioade şi între genul veritabil 
al imnului bisericesc, pe care îl vom întilni chiar în veacul 
următor”%. 

În afară de funcţia demonstrativă, în biserică, imnologia 
a intrat şi în dispute publice cu partizanii sectelor religioase. 
Era obiceiul ieşirii, cu icoana, în procesiune pe stradă, 
cîntîndu-se imnuri, fie canonizate (ca Mărire Tatălui), fie mai 
libere, pregătite special pentru asemenea împrejurări. Multe 
au rămas în afara cultului şi în uitare. Aşa procedau, 
deopotrivă, ortodocşii, ca şi ereticii. Primii au trecut, adesea, 
prin momente destul de grele, pentru că adversarii lor, de 
regulă teologi instruiți şi subtili, dețineau o artă eficace a 
insinuării şi a deturnării unui text de la sensul lui iniţial. Se 
citează, în bibliografia de specialitate (cf. Petre Vintilescu), o 
încercare a lui Arie de a da o accepţiune proprie concepţiei 
antitrinitare imnului doxologic Mărire Tatălui. EI îl reformula 
astfel: „Mărire Tatălui, prin Fiul, în Sfîntul Duh”. Modificarea 
de sens este aproape imperceptibilă sub raport lexical, 
conducînd, la fel de imperceptibil, la confuzii de altă natură: 
în rugăciune, ne adresăm în mod curent Tatălui prin Fiul; se 
insinuează că mărirea se cuvine Tatălui. Pînă la conflictul cu 
Arie, formula doxologică se rezuma la prima ei parte: „Mărire 
Tatălui şi Fiului şi Sfîntului Duh”; apoi s-a adăugat: „şi acum 
şi pururea şi în vecii vecilor, amin!”. Amănuntul lămureşte, 
printre altele, geneza unui cîntec religios. 

Şi dintre ortodocşi s-au ridicat personalități de primă 
mărime, cu intenţii propagandistice. Unul dintre ei este Efrem 
Sirul, din secolul al IV-lea. El a compus mai multe zeci de 
imnuri închinate Mîntuitorului, Sfintei Fecioare, lui loan 
Botezătorul, versuri despre moarte şi despre taina mirungerii. 
Cîntecele şi poemele lui au avut efect foarte puternic 
împotriva lui Arie şi a altor eretici. Din aceeaşi sursă, care se 
bazează pe informaţiile istoricului Socrates, conspectăm că 
arienii din Constantinopole obişnuiau să tulbure slujbele 
religioase ale ortodocşilor de sîmbătă şi de duminică. Ei se 

adunau noaptea în grupuri şi cîntau imnuri antitrinitare, 
retorice şi polemice. Un grup lansa întrebarea, sub formă 
cîntată: „Unde sînt acum acei care zic că trei nu sînt decit una 
şi aceeaşi putere?”, la care alt grup răspundea negativ, în 
spirit arian. În asemenea împrejurări, de înfruntare stradală, s- 
a născut „cîntarea alternativă” (antifoanele), precum şi forma 
retorică denumită ipacoi. Cît priveşte începutul antifonului 
„Unde sînt acum cei care...?”, el ne aminteşte un cunoscut 
vers de închisoare al lui Nichifor Crainic: „Unde sînt cei cari 
nu mai sînt?”. În replică la manifestaţiile ariene, Sf. loan 
Hrisostomul a organizat coruri care cîntau, tot în maniera 
antifoanelor, repertoriul ortodox. Trebuie să fi fost destul de 
zgomotoase, de vreme ce împăratul a dispus interzicerea lor 
„din cauza incidentelor”. 

Nici în vestul mediteranean lucrurile nu stăteau altfel. 
Faptul ne este confirmat de o confesiune lirică a Sfîntului 
Augustin: „Nu a trecut multă vreme de cînd Biserica din 
Milan a adoptat această practică edificatoare şi consonantă, 
prin care vocile, corurile tuturor fraților se unesc cu mare 
ardoare într-un singur cîntec. Un an mai înainte, sau aşa ceva, 
Justine, mama tînărului împărat Valentin, cîştigată de arieni, 
începu să-l persecute pe Ambrozie, în numele ereziei lor. 
Mulțimea de pioşi fideli petrecu nopţi în Biserică cu riscul 
morții, împreună cu episcopul, servitorul vostru, iar mama 
mea, Servitoarea Voastră, al cărei zel a avut un rol de prim 
plan în aceste vegheri, nu trăia decît prin rugăciuni. Noi 
înşine, oarecum insensibili la căldura Spiritului Vostru, am 
împărtăşit emoția, consternarea cetății. 

Astfel că, pentru a împiedica poporul să se 
demoralizeze în faţa forței duşmane şi a îngrijorării, s-a luat 
decizia de a se cînta imnuri şi psalmi, cum se făcea şi în 
Orient. Această inovaţie s-a menţinut pînă în zilele noastre şi 

a fost adoptată în restul ecumeniei de un număr mare dintre 
comunităţile Voastre de fideli”. 


Cc) Intemeietorii 


Secolul al V-lea aduce un element structural mai nou în 
cîntare, troparul; de aceea i se mai spune şi veacul troparului. 
Este primul tip de cîntare cu identitate stilistică proprie, din 
care se dezvoltă genul imnologic al muzicii religioase creştine. 
Troparul poate fi considerat o specie a imnului, de 
dimensiunea unei strofe, sub raport literar; din punct de 
vedere muzical, este o construcţie liberă, dictată de ordinea 
accentelor silabice. „Strofa” nu delimitează un număr fix şi 
repetabil de unități metrice. Cuvîntul este împrumutat din 
domeniul versificaţiei liniare şi cantitative, pentru a denumi o 
realitate ce ţine de regimul calităţii şi al tonalităţii. De aceea se 
înfăţişează ca un segment de „proză”, nu ca o strofă propriu- 
zisă, aşa cum ne-a obişnuit teoria literaturii. Nu este afectată 
poeticitatea „strofei”, din contra, textul se distinge printr-un 
fior liric accentuat, printr-un registru cromatic şi ornamental, 
în planul melodicităţii, prin construcții verbale figurate, care 
pregătesc starea de transport extatic. Acestea sînt, printre 
altele, troparele Maicii Domnului, dintre care, cel mai 
cunoscut şi acceptat în cult încă din secolul al V-lea este 
Născătoare de Dumnezeu. 

Dacă secolul al V-lea a fost denumit „secolul 
troparului”, în temeiul imnului religios, cel următor, al VI-lea, 
aparţine condacului. Între timp s-a produs o modificare de 
orizont ontologic; societatea feudală bizantină trecuse prin 
seismele a patru sinoade ecumenice: Niceea (325), 
Constantinopole (381), Efes (431), Calcedon (451). După 
încheierea luptei, omul are tendinţa de a prelungi în propria-i 

existență aceeaşi experiență dramatică, dar sub formă 
intermediată, în amintire şi în poveste. Cele patru sinoade 
ecumenice, care au fundamentat, după aprige controverse, 
doctrina creştină ca dogmă revelată, au pus în mişcare febrilă 
toate categoriile socio-profesionale ale imperiului, de la sclav 
pînă la împărat; ca întindere geografică, de la India pînă la 
Atlantic şi de la Carpaţi pînă în Valea Nilului. Fireşte, nu 
toate zonele au fost solicitate egal de intens şi într-un singur 
mod, dar fiecare s-a manifestat într-o formă sau alta, inclusiv 
spaţiul carpato-dunărean, prin episcopii din Tomis şi prin 
„călugării sciți”. 

În epoca militantă, creştinii aveau nevoie de cîntece 
lirice de chemare şi de îmbărbătare. Este timpul imnologiei 
scurte, strigate şi mobilizatoare, al troparului apologetic şi 
retoric. Cînd lucrurile se mai calmează, se dezvoltă gustul 
pentru expuneri mai întinse, mai analitice, epicizate, în care să 
se poată înfățişa, pe larg, secvenţe înlănţuite din existența 
pămînteană a Mintuitorului, scene din vieţile sfinților, aspecte 
martirologice. Este materia din care se întruchipează specia 
genului imnologic numită condac. Un asemenea imn este 
Condacul naşterii lui Hristos, compus de Roman Melodul în 
secolul al VI-lea!%. Partea literară a textului se constituie din 
24 de strofe a 21 de versuri fiecare, în afară de prima, care 
cuprinde doar 11. Aceasta îndeplineşte funcția de introducere 
(literar) şi de stihoană (muzical). Condacul naşterii lui Hristos 
înfăţişează, aşa cum arată titlul, momentul în care „toată 
suflarea” are revelaţia apariției pruncului sfînt în ieslea din 
Betleem. Scenariul ce se desfăşoară pe un spaţiu de 763 
versuri este cunoscut din diverse surse, transmise prin textele 
scripturistice şi prin tradiție, meritul autorului fiind acela că 
le-a organizat în chip original, pentru cîntare. El a creat, 

deopotrivă, versurile, deci a stabilit şi schița narativă şi 
muzica. 

Ca structură de gen, condacul rămîne, totuşi, în 
domeniul liricului. Epicul nu a găsit resurse să se afirme 
puternic şi de sine stătător în arta creştină a Răsăritului. Nici 
Apusul nu iese din această ordine. Prima mare capodoperă a 
catolicismului poate fi considerată Confesiunile Sfîntului 
Augustin, scrisă în latină. Pentru acest scriitor inspirat şi 
sacru, frumosul nu este obiect de studiu epuizabil prin 
expunere sistematică, ci o revelație care se dezvăluie 
miraculos, eul lăsîndu-se cuprins de bucurie şi de admiraţie. 
Aşa se explică de ce Confesiumile, deşi îşi au izvorul în litera 
aspră a dogmei, îmbracă veştmîntul poemului liric. Înfiorat de 
evidența adevărurilor supreme, creştinul are mereu tendinţa 
de a ceda liricului, chiar şi atunci cînd elaborează un referat 
de cea mai doctă ţinută; el presimte în fiecare clipă că se află 
pe calea unor descoperiri excepționale. Revelația nu înseamnă 
numai cunoaştere mistică, ci, mai ales, bucuria cunoaşterii, 
profund lucrătoare în om. Cînd Sf. Augustin ne vorbeşte 
despre iubire şi despre frumos, el nu operează cu 
instrumentele didactice ale esteticianului de profesie, ci 
devine poet şi imnolog. Şi în privinţa cîntecului religios 
creştin trebuie să gîndim la fel: dacă, uneori, condacul ori 
canonul poartă denumirea de poem, în accepțiunea teoriei 
literare, se cuvine să vedem aici un exces terminologic. Arta 
creştină, în general (şi cea de rit ortodox, în special) nu a 
cultivat formele epicului, pentru motivul clar că actualizează 
istoria, transformă trecutul în prezent. Numai prin prezentul 
devenit sărbătoare şi bucurie (Condacul Naşterii lui Iisus 
Hristos) se justifică victoria liricului asupra epicului. 

Întemeietorul condacului este Roman Melodul, cea mai 
mare personalitate a Bizanțului din prima jumătate a 

mileniului întîi. A fost contemporan cu împăratul Justinian şi 
se bucura de ocrotirea şi de admiraţia acestuia. Prin cântările 
sale şi-a cîştigat un asemenea prestigiu religios, încît, pe la 
începutul secolului al şaptelea, probabil imediat după moarte, 
era venerat ca sfînt. Ziua lui de sinaxar prilejuia cîntări de 
cinstire, alcătuite de urmaşi. El a pus bazele stilului 
monumental, aşa cum rezultă şi din cele cîteva clemente 
descriptive ale Condacului Naşterii lui lisus Hristos, o 
capodoperă a genului, pe gustul suveranilor bizantini, iubitori 
de fast. Nu se cunoaşte exact cînd condacul a fost canonizat 
pentru serviciul religios (informaţia parvenită este confuză), 
dar avem certitudinea că se armoniza perfect cu recenta 
ctitorie justiniană, Biserica Sfînta Sofia, împărăteasa tuturor 
lăcaşurilor din ecumenie, aşa cum corala lui Bach, mai târziu, 
avea să se armonizeze cu catedrala gotică. „Ca pregătire 
pentru acest nou gen de imn bisericesc, se socoteşte totuşi 
predica bizantină a veacului al V-lea, care, în opoziţie cu 
vechea predică mai mult didactică, îmbracă formă poetică. Se 
citează îndeosebi predica retorico-poetică a lui Vasile de 
Seleucia şi dialogurile alfabetice ale lui Proclu. Condacul este 
chiar definit ca o predică poetică, şi anume ca o predică lirică, o 
poezie în care s-a transpus dogma. S-a stabilit chiar că 
dogmatica imnelor lui Roman concordă perfect cu politica 
religioasă a lui Justinian, căreia opera melodului i-ar fi fost 
afiliată în preocupările sale”!». Ca variantă poetizată a 
predicii, condacul, în măsura în care era admis în serviciul de 
cult, evoca viaţa sfîntului din calendar. Cum mineele, 
sinaxarele şi proloagele puneau la dispoziție un număr mare 
de biografii sfinte, înseamnă că specia condacului devenise 
foarte solicitată. Roman Melodul a îmbogăţit-o cu un 
repertoriu întins, de ordinul sutelor de piese, multe atestate 
documentar, puţine transmise pînă astăzi. 

Condacul descrie sărbătoarea şi elogiază viaţa sfîntului 
prăznuit. Cînd descrierea este mai amănunțită, fragmentul 
respectiv din condac poartă denumirea de icos; împreună sînt 
variante ale uneia şi aceleiaşi specii imnologice, de aceea 
adesea se confundă. De regulă, condacul începe cu o strofă de 
tip tropar. Ea poate fi independentă ca muzică şi text, creaţie 
împrumutată de la alt autor. Mai frecvent, prima strofa poartă 
şi denumirea de irmos şi îndeplineşte o funcție modelatoare 
pentru toate celelalte care îl urmează. Dacă este să realizăm o 
paralelă cu muzica apuseană de cult, mai nouă, putem 
constata un traseu asemănător, de la simplu la compus, adică 
de la o monadă care înlănțuie întregul; pe de o parte, 
„elementele fundamentale ale cîntecului gregorian au ieşit din 
sistemul muzical al vechilor greci”12, simplificat şi adaptat; pe 
de alta, corala lui Bach a înglobat motetul lui Palestrina, aşa 
cum condacul s-a întemeiat celular pe tropar şi pe irmos. 

În secolul al VII-lea apare o nouă specie a genului 
imnologic, anume canonul, care se va dezvolta deplin în 
secolul următor. Canonul se aseamănă ca structură cu condacul, 
dar cunoaşte o segmentare mai sofisticată şi simbolică. Cîntarea 
lui în biserică era, probabil, foarte spectaculoasă, dată fiind 
întinderea textului şi mulțimea participanţilor. În timpul 
desfăşurării ritualului cîntării, unele grupuri de corişti se 
deplasau în mijlocul edificiului ori urcau pe solee special 
amenajate, scoțind în evidență anumite semnificaţii teologice 
ale textului. Asemenea secvențe se numeau catavasii. 
Imnologia se afla pe cale de a deveni artă dramatică. Totuşi, 
ea nu a evoluat în direcţia spectaculozităţii scenice, rămînînd, 
ca şi liturghia, să răspundă cerințelor eclesiastice. În apusul 
Europei, Biserica a trebuit să împartă cu teatrul experiența 
imnografică, despărțindu-se cîntarea religioasă de cea laică. 
„Muzica de operă, spune un vechi dascăl al teologiei române, 

cu combinarea ei între cîntarea soliştilor şi a instrumentiştilor 
de tot felul, cu muzica corală de pînă aci a înveselit mult 
sumbra muzică palestriniană şi a dat naştere oratoriilor şi 
sonatelor pentru orgă şi diferite instrumente, iar muzica 
simfonică a pus şi mai mult orchestra în serviciul bisericii şi a 
şters aproape cu totul deosebirea dintre biserică şi sala de 
concert şi de operă. E impunător, e măreț, te simţi cu totul 
transportat cînd asculți un oratoriu sau o messă de Haydn sau 
Mozart, de Bach sau de Beethoven, dar pierzi noţiunea 
spaţiului şi nu mai ştii dacă te afli în biserică sau la operă”!9. 
Esteticul a cîştigat teren în defavoarea teologicului. Mai 
precis, frumosul divin nu mai poate fi identificat, decît cu 
mare dificultate, în cîntarea bisericească. Aşa s-au petrecut 
lucrurile şi în pictură, începînd cu Renaşterea italiană. 
Cuvîntul divin, pentru Bach sau Rafael, a devenit figură de 
stil. Fenomenul laicizării, al spectaculozităţii este urmărit la 
fața locului şi de unul dintre contemporanii lui Bach, anume 
Schubart, compozitor el însuşi, interpret şi istoric al muzicii. 
Autorul constată decăderea muzicii bisericeşti germane, încă 
de pe timpul lui Luther, „într-un fast ostentativ şi lipsit de 
substanţă” 1». 

Odată cu Roman Melodul, imnologia iese din anonimat. 
Melozii şi cîntăreţii religioşi se înmulțesc fără precedent, 
asemenea profeților din Vechiul Testament. Ei se constituiau 
într-o categorie socială foarte apreciată în imperiu, iar cei mai 
importanţi erau venerați ca sfinți şi rînduiţi în sinaxar. Chiar 
şi împărații concurau la gloria de melozi şi de psalţi; împăratul 
Justinian, de pildă, este autorul celebrului imn trinitar Unule 
Născut. După Justinian, Biserica devenise sufletul şi oglinda 
tuturor, iar prin simbolul trinitar reprezentat de Sfînta Sofia, 
ce trona în capitală, se realiza uniunea spirituală a popoarelor 
din marele imperiu creştin. În loc să meargă la circ ori la 

teatru, lumea prefera să participe la liturghie şi să se 
împărtăşească din sfintele taine. Mai puţine teatre şi petreceri 
lumeşti, mai puţini actori şi comedianţi, mai mulți preoți şi 
cîntăreți de imnuri religioase. Niciodată cerul nu a fost mai 
aproape de pămînt ca în acele vremuri, iar Biserica, mai 
împlinită în universalismul ei. Nu este vorba de un interes 
minor, cantitativ, adică de cuprindere numerică a popoarelor 
lumii, ci de unitatea spirituală între ierarhii: bisericească şi 
cerească. Un asemenea miracol nu s-a mai resimţit în istoria 
creştinismului, nici în est, nici în vest. Este opera împăraților, 
preoților şi melozilor. Aflaţi într-o colaborare ideală, ei au 
dovedit cu puteri proprii existenţa lui Dumnezeu. 

Cel mai important dintre imnologii vremii, probabil 
figura dominantă a întregului mileniu, este Sf loan 
Damaschin, despre care se scrie în Istoria bisericească a lui lon 
Rămureanu (şi colab.) că a dezvoltat o iconosofie precisă!” cu 
funcţii multiple: estetică, pedagogică, laică şi latreutică. Chiar şi 
în timpuri mai noi se recunoaşte că scrierile lui loan 
Damaschin, de dogmatică, de muzicologie, împotriva ereziilor 
creştine (monofizismul, nestorianismul, iacobismul etc.) au 
fost benefice pentru vremea sa, ca şi „pentru vremea 
noastră”!%). Dogmatica lui încă se citeşte cu interes printre 
studenţii teologi. Aproape că nu există domeniu teologic ori 
bisericesc unde Sf. loan Damaschin să nu-şi fi adus contribuţia 
decisivă. Ca să cităm un singur aspect biografic, epoca sa, 
secolul al VIII-lea, coincide cu războiul icoanelor, la care 
sfîntul a participat cu toată însufleţirea şi forța intelectuală. 
Intervenţiile lui au fost atît de oportune şi de benefice, încât se 
poate spune că a salvat ortodoxia, aşa cum Efrem Sirul a 
apărat Biserica din Edessa, împotriva presiunilor sufocante 
ale ereticilor arieni. S-a remarcat prin scrieri teologice de 
interes dogmatic, misionar, muzical, beletristic şi practică 

liturgică. Lui i se datorează primul tratat complet de dogmatică, 
primul tratat despre icoane, prima mare sistematizare a 
muzicii. Apăruseră şi înainte de el studii de valoare, 
aparţinînd unor personalităţi geniale şi inspirate, de la Origen 
la părinţii capadocieni, de la documentele sinoadelor 
ecumenice la Evagrie  Ponticul şi Dionisie Pseudo- 
Areopagitul. Ele se numeau tratate, comentarii (la psalmi) ori 
la Biblie, omilii, stromate, canoane etc., într-un cuvînt, 
teologia creştină, ca ştiinţă apologetică privind destinul 
divino-uman al creaturii, luase ființă. Dar nu exista o sinteză a 
tuturor scrierilor, o organizare a lor într-un sistem de doctrină 
unitar şi coerent. Practic, Sf. loan Damaschin este primul 
teolog complet al ortodoxiei. În domeniul misionar, el a 
elaborat două-trei tratate despre înţelesul teologic al icoanei, 
pledînd pentru reprezentarea în imagine vizuală a lui lisus 
Hristos, cel revelat pe cruce, precum şi a tuturor sfinţilor. 
Tratatele amintite (de fapt variante ale uneia şi aceleiaşi 
scrieri) nu au fost precedate de lucrări asemănătoare; doar 
sugestii în sfintele evanghelii şi în lucrările lui Dionisie ori la 
Sf. Vasile, despre semnele simbolice. Ele pun pentru prima 
dată în circulaţie teoria despre funcţia teologică a icoanei şi 
frumosul divin, cerută, pentru moment de urgente clarificări 
de principiu, în polemicile cu iconoclaştii, dar actuale şi 
astăzi. loan Damaschin este şi autorul unui roman popular, 
Varlaam şi loasaf, foarte citit şi răspîndit în tot Evul Mediu. A 
fost tradus mai întîi în limbile de cult ale creştinismului, 
greaca, latina, slavona, şi apoi în cele naționale, din estul şi 
vestul Europei. În limba română, se cunoaşte în varianta lui 
Udrişte Năsturel din secolul al XVII-lea, după care au urmat 
mai multe redactări prescurtate şi adaptate, efectuate de 
clerici. Romanul a fost scris cu intenţii polemice şi misionare 
şi se referă la epoca post-apostolică, de extindere a 

creştinismului. El narează istoria unei convertiri, în vechea 
tradiţie a catehumatului şi are ca pretext moral parabola 
sămănătorului din Noul Testament, motiv pentru care poate fi 
considerat un roman liturgic!?). 

Autorul s-a manifestat în trei direcții ale muzicii, motiv 
pentru care a fost asemuit cu anticul Orfeu. Ca simplu monah 
la mănăstirea Sf. Sava din lerusalim, a întemeiat, împreună cu 
fratele său de adopţiune, Cosma Melodul, un centru de 
cîntare bisericească recunoscut şi apreciat în tot imperiul. În 
această vreme, canonul se impune ca nouă specie imnologică. 
Lui loan i se datorează mai multe cîntări consacrate 
sărbătorilor învierii, orinduite de el însuşi în Octoih; lui 
Cosma, cele din timpul păresimii, corespunzînd perioadei 
penticostarului; amindoi „au excelat mai ales prin 
compunerea de canoane admirabile pentru duminicile de 
peste an şi pentru praznicile în cinstea Mintuitorului şi a 
Sfintei Fecioare Maria”15. Uneori se luau la întrecere, în 
privinţa purtării de har. Odată au compus amindoi un cîntec 
pe glasul al doilea, pentru unul şi acelaşi oficiu divin, Utrenia 
Paştelui. Cosma a fost nevoit să recunoască: „Iu, frate loane, 
ai cuprins totul (...). Deci sînt învins” (cf. Petre Vintilescu). Şi 
unul şi celălalt au slujit ca simpli monahi la biserica aminitită 
şi nu şi-au dorit să urce într-un rang superior. Au adus cîntare 
lui Dumnezeu, iar Biserica îi cinsteşte ca sfinţi, pe loan în ziua 
de 4 decembrie, pe Cosma la 14 noiembrie. 

De numele lui loan Damaschin se leagă alcătuirea 
Octoihului, carte religioasă ce cuprinde cîntările duminicilor 
dintre Rusalii şi începutul Triodului, adică perioada prepascală 
(Duminica Vameşului şi a Fariseului, a 33-a după Rusalii). Ele 
se numesc „imnuri ale Învierii”, deşi se cîntă în duminici 
obişnuite, pentru că, aşa cum Duminica Paştilor este cea mai 
importantă din an, şi duminica fiecărei săptămîni se distinge în 

raport cu zilele obişnuite amintind de ziua Învierii. Denumirea 
de Octoih a fost dată de normativul bizantin, potrivit căruia 
orice cîntec este transpus în cele opt glasuri sau ehuri, cu alte 
cuvinte, oricărui text literar îi corespunde o melodie proprie, iar 
aceasta cunoaşte opt variante, pentru cele opt ehuri în parte. 
Munca monahului la Octoih s-a desfăşurat astfel: a cules şi 
selectat „imnurile Învierii” compuse de înaintaşi; le-a desfăşurat 
în ordinea slujirii, fixînd tipicul fiecăruia: în ce moment al 
ritualului intră în rol; ce act liturgic îi premerge ori îi urmează; 
în ce glas (sau eh) se cîntă, dat fiind că numărul glasului poate să 
difere de la un context la altul. Acolo unde nu fuseseră compuse 
imnuri pentru toată schema oficiului, în cele trei variante 
liturgice cunoscute de tradiție (Liturghia Sf. Vasile cel Mare, 
Liturghia Sf loan Gură de Aur şi Liturghia Darurilor mai înainte 
sfințite), şi nici nu erau acoperite toate glasurile, autorul a trebuit 
să le completeze singur. Faptul a cerut un efort considerabil, 
demonstrînd totodată înzestrarea excepțională a sfîntului, ca 
poet şi ca melod. Ortografiei muzicale i s-au adus precizările 
necesare, cerute de marea producţie de cîntece realizate în 
decursul timpului şi care urma să fie notată într-un limbaj 
adecvat şi accesibil. În această privință, loan Damaschin, 
întemeietorul Octoihului, a dat o întrebuințare mai precisă vechii 
semiografii ecfonetice. Sistemul său de notare poartă denumirea 
agiopolit, după cum i se spunea şi autorului: lon Agiopolitul 
(Aghiopolitul) sau lon Savaitul, numele locaşului unde a slujit 
toată viaţa ca simplu monah. Urmaşii săi au transformat 
scrierea agiopolită în neumică. 


d) Codificarea textelor imnografice 


În secolul al VIII-lea, muzica bizantină era deplin 
constituită şi integrată în ritualul de cult; avea un repertoriu 

bogat, diversificat pe cele opt glasuri (ehuri) şi repartizat 
riguros zilelor şi sărbătorilor din cursul anului liturgic, pe 
săptămîni şi luni mineice; număra personalităţi distinse şi îşi 
însuşise un sistem propriu de notare. Aşa cum la fixarea 
doctrinei şi-a adus contribuţia întregul imperiu (dintre cele 
şapte sinoade ecumenice, patru s-au desfăşurat în provincii şi 
numai trei la Constantinopole) şi muzica a urmat oarecum 
acelaşi curs, pentru ca sinteza să se desăvirşească în capitală: 
„Este destul să ne amintim despre cîntarea antifonică corală 
adusă la Constantinopole de Sfîntul loan Chrisostom, dar care 
la origine era siriană; muzica troparelor se revendică de 
asemenea din Alexandria Egiptului; lăsînd apoi la o parte pe 
Roman Melodul, născut la Damasc şi diacon în bisericile 
siriene, care-şi cînta condacele în biserica veacului al VI-lea 
din Constantinopole; este destul să menţionăm opera 
hagiopolită, Octoihul sfîntului loan Damaschin, care este 
«repertoriul cîntării liturgice, aranjată după cele opt tonuri 
sau glasuri», ca să înțelegem că la elementele de bază ale 
psaltichiei bizantine a colaborat întreaga ortodoxie orientală. 
De la Sfîntul loan Damaschin însă, ea avea o factură, o pecetie, 
un spirit determinat şi unitar. Influenţa bisericească şi politică 
a Constantinopolelui asigură, mai ales de la veacul XI şi XII 
înainte, unitatea cîntării prin generalizarea aceluiaşi tipic”). 
Fenomenul unificator şi colectiv s-a produs la nivelul 
tuturor artelor. Întrebîndu-se în ce măsură capitala imperiului 
a împărtăşit din propria-i experiență centrelor culturale 
subordonate, Charles Diehl este de părere că: „trei elemente s- 
au întîlnit în secolul al IV-lea: creştinismul, elenismul şi 
Orientul. Din combinarea lor s-a născut arta bizantină. Printre 
formele noi întrebuințate, unele, bazilica, octogonul erau, se 
va vedea, de multă vreme familiare artei elenistice; altele, cum 
este cupola, veneau din Asia şi din Persia. De asemenea, în 

decorație se îmbinau în chip liber motivele pitoreşti ale 
decorului alexandrian cu ornamentația mai complicată, 
geometrică sau zoomorfă, cu rafinamentele policromiei şi 
monumentalului”20. Această similitudine în  ritmica 
dezvoltării artelor nu trebuie să ne scape o clipă. Ele nu au 
evoluat independent unele de altele, ca un joc administrativ 
între capitală şi provincie; a existat o permanentă corelaţie, 
firească, naturală. Numai aşa se explică unitatea stilistică la 
nivelul întregului sistem. Nu vom înţelege altfel de ce, o dată 
cu sinodul de la Efes (431), cînd s-a declarat dogma despre 
naşterea miraculoasă a Fiului lui Dumnezeu, au apărut o 
întreagă literatură şi imnologie pe tema Theotokos (Născătoare 
de Dumnezeu), dar şi imagini pictate care împărtăşeau acelaşi 
adevăr de credinţă. Şi aşa cum imnologia consacră Maicii 
Domnului cîntece în toate speciile ei, tropar, condac, acatist 
etc., s-a ivit şi o pictură mariologică şi tipuri de icoane, 
purtînd denumiri consacrate şi cu înțeles teologic: Theotokos, 
Rugătoarea, Arătătoarea etc. Imnurile care se cîntă în biserică au 
corespondențe plastice în icoane, fie că se referă la Sfînta 
Treime, la lisus Hristos, la Fecioara Maria, la sfinţi, fie că 
evocă sărbătorile din cursul anului liturgic. Destinația cultică 
este precisă: credinciosul trebuie „să vadă” şi totodată „să 
audă”, deci să se pătrundă cu toată ființa de adevărul revelat 
prin cîntare şi prin imagine, acesta fiind unul, cu înţeles 
deplin. lată ce aflăm de la un autor modern: „Imnologia 
cultului reprezintă şi ea o imagine auditivă cu un mare rol în 
formarea credinţei şi în consolidarea cunoştinţelor teologice 
ortodoxe ale credincioşilor. Imnologia consacrată Sfintei 
Fecioare Născătoarea de Dumnezeu ocupă un loc central în 
toată imnologia Octoihului. Ea conţine întreaga doctrină 
scripturistică, patristică, teologică, teologico-dogmatică a 
sfintelor sinoade despre Născătoare de Dumnezeu”2. 

Problema principală care se punea muzicii bizantine, 
începînd cu secolul al VIII-lea, era codificarea ei. Am văzut 
deja că a fost una dintre preocupările lui loan Damaschin, în 
ce priveşte Octoihul. Opera de codificare şi-a găsit 
continuatori, la fel de entuziaşti, în alți doi frați imnografi şi 
melozi, Teodor şi Iosif Studitul. Ei au întemeiat în secolul 
următor lui Damaschin a doua şcoală de muzică bizantină, la 
mănăstirea constantinopolitană Studion, de unde şi-au luat 
numele, după modelul înaintaşilor, fraţii sinaiţi, loan 
(Damaschin) şi Cosma (Melodul). Cu călugării Teodor şi losif, 
centrul de greutate al imnologiei se transferă în capitală. Au 
fost deopotrivă de activi şi în războiul prelungit cu ereticii 
iconoclaşti, însă contribuţia exclusivă o constituie codificarea 
Triodului şi a Penticostalului. Opera lui loan Damaschin şi a lui 
Cosma  Melodul, la Octoih, studiţii au completat-o cu 
compoziţii proprii pentru Iriod, adică perioada dintre 
Duminica Vameşului şi Fariseului, unde sfirşeşte Octoihul şi 
Duminica Paştilor: în acelaşi sens au pus la punct şi 
Penticostarul, cu timpul liturgic între Paşti şi Rusalii. Cele trei 
cărți, Triodul, Penticostalul şi Octoihul, cu care începe literatura 
noastră întemeiată de diaconul Coresi, sînt indispensabile 
oficiilor de cult. În ordinea indicată aici, ele împart cele trei 
mari etape ale anului liturgic. Cînd Coresi şi le-a ales pentru 
tipar, înseamnă că a vrut să sprijine partea practică a 
serviciului religios. 

Şcoala savaită din Ierusalim a avut urmaşi foarte activi, 
printre care călugărul Teofil, melod prolific şi iconodul 
înflăcărat; şcoala studiţilor din Constantinopole a avut şi ea 
continuatori numeroşi şi importanţi. Printre ei se află şi o 
călugăriță, Cassia. Amănuntul biografic relatat de Petre 
Vintilescu a fost dezvoltat, ca ficțiune, de Mihail Sadoveanu în 
Creanga de aur. Cassia a făcut parte din grupul de fecioare 

dintre care Teofil urma să-şi aleagă împărăteasa, în chip 
îndătinat şi festiv, prin aruncarea mărului de aur. Prinţul s-a 
oprit în dreptul ei, gata să-i dăruiască mărul; dar mai întîi i-a 
spus cu reproş: o femeie a dus lumea în păcat. Ea a răspuns: 
da, dar tot o femeie a ajutat-o să se mîntuie. Cassia a luat calea 
mănăstirii. 


e) Şcoli muzicale româneşti 


În secolele X şi XI, opera de codificare nu mai ţinea de 
domeniul noutăţii. Apăruseră de multă vreme trei cărți 
fundamentale de cult, Triodul, Penticostalul şi Octoihul, la care 
se adaugă Mineiul mare, apoi o serie de antologii şi corpus-uri 
speciale:  Tropologhion (colecţie de  tropare), Irmologhion 
(irmoase), Antologhion, Anastasimatar, Stihiar etc. În afară de 
reformele din secolul al XIII-lea, care vizau sistemele de 
intonare (datorate lui Cucuzeles) şi de inovațiile semiografice 
de la începutul secolului trecut (ale lui Hrisantes îndeosebi), 
nu avem ce reţine în mod deosebit. În schimb, iau ființă şcoli 
locale, care, cu timpul, aveau să se arate interesate de 
adaptarea muzicii psaltice la specificul unor culturi etnice. 
Prima de acest gen, pe teritoriul țării noastre, s-a născut la 
Putna, imediat după ce Ştefan cel Mare a ridicat acest centru 
monastic. Cu un sfert de secol în urmă nu se ştia nimic despre 
şcoala de muzică de la Putna, „una dintre cele mai puternice din 
răsăritul ortodox al secolelor XV-XVI”22. Ea a fost organizată 
de loasaf, primul stareț al mănăstirii şi care venea de la 
Neamţ, unde exista o tradiţie culturală foarte puternică, încă 
de pe vremea lui Alexandru cel Bun. Ca semn al împăcării cu 
Patriarhia din Constantinopole, faţă de care domnitorul 
moldovean s-a dorit autonom, cu dreptul de a-şi desemna 
singur capul Bisericii, Alexandru cel Bun a primit în dar de la 

Bizanţ un mare număr de cărți şi obiecte de cult pentru 
înzestrarea centrelor monastice Neamţul şi noua sa ctitorie, 
Bistriţa. Din acest fond vechi de carte, sînt de părere 
specialiştii, provine Lecţionarul evanghelic (sec. XI), în notația 
ecfonetică a lui loan Damaschin şi un Stihiar din secolul al 
XIII-lea, în medio-bizantină, ambele aparținind Bibliotecii 
universitare „Mihai Eminescu” din laşi. Aceste cărți poartă 
amprenta stilistică imprimată de călugării greci de la 
mănăstirea Studion. Ele au constituit modelul de scriere 
pentru Gavriil Uric şi de cîntare pentru întemeietorii şcolii de 
muzică psaltică de la Putna. 

Personalitatea cea mai cunoscută dintre muzicienii 
putneni se socoteşte a fi Eustaţie Protopsaltul. Denumirea de 
protopsalt înseamnă rangul cel mai înalt în ierarhia cîntării 
bisericeşti. Alte nume, menţionate pe marginea manuscriselor 
sînt: 'Theodosie Zotica, Dometian Vlahu, diaconul Macarie, 
ieromonahul Antonie. Eustaţie Protopsaltul s-a distins în 
cariera sa muzicală în două direcţii: în compuneri de 
dimensiuni mici, pentru Vecernie şi Utrenie, îndeosebi 
tropare ale învierii, aleluiare în toate cele opt ehuri, stihire şi 
axioane. De la el au mai rămas două antologhioane (colecții) 
de cîntări religioase pentru vecernii, utrenii şi diverse 
sărbători din timpul anului. Antologhioanele sînt cele mai 
importante manuscrise putnene, îndeosebi Antologhionul din 
1511 şi Antologhionul din 1515. Pînă în prezent se cunosc zece 
manuscrise de acest fel, răspîndite în ţară şi peste hotare. 
Muzicologii (Gheorghe Ciobanu, Maria lonescu, Titus 
Moisescu) au convenit să le distingă după locul unde se 
păstrează fiecare: Antologhionul de la laşi, cel mai important şi 
datorat lui  Eustaţie;  Antologhionul de la Dragomirna, 
Antologhionul de la Bucureşti (Moscova, Leipzig, Sofia etc.). 

Faptul că se cunosc atitea exemplare pune în lumină al 
doilea aspect al activităţii lui Eustaţie Protopsaltul, şi anume, 
calitatea sa de îndrumător şi şef de şcoală. EI a întocmit primul 
antologhion şi a supravegheat copierea celorlalte, pentru a fi 
trimise altor mănăstiri, ca să fie utilizate la slujbe. 
Manuscrisele respectă modelul bizantin, prezentînd cel mult 
unele note stilistice care le dau unitate: uşoara tendinţă de 
melismatizare, intervaluri libere fără fixare de ton, treceri lente 
de la treaptă la treaptă, fără coborîri sau urcuşuri surpriză, 
reminiscențe ecfonetice damaschiene: „Toate acestea ne arată 
limpede că pentru a intra în contact cu arta muzicală 
bizantină, psalții români n-au simţit nevoia unui intermediar 
slavon; ei s-au adresat direct Bizanțului, acceptind un contact 
direct cu manuscrisele şi cu tradiţia muzicală a acestuia, cu 
arta şi cultura care se practicau în Bizanţ. Cîntările bilingve au 
apărut ca rezultat al unor adăugiri ulterioare, iar cele cu texte 
literare în limba slavonă se profilează mai pregnant numai în 
două din manuscrisele putnene; acestea s-au împuținat însă 
simţitor, pînă la dispariţie, odată cu cronologia celorlalte 
manuscrise. lată deci că Antologhionul de la laşi nu numai că 
pledează, prin conţinutul său, pentru ideea unui bilingvism 
evident în biserică, ci avansează chiar ipoteza unui cadru mai 
limitat al cîntării bisericeşti în limba slavonă, din prima parte a 
secolului al XVI-lea. Psalţii români preferau cîntarea cu texte în 
limba greacă, adică în limba în care au fost scrise iniţial textele 
cîntărilor, apelînd la sursele originale ale muzicii bizantine”). 

Au existat şi alte centre mănăstireşti de muzică psaltică 
(unele cu program de predare şi învăţare), dar o şcoală în 
adevăratul înţeles al cuvîntului, după cea de la Putna, de 
transcriere de texte şi de difuzare a lor în ţară, se înregistrează 
abia pe vremea lui Constantin Brâncoveanu. A apărut „ca 
urmare a unui adevărat curent de românizare suprapus pe 

fondul unei tradiții muzicale bizantine adînc înrădăcinate în 
Biserica  română”?%. Reprezentantul acestei şcoli este 
leromonahul Filotei sîn Agăi Jipei. La 1713 a publicat prima 
Psaltichie rumânească, luată drept model de carte bisericească 
de toate generaţiile care i-au urmat. Autorul adaptează vechile 
cîntări greceşti la specificul topicii şi prozodiei autohtone, 
adică le „româneşte”. Era Protopsaltul Mitropoliei Bucureşti şi 
a selectat, pentru serviciul divin, creaţiile imnice cele mai 
reprezentative din Catavasii, Penticostar, Stihiar etc. 
Românizarea şi melismatizarea urmau două tendinţe, 
una politică, una profesională, şi direcționau noul curent în 
muzica psaltică. Melismele, ca jocuri libere de intervale şi de 
trepte, dădeau mai multă libertate melodiei în linia ei suitoare 
şi coborîtoare. Acest curs trebuia să respecte raportul dintre 
textul literar, tradus în grai autohton, şi tiparul originar al 
cîntării, care nu se arăta suficient de mobil. Se căutau noi 
susțineri tonale şi corespondențe pentru transpoziţiile în 
limba română. „Românire” înseamnă găsirea unor formule 
tehnice, de spaţiere ori de comprimare, ce ţin de gramatica 
muzicală. Procedeul permite transpunerea, fără alterare, a 
cîntării din greceşte în româneşte. În epocă, „a româniza” era 
sinonim cu a traduce, a îndulci, a înfrumuseța??. Tehnica acestor 
corespondențe se învăţa pe text, prin cercetare comparată. Un 
muzicolog a refăcut transcrierea sonoră a condacului 
Apărătoare Doamnă, „românit” de Theodosie Zotica, unul 
dintre membrii şcolii putnene. El a avut la îndemînă numai 
partea literară, fără semnele diacritice respective: „Este un 
experiment care a dat rezultate pozitive în multe situaţii 
asemănătoare, experiment pe care l-am generalizat, devenind 
regulă”2%. Românirea implică şi un aspect politic, datorat 
competiției dintre limba greacă, de cult, şi limba română. În 
epocă s-au înregistrat regretabile conflicte, pe această temă. 

A treia şcoală de muzică bisericească, în ordinea 
cronologică, se face simțită la Bucureşti, în prima jumătate a 
secolului trecut şi continuă opera de „românizare” a 
protopsaltului Filotei. Între timp fusese oficializat (1813-1814), 
prin hotărîre sinodală, noul sistem de notație muzicală, 
elaborat de Hrisantes de Madit, Casigore Protopsaltul şi de 
Hurmuz Hartofilax; era destinat să-l înlocuiască pe cel vechi, 
al lui Kukuzăles, datînd de aproape cinci sute de ani. În 1816, 
s-a stabilit la Bucureşti psaltul Petru Efesiu, format în spiritul 
noii sisteme. Autorităţile i-au dat dezlegare să înființeze o 
şcoală grecească de muzică, la biserica Sf. Nicolae din Şelari. 
Şcoala i-a atras, deopotrivă, încă de la înființare, atit pe 
români cât şi pe străini. Printre cursanţi s-au aflat Anton Pann 
şi Macarie Protopsaltul. Primul avea să se afirme drept cel 
mai de seamă muzicolog al vremii; celălalt, cel mai apreciat 
autor de cîntări bisericeşti pe care l-a cunoscut secolul al XIX- 
lea. Petru Efesiu a avut ideea să achiziționeze o tipografie 
proprie, prima tipografie muzicală din lume. Aici s-au tipărit 
cărţi în scrierea reformată a lui Hrisantes, la anul 1820. Este 
vorba de un Anastasimatar şi de un Scurt Doxastar, manuscrise 
ale unuia dintre profesorii lui Petru Efesiu, anume Petru 
Lampadarie. Anastasimatarul (gr. Anastasia — Înviere) conţinea 
cîntările obişnuite la slujbele de Înviere, la Vecernie, Utrenie şi 
Liturghie. 

Şcoala românească de muzică psaltică avea să ia fiinţă 
imediat după cea grecească, prin grija mitropolitului Ţării 
Româneşti, Dionisie Lupu, „carele fiind bărbat înţelept, din 
fiii Patrii, plin de rîvnă pentru înaintarea şi luminarea 
neamului”2?, în unire cu Veniamin Costachi din Moldova, a 
desfăşurat o amplă campanie de impunere a limbii române în 
Biserică. Văzînd că tipăriturile lui Petru Efesiu erau solicitate 
de multe mănăstiri din ţară, Mitropolitul Dionisie Lupu l-a 

însărcinat pe Macarie să pună în aplicare un amplu program 
de înnoire a cîntărilor religioase. Macarie era un patriot de 
bună-credință şi se făcuse deja apreciat pentru excelenta 
pregătire profesională: în tinereţe, studiase muzica după 
sistema veche a lui Kukuzeles şi făcuse transpuneri „în 
dulcele grai”, cum se exprimă într-unul dintre colofoanele 
sale; a urmat apoi şcoala lui Petru Efesiu, de la Şelari. Prima 
lui traducere, în noua ortografie muzicală, a fost tocmai 
Anastasimatarul lui Petru Lampadarie, tipărit în greceşte de 
Petru Efesiu la 1820. În 1821, Macarie Protopsaltul a trecut 
munții, „pentru scăparea sufletului”, cum aflăm din Bazul 
teoretic al lui Anton Pann, fostul lui coleg de şcoală. Luase 
parte, deci, la mişcarea naţională a lui Tudor Vladimirescu. 
Purta Anastasimatarul cu sine, iar după peregrinările prin 
Carpaţi şi pe la Budapesta, a reuşit să-l tipărească destul de 
repede în 1822, împreună cu un Irmologhion şi un Teoreticon. 
Ultima carte era o introducere succintă în teoria muzicii, 
foarte utilă tinerilor învățăcei. Bazul teoretic al lui Anton Pann 
a apărut mult mai tîrziu şi este superior sub raport ştiinţific şi 
scriitoricesc. A mai publicat un Antologhicon şi, în premieră la 
noi, Prohodul. Anastasimatarul este prima carte muzicală 
imprimată în româneşte. Aflîndu-se în competiţie cu varianta 
grecească a lui Efesiu, a îndeplinit un rol decisiv în stoparea 
limbii greceşti în bisericile din nordul Dunării. „Creaţia 
muzicală a lui Macarie leromonahul, amplă şi cuprinzătoare — 
aproximativ 150 de cîntări originale şi peste 1000 de cîntări 
românite — acoperă întreaga arie a serviciului religios, de la 
intrările Vecerniei şi Utreniei la cîntările Liturghiei, în cele trei 
variante: a Sfîntului loan Hrisostom, a Sfintului Vasile cel 
Mare şi cea a Darurilor mai înainte sfințite, extinzîndu-se 
asupra celorlalte servicii de cult, la cîntări ocazionale, imnuri 
de slavă şi cîntece cu caracter moral-educativ”28). 

Macarie Protopsaltul a fost omul momentului, iar 
timpul cerea să se audă limba română în biserică. Nici un 
sector din viața statului nu simţea mai acut (şi total) această 
nevoie. La şcoală mergeau puţini, de asemenea, la teatru; 
cititul, iarăşi, era o preocupare limitată. Biserica română însă 
avea puterea să-i cheme pe toți. Fireşte, omul simplu, care 
cunoştea numai „limba patriei”, îl urmărea cu mai mult 
interes pe dascălul român din strana stîngă decît pe grecul din 
cea dreaptă, cum erau rînduiți cîntăreţii; de la cel din urmă nu 
înțelegea o boabă. Macarie trebuie să fi scris cu multă 
amărăciune rîndurile de mai jos, actuale şi astăzi, dovedindu- 
se că ideea patriotică a fost întimpinată adesea la noi cu 
duşmănie: „De multe ori, mulţi rivnitori s-au ridicat cu 
patriocească grăire, spre folosul şi podoaba neamului, dar 
întotdeauna atitea piedici au stătut, nu numai de la cei din 
neamul cel trufaş, ci şi de la cei despărțiți din însuşi neamul 
nostru, carii nepricepînd scăderea şi ticăloşia, carea în cea de 
pre urmă însuşi cad, totdeauna stau îndemnători şi ajutători 
acelora spre rău. Şi aşa dintr-acest feliu de pricini, multe 
veacuri trecînd, sporirea în limba noastră zăcea primejduindu- 
să în cele mai jalnice suspinuri”2. Dar şi speranţă, în cele ce 
urmează: „Scopul osîrdiei mele nu iaste pentru a îndemna ca 
cu totul să se lepede cele greceşti, ci rîvnind cu rivnă 
patrioticească am rîivnit, ca precum alte neamuri întru toate să 
slujăsc cu ale sale, şi pre cele streine le au numai cinstindu-le 
ca pre cele întîi, aşa şi noi Românii, precum şi alte toate ştiinţe 
cu ajutorul lui Dumnezeu să predau în limba graiului nostru, 
şi pentru alte cărți bisericeşti cu îndestulare le avem în limba 
noastră, aşa şi pre acestea, de acum înainte să le îmbrățişăm ca 
pre ale noastre, şi să ne slujim mai bine cu ale noastre decît cu 
cele streine nemairuşinîndu-ne de a cînta pre limba noastră 
tropare, herivice, pricesne şi Doamne miluieşte”5. Pentru 

scrierea religioasă, textul tradus pentru nevoile sufleteşti 
înseamnă şi original: i se pune credinciosului la îndemînă 
instrumentul propriu de comunicare, simţit ca al său, cîntecul, 
rugăciunea. Această convingere a avut-o Biserica românească 
necontenit şi a făcut să se ştie de ea prin marii prelați, de la 
Varlaam încoace. Cînd Kogălniceanu lansa cunoscutul 
program în „Dacia literară”, pledind pentru originalitate, 
drumul „românirii” era, de multă vreme, croit. Dar de 


călugări şi de preoți. 
3. Arhitectura religioasă 


Această artă este complexă în dublu sens. Mai întâi, 
datorită modului de invenţie (ideatică) şi al celui de realizare 
(practică), operaţiuni ce nu se separă cu pregnanţă în alte arte. 
Pentru poet, totul este să se fixeze asupra imaginii şi structurii 
metrice. Transferarea acestora în ordine verbală nu-i creează 
dificultăți insurmontabile, pentru că ambele aparţin unuia şi 
aceluiaşi tip ideatic. Tehnicienii versului afirmă adesea că a 
inventa poeme înseamnă a fi devotat hiîrtiei. Frica de coala 
albă n-ar fi un mit, ci o realitate fizică sau o realitate mitizată. 
Ce ne comunică pianul sau vioara nu este altceva decît ecoul, 
mai mult sau mai puţin fidel al unei melodii pe care autorul a 
auzit-o limpede în sinea sa. Ambele variante ale ordinii 
sonore, planul partiturii şi „actul viu al execuţiei” sînt, în 
esenţă, pure abstracţiuni. Nu se cunosc cazuri de interpunere 
a altei persoane pe traseul plăsmuire-realizare, în poezie, 
roman şi, cu rare excepţii, în pictură. În arhitectură, cel puţin 
începînd cu epoca post-renascentistă, situaţia stă exact invers. 
Aici conlucrarea între arhitectul de profesie, care este un artist 
inspirat, şi inginerul specializat în tehnologia materialelor şi 
în calculul rezistenţelor este mai mult decît necesară. Primul 

construieşte opera în închipuire, o „vede“, o admiră de la 
distanță, îşi imaginează că se plimbă în interiorul ei, urcă 
scări, se aşază în fotoliu, „pipăie” pereţii de diferite culori. 
Celălalt transformă ficțiunea în materie organizată, deci 
invenţia şi realitatea, ca acte procesuale, nu se află pe acelaşi 
plan de fiinţare. Totuşi, cei doi se întîlnesc în mod necesar, 
exact în punctul unde materia devine „idee sensibilă” (Titu 
Maiorescu), se abstractizează. Este o întreagă mistică a creaţiei, 
ce ține de domeniul transformărilor misterioase, mai frapante 
decît în oricare altă artă. Ca într-o adevărată liturghie, materia 
concretă se vede înlocuită cu o altă realitate, simbolică şi 
spiritualizată, pe care o numim operă de artă. Marmora, 
lemnul, cimentul, sticla şi-au pierdut identitatea iniţială, au 
ieşit din anonimatul cantităţii, din ceea ce se măsoară cu 
metrul şi se cîntăreşte cu kilogramul, trecînd în ordinea 
calităţii. Ele au căpătat o existență unificatoare. Renăscute în 
spirit, cum ar spune Hegel, în noua ipostază se cer 
contemplate, adică valorizate cu criteriile calităţii; se 
constituie ca membre armonizate, într-un organism de sine 
stătător, alcătuiesc laolaltă o formă coerentă şi suplă. Ochiul 
nu mai percepe elemente separate, ci ansamblul, totalul, 
strălucirea peretelui, ornamentele de pe arhitravă, înălțimea 
frontonului, întinderea liniei transversale care apasă pe 
verticală. Toate se regăsesc într-un limbaj al formei, după care 
recunoaştem tipul de organizare arhitectonică: un templu 
grecesc sau o catedrală gotică. Ele sînt aduse la un înţeles unic 
nu datorită marmorei sau lemnului, ca materii prime de 
construcţie, ci din cauza unui proces de modelare ce 
dezvăluie virtuțile plastice ale compuşilor. Forma nu se 
închide în sine; ea comunică un mesaj, ne provoacă la dialog, 
ne include în interiorul ei şi se lasă transferată în ființa 
noastră. Simbolul este modul ei ideal de existenţă. De aceea 

teologia ne învaţă că locaşul de cult creştin, biserica este „casa 
lui Dumnezeu”. Pînă a face piatra grea „să zboare”, 
transparentă şi strălucitoare, drumul a fost anevoios şi greu. 
Dacă arhitectul-artist e dăruit cu har de creatorul divin, iar 
ajutorul lui, tehnicianul, nu mai puţin ambițios, joacă rolul 
stimulativ al lui lulian Apostatul, şi dacă între cei doi, în 
urcuşul trudnic spre capodoperă, au avut loc schimburi de 
vorbe aspre, ne aşteptăm ca în final, cînd amîndoi se regăsesc 
admirînd-o, să se audă: ai învins, inspiratule! 


a) Sincretism artistic 


Arhitectura religioasă se dovedeşte a fi o artă complexă 
(chiar completă) şi din următorul motiv: ea adăposteşte şi alte 
arte religioase creştine, fără de care nu-şi justifică existenţa. E 
al doilea aspect privind specificul arhitecturii ca artă, pe care 
îl aveam în vedere la început de capitol. Biserica ortodoxă este 
un monument armonios şi autonom. Vizitatorul amator, 
neimplicat în probleme de credinţă, o întîmpină cu interes 
estetic sau din curiozitate, cu atît mai mult cu cît are 
experiențe asemănătoare. Poate să-i fie indiferentă icoana din 
interior, însă înțelege că ea îndeplineşte o funcție decorativă. 
Din contra, credinciosul, ortodox sau catolic, nu concepe 
biserica fără icoane, mai precis, pentru el, locul icoanei se află 
în biserică. Dacă o întilneşte la muzeu ori expusă în magazin, 
spre vînzare, ştie că ea a intrat în alt circuit de valori, lateral şi 
secundar. De asemenea, muzica bisericească (ne referim la cea 
bizantină) este destinată numai desfăşurării cultului. Ea are 
un caracter imnic şi apologetic şi nu-şi găseşte rostul oricînd şi 
oriunde. Transferarea în sala de concert sau difuzarea ei prin 
radio şi televiziune face ca emoția estetică să prevaleze asupra 
celei mistice, deşi, în principiu, cu greu se poate face distincție 

între cele două tipuri de experienţe spirituale. În acelaşi sens, 
liturghia nu se poate despărți de biserică. Există chiar 
reglementări canonice, foarte severe, potrivit cărora acest 
oficiu religios, ca şi Vecernia, Utrenia, Litia, Miezonoptica, să 
se desfăşoare numai în „casa Domnului”. Artele şi serviciile 
de cult au fost adaptate la spaţiul bisericii şi au evoluat în 
funcţie de exprimarea aceloraşi adevăruri de credință. Ne 
spune un autor: „Pentru istoricul de artă nu există cărți mai 
preţioase decât cele liturgice. Graţie acestora el învaţă să 
cunoască spiritul care a modelat operele plastice. Căci artiştii 
au fost la fel de iscusiţi ca şi teologii în spiritualizarea 
materiei”?). 


b) Ritmul, fundament al artelor tradiționale 


Am pornit de la ideea arhitecturii religioase ca umbrelă 
a artelor şi am ajuns în mod firesc la sincretismul lor, două 
aspecte ale uneia şi aceleiaşi probleme. Există mai multe 
semne de înrudire între arte: ne referim la relaţiile de esenţă, 
de fond, nu la simple asemănări şi deosebiri, de tipul 
„dialogului”, adesea utilizat de mass-media. O relaţie 
semnificativă se realizează prin intermediul formei, atita timp 
cît aceasta se dovedeşte a fi un limbaj universal, esenţializînd 
întreaga realitate a artei în direcţiile ei principale; cum ar fi 
principiul „frumuseţii în mişcare”, demonstrat de germanul 
WOlflin, cu egală aplicaţie la pictură, poezie, arhitectură, 
muzică. Arhitectul-artist, dublat de tehnician (doar dacă este 
un Vitruvius, un Brunelleschi ori un Palladio poate cumula 
mai multe însuşiri într-o singură persoană) a supus sub 
regimul aceleiaşi linii piatra şi nisipul; la fel, pictorul 
preschimbă culoarea în volum, realizînd cu ajutorul ei spaţii 
armonice: forma înseamnă construcție şi armonie. El pune 

„ton” (termen muzical) de culoare lîngă „ton” de culoare şi 
imaginează „simfonii cromatice”. Însuşi limbajul criticii de 
artă se universalizează, pentru a fixa realități intersectante. 
Astfel, vorbim despre „vers molatec”, despre „culoare dulce”, 
„ton blînd”; iată cum trei arte diferite, poezia, pictura şi 
muzica, se regăsesc pe un teren comun, cel al moralei, pentru 
a se apropia, dar şi distinge, potrivit principiului unităţii în 
varietate. 

Ritmul apare ca al doilea element ce dezvăluie mai 
deschis sau mai învăluit solidaritatea artelor. Spunem „mai 
deschis” pentru că separăm muzica, poezia şi dansul (care s- 
au structurat ritmic în comun, în epoca arhaică a 
sincretismului funcţional) de arhitectură şi pictură, unite în 
împrejurări mai speciale. Ritmul primelor trei arte este, la 
origine, imitația mersului omenesc, dansul avind față de 
celelalte două un rol decisiv. Mersul începe totdeauna cu 
dreptul: „ca să fie bine”, se spune în oralitate. Ce sens are 
această superstiție ? Cu siguranță ascunde un secret ce n-a 
prea fost luat în seamă. Ea îşi găseşte modelul în sentința: 
„Cine se scoală de dimineaţă departe ajunge”, cu condiţia să fi 
păşit întîi cu dreptul. Dimpotrivă, despre cine se plînge că i-a 
mers rău într-o anume zi, se spune: „se vede că a călcat 
strimb” sau „s-a trezit cu stîngul”. De la vorbirea vieții 
cotidiene, venită de departe, ne putem ridica la timpurile 
eroice ale mitului. Se ştie că în strategia militară a grecilor, din 
timpurile arhaice sau clasice, era obiceiul ca armata să atace 
de la dreapta la stînga. Oricât de întărit se arăta adversarul din 
față, grecul se încăpățina să înceapă lupta dinspre flancul 
drept. Perşii se arătau miraţi că adversarii lor se aruncau 
orbeşte în măcel. Cînd Epaminonda, strategul spartanilor, a 
schimbat ordinea de bătaie, de la stînga la dreapta, împotriva 
tradiţiei”), faptul a însemnat un fel de trădare, o abatere de la 

un joc acceptat. Aşa au cîştigat spartanii războiul, deşi Liga 
părea de neînvins. Mitul şchiopului, adică al eroului 
predestinat să săvîrşească fapte exemplare, singur ori în 
fratrie războinică, era foarte popular în Grecia arhaică, exact 
în marea epocă a sincretismului artistic. 

Scrierea la vechii evrei începea de la dreapta la stînga, 
iar la chinezi de sus în jos. Cele două puncte, „dreapta” şi 
„Sus”, se întîlnesc în simbolismul lor religios. La dreapta 
Tatălui stau cei doriţi de El şi sus în cer se află tronul Său. „Şi 
mi-ai dat mie scutul mîntuirii mele şi dreapta Ta m-a sprijinit” 
(Ps. 17.38); „Află-se mîna Ta peste toţi vrăjmaşii Tăi, dreapta 
Ta să afle pe toţi cei ce Te urăsc pe Tine” (Ps. 20.8); „Că drept 
este Domnul şi dreptatea a iubit şi fața lui spre cel drept 
priveşte” (Ps. 10.7). În Vechiul Testament se face adesea 
relaţia dintre drept şi dreptate; aceşti termeni urcă spre adevăr, 
ceea ce în mistica numelor areopagitice reprezintă atribute 
divine. Implicat în variate domenii ale mitului şi credințelor 
religioase, cuvîntul drept, cu întreaga lui familie de nume 
sacre, trebuie să fi avut rol însemnat în configurarea 
ritmologiei artelor. Aşa stînd lucrurile, ritmul nu trebuie 
înţeles ca o simplă imitație mecanică a pasului, cum susțin 
unele manuale, un-doi, un-doi-trei, pentru că nu s-ar fi putut 
impune într-o societate îmbibată de concepții mistice. Prima 
mişcare (de dans) o face dreptul. Ea este importantă şi plină 
de sens şi se transmite stîngului. De aceea mişcarea dreptului 
se notează cu accent, cealaltă, nu. Unitatea metrică apare 
deplin închegată, repetîndu-se în vers, asemenea mersului, ca 
un joc alternant între sacru şi profan. Acesta este troheul. 
Avînd prima silabă accentuată, încărcată cu o semnificație 
mai înaltă, îşi asumă răspunderea unui început, cum 
sugerează şi paremiologia românească. Ştim de la Mircea 

Eliade că orice început situat in îllo tempore are funcţie 
modelatoare, creatoare. 

Troheul nu este un ritm monoton în sine, pentru că se 
bazează pe două silabe distincte şi ca sens , şi ca tonalitate, şi 
ca poziție topografică. Dar, la un moment dat, s-a simţit 
nevoia de variaţie întrucât silaba a doua, cea neaccentuată, a 
cerut mai multă recunoaştere, iar într-un context favorabil (să 
spunem: determinat de o personalitate novatoare, dizidentă) 
şi-a adjudecat accentul; unitatea metrică rezultată se numeşte 
iamb, ritmul elegiei, specie literară cu siguranță mai nouă. De 
altfel, după o lungă tradiţie, ea devine de sine stătătoare abia 
pe timpul lui Ovidiu. Determinările mitice ajungînd cu timpul 
mai slabe, era normal să se producă mutații ritmologice. Ne 
putem aştepta, deci, ca unul şi acelaşi poet (inclusiv Ovidiu, 
în elegie) să cultive mai multe tipuri de structuri ritmice. 
Mihai Eminescu a identificat, într-unul din versurile sale, 
iambul prin troheu: „lambii suitori, troheii...”. Cînd s-a 
adăugat a treia silabă, s-a produs o adevărată revoluţie în 
accente, trecîndu-se de la sistemul biunitar la cel triunitar. Dar 
trei nu vine să-l întărească pe doi, ci pe unul, deci „începutul”. 
Altfel n-ar fi fost posibilă unitatea; ea continuă să se numească 
picior, pentru că baza a rămas neclintită. Coriambul, anapestul 
(şi cîte mai sînt) par nişte structuri înflorite, arborescente. 
Asemănarea lor cu troheul ne face să ne gîndim la coloana 
ionică pentru primele două şi la cea dorică pentru ultimul. 
Toate acestea pot fi urmărite pe text cu exactitate matematică. 
Ele apar, cum s-ar spune în termeni clasicişti, clare şi distincte, 
nu prezintă nici un secret. 

Cît priveşte arhitectura şi muzica, situaţia este mult mai 
complicată pentru că ritmurile se arată mai difuze. S-au 
născut şi ele sub un impuls superior, dar acesta continuă să se 
menţină învăluit în taină; tocmai de aceea artele respective 

rămîn mai fascinante, mai întrebătoare. Ritm înseamnă 
mişcare. Cine ar putea să i-o nege catedralei gotice, această 
tumultuoasă închipuire de linii şi flăcări, gata în orice clipă, 
parcă, să incendieze cerul? Sau bisericii ortodoxe, cu turlele ca 
nişte lumînări aprinse, semn de laudă şi preamărire? Totuşi, 
teoria arhitecturii în general (ca şi teoria picturii) a dat o 
explicaţie interesantă, din perspectiva receptorului, nu a 
creatorului ori a executantului, ca în poezie şi coregrafie: 
ochiul receptează corpul arhitectonic sub formă de goluri şi 
plinuri (Lipps) ori planuri (Hartmann), aşa cum pictura se 
dezvăluie în lumini şi umbre, în linie şi culoare. Arhitectura 
devine astfel, în ochiul receptorului, o artă spiritualizată: el nu 
se interesează de colosul de piatră, ci de jocul dintre goluri şi 
plinuri, respectiv de planuri, în care fantezia şi poezia îşi 
revendică întîietatea. Ele îndeplinesc funcţia  silabelor 
accentuate şi neaccentuate din poezie, a pasului din dans, a 
acordului major din muzică, în corelaţie cu varianta lui 
minoră. lată că integrarea arhitecturii în seria artelor 
ritmologice s-a produs. Observaţia rămîne valabilă şi pentru 
arta religioasă, cu atît mai mult cu cât ritmul, cum am văzut, 
are descendenţe mitice şi religioase. Alternanţa de goluri şi 
plinuri ne poate aminti de iambi, trohei şi dactili. 

Teoria golurilor şi plinurilor din arhitectură, aplicată şi 
la muzică, nu a pornit numai din nevoia de a demonstra 
unitatea sistemică a artelor. S-a avut în vedere şi străvechea 
paralelă a lui Simonide dintre arhitectură şi muzică, pe care 
intenționăm s-o ducem mai departe. Propoziția grecului de 
altă dată (Simonide: arhitectura, o muzică tăcută) şochează şi 
astăzi, căci compară realități aparent imposibile: cea mai 
abstractă şi metafizică dintre arte (Schopenhauer), muzica, pe 
care pitagoreicii au tradus-o în formule strict matematice, 
materializînd-o în formule sonore şi în fracțiuni de durată, cu 

arhitectura, cea mai concretă, mai rudimentară (Hegel), dar 
care s-a dovedit a fi, ca şi celelalte, creatoare de forme 
frumoase, libere şi spiritualizate. 

Sincretismul cunoaşte o nouă vîrstă şi forme de 
valorificare în arta creştină. Cîteva exemple care vorbesc de la 
sine: spiritul trinitar străbate întreaga experienţă sufletească a 
creştinismului, tradusă în dogme şi sistematizată în ritualuri 
„individuale” sau publice. De la cel mai simplu rit 
„individual”, de rugăciune: strîngerea simbolică a celor trei 
degete în semn de uniune nedespărțită, la cea mai înaltă 
întrunire sinodală, care supraveghează şi îndrumă viaţa 
credincioşilor, spiritul trinitar este atotstăpînitor. Crucea 
trinitară este inculcată în planul bazilicii şi urcă, într-o formă 
sau alta, toate treptele edificiului: în rugăciune, în artă, în 
cîntare, pe veştmintele preoţilor şi pe obiectele de cult, ca să ia 
forma trupului de jertfă în Sfînta Euharistie şi să se înalțe 
biruitoare sus pe turlă, în văzul lumii şi în amintirea Golgotei. 
Crucea este structură şi simbol. Ea organizează toate formele 
de limbaj şi de gîndire, într-o ordine tripartită, asigurîndu-le 
semnificația unică, escatologică şi mîntuitoare. Este un 
sincretism perfect care înglobează, fără excepţie, toate tipurile 
de existență. Niciodată el nu s-a realizat atât de sigur şi deplin. 
Biserica, înțeleasă ca edificiu, există ca întreg, prin picturi 
religioase, cîntări imnice, podoabe, obiecte de cult, oficii 
liturgice, sculptură (statui şi basoreliefuri) la romano-catolici 
şi la protestanți, toate în manifestare, în acţiune comună. 

În perioada sincretismului artei greceşti, ritmul avea 
aceeaşi funcţie integratoare şi uneori chiar structurantă, dar 
apărea în chip mecanic şi mnemotehnic. Sofocle executa 
singur schițele pentru decoruri şi scria notele muzicale la 
spectacole. O făcea din nevoia de armonizare estetică, aşa cum 
îl povăţuia tradiţia ritmologică, dar, mai ales în spiritul 

sobrietăţii clasice. Principiul trinitar, care sistematizează arta 
creştină în întregul ei, este o elaborare conştientă, în 
permanent dialog cu cerinţele vieţii spirituale concrete. 
Ritmul sincretismului grec s-a bucurat inițial de un impuls 
divin, aşa cum am arătat, dar a fost lăsat, ulterior, să se 
dezvolte liber şi imprevizibil, ceea ce nu l-a privat de o 
benefică forță internă, devenind capabil să se diversifice şi să 
regenereze vreme de mai multe sute de ani. Dogma trinităţii 
nu încetează a fi activă şi vie în conştiinţa creştinătăţii, ca 
îndemn şi formă de revelaţie. Ea nu se limitează la un singur 
principiu, cel estetic, fie el şi major, ci cuprinde întreaga 
existență omenească. Artistului îi insuflă un etos sănătos şi 
curat, ajutîndu-l să facă descoperiri în domeniul frumosului, 
pentru a-l sluji astfel pe Dumnezeu. Nume ca Roman 
Melodul, Dante, Bach sînt ilustrative. 


c) Paralelismul artistic 


Arta creştină este orientată cu intenţie spre cer şi spre 
Dumnezeu; în această direcţionare, a găsit în sincretismul 
trinitar sprijinul decisiv. Fiind împodobită cu toată 
cunoaşterea, a devenit o şcoală completă pentru toate 
categoriile de credincioşi, fie ştiutori, fie neştiutori de carte. 
Reunite sub cupola prestigioasă a Bisericii, artele împărtăşeau 
elementele fundamentale ale existenţei, ale moralei şi ale 
frumosului. Ele nu se transformau în teologie pură, deşi se 
aliniau în mod necesar acesteia, ci făceau sensibile, sub 
aparența formei frumoase, conceptele cele mai abstracte; 
dogma  trinităţii, naşterea imaculată, învierea. Biserica 
romano-catolică merge şi ea în această direcţie: „Evul Mediu a 
conceput arta ca o învăţătură. Tot ceea ce îi era util omului să 
cunoască: istoria lumii de la creaţia sa, dogmele religiei, 

exemplele sfinţilor, ierarhia virtuţilor, varietatea ştiinţelor, 
artelor şi meseriilor era înfăţişată prin vitraliile bisericii sau 
prin statuile de la intrare. Catedrala avu meritul de a fi 
numită cu acest nume surprinzător care fu dat de imprimeurii 
secolului al XV-lea pe una din primele lor cărți, Biblia săracilor. 
Oamenii simpli, neştiutori, toți cei care se numesc «sfinta 
plebe a lui Dumnezeu» învățau văzînd aproape tot ceea ce 
ştiau despre credinţa lor. Aceste măreţe figuri atît de pioase 
păreau să poarte mărturia adevărului de ceea ce însemna 
religia. Aceste nenumărate statui, dispuse după un plan 
savant, erau ca o imagine a ordinii divine pe care sfîntul Toma 
o făcea să domnească în lumea ideilor; graţie artei, cele mai 
multe concepte teologice şi ale ştiinţelor ajungeau adaptate 
pînă la minţile cele mai umile”%. Orice mare catedrală se 
ambiţiona să rezume în imagini „preistoria creştină a ţării 
noastre”>, cum nota iarăşi un autor din istoria clasică a 
cercetării artei franceze. Este vorba de acel glorios secol al 
goticului, inspirat şi frenetic, despre care se spune că „albise 
toată Franţa de catedrale”, cînd goticul „şi-a făcut apariția 
într-o atmosferă puternic idealistă, religioasă şi cărtură- 
rească”6). 

Să observăm că imagistica obişnuită în catedralele 
apusene nu cuprinde numai teme religioase. Arta se inspiră 
din domeniile variate ale ştiinţei, moralei, istoriei, ceea ce nu 
se întîmpla în răsărit. Catedrala gotică, una dintre marile 
invenţii ale geniului francez, nu are la bază un model riguros, 
canonizat, care să fie respectat în literă de toată ecumenia, aşa 
cum s-a întîmplat cu Sfînta Sofia din Constantinopole, 
călăuzitoare unică a Orientului. Goticul a luat naştere dintr-o 
inițiativă particulară, spune legenda: abatele Suger de la Saint 
Denis a decis să renoveze biserica abației, construită în stilul 
învechit al romanicului: a lărgit ferestrele, a subțiat zidurile, a 

adăugat ogiva şi contraforții, păstrînd crucea latină în plan. 
Catedralele care l-au urmat, răspîndindu-se rapid în toată 
Franța, au înfrumusețat elementele stilistice amintite, 
adăugînd altele noi: portalul monumental, grupurile statuare 
adosate, vitraliile etc. Ele au fost valorificate astfel, încît o 
catedrală să nu semene perfect una cu alta. Poate libertatea 
nesperată, limitată doar la regulile stilului, a permis goticului 
să se ramifice în toate țările apusene. 

Şi totuşi goticul nu este lipsit de program. Emile Male îl 
identifică în Speculum majus, o enciclopedie a ştiinţelor şi 
artelor din secolul al XIII-lea. Atunci a apărut şi celebra 
colecţie de legende sfinte a lui Jacques de Voragine, Legenda 
aurea; Guillaume Durand a sistematizat imnurile religioase 
pentru oficiile de cult, lucrare asemănătoare cu Octoihul lui 
loan Damaschin, apărut cu jumătate de mileniu mai devreme, 
iar Sfîntul Toma d'Aquino a redactat marea sa doctrină 
teologică. Vincent de Beauvais, Jacques de Voragine, 
Guillaume Durand şi Sf. Toma d'Aquino sînt, după Emile 
Male, minţile luminate ale Europei vremii. „Secolul al XIII-lea 
este secolul enciclopediilor. În nici o epocă nu s-au publicat 
atitea Summae, Oglinzi, Imagini ale lumii”? Speculum majus 
cuprinde patru mari secțiuni destinate să înfăţişeze întreaga 
ştiinţă a timpului: Mirroir de la Nature descrie în chip 
naturistic regnurile existente, mineral, vegetal, animal, cu 
imagini şi legende; Mirroir de la Science este o istorie a 
umanităţii de la căderea adamică încoace, amintind de 
chronografele bizantine; Mirroir de la Morale clasifică viciile şi 
virtuțile, în acord cu principiile teologice ale lui Toma 
d'Aquino, iar Mirroir de l'Histoire conspectează diverse 
narațiuni despre vieţile şi faptele sfinţilor. „O asemenea carte 
este deci cel mai sigur ghid pe care îl putem lua pentru a 
studia marile idei directoare ale artei secolului al XIII-lea. Nu- 

i greu să se remarce între economia generală din Speculum 
majus şi planul care a fost aplicat la portalurile catedralei din 
Chartes, de exemplu, analogii frapante. Numeroasele figuri 
care ornează portalurile pot să se grupeze în patru serii: 
natură, ştiinţă, morală, istorie. Didron are meritul de a fi spus- 
o primul în magistrala introducere care deschide opera sa 
Istoria lui Dumnezeu. Nu este sigur, de altfel, dacă oamenii de 
geniu care au conceput acest mare ansamblu decorativ nu s- 
au inspirat direct din cartea lui Vincent de Beauvais, cu toate 
că portalurile de la Chartres şi din Speculus majus sînt aproape 
contemporane. Dar ce contează? Este destul de clar că 
dispunerea din Speculum majus nu aparţine absolut lui 
Vincent de Beauvais, ci Evului Mediu în întregime. Au fost 
formele care, în secolul al XIII-lea aparțineau peste tot gîndirii 
reflexive. Acelaşi geniu a dispus capitolele din Mirroir şi 
statuile catedralelor: este legitim deci de a căuta în unele 
secretele celorlalte”%. Aşa a şi făcut reputatul istoric francez. 
Cartea sa, L'art religieux du XIII siecle, lasă impresia că a mers 
cu Speculum majus în mînă la toate catedralele Franţei, făcînd 
identificările posibile. La Lyon, Amiens, Rouen şi, mai ales, la 
NGtre-Dame din Paris a descoperit, figurată în basorelief, flora 
şi fauna franceză; la Auxerre, Gramatica şi Dialectica 
alegorizate împodobesc partea de sus a portalului; la Laon, pe 
un vitraliu, poate fi văzut chipul alegorizat al muzicii ca artă 
liberală. Viciile şi virtuțile şi-au găsit locul în medalioane 
sculptate, de asemenea, grupuri de statui  adosate, 
reprezentîndu-i pe patriarhii şi pe profeţii Vechiului 
Testament, parabola Bunului Samaritean pe un vitraliu, 
amplă pictură narativă. Şi repertoriul identificărilor poate 
continua. 

d) Stiluri arhitectonice 


În arhitectură, stilul începe de la temă. În acest sens, 
Alpatov afirmă că primii creştini obişnuiau să consacre unele 
clădiri în amintirea sfinţilor şi eroilor, altele, pentru interesele 
curente de cult. Acestea nu se delimitau formal între ele, 
uneori chiar se confundau, în schimb pot fi urmărite 
elementele care le-au premers. La început, îşi aveau locul 
deasupra criptelor unor sfinți, martiri ori monahi care au slujit 
credinţei. Monumentul se numea relicvarium şi servea drept 
locaş de năzuință sufletească pentru pelerinii pioşi. Forma lui 
octogonală sau rotundă trăda primul model tematic, din care 
derivase mausoleul  greco-roman. Cînd unele bazilici 
obişnuite de cult reţineau octogonul în plan, înseamnă că 
păstrau tacit un raport între mausoleu şi necropolă. A doua 
„temă” a adoptat planul dreptunghiular, care a stat la temelia 
bazilicii. Dreptunghiul s-a alungit, pe măsură ce s-au adăugat 
noi spaţii pe axa longitudinală a planului. Dar bazilicii i-a 
premers pe altă linie de influenţă casa de cult, cunoscută încă 
din epoca apostolică, unde se adunau laolaltă şi credincioşii şi 
sacerdotul. Slujba era simplă, „la vedere”, constind din 
rugăciuni, cîntări şi ruperea pîinii, iar desfăşurarea ei nu 
necesita roluri specializate. 

După „pacea bisericii”, adică după ce împăratul 
Constantin cel Mare a decretat libertatea creştinismului, s-au 
complicat şi formele cultului, acesta căpătînd o amploare şi o 
sistematizare superioare. În consecință, se adaugă o încăpere 
nouă pe axa dreptunghiului, pentru a permite diversificarea 
actelor de cult. Totodată, se fixează şi sacerdoţiul, înţeles de 
acum înainte ca ierarhie bisericească: episcopul — preotul — 
diaconul. Vechea casă de rugăciune devine altar. Aici se 
păstrează antimisul, vasele sfinte, veştmintele, cărțile şi tot 

aici se pregătesc sfintele taine. A doua încăpere, despărțită 
superficial de prima printr-o draperie, apoi prin uşile 
împărăteşti, se numeşte naos. Ea este rezervată credincioşilor, 
cu indicaţia ca bărbaţii să ocupe partea din dreapta, iar 
femeile pe cea din stînga. În acelaşi timp, s-a simţit nevoia 
celei de a treia despărţituri, pronaosul, rezervată catehu- 
menilor, care încă îşi exercitau noviciatul, şi penitenţilor. 
Aceştia aveau voie să asiste doar la o parte din slujbă, apoi se 
retrăgeau în linişte. 

Şi în arhitectură ca şi în cazul altor arte, poate fi 
urmărită deplasarea accentului, de la aspectul păgîn al 
formelor la cel creştin. Mihail Alpatov observă „deghiza- 
mentul” treptat al mausoleului în rotonda creştină: 
„Arhitectonica celor mai vechi biserici funerare a preluat 
multe elemente antice. Ele dădeau impresia de echilibru şi de 
calm; cupola lor se boltea uşor deasupra încăperii centrale 
care era împrejmuită pe toate laturile de o colonadă. În aceste 
rotonde răposatul îşi afla ultima odihnă, care fusese idealul 
vieţii antice. Bineînţeles că, din aceste rotonde, spaţiul luminat 
de sub cupolă anihila materialitatea formelor constructive, 
care păreau că se dizolvă în mediul luminos, imaterial. Omul- 
erou îşi pierduse contururile clare şi se transformase într-un 
martir creştin martirizat”? Şi unele forme ale imnului s-au 
născut prin deghizament. Troparul „Bogaţii au sărăcit...”, care 
se cîntă la Litie, reproduce versetul 10 al Psalmului 33. Ca în 
multe alte locuri, textul vechi este folosit ca suport pentru un 
nou tip de cîntare; asemenea mausoleului, el a suferit un 
fenomen de „încreştinare”. 

Alpatov susţine o teorie limitativă privind geneza artei 
bizantine, supraestimînd rolul formativ al elementelor de 
împumut şi negînd capacitatea ei de a-şi preciza un stil 
propriu. În fapt, nici o artă omenească nu este absolut 

originală, numai creaţia cerească a lui Dumnezeu. Goticul atât 
de individualizat ca stil (şi, după legenda istorică, pornit 
dintr-o inițiativă locală) nu s-a născut ex nihilo; are comun cu 
bazilica romană (ce l-a precedat) cel puţin bazilica latină, ceea 
ce ni se pare hotărîtor pentru o artă cu funcție teologică. 
Istoricul este dator să pună în evidenţă izvoarele constitutive 
ale unui fenomen artistic, dar cu aceasta cercetarea abia 
începe. Arhitectura bizantină are la bază experienţe diverse, 
este adevărat, venite din diferite provincii ale imperiului. 
Sinteza a realizat-o capitala, printr-un proces lung şi complex. 
Abia din acest moment şi-a căpătat denumirea cunoscută 
astăzi: bizantină. Înainte de aceasta îşi îndeplinea funcția 
religioasă, creştină, dar se afla în căutarea identității. 

Capitolul VI 
Experienţa extatică 


1. Drama liturgică 


Antr-o lucrare de tinerețe (Misterul liturgic), prof. pr. 

| (as Vintilescu făcea observaţia îndrăzneață că 
liturghia euharistică, cel mai important cult pe care-l 

practică Biserica ortodoxă, capătă în imaginaţia unui privitor, 
neangajat religios, aspectul unui spectacol autentic: se creează 
impresia unei activități complexe, în care se remarcă tendinţe 
specifice teatralităţii. Autorul nu a dezvoltat nici mai tirziu 
această idee; în vorbirea noastră curentă, se face prea uşor 
asocierea între spectacol, dramă şi teatru, ceea ce se acceptă 
fără dificultate în cadrul culturii laice. Liturghia nu este un 
spectacol la care se vine din curiozitate şi se pleacă apoi cu 
oarecare detaşare. Ea se prezintă ca o dramă existenţială de un 
tip special, destinată să ne dezvăluie posibila devenire a fiinţei 
comunitare a omului întru dumnezeire. Dacă alte forme de 
manifestare religioasă, imnurile, lecturile, rugăciunile, 
icoanele, luate separat dezvoltă aceleaşi imagini şi adevăruri 
de credinţă, în sensul restaurării omului sau autoritatea 
sacramentală a Sfintei Treimi, liturghia ortodoxă construieşte 
un tot concret, unitar şi dinamic, fiind însăşi „religiunea în 
acțiune”. Primul mare exeget al Sfintei Liturghii, Nicolae 
Cabassila scria, cu secole în urmă: „Astfel, întreaga slujbă este 

ca o icoană care ar înfățişa un singur trup al lucrării 
Miîntuitorului în lume, făcînd să se perinde pe dinaintea 
privirilor noastre toate întîimplările ei, de la început pînă la 
sfîrşit, după rînduială şi urmarea lor firească. Aşa, de pildă, 
antifoanele care se cîntă la începutul Sfintei Liturghii, precum 
şi cele ce se săvîrşesc şi se rostesc mai înainte, la proscomidie, 
închipuiesc cea dintii treaptă din lucrarea mîntuitoare a lui 
Hristos; iar cele de după psalmi, adică citirile din Sfînta 
Scriptură şi celelalte, închipuiesc treapta următoare””. 

Cine asistă pentru prima oară la o asemenea 
reprezentare nu reţine nici sensul „acţiunii“, nici corelaţiile 
latente ori manifeste aflate în compoziţie, în întreg. Poate să 
fie cineva specialist în arta bizantină, nu neapărat de religie 
ortodoxă (de pildă catolicul Ch. Diehl sau protestantul 
Wilhelm Nyssen), fără să-l intereseze neapărat corespondenţa 
dintre imaginile pictate pe icoane şi anumite pasaje liturgice; 
sau să fie un ortodox pios, bun cunoscător al tipicului, care să 
ştie în fiece moment „ce urmează”", dar să-i lipsească 
viziunea ansamblului şi cursivitatea în esenţă. De aceea, o 
„lectură literară”, ca act public sacramental, trebuie să înceapă 
cu precizarea limbajului specific oricărei compoziţii 
dramatice. Nu vom evidenția identitățile, ci asemănările. 


a) Elementele tehnice ale dramei liturgice 


Cea mai apropiată asemănare între drama liturgică şi 
teatrul Iaic rezultă din faptul că ambele reprezintă realități 
autentice ori imaginate. Nu lipsesc „actorii”, „costumaţia”, 
„dialogul”, „publicul”, „scena”, toate întărind impresia de 
convenţie, de spaţiu specializat în vederea unei comunicări. De 
îndată ce am identificat un „punct comun”, apar, însă, 
diferenţele specifice. Spre exemplu, teatrul laic (avem în vedere, 


322 


MIC TRATAT DE ESTETICĂ TEOLOGICĂ 


deocamdată, textul literar ca atare) poate deriva în ficțiune 
absolută, pe cînd scenariul liturgic are la bază evenimente 
istorice, din viața păminteană a Mintuitorului, vestită prin 
prooroci şi mărturisită de Sfînta Biserică şi de umanitatea 
creştină timp de două mii de ani. Piesa de teatru are un caracter 
închis: ea narează o întîmplare tipică, exemplară, proprie unui 
segment de comunitate şi de timp, după nevoile în permanentă 
schimbare ale comunităţii; referatul liturgic este astfel conceput 
încît să cuprindă întreaga istorie a mîntuirii şi îndumnezeirii 
omului. El îi cheamă deopotrivă şi pe buni şi pe răi, pe 
credincioşi şi pe necredincioşi, uneşte rasele umane şi grupurile 
profesionale ori clasele sociale, sub lucrarea tainică a Sfintului 
Duh din Treime. Spectatorii părăsesc sala de teatru entu- 
ziasmați sau răvăşiți de parabola reprezentării; ei pot continua 
realitatea scenică prin comentarii personale, polemice, adesea în 
dezacord cu ceea ce li s-a reprezentat cu o clipă mai devreme. 
Aceasta ar fi funcția instructivă a spectacolului: cu cât participi 
mai intens la dezbatere şi la controversă, cu atât se dovedeşte că 
te-a captivat. Credinciosul pleacă de la slujbă în linişte, în 
meditaţie. El poartă cu sine sfintele taine, primite în biserică şi 
se lasă pătruns de înţelesul patimilor Domnului. Dacă priveşte 
chipul altui credincios, îşi dă seama că şi celălalt este purtat de 
aceleaşi gînduri, semn că se simt uniţi şi că se pot regăsi laolaltă 
în Hristos. Este funcția miraculoasă a liturghiei: unirea 
sufletească a noastră, a tuturor, „ca într-un gînd să mărturisim”. 


b) Spaţiul liturgic 


Ca să păstrăm paralelismul, orice reprezentare dramatică 
are nevoie de o scenă corespunzătoare, adăpostită într-o clădire 
anume amenajată, pe care o numim impropriu teatru. Este o 
extensiune de sens: arhitectura şi-a însuşit cuvîntul dintr-un 

domeniu care nu-i aparține, reprezentarea dramatică. Liturghia 
nu cunoaşte alt spaţiu decît biserica, numită şi „Casa 
Domnului”, locul sacru, unic şi suprem, unde primul sacerdot 
care a oficiat sfintele taine, Domnul nostru lisus Hristos, 
liturghiseşte permanent şi în chip nevăzut. Asemenea teatrului, 
şi biserica a luat arhitectonic ființă, în înfăţişarea pe care o 
cunoaştem astăzi, din necesități de reprezentare. Nu clădirea de 
piatră a impus adaptarea oficiului liturgic la conformaţia ei 
materială; din contra, ansamblul de acte sacramentale cerute de 
cult a determinat structura edificiului. Cele trei segmente din 
planul arhitectonic, altarul, naosul şi pronaosul, sînt în 
conformitate cu formele de slujire. Ele se desfăşoară diferențiat 
într-o parte sau alta, în puncte consacrate, cu distribuirea 
participanţilor: slujitorii în altar, psalţii, citeţii şi credincioşii în 
naos, catehumenii în pronaos; sau a obiectelor sfinte: potirul, 
antimisul, discul. Pregătirea marelui Agneţ se săvîrşeşte în 
partea de nord a altarului, numită proscomidiar; sfinta 
împărtăşanie are loc în naos, clădirea îi cuprinde şi pe cei din 
pronaos. 

În epoca apostolică, întrunirile religioase aveau loc în 
case particulare şi în secret, datorită persecuțiilor, apoi în 
catacombe. Forma aleasă era „foişorul de sus”, catul al doilea, 
cum se obişnuia să se adauge la clădirile mai arătoase din 
Ierusalimul vremii. Într-un astfel de „foişor”, Domnul Hristos 
lisus a inițiat prima euharistie, EI fiind şi sacerdot sacrificator, 
şi sacrificat. Ucenicii au păstrat o bună bucată de vreme 
tradiţia foişorului. La aceste adunări religioase, liturghia 
euharistică se limita la producerea şi frîngerea piinii, a 
înălțării paharului cu vin şi rostirea ecteniilor respective, 
adică a unor formule sacramentale obişnuite. Odată cu 
dezvoltarea creştinismului, a aprofundării adevărurilor de 
credință şi reglementării tipiconale, liturghia euharistică a 

devenit un oficiu de sine stătător. Ea a fost integrată într-un 
sistem de slujiri premergătoare, mai ales, însă secundare ca 
importanță  (Vecernia, Miezonoptica, Utrenia), toate 
constituind ceea ce se numeşte, în limbaj teologic, ziua 
religioasă. Între timp, creştinismul a devenit religie de stat, din 
cult particular şi secret transformîndu-se în cult oficial şi liber. 
Casa cu foişor era neîncăpătoare; se dezvoltă arhitectura 
sacră, monumentală, inițiată de împăratul bizantin Constantin 
cel Mare şi desăvirşită de Justinian. Tipicul liturghiei şi al 
altor oficii se definitivau o dată cu structura planurilor 
arhitectonice ale bisericilor. Arhitecţii vremii nu-şi permiteau 
inovaţii personale decît în strictă dependență de logica 
desfăşurării ritualului. Dogma avea aceeaşi aplicaţie şi în 
vestul Europei: „Adesea artiştii transpuneau exact doctrina 
propagată de liturghisitori. În sanctuarul de la Saint-Chapelle, 
sculptorii au  adosat celor douăsprezece coloane, 
douăsprezece statui ale apostolilor purtînd în mîini cruci de 
consacrare. Liturghiştii ne arată, de fapt, că de vreme ce 
episcopul întemeiază o biserică, trebuie marcate prin 
douăsprezece cruci coloanele de la navă sau de la coral. Vrea 
să însemne prin aceasta că cei doisprezece apostoli sînt 
adevărații stîlpi ai templului”? 


c) Timpul liturgic 


Nu numai spaţiului i se dă semnificație specială, ci şi 
timpului. Liturghia se desfăşoară într-un spaţiu consacrat, dar 
şi într-un timp anume: „Dat fiind caracterul de înaltă sfințenie 
al misterului (Sfintelor Taine) ce se săvîrşeşte în Liturghie, 
precum şi nota de solemnitate demnă în care se desfăşoară 
acţiunea ei, s-a stabilit regula ca Liturghia să nu fie oficiată 
prin case, ci numai într-un lăcaş sfînt, destinat anume acestui 

scop (...). Pentru oficierea Sfintei Liturghii este necesară adică 
o biserică sau un paraclis, care, în primul rînd, se cere să fie 
sfințite după rînduială de către un arhiereu ori de delegatul 
său special, sau să aibă «cel puţin antimis, fără de care nici 
într-un chip nu poate să se aducă Jertfa cea fără de sînge». 
Excepţie se face numai pe cîmpurile de luptă, în vreme de 
război, cînd nu este la îndemînă o biserică şi dacă preotului i 
s-a dat în acest scop un sfînt antimis”%. Faţă de reprezentarea 
teatrală care îşi instalează scena chiar şi în aer liber, fără nici o 
condiţionare (decât acustică, deci tehnică), cultul creştin ţine să 
facă publice actele sale în cadru solemn şi festiv, pentru a-i 
ridica pe beneficiari la înălțimea mesajului divin. 

Pe de altă parte, în concepţia creştină, timpul este nu 
numai sacru, ci şi liturgic. Prin sacru se înţelege o realitate 
aleasă în baza unui act de consfinţire şi se întilneşte în practica 
mitologiilor şi religiilor. Mai precis, ne spune un specialist: 
„După Vechiul Testament timpul este sfînt cînd se consacră 
lui Dumnezeu şi este folositor vieţii omului cînd trebuie să 
slujească Ziditorului său şi să caute să se îndepărteze de 
păcat, pricina îndepărtării sale de sfințenia divină ”*. 

Sacrul poartă semnul unei înălțări. Liturgicul se 
prezintă la un grad superior şi apare în creştinism; ceva 
pregătit pentru jertfă, în chip ritualic şi adus tainic, prin 
slujire, la o existenţă substanţial îmbunătățită. Timpul şi spațiul 
deţin poziţii privilegiate în acest mister al devenirii. Pînă la 
jertfa de pe Cruce, timpul era vestitor: el venea spre noi, de 
unde şi descreşterea anilor pînă la cota zero. Prin întruparea 
Logosului, Domnul lisus Hristos a devenit o persoană 
istorică, a intrat în timp, ridicîndu-l la o altă valoare şi sens. 
Timpul a început să crească, asemenea piinii euharistice din 
parabola evanghelică, cuprinzînd mulțimile popoarelor şi 
pregătindu-le pentru întîmpinarea Parusiei. Se vorbeşte de 

anul liturgic în general, de timpul rezidit; dar şi de momente 
concrete din parcursul săptămînii ori al zilei. Dintre acestea, 
duminica, începînd cu momentul răsăritului de soare (cu 
vremea, s-a fixat la ora nouă dimineaţa), a fost aleasă în 
vederea desfăşurării Liturghiei, întrucât, simbolic, reprezintă 
Învierea. Prin Biserică se consacră spaţiul unic al Liturghiei, 
iar prin Ziua Domnului, duminica, timpul acestui oficiu divin. 
Hristos lisus se produce pe sine ca jertfă euharistică, în 
propria-i zi, şi oficiază ca mare sacerdot în Casa Sa. Biserica şi 
Duminica, spaţiu şi timp, sînt sfinte, sacre. De aceea ortodoxia 
nu acceptă decît o singură oficiere a Liturghiei, în una şi 
aceeaşi zi. Tipicul acesteia se inspiră din ideea „unicității 
jertfei Mîntuitorului pe Golgota”?. Preotului care a slujit o 
dată i se interzice să repete oficiul în aceeaşi zi, pentru că, în 
jertfa cea fără de sînge pe care o îndeplineşte, îl reprezintă pe 
Mîntuitor. Dar lisus s-a urcat o singură dată pe Golgota. În 
biserica ortodoxă nu se află decît un singur altar de jertfă (şi 
de data aceasta arhitectura se subordonează intereselor de 
cult) şi o singură masă sacrificială. 


2. Scara lui Iacob 
a) Slujitorii 


Cei care execută ritualul liturgic (şi, în general, orice act 
de cult) sînt slujitorii bisericii, asistați pe de o parte de 
Domnul lisus, oficiantul suprem şi nevăzut, iar pe de alta de 
mulțimea de credincioşi, beneficiarii spirituali ai întregii 
ceremonii. Slujitorii sînt de mai multe feluri şi ranguri: 
episcopul, preotul şi diaconul. Ei reprezintă sacerdoțţiul şi au 
libertatea să se deplaseze, în funcție de scenariul ritualului, în 
toate cele trei registre consacrate ale spaţiului liturgic: altar, 

naos şi pronaos. Urmează slujitorii secundari, tot trei la număr, 
în această treaptă: ipodiaconul (în biserica veche), psaltul şi 
citețul (anagnostul). Rolul fiecăruia este riguros reglementat 
prin erminiile liturgice, un fel de „caiete de regie” ce ni s-au 
păstrat din timpuri îndepărtate, ca şi erminiile de pictură. 
Rolurile-funcție nu se schimbă între ele decît prin dezlegare. 
Sînt cazuri cînd un slujitor din ierarhia inferioară rosteşte o 
singură ectenie, deci o propoziţie cîntată, o interjecţie ori o 
rugăciune, pe parcursul mai multor luni sau chiar ani. 
Încadrarea în sacerdoţiu nu se face numai prin competența 
profesională, în înțeles laic, de pildă, actor de gradul 1 sau II, 
ori profesor, conferenţiar, lector, în învățămîntul superior, ci 
după confirmarea unor aptitudini spirituale deosebite şi a 
harului personal. Împărţirea clerului în trepte ierarhice 
(Dionisie Pseudo-Areopagitul) reprezintă tocmai sensul unei 
asemenea recunoaşteri. Există ierarhi care nu se disting prin 
voce. Ei posedă, în schimb, calități sufleteşti alese şi absolut 
necesare celui destinat să poarte greaua povară a 
intermedierii între credincioşi şi ierarhiile cereşti. 

Ierarhia bisericească (episcopul — preotul — diaconul) 
reprezintă o instituţie clericală ce s-a constituit şi dezvoltat 
o dată cu însăşi istoria creştinismului, avînd ca model viaţa şi 
slujirile Mîntuitorului. Primul, episcopul, se mai numeşte şi 
Întiistătătorul (îgoumenos, proistamenos, antistes, praepositus), 
însemniînd locţiitor al lui lisus Hristos şi principiu al bisericii. 
El simbolizează începutul faptei, creştinarea şi depune 
mărturie despre păstorirea credincioşilor în faţa 
Mîntuitorului, în ziua judecății de peste veac. Această 
răspundere se transmite din generaţie în generaţie, de la 
episcop la episcop, de la preot la preot. Ierarhia odată 
constituită nu-i reprezintă numai pe clericii dintr-o anumită 
secvenţă de timp, ci şi sacerdoțiul dintotdeauna. 

Fiecărei trepte ierarhice i se recunoaşte descendența 
prestigioasă, cum aflăm din Faptele Apostolilor. Primul 
episcop, cu certitudine scripturistică, a fost Sfintul Iacov, unul 
dintre fraţii Mîntuitorului, şi a slujit în biserica din lerusalim, 
în prezența apostolilor. Rezultă că funcţia episcopatului 
coboară direct din apostolat. Sf. Pavel creştina popoare şi 
înființa episcopate. Epistolele sale „către” sînt dovezi de 
purtare de grijă față de bisericile locale, centre episcopale. 
Primii preoţi s-au ales dintre cei 70 de apostoli, deci dintr-o 
categorie ajutătoare. Ştim sigur, de asemenea, că diaconatul a 
fost instituit chiar de sfinţii apostoli. La început, numărul lor a 
fost limitat la şapte (se cunosc şi numele) şi primeau sarcini 
strict administrative. „Aşadar, preoţia creştină este o instituţie 
de origine dumnezeiască. Începutul şi puterea ei slujitoare şi 
sfințitoare vine, prin sfinţii apostoli, de la Mîntuitorul însuşi, 
care este izvorul sfinţeniei şi al preoţiei creştine, iar existența 
ei se poate constata neîntrerupt, de la întemeierea Bisericii, în 
tot cursul istoriei creştine, pînă astăzi”0). 

Preotul este „actorul”, realizatorul propriului său rol de 
o viaţă, avîndu-l ca model ideal şi unic pe lisus Hristos. În sat, 
în comunitate, printre enoriaşi, exersează comportamentul 
hristologic, pios, cucernic şi drept, ca pildă vie, demnă de 
urmat. Actorul propriu-zis are libertatea să-şi dedubleze 
existenţa, el trăieşte „altă viaţă”, cu fiecare rol. Tocmai aici stă 
dovada sigură a competenţei şi disponibilităţilor lui 
profesionale. Vedetele de cinema ori sportive îşi dezamăgesc 
adeseori admiratorii cînd se află amănunte biografice, în 
discordanţă cu imaginile prefabricate. 

Se întîmplă ca marii actori să amestece, inconştient ori 
cu naivă prefăcătorie, cele două registre ale existenţei, adică să 
se comporte printre prieteni ca pe scenă, să aducă teatrul în 
viaţa de zi cu zi; interesant pînă la un punct, în rest, 

cabotinism. Preotul nu-şi permite dedublarea ca persoană. 
Existența lui este teocentrică: dacă în biserică oficiază 
căsătoria ori botezul cu taine sacramentale, se cuvine să se 
facă purtătorul acestor mesaje şi în familie; dacă la predica de 
duminică cuvîntează în faţa enoriaşilor îndemnînd la iubire, 
iertare, întrajutorare frăţească şi alte virtuţi creştine, decurge 
de aici, ca o datorie morală, să le vorbească la fel şi în celelalte 
zile ale săptămînii. 

Într-un cuvînt, viaţa preotului şi a oricărui slujitor, 
îndeosebi din ierarhia bisericească superioară, este un „altar 
de jertfă”; şi nici nu încape alt înţeles. Preotului i se 
încredințează misiunea de a oficia mereu acte cultice, fie 
rînduite prin documente ecleziastice, fie ocazionate de 
întîmplările de zi cu zi. Toate acestea îl obligă la un regim 
constant şi aspru de igienă sufletească, de cumpătare, de 
rugăciune, de meditaţie, de lectură din texte sacre, pentru a se 
curăți sufleteşte şi a se face vrednic de greaua şi divina povară 
a slujbei creştine. Satul este o scenă deschisă în care preotul se 
simte omniprezent; dar este o scenă pregătitoare pentru 
sublima reprezentare de duminică, din biserică. Un sat fără 
preot vrednic se află la răspîntia multor primejdii: 
„Reprezentarea şi reproducerea în Liturghie a misterului 
mântuirii prin Fiul lui Dumnezeu, Care, prin Jertfa euharistică 
se face prezent în chip real în Biserica Sa, impun în chip 
particular o stare de curăţie şi o înălţare de spirit a celor ce 
participă, dar în primul rînd a celor care slujesc oficiul 
Liturghiei. Îndeplinind această sfîntă slujbă, preotul nu 
exercită un sacerdoțiu propriu, ci sacerdoțiul lui Hristos. În 
nici o altă parte a chemării sale nu este făcut preotul părtaş la 
preoția Mîntuitorului într-un grad mai înalt şi mai desăvârşit, 
ca în serviciul său de liturghisitor. Aci, el participă atât de real 
şi atît de direct la sacerdoţiul dumnezeiescului său învăţător, 

încît, la momentul cuvenit, poate să spună în numele Lui 
propriile-i cuvinte: «Luaţi, mîncaţi, acesta este Trupul meu...; 
beţi dintru acesta toţi, acesta este Sîngele Meu...». În oficiul 
său liturgic, preotul se găseşte deci într-o legătură sau unire 
personală şi reală cu Mîntuitorul, contact care, afară de 
vederea Lui sensibilă, este tot aşa ca şi acela în care se găseau 
cu El sfinţii apostoli, în timpul activităţii Sale pămînteşti”7). 


b) Spectatorii 


7 


„Spectatori ca la teatru...”, spune Eminescu în Glossă; 
numai la teatru sînt spectatori desăvirşiţi, în măsura în care se 
acceptă o asemenea convenţie. Credinciosul aflat în biserică 
este şi el un spectator, condiţie dictată de rolul preotului care 
are conducerea ritualului liturgic. La catolici, statutul de 
spectator al credinciosului este şi mai subliniat: stă comod în 
scaun, „ca la teatru”, şi nu se simte dator să urmărească slujba 
în amănunte; adesea îşi alege singur şi independent texte 
pentru lectură din scrierile sacre. Ortodoxul a primit educaţia 
să asculte cu luare-aminte şi, totodată, să „participe”, fiind 
solicitat prin diferite formule de adresare, ce vin la timpul 
potrivit din partea preotului ori a diaconului. Este şi o 
chestiune de morală ca slujitorii, în rugăciunile lor adresate 
Domnului şi în numele enoriaşilor, să aibă, în prealabil, 
consimțământul acestora. „Credincioşii laici sînt deci factori 
activi ai cultului, alături de clerici, iar nu simpli beneficiari ai 
efectelor acestuia. Ei nu pot profita adică numai de harul 
sfinților cărora li se împărtăşeşte îndeosebi prin sfintele taine 
şi prin ierurgiile săvîrşite de membrii clerului, ci, prin însăşi 
calitatea lor de creştini, au şi dreptul şi datoria de a participa 
activ la viaţa liturgică a Bisericii în general, fiind chiar 
săvârşitori ai unor acte secundare. În calitatea lor de membri ai 

Bisericii şi în virtutea strînsei uniri cu Hristos, dobîndită prin 
taina botezului, cea a mirungerii şi cea a împărtăşirii, ei 
participă oarecum la sacerdoţiul Mîntuitorului, ca mădulare 
ale trupului Său mistic, ceea ce face pe Sf. Apostol Petru şi pe 
Sf. Evanghelist loan să vorbească de un sacerdoţiu al laicilor, 
de acea «preoţie universală» (1. Petru II, 5; Apoc. XX, 6), care, 
totuşi nu exclude harul special al preoţiei, transmis prin 
hirotonie (preoţie sacramentală), ci colaborează cu sacerdoţiul 
Bisericii în cadrul vieţii liturgice sau sacramentale a obştei 
creştine”?). Aşa cum nu este de imaginat teatru fără spectatori 
ori şcoală fără elevi, nici biserica fără credincioşi nu-şi găseşte 
noima. Dacă spectatorii şi elevii se duc acasă la terminarea 
programului, iar instituţiile respective se golesc, credincioşii 
îşi poartă biserica în lume, pentru că reprezintă membrele 
prelungite şi vii ale ei. 


c) Cetele cereşti 


Liturghia se desfăşoară în prezența nevăzută a 
persoanei lui lisus Hristos şi a cetelor cereşti. La începutul 
sfintei Liturghii ştim că El este acolo, îl pre-simţim; ne dorim 
să-l şi „vedem”. Slujba se desfăşoară în mai multe trepte 
suitoare, pregătindu-ne pentru această întîlnire de taină şi 
vedere spirituală. Important pentru fiecare dintre noi, ca 
participanţi, este să urmărim, pas cu pas, ca într-un spectacol 
propriu-zis, direcţia şi sensul derulării secvenţelor cultice, 
destinate să conducă la uniunea mistică. Momentul fericit îl 
anunţă imnul heruvimic Sfînt, Sfint, Sfint rostit de psalţii din 
strane, de cor, ca şi de marea masă a credincioşilor, deodată 
sau alternativ, antifonal. ÎL ntă şi serafimii din preajma 
Miîntuitorului, care se „arată” acum, prima dată, în toată 
măreţia şi slava cerească. Urechea spiritualizată aude (numai) 

cîntarea de sus a cetelor îngereşti, aşa cum Beethoven 
percepea sunetele divine ale nemuritoarei sale simfonii. 
Miracolul liturgic s-a produs: unirea glasului de jos cu cel de 
sus dă siguranţă împlinirii omului. 


3. Calea 
a) Decorul, recuzita şi veşmintele 


Funcţia decorului, în teatru, este să sugereze cadrul 
natural în care se desfăşoară orice reproducere dramatică. 
Decorul se delimitează de spaţiul scenei şi de ansamblul 
clădirii, oricît de adecvate ar fi pentru spectacole; de aceea 
nici nu are caracter permanent; la sfîrşitul stagiunii îl aşteaptă 
magazia de vechituri. În Biserică, dacă păstrăm paralelismul, 
totul intră în altă ordine. Decorul specific creştin şi ortodox 
este icoana, cu variantele ei morfologice, apoi iconostasul şi 
fresca. Recuzita este formată din vase de cult şi odoare: sfintul 
disc, sfîntul potir, chivotul, cădelnița, sfintul antimis, ce 
folosesc la săvîrşirea sfintelor taine; iar veşmintele (stiharul, 
orarul, epitrahilul, felonul, mantia episcopală) poartă 
însemnele distincţiilor arhiereşti. Ele sînt sfinte pentru că 
participă la sacerdoţiu; de aceea, după ieşirea din folosinţă, 
prin „uzare”, se păstrează în muzeu ori în relicvarium. Ce 
înseamnă că participă la sacerdoţiu? Iconostasul, de pildă, 
pune în ordine, respectîndu-se erminiile, anumite icoane care 
reprezintă imagini din Vechiul şi Noul Testament; la ele se fac 
referinţe, de cele mai multe ori, în decursul Liturghiei. Am 
putea spune că iconostasul reprezintă o transpunere 
cromatică a Liturghierului. Dacă mai adăugăm că şi 
doxologia, rugăciunile, pericopele evanghelice, recitativele se 

organizează în acelaşi sens, înțelegem că toată lucrarea din 
Biserică (Biserica însăşi cum am văzut) se unesc într-un singur 
scop: înălțarea omului pe o treaptă mai aproape de 
Dumnezeu. 


b) Structura dramei 


Slujba creştină ortodoxă în ansamblul ei, ca întreg cultic, 
se desfăşoară pe parcursul unei zile liturgice întregi. În 
privinţa încadrării în timp, ea se aseamănă cu teatrul antic: şi 
acesta îşi începea reprezentările reglementate de olimpiade la 
răsăritul soarelui şi le încheia la căderea serii. La întrecerile 
tradiționale, regula era să se reprezinte pe scenă trei tragedii 
de acelaşi autor, urmate, în final, de o comedie. Aşa au intrat 
în istorie Eschil, Sofocle, Euripide. Ziua liturgică a cultului 
public ortodox debutează odată cu asfinţitul soarelui, invers 
față de greci. Biserica a împrumutat, prin evrei, o concepție 
caldeeană privind alternanţa zi / noapte, ultima continuînd 
pînă a doua zi, la prînz, fără întrerupere. Se face distincție 
între ziua liturgică, destinată cultului public şi ziua solară, 
unitate de timp pentru spiritualizarea activităţilor laice. Prima 
se cuprinde între două asfinţituri de soare, întinzîndu-se peste 
o noapte şi o zi, deci douăzeci şi patru de ore; cealaltă începe 
dimineaţa, la orele şase, timp aproximat pentru răsăritul 
soarelui, şi are numai douăsprezece ore. 

Dată fiind întinderea prea mare a zilei liturgice şi, ca 
urmare, dificultatea receptării slujbei în întregime, s-a recurs 
la împărţirea pe oficii liturgice fixate la anumite ore şi avînd 
conținut propriu. Acestea sînt: Vecernia, cu care începe „ziua” 
liturgică pentru duminică şi pentru anumite sărbători, cu 
semnificație egală; Miezonoptica, în continuarea Vecerniei şi 
Utrenia, premergătoare (ca şi celelalte) Liturghiei euharistice. 

Ziua euharistică se încheie cu o slujbă scurtă, numită de 
„închidere” sau „ora nouă”, în înţelesul zilei solare, ceea ce 
înseamnă aproximativ ora trei după amiază. 

Dar nici cu această împărţire, destul de riguroasă, slujba 
nu poate fi urmărită în toate actele sale, pentru că nu are 
cursivitatea spectacolului. În teatru, o replică decurge direct 
din alta, o scenă se prelungeşte sigur şi evident în următoarea. 
Slujba dă impresia de stufozitate, de aglomerare inutilă, fapt 
derutant pentru neiniţiaţi. Este vorba de o polifonie 
reductibilă la un limbaj unic şi coerent: se răspunde la un citat 
biblic cu o rugăciune sau cu o cîntare imnică. La prima vedere, 
toate aceste trei forme diverse dau impresia că ţin „acţiunea” 
pe loc sau că fiecare actant aflat în rol, cîntăreţ, citeţ, 
liturghisitor, face simplu act de prezenţă. În realitate, cîntecul 
se continuă în rugăciune, iar aceasta în gest, transformîndu-se 
într-un limbaj unic şi cursiv, punînd mereu în mişcare mesajul 
liturgic. Specialiştii în problema erminiilor semnalează adesea 
că scenariul liturgic e prea concentrat, prea esenţializat. S-ar 
putea să fie şi aici implicată o stratagemă ce ţine de doctrina 
cunoaşterii religioase. Prin analogie, şi Miîntuitorul, cînd a 
început să înveţe prin parabole, a dorit să testeze puterea de 
înțelegere a celor care îl ascultau. 

Receptarea integrală a oficiului este „barată” şi de faptul 
că, uneori, au loc, simultan, două slujbe: una tainică, în altar, 
alta la vedere, în fața credincioşilor. Prima este slujba de 
adresare directă către Domnul, cealaltă de aducere la cunoştinţă. 
Cînd preotul rosteşte binecuvîntarea de începere a oficiului cu 
cuvintele: „Binecuvîntată este împărăţia Tatălui şi a Fiului şi a 
Sfintului Duh, totdeauna, acum şi pururea şi în vecii vecilor”, 
el anunţă că abia a terminat pregătirea darurilor pentru Sfînta 
Jertfă. Acest mic ritual tocmai îl săvîrşise în altar, la masa 
proscomidiarului. Binecuvîntarea adresată publicului este o 

formulă de încheiere a unei acţiuni şi de începere a alteia noi. 
Ritualurile paralele ori suprapuse (teatru în teatru?), ca o 
corelaţie între lumea văzută şi nevăzută, precum şi dialogurile 
concurente constituie nota caracteristică a „spectaculozității” 
cultului creştin ortodox. 


c) Preliminarii liturgice 


Vecernia, Miezonoptica şi Utrenia sînt oficii de sine 
stătătoare, de cîntare, laudă, rugăciune, aşteptare şi pregătire. 
Toate aceste acte cultice sînt inserate după tipic şi diferă ca 
pondere şi înţeles religios, în fiecare parte a acestei „trilogii 
dramatice”. Unele elemente pot migra, modificate în forma de 
expunere, în aşa fel încât unul şi acelaşi text să nu se repete 
întocmai niciodată. Rugăciunea domnească, spre exemplu, 
cunoaşte mai multe variante, cîntate sau recitate. De fiecare 
dată însă apare individualizată, cu semnificație nouă, în 
funcţie de context, de persoana care o recită sau cîntă şi de 
locul unde se rosteşte: din altar, din strană, din public. 
Troparul Bogații au sărăcit... face parte din oficiul Utreniei 
mari, de sîmbăta seara şi sărbătorile mai importante. El este 
unul dintre antifoanele cele mai cunoscute, capabil să 
antreneze prin fior divin toate categoriile participante la 
slujire. Cîntecul este pregătit de soborul de liturghisitori (la 
Mănăstirea Neamţ, numărul lor fiind uneori pînă la şapte), 
adunați în mijlocul naosului. Ei oficiază un mic ritual, care 
aminteşte de purtarea pe braţe a pruncului lisus, în templu, 
de către Simion „cel drept şi temător de Dumnezeu”. Lui i s-a 
prezis că nu va închide ochii pînă nu va vedea fața lui Mesia. 
Soborul repetă cuvintele lui Simion: „Acum, slobozeşte pe 
robul Tău, Stăpîne, după cuvîntul Tău, în pace. 

Că ochii mei văzură mîntuirea Ta, 

Pe care ai gătit-o înaintea feţei tuturor popoarelor” 
(Luca, 2. 29-31). Exact cu aceste cuvinte preotul liturghisitor 
din sobor încheie micul ritual ce precede cîntarea Bogații au 
sărăcit. Soborul intonează cu toată puterea, cîntecul fiind 
preluat, pe rînd, de cele două strane. Bucuria dreptului 
Simion se revarsă peste credincioşi, cuprinzînd toată Biserica 
lui Dumnezeu. Cele trei elemente ritualice (citatul biblic, 
cîntecul şi oficiul ritualic) nu sînt disparate, cum par la prima 
vedere. Credinciosul participă la revelaţie: împreună cu 
Simion, „îl vede” pe pruncul lisus, evocat de rostirea extatică 
a preotului, de unde bucuria pentru legea nouă ce urmează să 
împărăţească lumea, enunțată în Bogații au sărăcit. 

Vecernia este cel mai narativ text de cult, atita timp cât 
rugăciunile, cîntările, pericopele biblice, ecteniile implică 
aspecte epice. Ea are în deschidere, ca element esenţial, 
Psalmul 103, ce se citeşte din strană. Acesta, împreună cu 
altele, citite tot din strană, în alternanță cu scurte rugăciuni şi 
cîntări de laudă, fixează un moment evocator cu privire la 
Vechiul Testament. Psalmul 103 este o laudă adusă zidirii lui 
Dumnezeu, cu aluzie la scurta şedere a lui Adam în rai. 
Momentul vechi-testamentar este cerut de rațiuni de cult 
foarte precise. L-am întâlnit şi în erminiile pictorilor, îl folosesc 
şi romano-catolicii, de pildă, la începutul de frescă de pe 
plafonul Capelei Sixtine, opera lui Michelangelo. Pe scurt: s-a 
convenit ca ziua liturgică să cuprindă, în rezumat, întreaga 
istorie a creştinismului, dar şi aspecte semnificative din 
Vechiul Testament, premergătoare şi vestitoare. Punerea în 
relaţie a unor pasaje din Vechiul Testament cu altele din Noul 
Testament conferă Vecerniei o notă epică, mai mult prin 
semnificaţie, prin simbolistică, decît prin discurs narativ. 

Dar încă din Vecernie predomină referințele la Noul 
Testament. De două ori este evocată persoana lui lisus Hristos 

şi de două ori Sfînta Fecioară, respectiv în imnul treimic 
Lumină lină şi în pericopa lui Simion (actualizată de preotul 
slujitor) şi apoi în troparul Bunei vestiri, Născătoare de 
Dumnezeu, urmat de imnul de mulţumire, Înălțătoare Doamnă. 

Imnul treimic Lumină lină este o anticipare a 
momentului euharistic. Locul lui era mai potrivit în cadrul 
Liturghiei propriu-zise, de a doua zi de dimineaţă. S-a plasat 
aici pentru a da de la început sens hristologic întregului oficiu 
al Vecerniei şi celor următoare. Născătoare de Dumnezeu s-a ivit 
din cuvintele vestitoare ale Arhanghelului Gavriil, trimis de 
Domnul, care spune Mariei: „Bucură-te cea ce eşti plină de 
har, Domnul este cu tine. Binecuvîntată eşti tu între femei” 
(Luca, 1. 28). Acest moment al vestirii aminteşte de altul 
prilejuit de întîlnirea dintre Maica Domnului şi vara sa 
Elisabeta. Aceasta repetă ultima propoziţie a Arhanghelului: 
„Binecuvîntată eşti tu între femei”, dovadă că pasajele sînt în 
strînsă legătură şi adaugă de la sine: „...şi binecuvântat este 
rodul pîntecelui tău” (Luca. 1.42). Într-un cuvînt, şi 
Arhanghelul Gavriil şi Elisabeta din Evanghelia lui Luca au 
colaborat la alcătuirea troparului Vestirii, de la Vecernia 
mare. lată-l în întregime: 


„Născătoare de Dumnezeu, Fecioară, bucură-te, 
Ceea ce eşti plină de daruri, Marie, 

Domnul este cu tine. 

Binecuvîntată eşti tu între femei 

Şi binecuvîntat este rodul pîntecelui tău, 

Căci ai născut pe Miîntuitorul sufletelor noastre.” 


Este Vecernia pe care o putem urmări astăzi în 
locaşurile noastre de cult. Ea a cumulat elemente şi din alte 
oficii, din Litie, care, de drept, reprezintă o prelungire către 

Miezonoptică. Imnul Lumină lină şi Vohodul mic (leşirea) 
constituie partea cea mai caracteristică a Vecerniei mari, 
pentru că realizează, prin simbolismul lor, atmosfera 
noutestamentară; Bogații au sărăcit şi Născătoare de Dumnezeu 
fac parte din Litie. 

Vecernia mare este un spectacol întreg: o introducere, 
Psalmul 103, care nu se repetă la alte oficii, decât în obişnuitele 
rugăciuni şi laude, o încheiere, literar vorbind, Înălțătoare 
Doamnă şi un cuprins bogat în evenimente emoţionale: 
ritualuri, imnuri, rugăciuni, lecturi. Cu Miezonoptica se încheie 
„trilogia” de noapte; este un oficiu de rugă şi de aşteptare să 
vină timpul arătării Domnului, cel din euharistie. Datorită 
acestui conţinut sărac şi monoton, ea se desfăşoară fără 
solemnitate, în pronaos, ca simplă priveghere. Unele schituri 
de bună tradiţie (Sihla din zona Neamţului, spre exemplu) 
încă o mai păstrează ca aşteptare şi trezie. În schimb, oficiul 
Utreniei este foarte bogat: o intensă activitate de strană, 
imnuri de laudă, rugăciuni, lecturi din „evanghelia Învierii”. 
De notat un ritual paralel: în strană se citesc cei şase psalmi ai 
Utreniei, în vreme ce preotul spune în taină rugăciunile 
consacrate, douăsprezece la număr. Toate acestea 
„împodobesc serviciul Utreniei mai mult decît al oricărei 
laude bisericeşti”. 


d) Drama lepădării de sine 


Adevărata „dramă liturgică” se desfăşoară duminica 
dimineaţa, cînd se săvîrşeşte sfinta euharistie, ritual aşezat pe 
portativele a trei evenimente hristologice fundamentale: ritul 
jertfirii, care se face la masa proscomidiei din altar, însemnînd 
pregătirea  Agneţului; producerea sfintelor daruri pentru 
transformarea lor din materie în substanţă (anaforă); invocarea 

Sfintului Duh spre săvîrşirea euharistică a Sfintei Taine 
(epicleza). Aceste rituri sînt mistere învăluite în simboluri, cu 
intenţia de a fi accesibile numai iniţiaţilor. Stranele 
îndeplinesc rolul corului din tragedia greacă; împreună cu 
liturghisitorii, verbalizează simbolurile, le decriptează parțial, 
dar fondul se păstrează ascuns, rămînînd să se dezvăluie prin 
adevărurile de credinţă. Spectatorul grec avea convingerea că 
se ajunge la înţelegere deplină, dincolo de care nu mai există 
nimic, după dezvăluirea „unei acţiuni întregi” (Aristotel); 
orice amănunt ascuns i se părea natură oribilă, malefică. 
Grecul trecea printr-o scurtă suferință morală (catharsis), de la 
rău la cunoaşterea răului, şi în cadrul aceleiaşi omenități. 
Credinciosul capătă certitudinea cunoaşterii în momentul în 
care are revelaţia că existența sa limitată prin natură se află 
integrată în alta superioară, infinită şi căreia îi seamănă, aşa 
cum se înrudeşte partea cu întregul. Această cunoaştere de 
tip apofatic tinde să iasă din finitatea lucrurilor. Apofaticul 
menţine mereu vie dorința destinală a omului, de a-şi muta 
fiinţa din existența materială şi limitată în cealaltă existenţă, 
de care se simte atras prin chip şi asemănare. Individul trece 
printr-o suferință morală cînd capătă conştiinţa nimicniciei 
sale şi a păcatului. Suferinţa nu este de scurtă durată, ca la 
greci, doar cît are loc reechilibrarea sufletească. Viziunea 
apofatică a existenței superioare este ca un vis mereu 
neîmplinit. Ea menţine starea de suferință şi neîmplinire a 
individului şi-i întăreşte dorința „lepădării de sine”; adică 
mutarea propriei ființe din materialitate în spiritualitate. 
Grecul, pozitivist, se reabilita moral după şocul cunoaşterii 
adevărului, trecea de la rău la mai puţin rău. Creştinul nu se 
opreşte aici. El se află pe o cale suitoare, continuă; la el 
„curăţirea” (Aristotel foloseşte acest cuvînt) înseamnă 
pregătire în vederea unui scop mai înalt. Dată fiind 

complexitatea drumului ce urmează a fi parcurs, trebuie 
repetat totdeauna începutul. Preotul care oficiază liturghia 
euharistică rosteşte mereu rugăciuni de întărire şi de curăţire, 
în anumite momente ale slujbei. În fața lui se află încercarea 
cea grea: săvîrşirea epiclezei, cu ajutorul Sfîntului Duh, adică 
transformarea materiei în spirit, a piinii în trupul sfînt al 
Domnului şi a vinului în sîngele Său, simbolul legii celei noi. 
Este o jertfă fără sînge şi o transformare mistică; dar, la 
origine, a fost jertfa de sînge de pe Golgotha, pe care 
Miîntuitorul şi-a asumat-o pentru răscumpărarea păcatelor 
noastre. Liturghia euharistică are, deci, la bază un eveniment 
istoric, acela al întrupării Logosului pe Cruce. Orice 
transformare apasă greu şi poartă în sine nota de taină, iar 
omul nu se desprinde fără durere de partea lui trupească, de 
existenţa lui anterioară. Domnul lisus Hristos o ştia de cînd îi 
îndemna pe ucenici şi pe adepţi să-L urmeze: „Dacă vine 
cineva la Mine şi nu urăşte pe tatăl său şi pe mama sa şi pe 
femeie şi pe copii şi pe fraţi şi pe surori, chiar şi pe sufletul 
său însuşi, nu poate să fie ucenicul meu” (Luca, 14.26). 

În oficierea Liturghiei euharistice îşi dau măsura de 
credință şi de viață toate categoriile de participanţi, după 
puterile fiecăruia: de la preotul care poartă grija şi 
răspunderea cultului, pînă la ultimul enoriaş. Orice 
participant la Liturghie se preînchipuie însoțitor al lui Hristos 
pe Via Crucis, în săptămîna patimilor, oferindu-se pe sine dar 
de jertfă. Patimile mîntuitoare se actualizează, se transferă din 
trecut în prezent, fiind întîmpinate cu încordare şi emoție 
mistică. Nu mai este vorba de spectacol, aici, de privire 
detaşată, ci de propria ta reprezentare, prin care te uneşti cu 
umanitatea lui Hristos: „Aparatul format de reprezentare şi 
de actualizare a acestui dumnezeiesc mister, pentru a fi 
înfățişat concret şi făcut clar oamenilor, era firesc să fie 


341 


Petru Ursache 


alcătuit din elementele pe care experienţa le consacrase pentru 
exprimarea şi obiectivarea valorilor spirituale şi metafizice. 
Prin urmare, nu trebuie să ne surprindă că oficiul Liturghiei 
creştine a îmbrăcat forma unei drame (acţiuni), sau că unele 
amănunte secundare ale ei, precum sînt de exemplu 
răspunsurile credincioşilor, amintesc intervenţia «corului în 
tragedia antică», deşi o astfel de formă nu era străină nici 
cultului iudaic. Elementul tragic, propriu dramei, n-a fost 
deloc absent din istoria spirituală a omenirii. O adevărată 
rătăcire a fost timpul dinainte de Hristos: drama lumii vechi; 
într-un cadru de cea mai sublimă şi impresionantă tragedie se 
mişcă apoi sfînta umanitate a Mintuitorului, culminind cu 
Calvarul, în locul umanităţii lumii, neputincioasă a-şi realiza 
propria ei mîntuire. 

Pentru reprezentarea, simbolizarea şi actualizarea 
mistică a acestei ultime faze, îndeosebi din istoria misterului 
mînturii, oficiul Liturghiei se desfăşoară pe planul unei 
trilogii dramatice, adică divizat în trei părți distincte care se 
succed şi se înlățuiesc într-o acțiune unitară, în jurul unicei 
teme a mântuirii lumii, prin jertfa Fiului lui Dumnezeu. Părţile 
acestei trilogii liturgice sînt marcate prin Proscomidie, Liturghia 
catehumenilor şi Liturghia credincioşilor” 10). 

Noi am găsit altă ordine posibilă în varietatea reprezen- 
tărilor cultice, asemănîndu-ne doar în ultima ei parte cu aceea 
a preotului Petre Vintilescu. Criteriul nostru este, după cum s- 
a văzut, ziua liturgică, ceea ce îngăduie să vorbim despre 
Vecernie, Miezonoptică şi Utrenie ca unităţi ale trilogiei de 
noapte. Rostul acesteia este să-i pregătească pe credincioşi 
(prin rugăciune, cîntări şi meditaţie) pentru Liturghia cea 
mare, de a doua zi. Dacă proscomidia şi Liturghia catehumenilor 
trec drept părți introductive la Liturghia euharistică, cum se şi 
confirmă în practica mai nouă, se iveşte şi o altă ordine 

tripartită, tot pe parcursul zilei liturgice: Vecernia, Utrenia, 
Liturghia mare. Şi într-un caz şi în altul, tot Liturghiei 
credincioşilor i se recunoaşte importanța decisivă în 
desfăşurarea cultului public ortodox. 


e) Simboluri liturgice 


Liturghia este reprezentarea totală, ca să nu spunem 
„spectacol total”. Şi aceasta nu numai în cuprinderea ei 
tematică (rezumarea şi înlănțuirea unor secvenţe caracteristice 
din Vechiul şi Noul Testament), dar şi în latura ei tehnică. Se 
poate asista la mişcări scenice pline de fast şi de măreție, pot fi 
admirate costume bogate, ornamentate strălucitor, voci 
superbe, care pot concura ilustre vedete de operă; sau pot fi 
urmărite dialoguri neobişnuite în teatru. Dialogul presupune, 
de obicei, doi interlocutori aflaţi față în față şi într-un spaţiu 
convenabil, astfel încît fiecare să recepteze pe viu şi în chip 
natural spusele celuilalt, pentru a replica imediat. Teatrul de 
replici trebuie să fie strîns, esenţializat, să umple un timp, ca 
întindere şi un spaţiu ca intensitate sonoră, strict circumscrise. 
Liturghia, ca orice oficiu de cult public ortodox, nu-şi 
limitează nici timpul, nici spaţiul. Ea preînchipuie existenţa în 
infinit şi în eternitate. De aceea ziua liturgică, la un anume 
nivel de semioză, începe în geneză şi se sfirşeşte în eschaton. 
Preotul dialoghează cu Dumnezeu (prin Fiul) şi cu lumea; 
stranele schimbă mesaje între ele, cu preotul ori cu cetele 
cereşti. La un gest simbolic, de pildă deschiderea Uşilor 
împărăteşti, se răspunde cu o stihară; la un psalm de laudă, cu 
o rugăciune. Această diversitate morfologică şi de aparentă 
distonanţă poate să deruteze pe cineva venit la slujbă din 
simplă curiozitate. În realitate, ele poartă, în limbaje specifice, 

o unică sarcină: aceea de a explica omenirii semnificaţia jertfei 
de pe Cruce. 

Dintre evenimentele scenice care atrag atenţia oricărui 
participant, indiferent de poziţia intelectuală ori cultică, sînt 
„intrările” (Intrarea mică şi Intrarea mare), lectura 
Evangheliei, moment de ascultare şi reculegere, cădelniţările, 
împărtăşirea şi mirungerea. Intrările sînt procesiuni solemne 
şi marchează aspecte importante din desfăşurarea oficiului. 
Prima este intrarea mică sau vhodul mic (vhod = intrare) şi face 
parte din liturghia catehumenilor. Scopul ei este să arate 
participanţilor Sfînta Evanghelie, ca îndreptar al ortodoxiei. 
Diaconul primeşte în altar, lîngă Sfînta masă, Evanghelia de la 
preot, pentru ca amîndoi să apară în naos, prin uşa laterală, a 
proscomidiei. Ei se opresc în mijlocul naosului, cu fața spre 
sfintele uşi deschise; diaconul şopteşte în taină „Domnului să 
ne rugăm...”, iar preotul spune Rugăciunea intrării. În acest 
timp stranele cîntă Fericirile sau troparul sărbătorii. Preotul 
primeşte, apoi, Evanghelia de la diacon, o închină în dreapta 
şi în stînga şi, ridicînd-o sus, intră în altar. După ei, Uşile se 
închid, iar stranele continuă cîntarea cu Psalmul 94 („Veniţi să 
ne bucurăm de Domnul...”), adică antifonul al treilea din acest 
oficiu religios. Vhodul mare se desfăşoară după acelaşi itinerar, 
însă, de data aceasta, sînt purtate sfintele daruri, iar înaintea 
lor merg slujitorii cu făclii, pentru a se sugera că la ceremonie 
participă şi cete cereşti. În Bizanţ i se dădea Vhodului mare o 
importanță deosebită; printre purtătorii de făclii se încadra 
adesea împăratul însuşi (cf. Petre Vintilescu). „În principiu, 
tema Vhodului este venirea Fiului lui Dumnezeu în lume, 
opera lui mîntuitoare şi înălțarea la cer, prin care a fost 
ridicată şi umanitatea noastră împreună cu El; aspectele sau 
episoadele diferite ale acestei lucrări se precizează prin 
amănunte de încadrare a acţiunii vhodurilor specifice 

diferitelor oficii (Vecernia, Liturghia catehumenilor, Liturghia 
credincioşilor)”!D. Spre exemplu, la Vhodul vecerniei care se 
ilustrează prin cădire, preotul, îmbrăcat în felon (o pelerină ce 
se poartă pe deasupra), îl preînchipuie pe Domnul lisus 
Hristos care şi-a luat fire şi înfăţişare omenească. Fiul Omului 
mai este reprezentat în Vhodul Liturghiei catehumenilor prin 
Sfinta Evanghelie, purtată pe sus în fața mulțimii; purtarea 
darurilor la Intrarea cea mare simbolizează  coborîrea 
Domnului de pe Cruce şi aşezarea Sa în mormînt. De 
asemenea, ieşirea preotului din altar (cf. Petre Vintilescu) pe 
uşa proscomidiei şi întoarcerea prin Uşile împărăteşti ne fac 
cunoscut că lisus a coborit în lume şi apoi s-a înălțat la cer, 
„unde El este o jertfă veşnică pentru noi înaintea Tatălui Său”. 

În urma preotului, Uşile rămîn deschise, semn că 
împărăţia cerească ne aşteaptă. 

15. Dionisie Pseudo-Areopagitul, lucr. cit., p. 150 

16. Dumitru Stăniloae, Ascetica şi Mistica ortodoxă, II, (Mistica), 
Alba-lulia, Editura „Deisis”, Mănăstirea Sf. loan Botezătorul, 1993, 
p. 45 

17. S. Thomas D' Aquino, lucr. cit. p. 96 


Dumnezeu şi Om în creaţie 

1. Platon, Sofistul, în Opere, VI, Ediţie îngrijită de Constantin 
Noica. Editura Ştiinţifică şi Enciclopedică, Bucureşti, 1989, p. 381 

2. Vladimir Lossky, Introducere în teologia ortodoxă, în 
româneşte de Lidia şi Remus Rus. Prefaţa de Pr. Prof. D. Gh.Popescu, 
Editura Enciclopedică, Bucureşti, 1993, p. 68 

3. E. Bindel, Elementele spirituale ale numerelor, Traducere Radu 
Duma, Editura „Herald”, Bucureşti, p. 84 

4. E. Bindel, lucr. cit., p. 90 

5. Petre Ţuţea, Între Dumnezeu si neamul meu, Ediţie îngrijită 
de Gabriel Kimowicz. Fundaţia „Anastasia”, Editura „Arta grafică”, 
Bucureşti, 1992, p. 21 

6. Vladimir Lossky, lucr. cit., p. 65-66 

7. Petre Ţuţea, lucr. cit., p. 94 

8. Mircea Eliade, Aspecte ale mitului. În româneşte de Paul 
Dinopol, Prefață de Vasile Nicolescu, Editura „Univers”, Bucureşti, 
1978, p. 21 

9. 1.D. Ştefănescu, Iconografia artei bizantine şi a artei feudale 
româneşti, Editura „Meridiane”, Bucureşti, 1973, p. 196 

10. Sf. Vasile cel Mare, Comentarii la psalmi. Traducere de Pr. 
Dr. Ol. N. Căciulă. Editura librăriei teologice, Bucureşti, 1939, p. 155 

11. Jacques Le Goff, Naşterea Purgatoriului, |, Cuvînt înainte 
pentru ediția românească de Jacques Le Goff. Traducere, prefață şi 
note de Maria Carpov, Editura „Meridiane”, Bucureşti, 1995, p. 62 

12. Dumitru Stăniloae, Rugăciunea lui lisus şi experiența Duhului 
Sfint, Editura „Deisis”, Sibiu, 1995, p. 43 

13. Andrei Pleşu, Prefaţă la (Nikolai Berdiaev) Sensul creației. 
Traducere de Anca Oroveanu. Editura „Humanitas”, Bucureşti, 1992. 
p. 10 

14. Nichifor Crainic, Nostalgia Paradisului. Cu un studiu 
introductiv de Dumitru Stăniloae. Ediţie îngrijită, postfață şi note de 
Magda Ursache şi Petru Ursache. Fişă bibliografică de Alexandru 
Cojan. Editura „Moldova”, laşi, 1994, p. 225 

15. Mihail Sadoveanu, Spre Emaus. Din vietile sfinților, Cu un 
Cuvînt înainte de Arhim. B. V. Anania, Ediţie îngrijită şi prefațată de 
Petru Ursache, Editura Mitropoliei Moldovei şi Sucevei „Irinitas”, 
Iaşi, 1993, p. 58 


Lumină lină 

1. Petru Creţia, Plotin: frumusețea materiei şi demnitatea artei, în 
vol. Epos şi logos, Bucureşti, Editura „Univers”, 1981, p. 145 

2. Apud Wladyslaw Tatarkiewicz, lucr. cit. vol. 1, p. 472-473 

3. Kathrine Evelett Gilbert şi Helmut Kuhn, lucr. cit., II, p. 94 

4. Wladyslaw Tatarkiewicz, lucr. cit., II, p. 94 

5. Platon, Timaios, în Opere, VII, Ediţie îngrijită de Petru 
Creţia. Bucureşti, Editura Ştiinţifică, 1993, p. 189 

6. Apud Wladyslaw Tatarkiewicz, lucr. cit., p. 93 

7. Wladyslaw Tatarkiewicz, lucr. cit., p. 212 

8. Dionisie Pseudo-Areopagitul, Despre numele divine. Teologie 
mistică, loc. cit., p. 56 


Sensibilitatea estetică şi sensibilitatea mistică 

1. Maxim Mărturisitorul, Filocalia, Il, Tradusă din greceşte de 
Preot. Stavr. Dr. Dumitru Stăniloae, Sibiu, 1947, p. 14- 15 

2.Sf. loan Gură de Aur, Predicile despre statui, Traducere de St. 
Bezdechi, R. Vilcea, 1937, p. 198-199 

3. Sf. loan Gură de Aur, lucr. cit., p. 12-13 

4. Pavel Florenski, Iconostasul, Traducere şi cronologie de 
Boris Buzilă. Bucureşti, Fundaţia „Anastasia”, 1994, p. 45 

5. Origen, Contra lui Celsus, 1, 48, P.S.B., vol. 9, Bucureşti, 1984 
(Apud Nichifor Crainic, Sfințenia, 17) 

6. Sf. loan Gură de Aur, lucr. cit., p. 2 

7. Antonie cel Mare, Filocalia, |, loc. cit., p. 22-24 

8. Evagrie Monahul, Filocalia, I, loc. cit., p. 75 

9. Dionisie Pseudo-Areopagitul, Ierarhia cerească, loc. cit., p. 
104-105 

10. Dionisie Pseudo-Areopagitul, lucr. cit., p. 108 

11. Vladimir Lossky, Vederea lui Dumnezeu, în româneşte de 
Maria Cornelia Oroş. Studiu introductiv de diac. loan I. Ică ]r., 
Editura „Deisis”, Sibiu, 1995, p. 50 


Numele Frumosului 

1. Sf. loan Gură de Aur, Predicile despre statui, loc. cit., p. 221- 
222 

2. Sf. Antonie cel Mare, Filocalia, I, loc. cit., p. 13 

3. Sf. Antonie cel Mare, lucr. cit., p. 13 

4. Sf. Maxim Mărturisitorul, Filocalia, II, loc. cit., p.60 

5. Sf. loan Gură de Aur, lucr. cit., p. 215 

6. Sf. loan Gură de Aur, lucr. cit., p. 206-207 

7. Mircea Eliade, Profetism românesc, 1. Bucureşti, Editura 
„Roza vînturilor”, 1990, p. 146-147 

8. Plotin, Enneades, I, Texte etabli et traduit par Emil Brehier, 
Paris, 1924, p. 95 

9. Plotin, lucr. cit., p. 95-96 

10. Wladyslaw Tatarkiewicz, Istoria esteticii, |, loc. cit., p. 283 

11. Dionisie Pseudo-Areopagitul, Despre numele divine, loc. 
cit., p. 65 

12. Plotin, lucr. cit., p. 98 

13. Plotin lucr. cit., p. 101 

14. Plotin, lucr. cit., p. 100 

15. Wladyslaw Tatarkiewicz, lucr. cit., p. 225 

16. Petre Vintilescu, Poezia imnografică, Bucureşti, Editura 
„Pace”, 1937, p. 42-43 

17. Sf. Vasile cel Mare, Cuvînt despre tineri. Cum pot avea folos 
din scrierile păgînilor, Traducere de Petre Procopoviciu, Cernăuţi, 
1939, p.5 

18. Saint Augustin, Confessions, I, Texte &tabli et traduit par 
Pierre de Labriolle, Paris, 1925, p. 83-84 

19. 1.D. Ştefănescu, Iconografia artei bizantine şi a picturii feudale 
româneşti, lucr. cit., p. 235 

20. Jacques Maritaine, L'intuition creatrice dans l'art et dans la 
posie, Paris, „Descle de Bouvier”, 1966, p. 152 

21. 1. Saint Augustin, Confessions, Il, Texte etabli par Pierre de 
Labriolle, II, Paris, 1926, p. 280 


Sublimul 


1. Pseudo-Longinus, Tratatul despre sublim, în vol. Arte poetice. 
Antichitatea, Culegere îngrijită de D. M. Pippidi, Bucureşti, Editura 
„Univers”, 1970, p. 318 

2. Dionisie Pseudo-Areopagitul, Despre numele divine, lucr. cit., p. 
124 

3. Dionisie Pseudo-Areopagitul, lucr. cit., p. 124-125 

4. Immanuel Kant, Critica facultății de judecată, loc. cit., p. 175- 
176 

5. Dumitru Stăniloae, Ascetica şi Mistica ortodoxă, I, Ascetica, loc. 
cit., p. 127 

6. Dionisie Pseudo-Areopagitul, Ierarhia cerească. Ierarhia 
bisericească, laşi, Institutul European, Traducere şi studiu introductiv de 
Cicerone lordăchescu. Postfaţă de Ştefan Afloroaei, p. 47 

7. Dicţionar de estetică generală, Bucureşti, Editura politică, 1972, 
p. 340 

8. Nichifor Crainic, Nostalgia paradisului, Ediţia a III-a, Editura 
„Cugetarea”, 1942, p. 245 

9. Nichifor Crainic, Sfințenia. Împlinirea harului, lucr. cit., p. 173 

Tragicul şi suferința creatoare 

1. Jean-Marie Domenach, Întoarcerea tragicului. Traducere din 
limba franceză de Alexandru Baciu, Cuvînt înainte de George Banu, 
Bucureşti, Editura „Meridiane”, 1995, p. 131 

2. Gabriel Liiceanu, Tragicul. O fenomenologie a limitei şi a 
depăşirii, Bucureşti, Editura „Univers”, 1974, p. 41 

3. Maurice Merleau-Ponty (Apud Jean-Marie Domenach), 
Întoarcerea tragicului, loc. cit., p. 195 

4. Emil Cioran, Lacrimi şi sfinți, Bucureşti, „Humanitas”, 1991, 
p. 22 

5. Mitropolit Nicolae Mladin (ş. a.) Teologia morală ortodoxă, 1, 
Morala generală, Bucureşti, Editura Institutului Biblic şi de Misiune al 
Bisericii Ortodoxe Române, 1979, p. 386 

6. Mitropolit Nicolae Mladin, lucr. cit., p. 386 

7. Soeren Kierkegaard, Le concept de l'angoisse. Traduit du 
danois par Knud Ferlov et Jean ]. Bateau, Paris, Gallimard, 1935, p. 
45 

8. Thomas d'Aquin, Somme Theologique, Tome sixisme, 
Traduit en francais et annotte par F. Lachat, Paris, Librairie Louis 
Vives, 1857, p. 123 

9. Mircea Eliade, Itinerariu spiritual, în Profetism românesc, |, 
Bucureşti, Editura „Roza vînturilor”, 1990, p. 59 

10. Antonie cel Marc, Filocalie, I, lucr. cit., p. 25 

11. Martin Heidegger, Repere pe drumul gîndirii. Traducere şi 
notă introductivă de Thomas Kleininger şi Gabriel Liiceanu, 
Bucureşti, Editura politică, 1988, p. 40 

12. Dumitru Stăniloae, Teologia morală ortodoxă, III, Editura 
Institutului Biblic şi de Misiune al Bisericii Ortodoxe Române, 
Bucureşti, 1981, p. 101 

13. Dumitru Stăniloae, lucr. cit., p. 102 

14. Martin Heidegger, Postfaţă la Ce este metafizica, în vol. 
Repere pe drumul gîndirii, loc. cit., p. 285 

15. Sf. Thomas d'Aquin, lucr. cit p. 470 

16. Dumitru Stăniloae, lucr. cit., p. 100 

17. Jean-Marie Domenach, lucr. cit., p. 72 

Comicul: rîs şi suris 

1. Henri Bergson, Teoria rîsului. Versiune românească de 
Silviu Lupaşcu, Studiu introductiv de Ştefan Afloroaie, Iaşi, 
Institutul European, 1992, p. 29 

2. Teodor Baconski, Riîsul patriarhilor, O antropologie a 
deriziunii în patristica răsăriteană. Cuvînt înainte de Andrei Pleşu, 
Editura „Anastasia”', Bucureşti, 1996, p. 56-57 

3. Teodor Baconski, lucr. cit., p. 56-57 

4. Saint Augustin, Confessions, |, Texte €tabli et traduit par 
Pierre de Labriolle, Paris, 1925, p. 41-42 

5. Sfîntul Casian Romanul, Despre întristare în Filocalia, |, 
Traducere din greceşte de Dumitru Stăniloae, Editura „Dacia 
Traiana”, Sibiu, 1947, p. 115 

6. Constantin Noica, Jurnal de idei, Text stabilit de Thomas 
Kleininger, Gabriel Liiceanu, Andrei Pleşu şi Sorin Vieru, Bucureşti, 
Editura „Humanitas”, 1990, p. 378 


Numele artei 

1. Victor Lazarev, Istoria picturii bizantine, I, Traducere de 
Florin Chiriţescu, prefaţă de Vasile Drăguţ, Editura „Meridiane”, 
Bucureşti, 1980, p. 112 

2. Victor Lazarev, lucr. cit., p. 117 

3. Vasile Drăguţ, Prefaţă la (Victor Lazarev) Istoria picturii 
bizantine, loc. cit., p. 19 

4. loan G. Coman, Scriitori bisericeşti din epoca străromână, 
Bucureşti, Editura Institutului Biblic şi de Misiune al Bisericii 
Ortodoxe Române, 1979, p.9 

5. Sf. loan Damaschin, Cultul sfintelor icoane, Traducere din 
greceşte, cu un studiu introductiv de D. Fecioru, Bucureşti, 1937, p. 
8 

6. Sf. loan Damaschin, lucr. cit., p. 145 

7. Sf. loan Gură de Aur, Predicile despre statui, loc. cit., p. 199 

8. Dionisie de Furna, Carte de pictură, în româneşte de 
Smaranda Bratu Stati şi Şerban Stati. Cuvînt înainte de Vasile 

Drăguţ. Studiu introductiv şi antologie de ilustraţii de Victor 
Ieronim Stoichiţă. Bucureşti, Editura „Meridiane”, 1979, p. 53 

9. Eusebiu de Cesareea, Scrieri. Partea întti. Istoria bisericească. 
Carte tipărită cu binecuvîntarea Prea Fericitului Părinte Teoctist, 
Patriarh al Bisericii Române Ortodoxe. Traducere, studiu, note şi 
comentarii de Pr. Prof. T. Bodogae, Editura Institutului Biblic şi de 
Misiune al Bisericii Ortodoxe Române, Bucureşti, 1987, p. 60 

10. Leonid Uspensky, Teologia icoanei în Biserica ortodoxă. 
Studiu introductiv şi traducere de Teodor Baconsky, Editura 
„Anastasia”, 1994, p. 28 

11. Leonid Uspensky, lucr. cit., p. 34 

12. Diacon loan Ivan şi Preot Scarlat Porcescu, Mănăstirea 
Neamt cu un Cuvînt înainte de Înalt Prea Sfinţitul Teoctist, 
Mitropolitul Moldovei şi Sucevei, laşi, 1981, p. 166 

13. Dionisie de Furna, lucr. cit., p. 54 

14. Leonid Uspensky, lucr. cit., p. 68-69 

15. D. Fecioru, Studiu introductiv la (Sf. loan Damaschin) 
Cultul sfintelor icoane, loc. cit., p. 6-7 

16. Leonid Uspensky, lucr. cit., p. 227 (nota 19) 

17. Alexandre Schmemann, FEuharistia. Taina împărăției, 
Traducere de Pr. Boris Răduleanu, Ediţie îngrijită de Răzvan 
Bucuroiu, Editura „Anastasia”, Bucureşti (s-a.), p. 21 

18. Alexandre Schmemann, lucr. cit., p. 26 

19. Paul Evdokimov, lucr. cit., p. 155 

20. Alexandre Schmemann, lucr. cit., p. 220 

21. Alexandre Schmemann, lucr. cit., p. 225 

22. Leonid Uspensky, lucr cit., p. 51 

23. Corina Nicolescu, Icoane vechi româneşti, Editura 
„Meridiane”, Bucureşti, 1971, p. 37 (col 2) 

24. Pavel Florenski, Iconostasul, Traducere şi cronologie de 
Boris Buzilă. Fundaţia „Anastasia”, Bucureşti, 1994, p. 76 

25. Antonie Plămădeală, Icoanele pe sticlă din Transilvania, în 
vol. Alte file de calendar de inimă românească, Sibiu, 1988, p. 284 

26. Corina Nicolescu, lucr. cit., p. 34-35 (col 1) 

27. Cornel Irimie şi Marcela Focşa, Icoane pe sticlă, Editura 
„Meridiane”, Bucureşti, 1971, p.7 

28. lon Mugşlea, Icoanele pe sticlă şi xilogravurile țăranilor români 
din Transilvania, Bucureşti, Editura „Grai şi suflet - Cultura 
Naţională”, 1995, p.9 

29. Antonie Plămădeală, lucr. cit., p. 287 

30. Cornel Irimia şi Elena Focşa, lucr. cit., p. 10 

31. Antonie Plămădeală, lucr. cit., p. 286 

32. Paul Evdokimov, lucr. cit., p. 211 


Muzica şi cîntarea religioasă 

1. Dumitru Cuclin, Le râle du chant gregorien dans le passe 
jusqu'ă nos jours et le chant byzantin dans l'avenir, Bucureşti, 1936, p. 4 

2. Petre Vintilescu, Poezia imnografică, Editura „Pace”, 
Bucureşti 1937, p. 225 

3. Sf. Vasile cel Mare, Comentar la psalmi, Traducere de Pr. Dr. 
Ol. N. Căciulă, Editura Librăriei Teologice, Bucureşti, 1939, p. 25-26 

4. Petre Vintilescu, lucr. cit., p. 187 

5. Sf. Vasile cel Mare, lucr. cit., p. 253 

6. Sf. Vasile cel Mare, lucr. cit., p. 121 

7. Petre Vintilescu, lucr. cit., p. 209 

8. Petre Vintilescu, lucr. cit., p. 50 

9. Saint Augustin, Confessions, Livres IX-XIII, Texte stabli et 
traduit par Pierre de Labriolle. Tome II, Paris, 1926, p. 220-221 

10. O variantă românească, în lucrarea citată de Petre 
Vintilescu, p. 290-306 

11. Petre Vintilescu, lucr. cit., p. 83-84 

12. Dumitru Cuclin, lucr. cit., p.5 

13. I. Mihălcescu, Muzica religioasă în genere şi muzica noastră 
bisericească, în „Biserica Ortodoxă Română”, 1925, nr. 5 (Mai) 

14. Christian Friedrich Daniel Schubart, O istorie a muzicii 
universale, Traducere din germană de Philomena Oşanu, Bucureşti, 
Editura Muzicală, 1983, p.91 

15. Preot prof. dr. lona Rămureanu, Preot prof. dr. Milan 
Şesan, Preot prof. dr. Teodor Bogodae, Istoria bisericească universală, 

vol I (1-1054), Ediţia a III-a, Bucureşti, Editura Institutului Biblic şi 
de Misiune al Bisericii Ortodoxe Române, 1987, p. 425 

16. loan G. Coman, Patrologia, Bucureşti, Editura Institutului 
Biblic şi de Misiune al Bisericii Ortodoxe Române, 1959, p. 291 

17. Petru Ursache, Sadovenizînd, sadovenizînd..., Studiu stilistic 
şi estetic, Editura „Junimea”, laşi, 1994, p. 93-128 

18. Petre Vintilescu, lucr. cit., p. 104 

19. Petre Vintilescu, lucr. cit., p. 241 

20. Charles Diehl, Manuel d'art byzantin, Librairie Alphonse 
Picard, Paris, 1910, p. 13 

21. Pr. Prof. N.C. Buzescu, Teotokos şi hristologie în canoanele, 
stihirile, dogmaticile şi troparele Octoihului Mare, în „Ortodoxia”, 1977 
(Anul XXIX), nr. 1, (lanuarie-Martie), Bucureşti, p. 29 

22. Gheorghe Ciobanu (Maria Ionescu şi Titus Moisescu), 
Introducere la Izvoare ale muzicii româneşti, IV, („Şcoala de la Putna”), 
Editura Muzicală, Bucureşti, 1981, p. 70 

23. Gheorghe Ciobanu (Maria lonescu şi Titus Moisescu), lucr. 
cit., p.71 

24. Adriana Şirli, Contribuţii ale muzicologiei româneşti actuale, 
în „Studii şi cercetări de istoria artei”, Seria Teatru. Muzică. 
Cinematografie, 1975, (Tomul 22), p. 53 

25. Adriana Şirli, Kecragarii din manuscrisele Bibliotecii 
Academiei (secolele XVII-XIX), în „Studii şi cercetări de istoria artei”, 
Seria Teatru. Muzică. Cinematografie, 1976, (Tomul 23), p. 113 şi 
urm. şi Manuscrise psaltice din veacul al XVIII-lea, în „Studii şi 
cercetări de istoria artei”, Seria Teatru. Muzică. Cinematografie, 
1977 (Tomul 24), p. 125 

26. Titus Moisescu, Creația muzicală românească de traditie 
bizantină din secolele XV-XVI. Theodosie Zotica, în „Studii şi cercetări 
de istoria artei”, Seria Teatru. Muzică. Cinematografie, 1992, (Tomul 
39), p. 45 

27. Anton Pann, Bazul teoretic şi practic al muzicii bisericeşti sau 
Gramatica melodică, Tipografia de muzică bisericească , Bucureşti, 
1845, p. XXXIII 

28. Gheorghe I. lonescu, Macarie leromonahul şi opera lui de 
românizare a cîntărilor psaltice, în „Studii şi cercetări de istoria artei”, 
Seria Teatru. Muzică. Cinematografie, 1991 (Tomul 38), p. 44 

29. Titus Moisescu, Prolegomene bizantine, Editura Muzicală, 
Bucureşti, 1985, p. 129 

30. Titus Moisescu, lucr. cit., p. 141 


Arhitectura religioasă 

1. Pascal Bentoiu, Imagine şi sens, Editura Muzicală, Bucureşti, 
1973, p. 11 

2 Emile Male, L'art religieux du XIII siecle en France, Septieme 
edition, Paris, Librairie Armand Colin, 1931, p. 19 

3. Pierre Vidal-Naquet, Cavalerul negru. Forme de gîndire şi forme 
de societate în lumea greacă. Traducere în româneşte de Zoe Petre. 
Bucureşti, Editura Eminescu, 1985, p. 109 şi urm. 

4. Emile Male, lucr. cit., p.1 

5. Maurice Volberg, La Vierge et l'Enfant dans I'Art Frangaise, 
Tome I, Grenoble, „B. Arthaud”, 1933, p. 23 

6. George Henderson, Goticul, Traducere de Gabriel Gafiţa, 
Bucureşti, Editura „Meridiane”, 1980, p. 161 

7. Emile Male, lucr. cit., p. 23 

8. Emile Male, lucr. cit., p. 25 

9. Mihail Alpatov, Istoria Artei, |, Arta lumii vechi şi a Evului 
Mediu, Ediţia a II-a, Editura „Meridiane”, Bucureşti, 1967, p. 219 


Experienţa extatică 

1. Nicolae Cabassila, Tilcuirea dumnezeieştii liturghii, Traducere 
din greceşte de Ene Branişte, Editura Institutului Biblic şi de Misiune 
al Bisericii Ortodoxe Române, Bucureşti, 1946, p. 26 

2. Emile Male, L'art religieux du XIII siecle en France, Septieme 
edition, Librairie Armand Colin, Paris, 1931, p. 20 

3. Petre Vintilescu, Liturghierul explicat, Editura Institutului 
Biblic şi de Misiune al Bisericii Ortodoxe Române, Bucureşti, 1972, 
148 

4. Petre Semen, Învățătură despre sfint şi sfințenie în cărțile 
Vechiului Testament, Teză de doctorat, laşi, Editura Mitropoliei 
Moldovei şi Sucevei, 1993, p. 211 

5. Petre Vintilescu, lucr. cit., p. 154 

6. Preot Prof. dr. Ene Branişte, Liturghia generală, Editura 
Institutului Biblic şi de Misiune al Bisericii Ortodoxe Române, 
Bucureşti, 1985, p. 111 

7. Petre Vintilescu, lucr. cit., p. 79-80 

8. Preot Prof. dr. Ene Branişte, lucr. cit., p. 137 

9. Petre Vintilescu, lucr. cit., p. 62 

10. Petre Vintilescu, lucr. cit., p. 145 

11. Petre Vintilescu, lucr. cit., p. 48 

DUPĂ CHIPUL FRUMOSULUI 


enedictin, retras într-un lași al abstracţiei, Petru 

Ursache face, cu minuţie şi cu răbdare, studii în câteva 

domenii adiacente, antropologie, etnologie, estetică, 
istorie literară. Ca un cărturar echilibrat, nu disprețuiește 
însemnătatea oralităţii şi a tradiţiei şi este preocupat de 
caracteristicile etnice ale cunoaşterii (etnosofia), ale frumosului 
(etnoestetica) şi ale moralei (etnomorala). 

Mic tratat de estetică teologică (Editura Eikon, Cluj-Napoca, 
2009, ediţia a II-a) începe prin definirea domeniului, „disciplină 
«de graniţă» şi, totodată, de sine stătătoare” (p. 9). Estetica 
teologică reprezintă un caz particular al esteticii generale, 
constituind un pandant al esteticii filosofice. Are ca premise 
teandria — relevarea relaţiei divino-umane —, adevărul de credință 
— corelat în plan estetic cu frumosul de credință —, teologia negativă 
sau apofatică, adecvarea unor termeni preluaţi (adevăr, existență, 
artă, frumos, suferință, auz, văz), iniţierea unor noi concepte (milă, 
frică, păcat). Autorul își recunoaşte poziția de cercetare, din 
direcția filologiei şi a esteticii spre teologie. 

Chiar așa se şi procedează, cercetătorul contextualizând 
cultural, situându-se adesea într-o poziție neutrală, făcând 
excursuri captivante. Preocuparea sa vădită este să confirme 
ideea că spiritul teologal conţine implicit, prin natura sa, 
valori ale frumosului. Consultând cărţi de istoria esteticii, 
cum este cea semnată de K. E. Gilbert şi H. Kuhn sau cea a lui 
W. Tatarkiewicz, constată sumara reprezentare a temei sale. 
Într-o configurare diacronică, la început, filosofia şi teologia 
erau sincretice, nediferenţiate. Apoi, raționalitatea filosofilor 
i-a împiedicat să aibă o atitudine receptivă față de adevărul de 
credință. Cei mai mulţi Părinţi ai Bisericii se formaseră în Atena 


sau în Alexandria și continuau tradiţiile grecești. Creștinismul 
s-a impus cu rapiditate, schimbând mentalitatea oamenilor, 
simbolurile politice şi culturale. Construirea Sfintei Sofia a 
părut multora un miracol. Tratatul Despre numirile divine al 
teologului mistic Dionisie Pseudo-Areopagitul menţionează 
între atributele lui Dumnezeu și frumuseţea. Nu este vorba 
de o trăsătură morală, ci de una estetică. Totuși, frumosul are 
o cuprindere semantică mai vastă. Frumosul ţine de natura 
realului. Ca principiu ontologic şi prin armonia sa desăvârșită, 
Dumnezeu nu poate fi decât frumos. Ceea ce este creat de om 
poate fi calificat ca estetic. A.G. Baumgarten definește estetica 
drept cunoaștere sensibilă, aisthesis înseamnă senzaţie, percepţie. 
Frumusețea este o caracteristică în sine, iar estetica este ştiinţa 
filosofică a frumosului. Romanticii germani văd în estetică o 
filosofie a artei. Ea devine autonomă, extinzându-se la domenii 
dintre cele mai diverse. Azi, estetica este principiu ontologic, 
inclusă în comunicare. 

Luând ca model adevărul de credință, formulat de Dumitru 
Stăniloae, Petru Ursache definește estetica teologală ca frumos 
de credință. Baza esteticii medievale a fost enunțată esenţial de 
Dionisie Pseudo-Areopagitul, pentru ortodocși, şi de Fericitul 
Augustin, pentru catolici (continuat de Toma din Aquino): 
„Retorica apuseană se ordonează după modele logice riguroase 
și pozitiviste, exprimând, înainte de toate, raporturile concrete 
între lucrurile lumii văzute; răsăriteanul scrie sub extază şi 
«vede» raporturi nevăzute, pe care i le certifică drept adevărate 
o instanță suprafirească şi inspiratoare” (p. 26). Sfântul 
Dionisie este cel care susține cunoașterea de tip apofatic, cea a 
urcușului spre cunoaşterea Celui de necuprins, a întunericului 
supraluminos, a nevăzutului din cauza strălucirii prea mari. 
Întâlnirea sinergică, prin cunoașterea apofatică, pornind de 
la om spre Dumnezeu, şi prin cea catafatică, pornind de la 
Dumnezeu la om, formează teandria, în fond, cunoaşterea prin 
împărtăşire. Din moment ce intermediază, ca și rugăciunea, 
între imanent și transcendent, experienţa artistică, în acest caz, 
este una insuflată. Victoria iconodulilor confirmă caracterul 

sacru al artei religioase, care se bazează pe har şi meșteșug. 
Prototipul se proiectează în materia spiritualizată, astfel cum 
Dumnezeu se oglindeşte în Fiul și în chipul omului. După 
viziunea lui Dionisie, lumea este alcătuită din trepte pe care 
energiile divine se revarsă spre oameni, care sunt atrași astfel 
spre cunoaşterea lui Dumnezeu, spre părtășie. Atributele 
pe care teologul mistic i le atribuie lui Dumnezeu sunt 
consubstanţiale. Deși au funcţii diferite, binele şi frumosul sunt 
egale. Dumnezeu distribuie frumuseţe creaţiei şi cheamă la 
sine, conform principiului coborâtor-suitor, într-o unio-mistyca, 
toate formele frumosului: „Frumosul este cauza în sine, dar și 
cauza creatoare a tuturor lucrurilor care se lasă puse în mișcare, 
unite laolaltă şi armonizate după un model unic, preexistent 
şi suprafiresc” (p. 39). Alături de frumos şi bine, în sincretism 
cu acestea, există şi atributul de dragoste, care funcționează, în 
special, ca putere unitivă şi stimulatoare. Dionisie a fost de acord 
cu simbolurile religioase, menite să exprime inefabilitatea. 

În estetica teologică nu operează termeni specifici artei 
laice, unde fenomenul artistic are alte ţinte. Dumnezeu nu 
poate fi numit artistul lumii, ci creatorul sau ziditorul acesteia, 
iar universul este creație. Deşi poate conţine incongruenţe, 
Dumnezeu nu este contradictoriu, este totul în unitate, este 
diversitate și simultaneitate totodată. Sfântul este un mistic 
desăvârşit, căruia Dumnezeu îi iese în întâmpinare. La rândul 
său, profetul este un clarvăzător, beneficiar al harului. Artistul 
de geniu, pe de altă parte, dovedește originalitate, intuiţie şi se 
bazează pe autoritatea gustului. După ce face o sumară exegeză 
la Facere, conchide: „Disciplina ritualică în creaţie s-a transmis 
și artiştilor religioşi, în sensul că ei îmbină lucrul în domeniu 
cu pregătirea spirituală” (p. 59). În manieră apofatică, lumea 
a fost creată din nimic, adică din ceva neînțeles, din Cuvânt. 
Se face o distincţie de fineţe între facere şi zidire, ultima având, 
mai cu seamă, un sens duhovnicesc. În privinţa corespondenţei 
dintre geniu și sfânt, mai bine zis dintre genialitate şi sfințenie, 
le-ar lega chenoza, deşi primul caz asumă orgoliul, conştiinţa 
superiorității de sine, necompatibilă cu smerenia. Se poate 

vorbi despre religiozitatea geniului, dar nu neapărat în 
termenii teologiei creştine. Nikolai Berdiaev, care este folosit 
ca argument, este, în primul rând, filosof. Arhetipul artiştilor 
este lubal, un descendent al lui Cain, pomenit în Facerea, tatăl 
celor ce cântă din chitară şi din cimpoi. Dumnezeu dă diverse 
haruri oamenilor, cum se întâmplă cu vorbirea fluentă, în 
cazul profetului și legiuitorului gângav Moise, cu meșterii 
numiţi pentru alcătuirea Cortului sfânt, cu Iditum şi cu Asaf, 
preoții cântăreți în lemplu, lângă Jertfelnic, pomeniţi de regele 
David. „Potrivit tradiţiei Noului Testament, pictorii, cântăreții, 
scriitorii sacri şi liturghisitorii, apărători ai credinţei au devenit 
sfinți de sinaxar şi cinstiți în calendare” (p. 70). Primul pictor 
de icoane este evanghelistul Luca. Roman Melodul este un 
model de poet și cântăreţ, insuflat, spune tradiţia, de Maica 
Domnului. Înșiruind sfinţii melozi, autorul conchide: iată cum 
cultura este sacralizată şi sfințită. Iniţierea dubletelor, cum ar fi 
geniu-sfânt, are rolul de a releva paralele între estetica laică și 
estetica teologică. 

Un capitol este dedicat experienţei mistice a luminii, cu 
surse în Platon și Plotin, vorbindu-se de lumina clară şi de lumina 
lină, prima raţională, a doua mistică. Teologii occidentali, 
mai mult filosofi, Fericitul Augustin, loma d'Aquino, percep 
frumosul ca realitate numerică, geometrizată, destinată cu 
precădere văzului (lumina clară). În Răsărit, termenii numesc 
miraculosul divin, partea ascunsă, apofaticul. Lumina clară 
stimulează filosofia religiei, lumina lină este favorabilă misticii. 
Epifania, lumina taborică ce-l înconjoară pe lisus ţin de 
manifestarea energiilor divine, de cufundarea mistică. Lumina 
clară, perceptibilă, rațională, măreaţă, recognoscibilă în arta 
apuseană, reprezintă efortul de coborâre a lui Dumnezeu 
pe pământ, de creare a lumii, de întrupare. Pe când lumina 
lină, misterioasă, fragilă, este una ascensională, căutând spre 
cunoscutul necunoscut de sus, suprainteligibil şi inefabil, 
parcurgând cele trei trepte, purificarea, iluminarea şi unirea (după 
Sfântul Dionisie). Arta Răsăritului, neatinsă de iluminism, este 
hieratică, mistică, teologică. 

Simțul estetic procesează valorile accesibile, cantitatea 
și calitatea, ridicându-le la nivelul de interpretare, de 
transfigurare. Există două perspective estetice opuse şi 
complementare, idealismul estetic, cu deschidere de jos în sus 
și vizionarismul estetic având o înţelegere harică, obţinută prin 
comportament ascetic. Pornind de la o afirmaţie a lui Origen, 
cercetătorul se bazează pe simțul general dumnezeiesc, adică 
pe o facultate superioară de cunoaștere, care dă măsura realităților 
supraumane şi a adevărurilor de credință. În acesta se întrunesc 
toate simţurile, căpătând proprietatea de a transcende: auz, 
vedere, miros, pipăit. Pregătirea mirului înseamnă un ritual 
al combinării de miresme, arome, de rugăciune și epicleză. 
Vizionarismul mistic al artei sacre este singurul mijloc de a 
accede la realitatea suprafirească a dumnezeirii. 

Capitolul central al tratatului este dedicat frumosului. Chipul 
frumuseţii, ca atribut al armoniei şi măreției lui Dumnezeu, 
este implicat în întregul proces al genezei/creației, dar mai 
ales în momentul când Logosul se transformă în lumină. La 
fel, frumusețea din textele Bibliei, care este o altă formă de 
întrupare, este continuată în scrierile Sfinţilor Părinţi, insuflate 
de Duh. Este elogiat echilibrul desăvârşit dintre om şi cosmos, 
dintre parte și întreg. Urâtul este considerat o anormalitate, 
urmare a căderii. Autorul constată că în domeniul religiosului, 
teoria frumosului a premers practicarea artei. S-au limpezit 
mai întâi principiile și dogmele teologice și, apoi, treptat, au 
apărut forme ale artei bisericești, imnele, cântările psaltice, 
icoanele. Era normal, fiindcă nici liturghia nu se cristalizase, iar 
cântarea se psalmodia. Jacques Maritain face deosebirea între 
frumusețea transcendentă şi frumusețea estetică. Din perspectiva 
lui Dumnezeu, totul este frumos. Omul prihănit, însă, adaugă 
lumii urâtul şi răul. Tot ceea ce participă la divinitate este 
sublim, atributele divine, ierarhia cerească şi chiar ierarhia 
bisericească. Dar sublimul şi frumosul nu sunt întotdeauna 
concordante. Dumnezeu este, desigur, și sublim şi frumos, 
fiind atotcuprinzător și incomparabil. Lumina lină, cu toate 
conotaţiile ei, este, de asemenea, sublimă. Există o frică divină, 

compatibilă cu sublimul şi total opusă fricii de lume. Prin frica 
divină omul se îndumnezeieşte. Frica divină poate deveni 
cale spre extazul mistic. Contemplatorul poate cunoaște şi alte 
forme mistice, inspiraţia, revelația, poate avea vedenii, poate fi 
răpit. În religia creștină nu există un cult al tragicului. Martirii, 
insuflați de Duh, acceptau cu seninătate, pentru credinţă, 
supliciul. De altfel, suferinţele pentru Adevăr, din lumea de 
aici, vor fi recompensate în eshatologie. Conştiința păcatului, 
în schimb, poate duce la stări tragice, remediabile prin pocăință 
și mărturisire. Epoca în care trăim, însă, şi-a pierdut conceptul 
de păcat, agravând şi complicând dimensiunea dramatică. 
Omul postistoric nu este decât un organism cu o conștiință 
redusă la minimum, consumator de existenţă. Păcatul (originar, 
natural, personal) a constituit în timp o importantă sursă 
tematică pentru domeniul artistic. Păcatul naşte frică. Dar şi 
dragostea față de Dumnezeu (ca la ieșirea cu Sfintele Daruri: 
Cu frică de Dumnezeu, cu credință şi cu dragoste să vă apropiați). 
Moartea creştină nu este o tragedie. Ea a fost răscumpărată de 
moartea şi învierea Mântuitorului. Prin împărtăşire oamenii 
devin hristofori. Frica de moarte este transferată fricii de păcat. 
Dumnezeu nu râde niciodată, fiindcă înţelege esenţa şi unitatea 
lumii. Diavolul râde pentru că este superficial și pentru că este 
amăgit şi smintit de fragmentar. El nu poate vedea niciodată 
întregul, lucrează pe spaţii mici. lisus Hristos nu a râs, nici nu 
s-a supărat. El surâde, înţelegător și ştiutor, iubindu-și făpturile. 

Capitolul următor studiază aspecte ale artei creştine. 
Aceasta s-a configurat odată cu luptele și disputele teologice, 
pentru triumful dreptei credinţe. Condiţia acesteia este 
transfigurarea: „Sensul liturgic al icoanei, spre exemplu, şi al 
oricărei forme de expresie sacră se stabileşte din momentul în 
care vederea devine viziune; ochiul «se curăță» de impresiile 
senzitive imediate și locale, căpătând, în perspectivă, facultatea 
percepţiei divine, a «nevăzutelor»” (p. 184). Încununarea a 
constituit-o marea artă bizantină. Un rol important a revenit 
icoanelor. Pentru a risipi acuzaţia de idolatrie, Sfântul loan 
Damaschin face distincţia clară între imagine și prototipul care 

a inspirat-o, susținând funcţia acesteia de călăuză spirituală. 
Icoana actualizează prototipul. Sunt evocate legende despre 
primele icoane. A urmat o perioadă de rătăcire, iconoclasmul 
(726-843), însoţită şi de puternice mișcări eretice. Clericii 
iconoduli au fost anatemizați, expulzați sau chiar uciși. 

Importantă este funcţia liturgică a icoanei. În biserică, fiecare 
icoană are un loc stabilit. Icoana are, în primul rând, funcţie 
teologică, dar ea implică și valoare estetică. Pentru credincios, 
cele două sunt indistincte. Autorul prezintă diferite tipuri 
de icoane, tehnici ale compoziţiei, școli, icoane pe sticlă, ouă 
încondeiate. Alt domeniu al artei religioase îl constituie muzica 
și cântarea. A început cu psalmi, cărora li s-au adăugat tropare, 
condace, canoane, constituite în imne creştine. Dintre imnografi 
sunt amintiţi Roman Melodul, Sfântul loan Damaschin, Sfântul 
Efrem Sirul, Cosma Melodul. S-au constituit cele trei cărţi de 
cântări cultice, Triodul, Penticostarul şi Octoihul. Arhitectura 
religioasă este şi ea foarte importantă, în biserică desfășurându- 
se slujbele liturgice, expunându-se icoane și cântându-se. În 
biserică are loc comuniunea credincioşilor. De regulă, există 
canoane arhitecturale consacrate. 

Tratatul se încheie cu un capitol dedicat experienței extatice. 
Liturghia „se prezintă ca o dramă existenţială de un tip special, 
destinată să ne dezvăluie posibila devenire a ființei comunitare 
a omului întru dumnezeire” (p. 296). Liturghia se desfăşoară 
într-un lăcaș sfânt, într-un timp sacru, având loc jertfa 
euharistică și împărtăşirea credincioşilor, care se pregătesc 
pentru Împărăţie. 

Petru Ursache scrie o carte substanţială, eseistică şi 
teologală, în care, într-o alcătuire structurată, rafinată, fixează 
reperele esenţiale ale unei necesare estetici teologice. La 
sfârşitul muncii sale, ne aşteaptă și răsplata unui surâs plin de 
înţelepciune şi mărinimie. 

